
Phoebe si pretrela oči a druhou rukou hľadala vreckovku. Nenašla ju, ale neprekvapilo ju to. Počas svojho života už stratila veľa vreckoviek. Potiahla nosom, prekĺzla okolo vavrínového živého plota a vytratila sa z dohľadu baviacich a smejúcich sa svadobčanov. 

Veselie podgurážených hostí sa miešalo so zlostnými výkrikmi rozvášneného davu, ktoré doliehali z druhého brehu rieky Temže.

Obzrela sa ponad plece na pôvabné drevené sídlo, ktoré bolo jej domovom. Stálo na nízkom pahorku na južnom brehu Temže a poskytovalo výhľad na Londýn a jeho okolie. V oknách sa odrážalo popoludňajšie slnko. Začula tklivé zvuky harfy, ktoré chvíľami zanikali vo virvare spoločnosti oslavujúcej sobáš jej sestry Diany.

Nikto ju nehľadal. Diana ju po tej blamáži vykázala zo svadobnej siene. Phoebe sa pri spomienke na svoju nešikovnosť iba znechutene zatvárila. Vôbec nechápala, prečo sa Jej telo podchvíľou vymyká spod kontroly a robí si, čo sa mu zachce, zanechávajúc po sebe spúšť.

Tu bola v bezpečí. Pridala do kroku a zamierila ku starému prístrešku pre člny - do svojho tajného úkrytu. Už keď sa sem s rodičmi presťahovali, bol v úbohom stave. Chátral v spleti rákosia na brehu Temže, s ovisnutou strechou a prehnitými doskami v stenách od vlhkého vzduchu a s povylamovanými od vetra.

No bolo to jediné miesto, kde si mohla lízať rany. Nevedela, či niekto z domu o tej starej chajde vie, ale keď sa k nej priblížila, zbadala, že dvere, ktoré vždy starostlivo zatvárala, sú pootvorené.

V prvom okamihu sa jej zmocnil hnev. Kto sa opovážil prekročiť prah jej svätyne? Vzápätí ju však pochytil strach. Po svete sa motalo veľa beštií v ľudskej koži a ktokoľvek z nich mohol vniknúť do tejto očividne nepoužívanej šopy. Zaváhala a napäto hľadela do tmavej štrbiny medzi dverami a zárubňou, aby z bezpečnej vzdialenosti preskúmala zaprášené vnútro.

Opäť ju premohol hnev. Tento prístrešok patrí len jej! Ak v ňom niekoho nájde, vyženie ho svinským krokom.

Otočila sa k rákosiu, aby si našla nejakú zbraň, trebárs kus naplaveného dreva. Napokon objavila dosku, z ktorej trčali pokrivené a hrdzavé klince. To bude dobrá zbraň.

Takto vyzbrojená sa vrátila ku dverám. Srdce jej divoko búchalo, no na tvári sa jej od napätia nepohol ani sval. Kopla do dverí, ktoré sa so, škripotom otvorili. Prenikol cez ne pás svetla a ožiaril oplesnené kúty.

„Kto si?“ spýtala sa votrelca, ktorý na ňu vyľakane vypleštil žmurkajúce oči. Postava sedela na vratkej stoličke s tromi nohami pri otvore, ktorý bol kedysi oknom, a cez ktorý dopadalo matné svetlo na otvorenú knihu, ktorú samozvanec čítal.

Phoebe vošla dnu a odhodila dosku na zem. „Ach, to si ty!“ vydýchla s úľavou. „Poznám ťa. Si dcéra lorda Granvilla. Čo tu robíš? Prečo nie si na svadbe? Myslela som si, že budeš mojej sestre niesť vlečku.“

Tmavovlasé dievča opatrne zavrelo knihu a prst nechalo zastrčený na strane, ktorú práve čítalo. „Volám sa Olivia,“ predstavilo sa po chvíli. „A vô-vô-bec sa mi tam n-nechce byť. Otec mi povedal, že tam ne-nemusím b-byť, ak n-nechcem.“ Po tom dlhom namáhavom preslove, ktorý ju očividne stál veľkú námahu, si zhlboka vydýchla.

Phoebe si zvedavo prezerala svoju novú príbuznú. Bola od nej mladšia, hoci sa zdala rovnako vysoká. A bola tiež štíhla ani prútik. Smutne si povzdychla nad vlastnou guľatosťou. „Toto je moja skrýša,“ povedala už bez hnevu a sadla si na kladu na zemi. Z vrecka vytiahla skrkvaný balíček. „Nečudujem sa ti, že nechceš byť na svadbe. Ja som mala byť poruke svojej sestre, ale vyliala som jej voňavku a potom som postúpala po volánoch na jej svadobných šatách.“ Otvorila balíček, vybrala z neho perník a ponúkla aj Olíviu, no tá len odmietavo pokrútila hlavou.

„Diana ma poslala do horúcich pekiel. Vraj sa jej nemám viac ukazovať na oči,“ referovala ďalej Phoebe. „Nemusí sa báť. Už ma nikdy neuvidí, zvlášť, keď odíde s tvojím otcom do Yorkshiru, stovky míľ odtiaľto. Ak mám povedať pravdu, vôbec mi za ňou nebude smutno.“ Z jej pohľadu sršal vzdor, ktorý postupne prerástol v hnev metajúci blesky.

„A-ani ja ju ne-nemám rada,“ zdôverila sa Olivia.

„Nechcela by som ju za macochu... Je príšerná! Ach, prepáč, hovorím hrozné veci,“ kajala sa Phoebe vzápätí. „Ale ja vždy hovorím, čo si myslím.“

„Aj tak je to p-pravda,“ súhlasila Olivia. Znovu otvorila knihu a začala čítať.

Phoebe sa zamračila. Jej nová príbuzná sa jej nezdala príliš zhovorčivá. „To sa stále zajakávaš?“

Olivia sa zapýrila až po korienky vlasov. „N-neviem si s tým rady.“

„Nič si z toho nerob, mne to vôbec neprekáža,“ ubezpečila ju Phoebe chlácholivo. „Len som sa pýtala.“ Keď sa nedočkala odpovede, pustila sa do ďalšieho chutného perníka a nedbalo prešla prstami po mastnej škvrne, ktorá sa rozpíjala na jej ružových hodvábnych šatách.

Šaty jej ušili špeciálne na sestrinu svadbu. Mali ladiť s Dianinou tmavoružovou róbou vyšívanou perlami slonovinovej farby. No zámer, aby Phoebe bola sestre poruke, stroskotal na jej nešikovnosti, čo Diana ohodnotila svojím zvyčajným výsmešným spôsobom.

Náhle sa zdvihol vietor a s buchotom zavrel dvere na šope. Dievčatá sa ocitli v pološere.

„Aj Pánboh mi dáva za pravdu, že toto je tá najhroznejšia svadba, akú som kedy videla!“ ozval sa odo dverí rázny dievčenský hlas. Zadýchané hrdzavé dievča si sklamane prešlo rukou po čele a zotrelo z neho kvapôčky potu. Jasnými zelenými očami si premeralo obidve dievčatá. „Nevedela som, že ešte niekto iný vie o tejto skrýši. Včera som sa sem ukryla pred tými dotieravcami a zaspala som tu. A dnes som sa znovu prišla ukryť, ale vidím, že ste ma predbehli.“

„Toto je môj úkryt!“ vyhlásila Phoebe. „A ty si kto?“

Dievča rozhodne nevyzeralo ako svadobný hosť. Jeho strapatých vlasov sa hrebeň nedotkol najmenej mesiac a tvár vyzerala špinavá, hoci pod mnohými pehami bolo len ťažké povedať, či je to špina alebo len pigmentové škvrny. Malo na sebe nevýrazné šaty z obyčajného, hrubého plátna a volány na rukávoch i sukni pokrčené.

„Som pozvaná na svadbu...“ odvetilo hrdzavé dievča a sadlo si na prevrátený trup starého člna. „Teda spolu s otcom,“ dodalo nečakane spôsobne. „Lebo kam ide Jack, tam idem aj ja.“

„Už viem,“ povedala Olivia a zdvihla zrak od knihy po prvý raz od okamihu, čo dievča vtrhlo do šopy. „Tý si dcéra ne-nevlastného b-brata m-môjho otca.“

„Volám sa Portia Worthová,“ upresnila posledná z trojice, „a som nemanželské dieťa Jacka Wortha, nevlastného brata lorda Granvilla. Ty si určite Olivia. Jack mi o tebe rozprával. A ty si nevestina sestra Phoebe. Je tak?“

Phoebe sa opäť posadila. „Zdá sa, že vieš všetko.“

Portia mykla plecom. „Nie, všetko nie, ale mám oči a uši otvorené. Skúste čo i len jedno zavrieť a okamžite sa vás zmocnia diabli.“

„Akí diabli?“

„Muži predsa!“ vyhlásila pohŕdavo Portia. „Však si nemyslíte, že by o mňa mohli mať záujem?“ Zachichotala sa. „Som chudá ako trlica, ale im je to jedno. Žena sa pred nimi musí mať neustále na pozore.“

„Muži sa mi hnusia!“ vyhlásila Olivia s odporom v hlase, ani raz sa nezajakajúc.

„Aj mne,“ pritakala Portia. „Ale ty si ešte primladá na to, aby si na také niečo myslela,“ pokračovala Portia tak povýšenecky, ako to len bolo možné v jej štrnástich rokoch. „Koľko máš rokov?“ 

„Jedenásť.“

„Raz zmeníš názor,“ vyhlásila Portia skúsené.

„To teda nie! J-Ja sa n-nikdy nevydám.“ Z Oliviných hnedých očí spod výrazného čierneho obočia sršalo odhodlanie.

„Ani ja sa nikdy nevydám,“ pridala sa Phoebe. „Keď náš otec zohnal takú skvelú partiu pre Dianu, mňa azda nechá na pokoji.“

„Prečo sa nechcete vydať?“ spýtala sa Portia s náznakom prekvapenia v hlase. „Je to predsa údel všetkých žien. A s vaším spoločenským postavením to nebude žiadny problém.“

Phoebe rozhodne pokrútila hlavou. „Aj tak by ma nikto nechcel. Som nešika. Stále do niečoho vrážam a hovorím to, čo si myslím. Diana s otcom tvrdia, že som celej rodine len na obtiaž. Nič nie je dobré, čo urobím. Rozhodla som sa, že namiesto výdaja budem písať verše.“

„Určite sa nájde niekto, kto sa bude chcieť s tebou oženiť,“ namietla Portia. „Si pekná a vyzeráš veľmi žensky. To mňa nebude nikto chcieť. Len sa pozri.“ Vstala a predviedla sa v celej svojej kráse. „Som rovná ako lata a okrem toho som nemanželské decko. Nemám peniaze ani majetok. Som beznádejný prípad.“ Znovu si sadla a veselo sa usmiala, akoby ju čakala tá najkrajšia budúcnosť.

Phoebe sa zamyslela. „Chápem ťa,“ vzdychla po chvíli. „Asi si len ťažko nájdeš manžela.“

„Najradšej by som bola rytierom. Škoda, že som sa nenarodila ako chlapec. Som si istá, že to tak aj malo byť, ale niečo sa pokašlalo.“

„Ja budem u-čenec,“ ozvala sa Olivia. „Keď budem staršia, p-poprosím otca, aby som m-mohla mať d-domáceho učiteľa. Chcem ísť do Oxfordu a študovať na univerzite.“

„Ženy neštudujú na univerzite,“ podotkla Phoebe.

„Ale ja budem!“ nedala sa Olivia a tvrdohlavo trvala na svojom.

„Panebože! Rytier, básnik a učenec! Sme to my ale podarený trojlístok! Jedna väčšia stratená existencia než druhá!“ Portiin zvonivý smiech naplnil tmavú chajdu.

Vzápätí sa rozosmiala aj Phoebe a zaplavil ju príjemný pocit šťastia a voľnosti, ktorý doteraz nepoznala. Chcelo sa jej spievať a tancovať. Dokonca aj Olivia sa usmiala a vzdor z jej očí sa vytratil.

„Musíme si sľúbiť, že sa navzájom podržíme, keď niektorá z nás upadne do pokušenia žiť ako ostatné ženy,“ vyhlásila Portia, vyskočiac na rovné nohy. „Olivia, máš pri sebe nožničky?“

Olivia rozviazala ozdobné šnúrky na vrecúšku za pásom. Vytiahla z neho malé nožničky a podala ich Portii, ktorá si opatrne odstrihla tri červené pramienky z neposlušnej hrivy lemujúcej jej pehavú tvár.

„Ukáž, Phoebe, odstrihnem z tvojich plavých vlasov tiež tri kučery a potom aj z tvojich čiernych, Olivia.“ Slová premenila na činy a každej odstrihla tri pramienky vlasov. „Pozerajte.“

Obidve dievčatá zvedavo hľadeli, ako Portia svojimi dlhými, tenkými prstami so špinavými nechtami šikovne splieta trikrát po tri rôznofarebné pramienky. „Každá bude mať jednu trojicu. Môj bude ten s najdlhším červeným prameňom, Phoebe patrí s plavým a Olivii s čiernym,“ povedala a podala každej z nich jej vrkôčik. „Vždy, keď zabudnete na svoje predsavzatie, pozrite sa na tieto vlasy... Ach, a ešte našu dohodu musíme spečatiť krvou!“ Jej zelené oči prežiarené nadšením sa zúžili ako oči mačky.

Otočila zápästie a zľahka si doň zarezala nožnicami. Potom si z rany vytlačila kvapku krvi. „Teraz ty, Phoebe.“ Podala jej nožničky.

Phoebe pokrútila hlavou. „Nemôžem. Urob to ty.“ Pevne zavrela oči a natiahla k nej ruku. Portia jej urobila malú ranku a potom sa obrátila k Olivii, ktorá k nej tiež natiahla ruku.

„Tak. A teraz pritlačíme zápästia k sebe a premiešame si krv. Naveky si budeme pomáhať v dobrom aj v zlom.“

Olivii bolo jasné, že je to len hra, no keď sa dotýkala zápästí obidvoch dievčat, zmocnilo sa jej zvláštne chvenie. To puto jej zrazu pripadalo oveľa závažnejšie než len obyčajná detská hra. No vždy bola vecná a nemala zmysel pre romantiku, a tak rázne zahnala tento chvíľkový pocit.

„Ak sa hociktorá z nás dostane do maléru, ostatné dve jej pomôžu,“ vyhlásila Phoebe horlivo.

„Je to naivne romantické,“ podotkla Olivia s pohŕdaním v hlase, ktoré vytrysklo z jej múdrej mysle.

„Čo je zlé na romantike?“ ohradila sa Portia a mykla plecom.

Phoebe sa na ňu vďačne usmiala.

„Učenci nemajú zmysel pre romantiku,“ odvetila Olivia. S odporom sa zamračila, až sa jej čierne obočie takmer dotýkalo hlboko posadených tmavých očí. Potom vzdychla. „Asi b-by som sa mala v-vrátiť k ho-hosťom.“ Vložila svoj prameň spletených trojfarebných vlasov do vrecúška na páse a zamyslene, akoby si dodávala odvahy, sa dotkla zápästia a zotrela z neho krv. Nato vykročila ku dverám. Keď ich otvorila, do ticha chajdy zaznel triumfálny rev nesúci sa Londýnom. Striasla sa pri jeho surovom a divokom zvuku. „Č-čo to k-kričia?“

„Už je sťatý, už je sťatý,“ odvetila Portia. „Práve popravili grófa zo Staffordu.“

„Ale prečo?“ spýtala sa Phoebe.

„Panebože! Ako to, že nič nevieš?“ Portia sa úprimne začudovala nad toľkou neznalosťou. „Stafford bol kráľov najbližší poradca a keď sa Parlament postavil proti kráľovi, grófa obvinili z vlastizrady. Práve ho popravili.“

Olivia pocítila nevoľnosť pri tom krvižíznivom reve davu, ktorý s ováciami oslavoval násilnú smrť kráľovho poskoka.

„Jack tvrdí, že čoskoro vypukne občianska vojna,“ pokračovala Portia, citujúc svojho otca. „Zvyčajne má v takýchto veciach pravdu... aj keď sem-tam sa mýli,“ dodala s úškľabkom.

„N-nesmie byť vojna!“ vykríkla Olivia zhrozene.

„Uvidíme.“ Portia mykla plecom.

„Kiež by vypukla v tomto okamihu, aby som sa nemusela vrátiť na svadobnú hostinu,“ nadhodila Phoebe otrávene. „Ideš s nami, Portia?“

Portia pokrútila hlavou a potom ňou prudko pokynula smerom ku dverám. „Len choďte. Pre mňa tam aj tak niet miesta.“

Phoebe zaváhala, potom však nasledovala Oliviu. V pevne zovretej dlani zvierala trojfarebný prameň vlasov.

Portia osamela v šere a jedinú spoločnosť jej robili plesnivé steny a husté pavučiny. Zohla sa a vzala vrecko s perníkmi, ktoré Phoebe, rozrušená novým priateľstvom, zabudla v šope. S pôžitkom zahryzla do lahodného perníka a vychutnávala ho na jazyku tak dlho, ako to len bolo možné.

Vonku sa zatiaľ predlžovali tiene a v pohasínajúcom slnku utíchali aj hlasy nadšených povstalcov i veselých svadobčanov.

Prológ

Sídlo grófa z Rothbury, grófstvo Yorkshire, Anglicko 1617

„Pane, už prichádzajú!“

William Decatur, gróf z Rothbury, odrhol zrak od listiny, ktorú práve dopísal, a starostlivo odložil brko na vrchnák strieborného kalamára. Jeho jasnomodré oči sa neprítomné zahľadeli na posla.

„Ako sú ďaleko?“

„Asi míľu, pane... ale cválajú rýchlo.“ Posol si pretrel čelo ufúľanou šatkou. Okolo neho sa vznášal ťažký opar potu a konského zápachu.

Gróf posýpal listinu trochou piesku, vedľa svojho podpisu kvapol vosk zo zapálenej sviečky a odtisol doň pečatný prsteň. Pomaly odsunul vyrezávanú dubovú stoličku a vstal. Na tvári sa mu nepohol jediný sval.

„Koľko ich je?“

„Niekoľko jazdcov a tri šíky pešiakov.“

„Kto im velí?“

Posol zaváhal.

„Kto im velí?“ Otázka zahrmela ako výstrel z muškety.

„Videl som vlajku Granvillovcov, pane.“

William Decatur tlmene zahrešil.

Za poslovým chrbtom sa potichu, váhavo otvorili dvere, ale žena, ktorá vstúpila dnu, nevyzerala nerozhodná.

„Už prichádzajú?“ spýtala sa a jej oči plné bolesti sa upierali na grófa. „Vyženú nás z nášho domu, pane?“

„Áno, Clarissa,“ odvetil gróf a skľúčeným pohľadom spočinul na svojej tmavovlasej žene a osemročnom synovi stojacom vedľa nej. Dieťa, ktoré nosila pod srdcom, sa o pár mesiacov prihlási na svet.

Clarissa si mimovoľne položila jednu ruku na svoje za-guľaťujúce sa bruško a druhou objala kostnaté plece svojho staršieho syna gestom matky, ktorá je odhodlaná stoj čo stoj chrániť životy svojich potomkov.

„Čo bude s nami, keď vás odvedú?“ spýtala sa a jej tvár odrážala úsilie ovládať rozochvený hlas.

Williama zarazil jej tón, ktorým dala najavo neochotu prijať dôvody, kvôli ktorým bol rozhodnutý obetovať všetko, čo mal. Dôvody, ktoré teraz uvrhnú jeho rodinu do vyhnanstva bez jediného šilingu a očiernia jej meno hanebným prívlastkom zradcu.

Skôr než mohol čokoľvek povedať, začul cez otvorené okno približujúci sa dupot konských kopýt. Clarissa žalostne vzdychla a jej syn Rufus, vikomt z Rothbury a budúci dedič potupeného grófa, podišiel bližšie k otcovi, akoby sa chcel vymaniť spod jarma ženskej slabosti.

Gróf sa zahľadel na červenovlasé chlapča a jeho pohľad sa na chvíľu stretol s čistotou detských modrých očí, ktoré sa tak podobali svojou živosťou a odvahou jeho očiam. Wiliam sa usmial. Bol to však úsmev plný hlbokého smútku, ktorý vyvieral z poznania, že jeho synovi budú upreté šľachtické privilégiá a že ho čaká život vyhnanca. Položil synovi ruku na plece, pritiahol si ho k sebe a zahľadel sa z okna.

V hustnúcom súmraku sa nemilosrdne a s agresívnou silou, blížila po štrkom vysypanom chodníku k grófskemu sídlu postavenému v alžbetínskom štýle eskorta kráľovských vojak: Jazdcom sa nad hlavami leskli kopije a pešiaci s mušketami opretými o plece zoradení v troch radoch kráčali za nimi. Nad hlavami im vo večernom vánku viala kráľovská vlajka Jakuba I. Stuarta, kráľa Anglicka.

Nebola to však kráľovská vlajka, čo vyvolala ohnivé blesky v grófových očiach. Bola to vlajka, ktorá viala hneď vedľa nej. Vlajka Granvillovcov. Pod ňou, na svojom mohutnom čiernom koni, sedel George, markíz z Granvillu, s obnaženou hlavou a s rukami v rukaviciach zvierajúcimi uzdu.

Herold zatrúbil na trúbke.

„William Decatur, gróf z Rothbury,“ ozval sa markízov hlas, keď nastalo ticho, „žiadam vás v mene kráľa, aby ste sa na základe rozhodnutia Jeho kráľovského Veličenstva vydali do rúk spravodlivosti.“

Hlas preťal zlovestné ticho vládnuce v komnate. Gróf sa zvrtol a dlhými krokmi podišiel ku kozubu. Prstami prešiel po kameňoch a rýchlo uvoľnil najväčší z nich, ktorý umožňoval vstup do tajnej chodby. „Vieš, čo máš robiť, láska moja, vezmi Rufusa a utekajte. Moji bratia vás čakajú v lesíku pri dedine. Zdržím túto zberbu, pokým nebudete v bezpečí.“

„Ale, William...“ Ženin protest zamrel a ruka, ktorú natiahla k manželovi, zostala visieť vo vzduchu.

„Prídem za vami,“ naliehal. „Urob, o čo ťa žiadam. Choďte už!“

Clarissa vždy poslúchala príkazy svojho manžela a vedela, že tak musí urobiť aj teraz. Natiahla sa za synovou rukou, ale on ju odstrčil.

„Zostanem s otcom!“ vyhlásil vzpurne a významne pozrel na otca. William pochopil, že jeho syn vycítil pravdu. Gróf z Rothbury by nikdy zbabelo neušiel pred kráľovým hnevom a potvrdil tým, že je zradca. Chytil syna za plecia. „Rufus, musíš sa postarať o matku,“ dohováral mu nežne. „Ty budeš odteraz jej štítom a ochrancom. Teraz je na tebe, aby si bránil česť nášho rodu.“

Otočil sa ku stolu, zobral listinu a opatrne ju zroloval. Podal ju chlapcovi. „Vkladám do tvojich rúk veľkú zodpovednosť. Verím, že sa jedného dňa pomstíš Granvillovcom a očistíš naše meno. Postaraj sa o to, aby sa z rodu Rothburyovcov stal zástanca pravdy, spravodlivosti a cti aj napriek tomu, že budeš nútený žiť mimo zákon. Vytvor si vlastný svet a obhajuj vlastnú pravdu a česť.“

Rufus poslušne zobral listinu z otcových rúk. Pri jeho slovách mu hrdlo zovrelo dojatie. Mal iba osem rokov, ale jeho plecia boli dostatočne húževnaté, aby dokázali uniesť ťažké bremeno zodpovednosti, ktoré na ne položil jeho otec.

„Prisahaj, že splníš moje rozhodnutie!“

„Prisahám.“ Rufusovi sa zdalo, že jeho odpoveď prichádza z veľkej diaľky.

„Tak už choď, chlapče.“ Otec položil ruku na chlapcovu hlavu, požehnal mu, potom pobozkal svoju ženu a posúril ju smerom k tajnej chodbe. Rufus sa obzrel a vlasy mu zažiarili vo svetle olejovej lampy, ktorú posol ako vodca držal vysoko nad ich hlavami. Jeho už nie detsky naivné oči, oveľa staršie než oči osemročného chlapca, napĺňala predtucha otcovej smrti a uvedomenia si úlohy, ktorou ho poveril. Potom sa otočil a vykročil za matkou do tmy.

Kameň na dobre naolejovaných pántoch potichu zapadol na svoje miesto. William náhlivo vyšiel z komnaty do siene vydláždenej kamennými dlaždicami a odtiaľ do večerného šera. Zastal na najvrchnejšom schode a pohŕdavo si premeral vykonávateľov kráľovho rozhodnutia. Zahľadel sa do očí muža, ktorého kedysi nazýval svojím priateľom... a ktorý teraz prichádzal, aby ho pripravil o domov, majetok i česť.

Ticho napäté ako tetiva luku sa prehlbovalo.

„Takto si teda ctíš sľub priateľstva, Granville,“ prehovoril napokon William Decatur obviňujúcim hlasom. Jeho slová mali účinnosť olovenej strely.

George, markíz z Granvillu, popchol svojho koňa a priblížil sa k Williamovi. Zosadol z koňa a na protest zodvihol ruku. „William, ja neprichádzam ako nepriateľ, ale -“

„Neurážaj ma, Granville!“ prerušil ho William trpko. „Ja viem, prečo si prišiel, a kruto mi za to zaplatíš. Ty aj tvoji potomkovia. Prisahám na Kristovu krv.“ Zodvihol ruku a v šere sa zablysla strieborná hlaveň jeho pištole.

Výstrel, po ktorom nasledovalo mŕtve ticho, vyplašil kŕdeľ vrán, ktoré škriekajúc vyleteli ponad štíty sídla.

William Decatur, gróf z Rothbury, klesol na schody svojho sídla a okolo hlavy sa mu urobila krvavá kaluž. Jeho vyhasnuté oči bez života sa meravo upierali na vtáky krúžiace pod plávajúcimi oblakmi v žiari prvých večerných hviezd.

Jeden z vojakov podišiel k nehybnému telu s fakľou v ruke. Oranžovomodrý plameň sa mihal v prudkých závanoch vetra. Odstúpil od mŕtveho a hodil fakľu do otvorených dverí.

George Granville, zmätený samovraždou priateľa, sa len s námahou vyšvihol do sedla. Prišiel síce, aby dozrel na vykonanie kráľovej spravodlivosti, ale chcel ju zmierniť - chcel pomôcť Williamovi, aby predišiel tomu najhoršiemu. Jeho šľachetný zámer bol však už teraz zbytočný.

Gróf z Rothbury ležal mŕtvy pred svojím horiacim sídlom a jeho osemročný nástupca sa ocitol mimo zákona s ťažkým bremenom pomsty na pleciach. George Granville vedel, že chlapec jedného dňa dokoná pomstu a odčiní spáchanú krivdu.

Rufus Decatur bol predsa synom svojho otca.

Prvá kapitola

Edinburgh, Škótsko, december 1643

Z oceľovosivej oblohy sa neprestajne valili ťažké snehové vločky na beztak hrubú snehovú perinu, vytvárajúc tak dojem mŕtveho bieleho sveta. Po kutici bez okien sa prevaľoval štipľavý dym z rašelinovej pahreby. Pri nej stála starena a v hrnci visiacom nad ohňom miešala riedku kašu. Občas si hlasno odkašľala a narušila pochmúrne ticho.

Pod moľami rozožratou prikrývkou sa pohla bytosť omotaná do špinavých handier. Vychrtnutá postava sa prevalila na druhý bok a pri jej pohybe zašuchotala slama roztrúsená po dlážke. „Brandy!“

Starena sa obzrela ponad plece, fľochla na úbožiaka skrúteného v kúte a potom si odpľula do ohňa. Slina zasipela na rozpálenej rašeline. „Tvoje dievča išlo po ňu. Ale z čoho ju zaplatí, vie len Pánbožko.“

Z kúta sa ozvalo stonanie. Jack Worth bezvládne vytiahol ruku spod handier. Pokúšal sa nadvihnúť a oprieť o lakeť. Prižmúrenými očami sliedil po dymom naplnenej kutici. Odkedy sa prebral naposledy, nič sa tu nezmenilo. Pod tenkou vrstvou vlhkej slamy ho tvrdá hlinená dlážka bolestivo omínala na vyziabnutom tele.

Chcel zomrieť, ale slabý plamienok jeho života ešte stále plápolal. Ak má ešte žiť, musí dostať brandy. Portia mu ho prinesie. Túžba po alkohole bola prisilná a dokázala zatieniť aj posledný zvyšok otcovských citov voči dcére zháňajúcej to jediné, čo ho ešte držalo pri živote. Kde, dopekla, toľko trčí? Nebol schopný si spomenúť, kedy dievča odišlo do tej príšernej metelice, ktorá znemožňovala orientovať sa v čase. Mohla byť rovnako polnoc ako podvečer.

Bolesťou týranými údmi lomcovala horúčka, oči ho štípali a každý kúsok kože ukrutne svrbel. Neodbytná túžba spaľovala jeho vnútro. Znovu zastonal. Jeho hlas sa však vydral na povrch len ako slabý vzdych, ktorý starena nemohla počuť, a preto ani neotočila hlavu.

Vtom sa otvorili dvere. Prudký závan mrazivého vetra rozvíril úlomky slamy a plamene v pahrebe sa začali skrúcať ako žeravé hady. Dievča koplo do dverí a tie sa s buchotom zavreli. Portia bola tenká ako prútik, ale sálala z nej nepokojná energia, ktorá ako zázrakom oživila celú pochmúrnu kuticu.

„Tu je brandy, Jack“ Podišla k úbohému lôžku a kľakla si. Spod plášťa, ktorý ju nemohol chrániť pred dotieravou fujavicou, vytiahla fľašu potiahnutú kravskou kožou. Zvraštila nos pri zápachu šíriacom sa zo zahnívajúceho otcovho tela a jeho lôžka. Podložila mu ruku pod vráskavý krk a nadvihla ho. Zubami vytiahla zátku z fľaše. Otec sa tak triasol, že mu len s námahou dokázala udržať fľašu pri ústach. Zuby mu drkotali a z vycivenej tváre, samá kosť a koža, upieral na ňu horúčkovitý sklený pohľad.

Keď zacítil brandy, začal hltavo piť plnými dúškami, Ohnivý mok mu kĺzal dolu hrdlom a bolesti sa razom zdali o niečo znesiteľnejšie. Triaška ustávala a zrazu bol schopný udržať fľašu v kostnatej ruke a dopiť aj poslednú kvapku.

„Dopekla, prečo je jej tak málo?“ zahrešil znechutene. „Prečo si nepriniesla viac?“

Portia zložila ruky do lona a hľadela na svojho otca s odporom zmiešaným s ľútosťou. „Nemala som viac peňazí. Asi si už zabudol, že už dlho neprispievaš do rodinnej kasy.“

„Čuš, drzaňa jedna!“ zašomral, zatvoril oči a zostal nehybne ležať.

Portia si pomyslela, že mu konečne smrť priniesla pokoj, ale po chvíľke opäť zažmurkal. Z úst mu vytekali sliny na šedivú špinavú bradu a na zelenkasté voskovobledé čelo vystúpili kvapôčky potu, ktoré v pramienkoch stekali po padnutých lícach.

Okrajom plášťa mu poutierala tvár. Zrazu si uvedomila, že má prázdny žalúdok. Hlad ju privádzal priam do mdlôb. Vstala a podišla k praskajúcemu ohňu. „To je ovsená kaša?“

„Hej. A čo iné by to malo byť?“

„Veď ja viem,“ povedala zmierlivo a uvelebila sa na dlážke hneď vedľa kotlíka. Už sa naučila, že bedári si nemôžu vyberať. Naložila si vodnatú brečku do drevenej misky s takou nedočkavosťou, ako keby to bola tá najfajnovejšia pochúťka z kráľovského stola.

Ale bola to len riedka kaša, ktorá sotva dokázala zahnať jej hlad. V mysli jej divoko tancovali predstavy o chlebe a syre, až sa jej zbiehali sliny. To málo, čo zarobila vo výčape hostinca Vychádzajúce slnko, odrážajúc vulgárne narážky zákazníkov a nevšímajúc si ich lepkavé ruky, pokým jej nevtisli mincu do jarčeka medzi jej drobnými ňadrami, minula na brandy pre otca. Bol závislý od alkoholu a táto závislosť ho pomaly, ale isto zabíjala.

„Por-Portia!“ oslovil ju s námahou otec a ona k nemu v okamihu pribehla. „V truhlici... je list... nájdi ho.“

Portia išla po malú, kožou potiahnutú truhlicu, ktorá bola ich jediným majetkom okrem handier, ktoré mali na sebe. Priniesla ju a bez náznaku najmenšej zvedavosti ju otvorila. Jej obsah dôverne poznala. Všetko hodnotné už dávno predali, aby si otec mohol dopriať svoju milovanú brandy.

„Dolu... pod hodvábom.“

Strčila prsty pod roztrhanú výstelku a pod ňou nahmatala popraskaný pergamen. Vybrala ho a podala otcovi.

„Keď zomriem, musíš p-po...“ Silný záchvat kašľa prerušil otcove slová a keď napokon povolil, bol už príliš vyčerpaný, aby dokázal pokračovať. Portia sledovala otcovo nezlomné úsilie dopovedať, čo začal.

„Odošli toto písmo do Lammermuiru, na hrad Granvillovcov. Je tam adresa.“

Portia otočila zapečatený list. „Čo je v ňom?“

„Prečítaj adresu!“

„Granville, Lammermuir, grófstvo Yorkshire.“

„Odošli ho, keď zomriem.“ Opäť sa rozkašľal, potom náhle stíchol, natiahol ruku smerom k nej a ona ju chytila. „To je všetko, čo pre teba môžem urobiť, dcérka,“ dostal zo seba s námahou, zato ruku jej zovrel s prekvapujúcou silou. Po chvíli vyčerpaný vlastným výkonom povolil zovretie a ruka mu bezvládne klesla na dlážku.

O hodinu neskôr Jack Worth, nevlastný brat Cata, markíza z Granvillu, zomrel. Zomrel tak ako žil - v alkoholickom opare a bez jediného šilingu.

Portia zatlačila otcovi oči. „Musíme ho pochovať.“

„Zem je tvrdá ako skala,“ namietla starena.

Portia zovrela pery. „Zvládnem to.“

„Veď nemáš peniaze na pohreb.“

„Sama vykopem hrob a pochovám ho.“

Starena len mykla plecom. Tí dvaja bývali v jej chatrči už skoro mesiac a za ten čas spoznala, že to tvrdohlavé dievčisko od jej úmyslu nedokáže nič odradiť.

Portia držala zapečatený list v rukách. Nemala peniaze na poštovné a ani nepoznala nikoho, kto by ho za ňu zaplatil. A už vôbec nevedela, či ešte premáva poštová služba medzi Edinburghom a Yorkom, keďže v Anglicku zúrila občianska vojna. Cítila sa však povinná splniť posledné otcovo prianie. Želal si, aby list dostal jeho nevlastný brat - a ona ho doručí.

Veď čo jej napokon aj zostáva? Poobzerala sa okolo seba. Mohla by tu zostať cez zimu a živiť sa prácou v hostinci. Starena by ju určite nevyhodila, pokým by platila za slamené lôžko a misku kaše denne. A bez otcovej závislosti od brandy by mohla aj čo-to ušetriť. Na jar by mohla odísť niekam inam...

No najprv musí pochovať otca.

„Pane... pane... Prepáčte, pane...“

Cato, markíz z Granvillu, otočil hlavu, keď začul zadýchaný hlas, približujúci sa po nádvorí hradu Granvillovcov. Otočil sa, no ruky nechal položené na hladkej šiji čierneho žrebca, ktorého si práve obzeral.

„Čo je?“ Uvidel chlapca, ktorý sotva lapal dych a bez slov mu podával zapečatený list. Chlapec si vzápätí vopchal skrehnuté ruky pod pazuchy, aby si ich zohrial. Chladný januárový vietor, ktorý fúkal od Lammermuirských vrchov, bol viac než dotieravý.

Cato vzal list. Škrabopis mu nebol ani trochu povedomý. Roztancované písmená zrejme napísala ruka, ktorá nebola zvyknutá držať brko.

Obrátil list a keď spoznal odtlačok pečatného prsteňa, zhlboka sa nadýchol. List pochádzal od jeho nevlastného brata Jacka Wortha. „Jebédiah, nikam nejdem.“

„Áno, pane.“ Paholok chytil uzdu a odviedol koňa nazad do

„Poď sem, chlapče!“ Markíz sa odmlčal a pozrel ponad plece na chlapca, ktorý čakal na odmenu v mrazivom vetre s nosom červeným od zimy. „Si z poštového úradu v Yolkn?“

Chlapec prikývol.

„Nevedel som, že pošta stále funguje.“

„Nie vždy, pane. Koč, ktorý priviezol túto zásielku. prešiel hranice vďaka ťaženiu lorda Levena, keď vojsko Jeho lordstvo tiahlo zo Škótska do Anglicka.“

Cato zamračene prikývol. „Choď do kuchyne. Postarajú sa o teba, kým pôjdeš späť do mesta.“

Markíz prešiel cez hradné nádvorie k vysokej veži, ktorú obýval so svojou rodinou. Zrazu sa rozľahol mrazivým vzduchom od polí rozprestierajúcich sa za vodnou priekopou zvuk trúby. Po ňom zaznel prenikavý hlas seržanta Cramptona a bubnovanie. Dupot vojakov na cvičisku, ktoré bolo v čase mieru ovseným poľom, tlmila vrstva snehu.

Markíz vošiel úzkymi dverami do hradnej veže. Plamene faklí, zastrčených v svietnikoch na starobylých kamenných múroch, osvietili drevenú dlážku. Vojenský charakter hradu bol očividný a nenarušovali ho ani gobelíny visiace v hradnej sieni. Hrad bol obrannou pevnosťou už od čias Williama Dobyvateľa v jedenástom storočí a chránil Anglicko pred nájazdmi záškodníkov a lúpežníkov, ktorí ohrozovali hranicu so Škótskom, i pred zbehlými tlupami žoldnierov, ktorí drancovali krajinu.

Kráčal po kamenných schodoch, ktoré viedli zo siene a výzor veže sa postupne menil, stával sa útulnejším. Veľké zasklené okná umožňovali prístup slnku, koberce tlmili chlad kamenných dlaždíc a hrubé, farebné tapisérie zdobili studené múry. Zabočil do chodby a vošiel do svojej pracovne. Odhodil kabátec a stiahol si rukavice. Podišiel ku kozubu, v ktorom plápolal oheň. Sklonil sa a chvíľku si zohrieval skrehnuté ruky. Potom sa zvrtol, siahol po liste a rozlomil pečať.

Ulica sv. Štefana, Edinburgh, december 1643

Môj drahý brat,

keď budeš čítať tieto riadky, budem už. na pravde Božej. Som si istý, že ma Všemohúci pošle do pekla! Ale ja rád zaplatím aj tú najvyššiu cenu za život, aký som viedol. (Viem si predstaviť bolestný výraz Tvojej tváre, Cato. Si taký čestný a morálny, že sa nikdy neodvážiš okúsiť radosti života, ktoré som si ja dopriaval plnými priehrštiami.) Teda vedz, že už platím za svoje hriechy. Chcem Ťa však požiadať o jednu láskavosť, ktorú mi vzhľadom na dobrotu a kresťanskú lásku, ktorou je naplnené Tvoje šľachetné srdce, určite neodmietneš. Ide o moju dcéru Portiu. Chuderka, vytrpela si toho za môjho zvrhlého života viac než dosť, ale nemala by trpieť, aj keď tu už nebudem.

Prijmi ju, prosím Ta, a postaraj sa o ňu. Viem, že voči nej nemáš žiadne záväzky, no aj napriek tomu si Ťa dovoľujem poprosiť o túto láskavosť. Si jediná osoba pod slnkom, ktorú o to môžem požiadať.

Navždy Tvoj Jack

Cato nahnevane skrkval bratov list. Z každého Jackovho slova zaznievala irónia a výsmech. Ani na chvíľu nezapochyboval, že sa ten zvrhlík opeká v pekelných plameňoch.

Chcel odhodiť list do ohňa, ale potom si to rozmyslel. S povzdychom ho rozprestrel na mohutnom dubovom stole a starostlivo povystieral okraje. Kedy Jack zomrel? Na liste bol dátum z minulého mesiaca. To znamená, že mu ho doručili po troch týždňoch. Býva to dievča ešte stále v Edinburghu na ulici sv. Štefana? A ak nie, ako ju má, preboha, nájsť?

Už pred viac než dvomi rokmi, keď sa ženil, bolo jasné, že občianska vojna je neodvratná. Kráľ Karol v snahe získať absolútnu moc viedol krajinu do záhuby a Parlament sa proti nemu vzbúril. Už dva roky bojovali proti sebe rozdelené rodiny, brat proti bratovi, otec proti synovi. Vražedné boje však zatiaľ nepriniesli konečné víťazstvo ani jednej zo zúčastnených strán.

Zima znamenala koniec týchto nič neriešiacich bitiek. V mrazivej zime roku 1643 sa kráľovi stúpenci presunuli na sever Anglicka. Teraz stáli zoči-voči novej výzve. Škótska armáda totiž vztýčila bojovú vlajku a postavila sa na stranu Parlamentu. S lordom Levenom na čele práve prekročila škótske hranice do Yorkshiru, privádzajúc šíky schopné vzdorovať kráľovskému vojsku na severe.

Cato podišiel k úzkemu oknu hradnej veže. Odtiaľto mohol nerušene pozorovať výcvik vlastného regimentu. Pôvodne ho naverboval na podporu kráľa Karola. Vojaci verili, že sa pripravujú na boj za kráľa, a nemali ani potuchy o tom, že oddanosť ich pána voči kráľovi vážne nahlodali pochybnosti.

Na samom začiatku sporu Cato nemal žiaden dôvod, aby nepodporoval kráľa a nebojoval za jeho vec. Pre Granvillovcov bolo nemysliteľné, aby sa v ťažkých a neistých časoch občianskych nepokojov odvrátili od kráľa.

Vždy spravoval svoje pohraničné panstvo pre dobro panovníka a v jeho mene naverboval mužov. Pomaly a neodvratne sa však ukazovalo, že kráľovo panovanie je nespravodlivé... že ničí životy a porušuje práva svojich poddaných. Kráľovo rozhodovanie ovplyvňovali ziskuchtiví poradcovia a nik, kto túto krajinu skutočne miloval, ho už nemohol slepo podporovať. Tvrdohlavo zotrvával na svojich chybách a ignoroval potreby i práva vlastného ľudu.

Váhanie Cata Granvilla prerástlo v istotu a po viac než rok trvajúcej občianskej vojne pochopil, že musí urobiť jedinú vec - prejsť na stranu Parlamentu a práva.

Cato vedel, že jeho postoj znamená porušenie všetkých morálnych zásad jeho predkov, a ani nikto z jeho blízkych nemal najmenšie tušenie o jeho rozhodnutí podporiť Parlament.

Čas oznámenia jeho rozhodnutia sa blížil a Cato sa pripravoval na deň, keď už nebude môcť čakať.

Odvrátil sa od okna a znechutene zavrtel hlavou. Znova vzal do rúk Jackov list.

Videl to dievča len raz - na svojej svadbe, v ten istý deň, keď popravili Strafforda na Tower Hille. Pamätal si ju len veľmi matne. Bola chudá, neupravená a pehavá s kučeravými ryšavými vlasmi. Jej oči, také podobné Jackovým, hľadeli na svet tým istým pichľavým a vyzývavým blýskaním ako oči jej otca. Spomenul si, že po Jackovi zdedila aj sebaisté vystupovanie, čo vyvolalo na jeho tvári ešte väčšie znechutenie.

Mal dosť vlastných problémov, aby sa navyše staral o svojhlavú sirotu. Znovu zhúžval list s úmyslom hodiť ho do ohňa, ale opäť to neurobil. Nemôže predsa odmietnuť posledné želanie mŕtveho brata. Aj keď nevlastného. Posledné želanie má silu morálneho záväzku a nech už bol Jack akokoľvek zvrhlý, jeho dieťa za to nemôže pykať.

Vyšiel z pracovne a vybral sa do salóna, ktorý slúžil ako jedáleň. Jeho žena a dcéra práve raňajkovali a Catovi neuniklo, že ich vyrušil pri nepríjemnom rozhovore.

Diana pozrela na manžela. Ústa mala zovreté pevnejšie než inokedy, orieškovohnedé oči prižmúrené a klenuté obočie podráždene nadvihnuté. Pri pohľade na manžela sa z jej výrazu ako šibnutím čarovného prútika vytratila predchádzajúca namrzenosť.

Jeho dcéra Olivia odsunula stoličku, zdvorilo sa uklonila a so sklopeným pohľadom svojich veľkých čiernych očí si opäť sadla.

„D-dobré ráno, pane.“

„Dobré ráno, Olivia.“ Cato si ich obidve premeriaval a uvažoval, čo mohlo spôsobiť napätie medzi jeho mladou ženou a jej nevlastnou dcérou. Olivia sa ku svojej macoche správala s odstupom a s prehnanou zdvorilosťou. Bol skalopevné presvedčený, že Diane leží na srdci Oliviino dobro.

„Nezvyknete raňajkovať s nami, pane,“ poznamenala Diana.

Jej hlas znel bezstarostne, ale Cato i napriek tomu vycítil, že sa jeho žena pokúša niečo skryť.

Olivia často uvažovala nad rým, či otec zámerne prehliada Dianinu nespokojnosť so životom na mrazivom severe, kde žila v pochmúrnej pohraničnej pevnosti, ďaleko od spoločnosti a radovánok kráľovského dvora. Zdalo sa, že otec nedbá na jej každodenné nostalgické spomienky na zašlú slávu života v spoločnosti ani na jej rozcítené poznámky, že sa cíti vinná, keď nestojí po kráľovninom boku v týchto ťažkých časoch. A už vôbec si nevšímal jej príležitostné zmienky o tom, akým by bol on, markíz z Granvillu, užitočným poradcom kráľa. Mal sa zhostiť svojej povinnosti a odísť do Oxfordu, kde od vypuknutia vojny sídlil kráľovský dvor.

Bolo toho oveľa viac, čo si jej otec nevšímal. Olivia nevedela, čo by urobil, keby zistil, čo sa odohráva medzi ňou a jej nevlastnou matkou.

„Chcel som si trocha zajazdiť, madam, ale prišiel list z Edinburghu so správou o smrti môjho nevlastného brata.“ Cato si sadol za vrch stola do honosného dreveného kresla s vyrezávanými opierkami a siahol po korbeli piva, ktorý sa pred ním zjavil ako zázrakom. Odpil z neho, nabral si na tanier pečienku a nahrubo natrel jačmenný chlieb zlatistým maslom.

Olivia sa zachvela od nedočkavosti a prerušila svoje zvyčajne zaťaté mlčanie. „To bol P-Portiin otec?“

„Keby si sa vždy zhlboka nadýchla, moja drahá Olivia, ako som ti už toľkokrát povedala, som si istá, že by si mohla potlačiť ten svoj nešťastný nedostatok,“ poznamenala Diana a vyčarila na tvári jeden zo svojich pokrytecky sladkých úsmevov. „Ťažko si nájdeš manžela, keď nebudeš plynulo rozprávať.“ A potľapkala blahosklonne Oliviu po ruke.

Olivia prudko odtiahla ruku a položila si ju do lona. Stisla pery, sklopila oči k tanieru a okamžite ju prešla chuť hovoriť.

„Brat píše práve o Portii,“ odvetil Cato na dcérinu otázku.

Oliviine oči sa znovu zdvihli od taniera. Už nedokázala predstierať ľahostajnosť.

„Jeho posledným želaním bolo, aby som tú úbohú sirotu prichýlil,“ dodal Cato potichu.

„Pane, vy predsa nemáte žiadne záväzky voči tej chudere,“ pripomenula mu Diana s chladným úsmevom.

„To píše aj brat. Ale podľa môjho najlepšieho vedomia a svedomia nemôžem to dievča odmietnuť. Je predsa mojou pokrvnou príbuznou.“

Lady Diana mala na jazyku ďalšiu jedovatú poznámku, ale nedúfala, že by sa jej manžela podarilo nakriatnuť, aby to dievčisko nebral pod svoje ochranné krídla.

Vzrušenie vyburcovalo Oliviu znovu prehovoriť. „B-bola by som rada, keby p-prišla,“ vyriekla jedným dychom a jej zvyčajne bledé líca zalial rumenec.

Dianino obočie sa stratilo pod vodopádom starostlivo nakučeravených vlniek na bielom čele. „Moja drahá Olivia, v žiadnom prípade by to nebola pre teba dobrá spoločníčka... Jej otec bol hrozný človek.“ Ostentatívne sa striasla od nevôle. „Prepáčte, pane, že tak nevyberane hovorím o vašom nevlastnom bratovi.“

Cato stroho prikývol. „Nič sa nestalo.“

„V-veľmi by som si želala, keby P-Portia p-prišla!“ zajakávala sa Olivia. Pod vplyvom citov bola jej jachtavosť ešte výraznejšia.

Lady Diana prudko roztvorila vejár. „Ty o tom nebudeš rozhodovať, drahá,“ zahriakla Oliviu a jej oči vrhali spoza vejára ohnivé blesky na nevlastnú dcéru.

Cato sa tváril, že nepočul Dianin ostrý komentár. „Zabudol som, že ste sa už stretli na našej svadbe. Vtedy ste sa spriatelili, dcérka?“

Olivia mlčky prikývla.

„Mohla by si ju naučiť, ako sa správať v spoločnosti,“ uvažoval nahlas Cato. Už dlhší čas sa zaoberal myšlienkou, aby jeho dcéra mala nejakú spoločníčku. Zopárkrát Diane navrhol, aby ich prišla navštíviť jej mladšia sestra Phoebe, ale zakaždým, keď to spomenul, Diana si okamžite našla nejaký dôvod, aby jeho návrh odmietla. Cato vedel, že Diana sa pramálo zaujíma o svoju sestru a že ju pokladá za neohrabanú a spoločensky neobratnú, a tak sa po čase svojho nápadu vzdal.

„Koľko rokov má to dievča?“ Lady Diana si uvedomila, že sa znovu mračí, a preto si nenápadne prešla prstami po vráskach na čele, aby zjemnila svoj namrzený výraz.

Cato pokrútil „hlavou. „Nemám ani tušenia. Ale určite je staršia od Olivie.“

„Je staršia o tri roky,“ ozvala sa Olivia s iskrou bojovnosti v očiach. Vedela, že ak by nepokračovala v rozhovore, Diana by presadila, aby Portia neprišla. Cato by určite napokon dal na svoju mladú ženu, tak ako už veľakrát predtým, pretože mal na starosti oveľa dôležitejšie veci, ktoré ho plne zamestnávali. Občas mala pocit, že všetko na svete je preňho dôležité, len ona nie. Potajomky otvorila strieborný medailónik, ktorý mala na retiazke. Vo vnútri boli stočené ich pramene vlasov. Spomienka na krásne okamihy úprimného priateľstva a spojenectva spečateného ich krvou v rozpadávajúcej sa chajde v to májové odpoludnie jej dodala odvahu.

„Už je príliš stará na to, aby sa naučila vyberaným spôsobom,“ poznamenala lady Diana a jedovaté slová podfarbila ďalším zo svojich rafinovaných úsmevov.

Tentoraz sa zamračil Cato. „Som povinný vyhovieť poslednému želaniu môjho brata.“

„Samozrejme, že ste,“ odvetila lady Diana podráždene. „Nežiadam predsa, aby ste to neurobili. Len premýšľam o tom, či by pre to dievča nebolo lepšie, keby bývalo vo vhodnejšej rodine, kde by sa naučilo čo-to o domácnosti a našlo by si manžela z rovnakej spoločenskej vrstvy. Ak jej dáte veno, azda...“ Zámerne nedopovedala, čím manželovi umožnila, aby sám prišiel na to, že by to bolo najlepšie riešenie.

Olivia si všimla, že sa otcovi Dianin návrh pozdáva. Bála sa, že jej dá za pravdu. „P-prosím, otče,“ vyhŕkla úpenlivo.

Ten naliehavý tón neprekvapil len Oliviu samotnú, ale aj Čata. Zarazene na dcéru pozrel a náhle sa mu v mysli vybavilo chutné dievčatko, akým kedysi Olivia bola. Potom sa však objavila jachtavosť a ona sa zahanbene utiahla pred celým svetom. Nepamätal si, kedy ho naposledy o niečo prosila.

„Tak dobre,“ odvetil dojatým hlasom.

Lady Diana zlostne zavrela vejár a jeho slonovinové perá preťali ticho ako šibnutie biča.

Olivia priam žiarila. Pochmúrne tiene z jej očí zmizli a úsmev odrážal úľavu z opadajúceho vnútorného napätia.

Cato sa otočil ku svojej žene. „Som si istý, že Portia sa rýchlo prispôsobí, Diana. A to aj s vašou pomocou.“

„Ako poviete, pane.“ Diana poslušne prikývla. „Môže byť užitočná pri opatrovaní mojich dcér a mohla by vykonávať aj nejaké ďalšie domáce práce. Určite vám bude chcieť preukázať svoju vďaku za to, že ste ju prichýlili.“

Cato odsunul stoličku a vstal. „Výborne! Bude sa hrať s deťmi a zároveň bude robiť spoločnosť Olivii. Nič lepšie sme nemohli vymyslieť. Teraz už všetko nechám na vás, moja drahá. Som si istý, že ste na to tá najpovolanejšia osoba a že sa o všetko postaráte.“ Uklonil sa a vyšiel z jedálne.

Dianin sladký výraz sa razom vytratil. „Ak si už doraňajkovala, Olivia, choď si precvičovať správne držanie tela. Od toľkého čítania ti na chrbte narastie hrb. No, choď už,“ súrila ju. Potom vznešene a hrdo vstala od stola. Na jej postave nebol najmenší náznak nedokonalosti.

Pretože ty si nikdy neprečítala ani jedinú knihu, pomyslela si škodoradostne Olivia, keď neochotne zasunula stoličku a nasledovala svoju nevlastnú matku do spálne, kde jej Diana navliekla odporný korzet.

Cato si nevšímal každodenné trápenie svojej dcéry a náhlivo vyšiel z hradnej veže. Zamieril na cvičisko, kde jeho regiment pokračoval vo výcviku. Zastal obďaleč a pozoroval vojakov. Seržant Giles Crampton, oddaný žoldnier, bol majstrom vo výcviku a zo statných poddaných dokázal vychovať schopných a disciplinovaných vojakov. Dostatočne disciplinovaných pre potreby parlamentnej armády. Giles Crampton sa zo všetkých síl usiloval dosiahnuť tento cieľ. Súhlasil so zmenou orientácie lorda Granvilla a oddane ho podporoval.

Seržant si okamžite všimol návštevu a prikázal pobočníkovi, aby prevzal velenie. Potom rázne vykročil lordovi Granvillovi v ústrety. Sneh pod jeho čižmami hlasno vržďal.

„Bré ráno, pane.“

Cato mu pokynul, aby šiel s ním. „Mám pre teba ďalšiu úlohu, Giles. Nikoho iného ňou nemôžem poveriť.“

„Som váš človek, pane. To dobre viete.“

„Áno, ale toto možno odmietneš.“ Cato sa zamračil. „Nejde o tvoju bojaschopnosť. A prišlo to v tom najnevhodnejšom čase. Vôbec sa mi nehodí, že by si mal čo i len na pár dní odísť, ale nemám iné východisko.“

„O čo ide, pane?“

„Potrebujem, aby si išiel do Edinburghu a priviedol moju neter.“ Potom mu podrobne vysvetlil celú situáciu. Giles mlčal, pokým jeho pán neskončil.

„Mám vyraziť ešte dnes?“

„Čím skôr tým lepšie. Na hraniciach sa ešte nebojuje a ani Levenovo vojsko ešte nevytiahlo do boja.“ ..Pripojíme sa k nemu, pane?“

„Keď sa vrátiš s dievčaťom zo Škótska, vztýčime vlajku Parlamentu.“

Drsnú tvár starého vojaka prežiaril odhodlaný úsmev. „To bude nádherný pohľad, pane.“

„Nevzbúria sa vojaci?“

„Musia počúvať vaše rozkazy. A mnohí z nich sú aj tak naklonení Parlamentu.“

„Dobre.“ Cato vytiahol z vrecka koženú peňaženku a podal seržantovi pár mincí. „Toto by ti malo stačiť na cestu.“

„A keď dievča nebude chcieť odísť...?“

„Tak ju nebudeš nútiť. Možno by to bolo najlepšie.“ Jeho brat predsa nemohol od neho očakávať viac než to, že dievčaťu ponúkne domov.

Giles prikývol. „Pôjdem cez hory. Tam hádam nenarazím na vojakov.“ Lišiacky sa uškrnul.

„Tam natrafíš skôr na zbojníkov,“ odvetil Cato s pochmúrnym úsmevom. „Rufus Decatur má všade svojich ľudí a netúži po ničom inom, len zajať niekoho z mojich mužov.“

„Počul som, že sa chystá so svojou družinou podporiť kráľa,“ povedal Giles.

„Dalo sa čakať, že sa bude chcieť zamiešať do vojny,“ zareagoval Cato podráždene. „Chce využiť vojnový zmätok pre dosiahnutie vlastných cieľov. „

Cato sa vrátil do hradu. Jeho zvraštené obočie naznačovalo, že úporne premýšľa a jeho úvahy v ňom vyvolávajú nespokojnosť a hnev. Už dvadsaťšesť rokov žil Rufus Decatur mimo zákona na neúrodnej pôde pod Cheviotskými vrchmi. Odtiaľ podnikal lúpežné výpady a nemilosrdne drancoval jeho panstvo.

Bandy zbojníkov si za vlády kráľovnej Alžbety I. a kráľa Jakuba I. privlastnili oblasť pri severnej hranici Anglicka, ktorá nepatrila nikomu, ale podarilo sa ich rozohnať. Len Decatur so svojimi ľuďmi zostal nezávislý na území odrezanom od ostatného Anglicka horami. S pôžitkom drancoval granvilisté pozemky. Vedel sa šikovne vyhnúť zákonu i prenasledovania.

Rufus Decatur mal na vidieku povesť neohrozeného zbojníka a historky, ktoré o ňom kolovali, zneli ako rozprávky. Nikomu neprekážalo, že bol pánom trhanov a zlodejov. Naopak, ľudia ho mali radi a on sa im vždy, keď mohol, odvďačil svetským spôsobom. Nikdy neokradol chudobného a pomáhal všade tam, kde to bolo potrebné. Cato mu závidel a musel uznať, že všetkými zavrhnutý rod Rothburyovcov bol požehnaním pre vidiek tak, ako to bolo za čias Rufusovho otca.

Decaturova veľkorysosť sa však nevzťahovala na Granvillovcov. Voči nim dokázal byť neoblomný a bezhranične zlomyseľný. Prenasledoval ich ako lovecký pes, drancoval a ničil, čo sa mu postavilo do cesty. Nikdy si nenechal ujsť príležitosť uškodiť nejakému Granvillovi, a snažil sa ho zasiahnuť na najcitlivejšom mieste.

Cato sa po celý svoj život cítil voči Rufusovi Decaturovi previnilo. Obidvaja boli rovnako starí a zdedili tituly po svojich otcoch. Lenže kým on sa po smrti svojho otca stal nositeľom váženého mena a patrilo mu rozsiahle pohraničné panstvo, Rufus nielenže prišiel o grófsky titul, ale aj o celý majetok. Na otca, ktorý radšej zomrel vlastnou rukou, než by mal predstúpiť pred súd a potom hniť vo väzení, mu zostala len matná spomienka.

Cato vedel, že v očiach Rufusa Decatura stelesňuje vinníka za smrť jeho otca. William Decatur bol nekompromisný a prísny, neuznával žiadne ústupky vo veciach cti a svedomia. Kým on sa odvážil otvorene kritizovať počínanie kráľa Jakuba a pripravoval otvorený útok na kráľových poradcov, George Granville, jeho otec, čušal a plnil kráľove rozhodnutia. A nič nenamietal ani proti odsúdeniu svojho starého priateľa. Georgea Granvilla ako majiteľa pohraničnej pevnosti na severe Anglicka poveril kráľ zodpovednosťou za dodržiavanie poriadku. Preto velil eskorte, ktorá mala zatknúť Decatura obvineného zo zrady kráľovského majestátu. Nezaváhal ani na okamih a vykonal, čo od neho panovník očakával.

Cato nevedel, ako by sa zachoval na otcovom mieste. On sám nezdedil nič z otcovej lojality a trápilo ho to oveľa viac, keď spoznal obidve strany mince. Bol si však viac než istý, že Rufusovi Decaturovi pramálo záležalo na tom, že s ním sympatizuje. William Decatur bol mŕtvy a jeho syn sa stal vyhnancom a vydedencom aj zásluhou Georga Granvilla. Rufus Decatur právom túžil po pomste .

Ak sa Rufus Decatur rozhodne zapojiť do občianskej vojny na kráľovej strane, ich osobné nepriateľstvo nadobudne nový rozmer.

Skôr či neskôr sa postavia zoči-voči na bojovom poli. Potom bude všetko jasné, zrozumiteľné a bez zbytočných emócii. Na bojovom poli budú môcť raz a navždy ukončiť nepriateľstvo dvoch rodov.

Druhá kapitola

„Kam ideš, Rufus?“ Ospalý a vyčítavý hlas vychádzal spod kožušín na lôžku. Vzápätí sa z nich len veľmi neochotne vyhrabala žena a oprela sa o lakeť. Mozoľnatou rukou si odhrnula z tváre tmavé vlasy, ktoré odhalili veľké hnedé oči.

„Mám veľa práce, Maggie, a ty to dobre vieš.“ Rufus Decatur prelomil päsťou ľad vo vedre a takmer celé si ho vylial na hlavu. Jeho raňajší rituál sprevádzal obvyklý výkrik, no vzápätí si osviežený vydýchol. Potriasol hlavou a kvapky ľadovej vody sa rozprskli po celej izbe. Žena sa s hundraním opäť šuchla pod teplú kožušinu.

Rufus si rázne masíroval hlavu uterákom a nevšímal si ženino hundranie.

O chvíľu si Maggie znovu sadla, vytiahla si kožušinu až ku brade a zamračene sledovala, ako sa zbojnícky kapitán utiera.

„Veď ešte ani nezačalo svitať.“

„Si ty ale lenivá, Maggie,“ odvetil Rufus a siahol po košeli, ktorá visela na drevenej tyči nad posteľou.

Maggie prižmúrila oči a oprela sa o vyrezávané čelo postele. „Poď ku mne, láska moja.“ Rufus Decatur bol pohľadaný a statný muž a ona nikdy neodmietla, keď jej navrhol, aby s ním strávila noc. V jeho posteli zažila oveľa viac potešenia než s inými zákazníkmi.

Zmyselným pohľadom blúdila po jeho tele. Červenkasté vlasy mu padali až na plecia a rovnako sfarbená bola aj jeho brada. Chĺpky na hrudníku vytvárali kučeravé hniezdo, ktoré klesalo až ku slabinám. Ligotali sa mu vo svetle sviečky aj na rukách a stehnách a na opálenej pokožke sa sfarbili ešte viac do červená. Mal mohutné, svalnaté telo, ale jeho postava nemala vplyv na to, čo ju k nemu priťahovalo. Bol silnejší než sám život, potreboval viac priestoru a miestnosť sa zdala preňho primalá.

„Vstávaj!“ To bolo všetko, čo sa jej ušlo za úsilie znova ho zviesť. Schmatol kožušinu a stiahol ju z nej. „Hor sa! Čaká ma rušný deň!“ V jeho živých modrých očiach bolo niečo, čo ju prinútilo vstať, hoci ju triaslo od zimy a svoju nespokojnosť dávala najavo hlasným šomraním. Ryšavé vlasy Rufusa Decatura boli spoľahlivým znakom jeho tvrdohlavosti a neústupčivosti, a preto mu nebolo radno odporovať.

„Chystáš sa na prepad?“ Sadla si na posteľ a naťahovala si vlnené pančuchy. Potom si obliekla flanelovú spodničku a cez hlavu si pretiahla teplú košeľu.

„Možno,“ vyhol sa priamej odpovedi. Obliekol si krátky kožený kabátec a zohol sa ku kozubu, aby rozdúchal žeravý popol v pahrebe. Oheň po chvíli vzbĺkol vysokým plameňom. Vhodil doň zopár polienok a hore komínom začal stúpať dym.

Maggie podišla bližšie k ohňu a dokončila obliekanie. „Hovorí sa, že sa chystáš podporovať kráľa.“ Nenápadne ho pozorovala kútikom oka. „Že chceš pripojiť svojich chlapov ku kráľovmu vojsku.“

„To sú len klebety.“ Rufus prešiel okolo nej a ťapol ju po zadku. „Odmenu nájdeš na zvyčajnom mieste,“ povedal, hoci Maggie by sa uspokojila aj s úsmevom. Úchytkom sa na ňu usmial a zbehol úzkymi strmými schodmi do štvorcovej miestnosti na prízemí.

Rufus rozhodne nepatril k tým mužom, ktorí sa zdôverujú so svojimi záležitosťami. Pokojne ju mohol odbiť. Vedela, že všetko, čo bolo dôležité pre jeho zbojnícku družinu, sa riešilo výlučne v osade a bez svedkov. Nežili tu žiadne ženy a Maggie ju spolu s priateľkami navštevovala len vtedy, keď ich o to muži požiadali. O všetko ostatné, vrátane domácich prác, sa starali muži sami.

Bolo všeobecne známe, že osada je vlastne vojenský tábor a civili v nej nemajú miesto. Nikto však nepochyboval o tom, že sa Rufus so svojou dobre vycvičenou družinou pripravuje vstúpiť do vojny. Lenže nikto nemal ani tušenia, na ktorú stranu vojnového konfliktu sa prikloní, a preto nebolo konca-kraja vzrušeným špekuláciám.

Rufus to vedel a predpokladal, že Maggie naňho nasadila zvedavá slečna Beldamová, ktorá sa starala o poskytovanie nočných radovánok pre jeho mužov. Však ich zvedavosť už čoskoro uspokojí. On, Rufus Decatur, sa definitívne rozhodol a svoj zámer oznámi o pár dní.

Z ohniska sa vyvalil popolnatý dym, ktorý stlmil svetlo v jednoducho zariadenej kuchyni. Rufus prešiel do kúta, ktorý od miestnosti oddeľoval hnedý záves. Nakukol zaň a láskyplne sledoval dva malé kopčeky zahrabané pod kožušinami v drevenej posteli. Jeho synovia potrebovali nabrať dostatok síl, pretože na nich čakal deň plný bujarej zábavy. Zvyčajne vstávali už pred prvým zakikiríkaním, a to aj počas krutej severskej zimy. Rufus vedel, že vstanú, len čo začujú Maggie odchádzať. Zatiaľ si ich otec mohol vychutnávať posledné pokojné chvíle pred brieždením.

Z klinca vedľa dverí zvesil plášť, odsunul ťažkú drevenú závoru a pokúsil sa otvoriť dvere. Cez noc husto snežilo a vyžadovalo si poriadnu silu, aby dverami odtlačil záľahu napadaného snehu.

Vyšiel do mrazivého rána. Posledné hviezdy na oblohe dohasínali a mesiac visel nízko nad Cheviotskými vrchmi. Jednoduché kamenné domce stáli učupené v hlbokom údolí obkolesenom vrchmi, do ktorého neviedla žiadna cesta. Na okolitých vrcholoch horeli vatry pri stanovištiach pozorovateľov, ktorí strážili celé územie nehostinnej, málo úrodnej krajiny siahajúcej až ku hraniciam so Škótskom.

Rufus sa vybral k rieke, ktorá pretekala cez jeho malé panstvo. Voda pod ľadom prúdila pomaly, ale bola dostatočnou zásobárňou pre osadu i široké okolie. Jej výhodný tok využívali v zime ako ľadovú cestu pre sane a v lete sa po nej plavili na člnoch.

Na brehu naďabil na skupinku mladíkov. Krátke kabáty mali položené pri vedrách a ostrými sekerami vysekávali diery ako každé ráno do ľadu, ktorý ich pokryl minulú noc. Keď sa k nim Rufus priblížil, mladíci prerušili prácu a čakali ho celí rozhorúčení od námahy.

„Dobré ráno, pane.“

„Dobré ráno, chlapci.“ Rufus chvíľu postál, aby sa porozprávali. Mladíci naňho hľadeli s úctou a obdivom a Rufus si bol toho vedomý, no nič na sebe nedal znať.

Boli to nováčikovia, najnovší regrúti v jeho svete mimo zákona, kde nevládol anglický kráľ. Mnohí z nich nasledovali svojich otcov, bratov a strýkov. Niektorí utekali pred svetskou nespravodlivosťou, iných zvábila túžba po dobrodružstve. Ale všetkých rovnako spájala vôľa slúžiť rodu Rothburyovcov v družine Rufusa Decatura.

„Pane, je to pravda, že sa čoskoro pridáme na kráľovu stranu?“ spýtal sa vysoký mladík, ktorý bol očividne vodcom skupiny. Desať párov očí sa vzápätí uprelo na Rufusove ústa.

„Čo myslíš, Paul, prijme Jeho Veličenstvo pomoc bandy lúpežníkov?“ spýtal sa Rufus a dobromyseľný tón jeho hlasu nenechal ani jedného mladíka na pochybách. V jeho žiariacich očiach sa zrkadlil ľadový povrch rieky pod zhasínajúcimi hviezdami. „Od vyhnanca, ktorého otec bol poškvrnený vlastizradou? Od zlodeja dobytka, zbojníka a len sám Boh vie, akými zločinmi ešte poznačeného štvanca nectiaceho si jeho zákony?“

Paul mu pozrel rovno do očí. „Jeho Veličenstvo prijme akúkoľvek pomoc, ktorá sa mu ponúkne, pane,“ vyhlásil rozhodne. „Regiment lorda Levena sa blíži a kráľ nemá na výber.“

Rufusove ústa skrivila grimasa výsmechu. „Dúfam, že máš pravdu, chlapče. Zapamätaj si, že pod rúškom oddanosti sa môže skrývať veľa zloby. Ale kráľova vďačnosť by mohla napraviť staré krivdy.“ Zodvihol ruku na pozdrav a rázne vykročil. Dlhý kabát mu pri rýchlej chôdzi prekážal, ale nedbal na to.

Kráľova vďačnosť by mohla napraviť staré krivdy... to je to najmenšie, čo by kráľ mohol urobiť pre mocného spojenca.

Rufus sa v duchu trpko zasmial. Dobre vedel, že sa o svoju družinu musí postarať vlastnými silami. Kráľ Karol je presne taký istý blázon, akým bol jeho otec. Ale on veru nemá v najmenšom úmysle zopakovať chybu svojho otca. Podporí síce kráľa, ale potom si vyžiada odmenu. A sám si určí, aká bude.

Vykročil úzkym chodníkom, ktorý sa kľukatil na vrchol a viedol k stanovišťu hliadky. Keď dorazil na vrchol, hviezdy už vybledli, ale reťaz ohňov lemujúcich údolie stále jasne žiarila. Nebolo tomu inak ani cez deň, kedy vatry poskytovali hliadkam teplo počas dvadsaťštyrihodinovej strážnej služby.

„Dobré ráno, Rufus.“ Vysoký, štíhly muž okolo dvadsiatky sa odvrátil od ohňa, nad ktorým si zohrieval ruky. „Dáš si kávu?“

„Ďakujem, Will.“ Rufus pokynul bratancovi. Mal ho rád ako vlastného brata. Jeho otec, Rufusov strýko, mu bol oporou v najťažších chvíľach života a Willa splodil vo veku, kedy už mal v pokoji sedieť pri ohni namiesto zbíjania a dokazovania mužnej sily svojej životnej družke. „Noc bola pokojná?“

„Áno. Iba Connorovi ľudia zbadali presun oddielov zo severu. Asi to bol Leven.“ Mladík ozbrojený mušketou a kopijou podal Rufusovi pohár horúcej voňavej medoviny.

„Neskôr vyšleme zvedov. Ak Fairfax a Leven podporia Parlament, kráľ bude v peknej kaši. Môže rovno zabudnúť na víťazstvo.“ Rufusov hlas znel ľahostajne, akoby ho to príliš nezaujímalo, ale Will sa nedal oklamať. Dobre vedel, čo sa skrýva za Rufusovým rozhodnutím prikloniť sa na kráľovu stranu.

„Myslíš si, že budeme schopní zdržať Levena?“ Will pofúkal medovinu, aby rýchlejšie vychladla. „Alebo sa ho len pokúsime trocha znervózniť?“

„Presne na to som myslel,“ prisvedčil Rufus a spokojne sa uškrnul. Teraz sa tváril o niečo veselšie. „Pomôžeme kráľovi a Jeho Veličenstvo by nám za to mohlo prejaviť svoju vďaku.“

Will sa usmial. Rufus vždy s chuťou plánoval výpady a ani teraz tomu nebolo inak.

„Granville bude určite tiež podporovať kráľa,“ poznamenal Will po chvíli.

Rufus sa mlčky zahľadel ponad kopce, nad ktorými sa už zdvihla nočná tma a odhaľovala východné pohorie. „Uvidíme. Mám pocit, že sa ešte nerozhodol. Ak zradí kráľa a pridá sa k Parlamentu, tým lepšie pre nás. Potom mu elegantne pricvikneme chvost.“

„Hovorí sa, že cvičí vlastný regiment pre kráľa.“ Will nedokázal skryť nedôveru.

„Uvidíme pre koho,“ zopakoval Rufus. Nevedel, odkiaľ pramení jeho istota, že Cato Granville ešte váha, ale chvíľami mal pocit, že počuje jeho myšlienky. Asi preto, že celý svoj život zasvätil boju proti nemu. Sledoval každučký jeho pohyb a pokúšal sa odhadnúť jeho nasledujúce kroky, až sa mu niekedy zdalo, že naozaj dokáže čítať jeho myšlienky.

Vrátil prázdny pohár mladému kopijníkovi. „Vezmem si pár mužov a vyrazíme k Selkirku. Možno sa nám pošťastí niečo ukoristiť na edinburghskej ceste.“

„Buď opatrný.“

„Budem,“ ubezpečil ho Rufus a zišiel úzkym chodníkom naspäť do osady.

Zo záhrady na jej okraji sa ozývalo hlasné hašterenie. Rufus zastal a z tváre sa mu razom vytratil pochmúrny výraz. Otočil sa ku vrátam, za ktorými bola zeleninová záhrada. Zem bola zasnežená, ale pred vrátami do záhrady zobal kŕdeľ sliepok nasypané zrno. Zdrojom zvady boli dve malé zababušené postavičky váľajúce sa v snehu.

V okamihu bol pri nich. Ešteže minulú noc išli tí jeho lapaj i spať oblečení. Keďže na nich nemal kto dozrieť, určite by sa tu teraz váľali v nočných košeliach. Ako vždy, aj tentoraz si Luke obul čižmy naopak a zabudol na rukavice.

Rufus chytil oboch synov za goliere a odtrhol ich od seba. Kučeraví, zlatovlasí, modrookí, zazerali na seba, červení od hnevu.

„Ja som mal zbierať vajíčka!“

„Nie ty, ale ja!“

Rufus pobavene a zhovievavo pozoroval svojich potomkov. Obidvaja boli rovnako temperamentní a aj keď bol medzi nimi ročný rozdiel, zdedili ohnivú povahu Rothburyovcov - a s ňou ich určite nečaká pokojný život. Spoznával v nich seba samého, a preto len zriedkakedy zakročil proti ich hádkam. „Čo to tu stvárate, vy dvaja nezbedníci?“

„Ja som mal zbierať vajíčka, lebo som starší,“ kričal Tobias, šklbúc sa z otcovej ruky, ktorá ho pevne držala za golier.

„Zbieral si ich včera. Čo z toho, že si starší!“ Z očí mladšieho brata sa skotúľali slzy, keď musel priznať ponižujúcu pravdu.

„Lebo aj som,“ odvetil pyšne Toby.

„To je nespravodlivé!“ búril sa Luke.

„Máš pravdu,“ súhlasil Rufus. „Ale, bohužiaľ, nič na tom nezmeníš. Kto zbieral vajíčka včera?“

„Toby!“ Luke si utrel malý noštek do rukáva. „Stále to robí.“

„Lebo to viem lepšie než ty, pretože som starší,“ chvastal sa Toby sebaisto.

„Ako sa to má Luke naučiť, keď si to nemôže vyskúšať?“ namietol Rufus a prísne pozrel na Tobyho. Od hôr sa nečakane zodvihol mrazivý vietor a začal víriť sneh. „Vajíčka počkajú. Je čas na raňajky.“

Nevšímajúc si námietky synov, pevnejšie zovrel ich goliere v rukách. Takto ich pred sebou tisol do neďalekého nízkeho kamenného domu, kde bola kuchyňa a jedáleň pre všetkých obyvateľov osady.

Matka jeho synov Elinor zomrela hneď po Lukovom narodení. Bola päť rokov Rufusovou vernou družkou. Nežila v osade, ale ich vzťah bol niečím viac než len obyčajnou výmenou rozkoše za peniaze, akú mu teraz ponúkala Maggie alebo iné ženy z domu slečny Beldamovej. Jej smrť ho hlboko ranila a keď Luke trocha vyrástol, zobral si chlapcov k sebe. Zbojnícka osada síce nebola najlepším miestom na výchovu detí, ale sľúbil Elinor, že sa o nich postará a že budú nosiť jeho meno.

Určite by im vedel zabezpečiť lepší život, keby sa mu podarilo znovu získať späť svoj majetok od vďačného kráľa. Postrčil obidvoch chlapcov do zaľudnenej jedálne presýtenej vôňami jedál.

Portia si stiahla kapucňu hlboko do tváre, aby sa trocha chránila pred chladným vetrom vanúcim od Lammermuirských vrchov. Jej kôň podchvíľou fŕkal a skláňal hlavu pred mrazivými nápormi fujavice. Bolo okolo poludnia a ona dúfala, že sa čoskoro zastavia niekde na obed. Ale na tejto pustej a nekonečnej planine nezbadala ani najmenší náznak obydlia, kde by si mohli zajesť a trocha oddýchnuť. Portiini sprievodcovia, Giles Crampton a jeho štyria muži, ako posadnutí cválali s vetrom opreteky. Koniec koncov, čo iné sa od týchto tvrdohlavých Yorkshirčanov dalo čakať?

Dnes uplynul týždeň, čo ju seržant Crampton našiel v hostinci Vychádzajúce slnko. Keď statný muž otvoril dvere, vpustiac za sebou rozvírené snehové vločky, práve roznášala pivo a prepletala sa pomedzi dotieravé ruky stálych návštevníkov hostinca. Vyslúžil si za to poriadnu spŕšku nadávok od podgurážených hostí, ktorí sa zohrievali pri slabom ohni horiacej rašeliny.

„Vy ste slečna Worthová?“ spýtal sa jej.

„Želáte si, pane?“ Portia podala naplnený korbeľ jednému z hostí, vrátila sa za výčapný pult a oprela sa oň lakťami. Pozorne si prezerala prišelca oblečeného v hrubom teplom odeve s ťažkými koženými čižmami na nohách. Jeho drsná a vetrom ošľahaná tvár prezrádzala, že je zvyknutý tráviť väčšinu času pod holým nebom. Možno je to bohatý sedliak alebo obchodník, uvažovala, ale určite sa s ním nie je radno zahrávať. Jeho veľké ruky s pletencami vystúpených žíl, mohutné plecia, svalnaté nohy a nekompromisný pohľad hnedých očí odradzovali človeka prejaviť aj ten najmenší odpor.

„Som seržant Giles Crampton.“ Rozopol si kabát a zasunul ruky do vreciek nohavíc. Za opaskom mal zastrčené dve pištole s kostenou pažbou a v pošve mu visel meč.

Takže vojak, opravila svoje závery Portia. O občianskej vojne v Anglicku sa rozprávalo po celom Škótsku, ale Anglicko bolo ďaleko za hranicami.

„Čo odo mňa chcete, pane?“ Bradu si položila do dlane a zvedavo si ho premeriavala. „Pivo?“

„Čapovanie piva nie je práca hodná netere markíza Granvilla,“ odvetil stroho Giles. „Ocenil by som, keby ste sa pobalili a išli so mnou, slečna Worthová. Tuje list od vášho strýka.“ Z náprsného vrecka vytiahol skrútený list a položil ho na pult.

Portia pocítila, že jej srdce začalo prudko biť. Nemala ani potuchy, čo jej otec Jack napísal nevlastnému bratovi, ale zrejme sa to týkalo jej budúcnosti. Rozvinula list a pohľadom prebehla po veľkých čiernych písmenách.

Giles ju pozoroval. Slúžka v hostinci, ktorej čítanie nerobí problémy, bolo niečo vskutku nezvyčajné. Nebyť popraskaných rúk, nie príliš čistej spodnice vykúkajúcej spod vyblednutých šiat a strapatého hniezda ryšavých kučier krútiacich sa okolo chudej tváre posiatej pehami, mohla by sa vydávať za šľachticmi.

Portia si pamätala Cata Granvilla od onoho horúceho popoludnia, keď sa v Londýne ženil a kedy zároveň popravili lorda Stafforda. Spomenula si na starú úschovňu člnov i na dve dievčatá, ktoré tam boli s ňou - na Phoebe, nevestinu sestru, a na nevlastnú sesternicu Oliviu, na to bledé, utiahnuté a zajakavé dievča. Prisahali si večné priateľstvo, ktoré spečatili krvou. Dokonca si z vlasov na znak vernosti odstrihli zopár pramienkov. Spomenula si aj na prísahu, že nebudú žiť ako ostatné ženy. Ona tvrdila, že vždy chcela byť rytierom a získať tak slobodu a nezávislosť.

Pri spomienke na tú detinskosť jej bolo do smiechu. Ešte pred tromi rokmi sa vedela takto nadchnúť, teraz to už bolo dávno preč.

Strýko jej ponúkol domov a nezdalo sa, že by si kládol aj nejaké podmienky. Dobre však vedela, že s láskavosťou ide ruka v ruke aj záväzok. Ale čím mohla byť ona, nezákonná dcéra ľavobočka, užitočná pre markíza Granvilla? Nemohol ju výhodne vydať a prispieť k rozšíreniu svojho bohatstva ani získať výhodné spojenectvo. Veď kto by si zobral chudobného bastarda? Lord Granville nepotreboval ani slúžku, určite ich má dostatok. Tak potom prečo dal po ňu poslať?

„Lady Olivia ma poprosila, aby som vám odovzdal toto.“ Seržant Crampton prerušil jej dohady a položil na pult zapečatený list.

Keď ho Portia otvorila, vypadli z neho tri spletené rôznofarebné pramienky vlasov. Čierna kučera sa ovíjala okolo červenej a plavej. List okrem kučier obsahoval len tri slová: Príď, prosím ťa.

Nezdržala sa a nahlas sa rozosmiala. Čo už len môže mať detská prísaha spoločné s jej terajším bojom o prežitie?

„A ak sa poďakujem lordovi Granvillovi za láskavú ponuku, a radšej zostanem tu... ?“ Spýtavo nadvihla obočie.

„Nuž, musíte sa rozhodnúť sama, slečna.“ A okázalo sa rozhliadol okolo seba. „Ale nevidím tu budúcnosť pre vzdelanú osobu, ako ste vy.“

Portia uložila prstienky vlasov naspäť do papiera, poskladala ho a zasunula do záňadria. „Máte pravdu, seržant. Radšej pôjdem s človekom, ktorého nepoznám, než s diablom, ktorého poznám.“

Teraz bola už tretí deň na ceste na hrad lorda Granvilla. Bola slušne, ba priam elegantne oblečená. Na nohách mala čižmy, hrubý jazdecký plášť prehodený na tmavých vlnených šatách, pod ktorými sa vlnilo niekoľko čistých spodničiek, diskrétne prikrývajúcich kožené jazdecké nohavice, aby mohla na koni sedieť rozkročmo. Zimná cesta cez škótske hranice nebola vhodná pre dámy, ktoré by jazdili bokom.

Seržant Crampton jej dal peniaze bez zbytočného komandovania, za čo mu bola vďačná. Nerada brala almužnu a jeho praktický postoj ju ušetril od zahanbenia. Rozum jej prikazoval strýkovu ponuku prijať. Určite by dlhú náročnú cestu neprežila, keby si nechala vlastné šaty.

Aj napriek krutému chladu a neustávajúcemu mrazu, ktorý jej vnikol za krk vždy, keď potriasla hlavou v kapucní, sa cítila priam v siedmom nebi. Už dávno nemala príležitosť jazdiť na slušnom koni. Otcovi záležalo na tom, aby mali dobré kone, ale len dovtedy, pokým alkohol nezruinoval jeho telesnú schránku natoľko, že nedokázal vysadnúť do sedla a netreli biedu, do ktorej ich dostal svojou hráčskou vášňou.

„Všetko v poriadku, slečna?“ Seržant zaostal a priblížil sa k nej. Pozornými očami neustále jastril po krajine. Vyžarovalo z neho nezvyčajné napätie, hoci na prvý pohľad vyzeral pokojný, ba priam ospalý.

„Áno, seržant,“ odvetila, „ale toto je nepríjemný kus sveta.“

Seržant prikývol. „Nebojte sa, o také štyri hodinky už budeme doma. Nerád by som urobil prestávku, pokiaľ vládzete.“

„Samozrejme,“ odvetila Portia. A prekoná aj pocit hladu. „Hrozí nám nejaké nebezpečenstvo?“

„Toto je územie, ktoré patrí zbojníkovi Rufusovi Decaturovi.“ Giles si znechutene odpľul.

„Myslela som, že zbojníkov už z Anglicka vyhnali.“

„Všetkých okrem Decatura a jeho bandy. Ukrývajú sa v Cheviotských vrchoch. Odtiaľ vyrážajú a plienia panstvo vášho strýka. Zlodejskí bastardi!“

Portia si pamätala, čo jej Jack rozprával o spore medzi rodmi Granvillovcov a Rothburyovcov. Jack nemal na svojho otca príliš dobré spomienky. Bol prísny a tvrdý a nemal najmenší záujem získať si náklonnosť svojich synov, no Rufusa Decatura a jeho bandu priam nenávidel. V tom jedinom sa Jack zhodol s nevlastným bratom. Nech sa v minulosti stalo čokoľvek, nič nemohlo ospravedlniť zločiny Rufusa Decatura. Bol pohromou pre pohraničnú oblasť a nebol ničím iným než zločincom a lupičom, ktorý drancoval všetko, čo mu prišlo do cesty. On a jeho banda boli ako potkany na pokosenom poli.

„Stále nedajú pokoj?“

„Hej. A teraz oveľa častejšie než kedykoľvek predtým.“ Giles si znovu odpľul. „Prekliati banditi. Decatur, ten diablov služobník, chce využiť vojnu na vlastné ciele.“

Striasla sa. Takže aj vojna sa môže stať prostriedkom na vybavovanie si osobných účtov. „Váš pán podporuje kráľa?“

Giles na ňu podozrievavo pozrel. „Prečo si myslíte?“

„Len tak,“ prehodila, myknúc plecom. „Podporuje ho?“

„Asi,“ odvetil seržant vyhýbavo. Pomkol svojho koňa vpred a pripojil sa k mužom, ktorí cválali pred nimi. Ďalší dvaja klusali za ňou, takže sa cítila ako v obkľúčení. Zdalo sa jej dosť zvláštne, že ju otcov nevlastný brat takto ochraňuje.

Vopchala si ruku pod plášť do vrecka kabátika a nahmatala zložený list s tromi stočenými prameňmi vlasov. Tie jej boli v truhličke, kde mala uložených zopár osobných vecí, ktoré však mali pre ňu veľký význam. Bol v nej otcov pečatný prsteň, strieborná minca s otvorom, ktorú dostala ako dieťa a verila, že má čarovnú moc, vysušená fialka, o ktorej vedela, že jej ju dala matka, hrebeň zo slonoviny s niekoľkými vylomenými zubmi a malá porcelánová brošňa v tvare sedmikrásky, ktorá podľa otcových slov patrila jej matke. Na matku si príliš nepamätala, pretože zomrela, keď nemala ani dva roky. Truhlička obsahovala celý jej majetok, ktorý si niesla z Edinburghu.

Aká je asi Olivia teraz? Vtedy bola taká vážna... nešťastná, spomenula si. Nechápala, ako mohol byť nešťastný niekto, kto vlastne nikdy nevedel, čo to naozaj znamená. Ach, áno, Olivia sa obávala svojej macochy. Veď aj samotná Phoebe, nevestina sestra, o svojej staršej sestre nepovedala jedno milé slovo. Portia uvažovala, ako by jej mohla pomôcť. Veď ona sama mala toľko životnej smoly.

V prázdnom žalúdku jej hlasno zaškvŕkalo. Schúlila sa do plášťa a uvažovala nad tým, ako týždeň pravidelnej a výdatnej stravy rozmaznal jej žalúdok do takej miery, že teraz reagoval na hlad tak neodbytne.

Myšlienky na jedlo z jej mysle v okamihu vyhnal krik, dupot konských kopýt a výstrely z muškety. Jej kôň v panike zaspätkoval a márne sa ho snažila upokojiť. Muži zo sprievodu ju obklopili a začali strieľať. Počula, ako seržant Crampton zakričal, aby sa zomkli ešte tesnejšie, ale oni boli len štyria proti ôsmim ozbrojeným jazdcom. Tí ich obkľúčili a zatlačili k porastu listnatých stromov, teraz, samozrejme, bez lístia.

„Kohože to tu máme?“

Portia pevne zovrela uzdu. Kôň od bolesti šklbol hlavou, hlasno zaerdžal a zahrabol prednými kopytami o zľadovatenú zem. A potom pozrela do živých modrých očí žiariacich od pobavenia. Rovnako pobavený bol aj mužov hlas, keď sa spýtal: „A vy ste kto, holubička?“

„Prečo ste zajali tých mužov?“ zasyčala pobúrené. Kapucňa sa jej zošuchla na plecia, keď tíšila koňa a do zbojníkovej tváre v okamihu zapichla pobúrený pohľad zelených očí vykúkajúcich spod hrdzavej kučeravej hrivy. Pleť mala bielu ako cmar, ale určite nie od strachu.

Rufus Decatur pochopil, že sa ho tá bojovná amazonka nezľakla. „Som Rufus Decatur, gróf z Rothbury, k vašim službám, slečna,“ predstavil sa, obradne sa dotkol klobúka ozdobeného pštrosím perom a okato dával najavo, že sa dobre baví. „Smiem vedieť, kto to cestuje pod ochranou Granvillových mužov?“ Nadvihol ryšavé obočie.

„Chcete nás uniesť alebo zabiť?“

„Milá slečna,“ nadhodil Rufus prívetivo a chytil jej koňa za uzdu, „zdá sa, že si vymieňame iba otázky bez odpovedí. Bude lepšie, ak v našom zaujímavom, ale tak sa mi zdá, že vôbec nie plodnom rozhovore budeme pokračovať niekde, kde nám nebude taká zima.“

Tretia kapitola

Portia konala bezmyšlienkovito. Z celej sily švihla bičom Decatura po zápästí. Rufus pocítil prudkú bolesť aj cez koženú rukavicu. Skríkol od prekvapenia a pustil uzdu jej koňa. Pevne ju chytila, štuchla koňa do slabín a vyletela ako šíp, nevediac kam. Všetko sa udialo tak rýchlo, že žiaden z mužov nestihol zareagovať.

Portia počula, že Decatur cvála za ňou. Pod kopytami koni praskal tenký ľad pokrývajúci blato nahromadené v hlbokých brázdach na ceste. Pohnala Patchesa do ešte rýchlejšieho cvalu a kôň, ešte stále znepokojený z predošlého zmätku, zrýchlil tempo. Ak by mu nechala voľnosť, trielil by ako splašený, ale ona ho pevne ovládala. Prikrčila sa k jeho krku, akoby očakávala výstrel z muškety.

Dobre vedela, že tento súboj nevyhrá. Jej kôň bol síce dobre stavaný a obratný, ale nemohol sa rovnať statnému žrebcovi, ktorý ho prenasledoval. Rufus Decatur sa podistým rozhodol vzdať preteky, pretože bolo len otázkou času, kedy ju dobehne. Udržiaval medzi nimi rovnakú vzdialenosť, a to ju hnevalo. Zahrával sa s ňou ako mačka s myšou, dovoliac jej, aby si myslela, že mu môže uniknúť. Zrejme dokázal trpezlivo čakať na svoju korisť.

Strčila ruku do čižmy a zovrela v nej rukoväť dýky. Odkedy dospela, otec trval na tom, aby ju nosila pri sebe a mohla sa ubrániť pred neodbytnými dotieravcami. Dôvodom nebola jej krása, ale skutočnosť, že je žena. Rýchlo pochopila, že opitým mužom neprekáža, ak je žena škaredá, obsypaná vyrážkami alebo vyzerá ako pivný sud. Pri predstave telesných radovánok im neprekáža vôbec nič.

Potiahla za uzdu, spomalila divokú jazdu a narovnala sa v sedle. Počkala, pokým sa prenasledovateľ k nej nepriblíži. S chladnou hlavou, pokojným srdcom a uvoľneným dychom sa hotovala bodnúť ho.

Rufus Decatur bol už celkom blízko a ako dúfala, jeho kôň uháňal dostatočne rýchlo, takže ho nebude môcť len tak ľahko zastaviť. Keď sa dostane na jej úroveň, nastane ten správny okamih na útok. Prudko potiahla uzdu, aby svojho koňa spomalila a otočila sa v sedle s dýkou v ruke. Zachytila pohľadom jeho usmiatu tvár a vzápätí nato vrhla dýku do jeho hrude. Dýka prerezala Rufusov hrubý plášť a s chvejúcou sa rukoväťou mu uviazla v hrudníku.

Obaja zastali a Portia zdesene hľadela na svoje dielo, neschopná pohnať koňa na útek. Ešte nikdy nikoho nezabila.

„Ježišmária!“ zvolal Rufus až príliš živým hlasom. Vytiahol dýku a civel na ňu v nemom úžase. „Matka Božia!“ Neveriaco hľadel na ohromené dievča. „Vy ste ma chceli zabiť?!“

Portia bola rovnako prekvapená ako on, ale z iného dôvodu. Na čepeli nebola ani kvapka krvi. Jej obeť si rozopla hrubý jazdecký plášť a odhalila vojenský kabátec. Záhada sa razom vysvetlila. Kabátec z hrubej kože bol dostatočnou ochranou nielen pred dýkami a šípmi, ale dokonca aj guľkami z muškety.

„Prenasledovali ste ma,“ odvrkla a vôbec sa mu nemienila ospravedlniť za svoj vražedný úmysel. Jej hlas znel podráždene a presne tak sa aj cítila. „Zajali ste môj sprievod a hnali ste sa za mnou. Je logické, že som sa vás chcela zbaviť.“

Rufus si pomyslel, že väčšina šľachtičien, ktoré by sa ocitli v podobnej situácii, by omdlela od strachu alebo by začala hystericky jačať a aj tie odvážnejšie by si určite vybrali menej násilný spôsob obrany. Ale táto strapatá a nebojácna príslušníčka ženského pokolenia je očividne z iného cesta. Nemohol si pomôcť, musel pripustiť, že mu je jej konanie sympatické.

„Máte bod k dobru,“ skonštatoval ironicky a obracal jej dýku v ruke. Zvedavo si ju obzeral a zistil, že to nie je žiadna hračka. Znovu si skúmavo premeral útočníčku. „Mal som si domyslieť, že dievča s takými ohnivými vlasmi je nadmieru temperamentné.“

„Vôbec nie som temperamentná,“ odvrkla Portia stroho. Opätovala mu pohľad okorenený hnevom a bez najmenšieho náznaku vľúdnosti. „V podstate som pokojná a dobrosrdečná, iba neznášam, keď ma niekto prenasleduje so zjavne násilným úmyslom.“

„Dobrovoľne priznávam, že ja som aj ryšavý, aj temperamentný,“ priznal sa Rufus, rozosmial sa a zložil si klobúk, spod ktorého sa mu uvoľnili tmavohrdzavé kučery. „Ale momentálne sa ovládam. Nechcem od vás nič, len odpovede na pár otázok a potom môžete pokračovať v ceste. Takže kto ste a prečo ste pod Granvillovou ochranou?“

„To vás nemusí zaujímať!“ odsekla Portia.

„Všetko, čo má niečo spoločné s Granvillom, ma nesmierne zaujíma,“ vysvetlil zmierlivo. „Tak ako? Odpoviete mi?“

„Čo urobíte so seržantom Cramptonom a jeho mužmi?“ vyzvedala Portia.

„Moji chlapci si s nimi len trochu pošpásujú,“ odvetil bezstarostne a prešiel rukou po klobúku. „Jediné, čo im hrozí, je, že im bude trochu zima.“

Portia pozrela ponad plece na cestu, ale nikde nebolo ani stopy po seržantovi Cramptonovi a jeho mužoch, ba ani po družine Rufusa Decatura. „Prečo ste ma nedobehli?“ spýtala sa a zazrela naňho prižmúrenými očami. „Boli ste vo výhode, lebo máte skvelého koňa.“

„Nemal som dôvod. Aj tak ste cválali správnym smerom,“ . odvetil pokojne. „Budeme pokračovať?“

Správnym smerom? Portia bola zmätená. „Chcete ma uniesť?“

„Nie, len vám chcem ponúknuť útočisko pred zimou,“ povedal pokojným, hlasom, „keďže momentálne nemôžete pokračovať v ceste... teda pokým moji muži nedokončia svoju prácu. Som galantný, nie?“

Portia naňho zagánila a v jej hlase zaznela irónia, ktorú tak často počula od svojho otca práve na adresu tohto muža. „Rufus Decatur a galantný? Nechcite ma rozosmiať!“

„Verte mi, že nemám žiadne bočné úmysly,“ odvetil Rufus mierne a Portiin zmätok náhle vystriedal strach. Z jeho prenikavých modrých očí na ňu hľadel démon a zdalo sa, že jeho potláčaný temperament sa razom prebral k životu.

Stiesnene si uvedomila, že čaká na jej ospravedlnenie. Ale Jack Worth by sa určite v hrobe obrátil, keby sa jeho dcéra ospravedlnila ich úhlavnému nepriateľovi. Vtom sa nástojčivo ozval jej žalúdok a prerušil napäté ticho.

Vzápätí sa diabolské iskry z jeho pohľadu vytratili. „Potrebujete sa najesť,“ nadhodil. „Ukončime tento nikam nevedúci rozhovor a poďme sa najesť. S prázdnym žalúdkom ma nedokážete správne odhadnúť... a ak ma spoznáte,“ dodal zamyslene, „určite sa budete ku mne správať slušnejšie.“ Zvrtol koňa na úzkej ceste. „Tak už poďme.“

Portia chcela namietať, že nemá najmenší záujem ani úmysel spoznávať ho, ale jediné, na čo sa zmohla, bolo len ľahostajné myknutie plecom. „Vráťte mi dýku.“

„Nech sa páči.“ Zdvorilo jej ju vrátil rukoväťou obrátenou k nej a pobavene sledoval, ako si ju zasunula do čižmy. „Hodili ste ju po mne ako skúsený zabijak.“

„Doteraz som sa nepokúsila nikoho zabiť. Vďaka vám už viem ako na to. Chce to len trochu odvahy.“ Otočila svojho koňa. „Kam ideme?“

„Do jedného sedliackeho domu.“

„Myslíte si, že jej obyvatelia nachovajú zbojníka?“ spýtala sa jedovato. Vzápätí si zahryzla do neposlušného jazyka.

Na jej počudovanie sa Rufus rozosmial a ona pocítila úľavu. „Boltonovci budú veľmi radi, keď ma opäť uvidia. Dúfam, že máte dobrý apetít. Annie by sa totiž strašne urazila, keby ste nezjedli všetko, čo vám naloží na tanier.“

Portia sa obzrela. Nemala ani potuchy, kam sa podel seržant so svojimi mužmi, a nevedela, ako im pomôcť.

„Mohli by sme trochu pridať?“ navrhol Rufus. „Vyzeráte veľmi uzimená.“

„Vždy tak vyzerám. To preto, že som chudá ako trlica,“ odsekla pohotovo.

Udržiavala koňa v pokluse, pokým nedorazili ku kamennému obydliu, ohradenému nízkym kamenným múrom. Z dvojitého komína sa valil dym a zatvorené okná boli starostlivo utesnené pred zimou.

Rufus sa sklonil v sedle a otvoril vráta. Potom uhol nabok, aby Portia mohla vojsť do dvora prvá. V záhradke pod oknami domu zo zeme pokrytej vrstvou snehu vytŕčali kapustné pahýle. Vtom sa rozleteli dvere a von vybehol chlapec.

„Pán Rufus!“ zvolal vzrušene. „Stará mama, prišiel pán Rufus!“

„Čuš, chlapče!“ Vo dverách sa zjavila kyprá žena. „Nemusíš to vykrikovať na plné hrdlo.“ Vyšla na priedomie, uvažujúc si pod bradou vlniak. „Už dávno ste nás nepoctili svojou návštevou, pane.“

„Viem, Annie.“ Rufus zoskočil z koňa. Objal ženu a tá, hoci statná, sa stratila v jeho medveďom náručí. „Musíš mi to odpustiť, lebo inak nebudem pokojne spávať.“

„Ale, choďte!“ Zasmiala sa a rozmarné ho potľapkala po pleci. „Kto je tá dievčinka?“

„Sám neviem.“ Rufus sa pootočil k Portii, ktorá zostala sedieť na koni. „Ale dúfam, že sa to čoskoro dozvieme.“

Skôr než si Portia stihla uvedomiť, čo robí, pevne ju chytil okolo drieku a zdvihol do vzduchu ako pierko.

„Nemáte predo mnou žiadne tajomstvá, však, slečna?“ Držal ju nad zemou a jeho hlas podfarbený smiechom znel viac než vyzývavo. Portii naskočili zimomriavky, keď sa zahľadela do jeho žiarivých modrých očí.

Rufus sa spokojne usmieval a nadvihol ju ešte vyššie. Uvedomovala si dotyk jeho veľkých rúk zvierajúcich jej driek a zrazu sa cítila nekonečne zraniteľná - ako handrová bábika v rukách obra. „Dajte ma dolu,“ požiadala ho a snažila sa potlačiť nutkanie kopnúť ho alebo udrieť päsťou.

Okamžite ju zložil na zem. Vydýchla si. „Sme hladní, Annie,“ vyhlásil Rufus a potom pozrel na chlapca. „Freddy, odveď kone a poriadne ich vyutieraj.“

„Áno, pane.“ Rufus mu rozstrapatil husté tmavé vlasy a chlapec ho za to odmenil pohľadom plným obdivu.

„Ako sa darí vašim synčekom, pane?“ spýtala sa Annie a naznačila im, aby vošli dnu.

„Celé dni sa len bijú a hádajú,“ odvetil Rufus s úsmevom. Rozopol si kabát a zavesil ho na klinec pri dverách. Natiahol ruku k Portii a strohým gestom ju vyzval, aby si vyzliekla plášť. Chvíľu ho podržal a hodnotiaco si premeriaval jej postavu. Portia by sa pred jeho skúmavým pohľadom najradšej skryla do myšacej diery.

„Aha, už viem, čo ste mysleli tou trlicou,“ povedal napokon. „Mám si azda myslieť, že Granvillova chránenkyňa hladuje?“ Pokynul smerom ku kozubu. „Sadnite si tamto. Ste celkom premrznutá.“

„Bože, veď tá dievčinka je bledá ako duch!“ spľasla rukami Annie a prisunula jej stoličku k ohňu. „Ale tá farba jej pristane ku vlasom.“ Z police nad kozubom zobrala objemnú fľašu v koženom puzdre. „Vínko vám rozprúdi krv v žilách.“

Podala Portii pohár naplnený vínom a ona ho vďačne prijala Anniin komentár sa jej nijako nedotkol. Také čosi počúvala už od detstva a o svojom vzhľade si nikdy nerobila veľké ilúzie. Zato slová Rufusa Decatura, ktorý len zopakoval to, čo povedala o sebe sama, ju zasiahli oveľa hlbšie.

„Mám zemiaky, kapustovú polievku a bravčovú pečienku,“ vyratúvala Annie. „O chvíľu vám jedlo prinesiem na stôl. Zatiaľ si zahryznite krajec chleba, pane.“

Rufus vzal zo stola nôž a jačmenný chlieb. Okrúhly bochník si pridržal pri hrudníku a začal krájať. Jeho šikovné pohyby prezrádzali, že si s tým dokáže hravo poradiť.

Napriek svojej vôli nedokázala od neho odtrhnúť očarený pohľad. Rufusova zručnosť pri krájaní chleba sa zdala nezlučiteľná s tým, ako tento červenovlasý obor pôsobil navonok. Mal síce pekne tvarované ruky s dlhými prstami, ale pevné zápästia pokryté zlatistými chĺpkami vykúkajúcimi spod vyhrnutých rukávov nepochybne svedčili o sile.

„Tak,“ povedal Rufus a položil krajce na stôl. „Ale skôr než sa najeme, mi odpoviete na otázky. Kto ste?“

Portia si uľahčené vydýchla. „Volám sa Portia Worthová.“ Nemala žiaden dôvod ďalej tajiť svoju totožnosť.

„Ach tak!“ zvolal prekvapene. Zobral si pohár s vínom. „Dcéra Jacka Wortha.“ Zahľadel sa na ňu s náznakom hlbšieho záujmu. „Nemusíte mi odpovedať, ak nechcete. Ste nemanželská, však?“

Portia len mykla plecom. „Jack nebol z tých, čo sa hrnú do manželstva.“

„To je pravda.“

„Poznali ste ho?“ spýtala sa prekvapene.

„Vedel som o ňom a viem aj to, že nosí meno svojej matky.“ Usmial sa. „Neviem, či bol taký pomýlený alebo príliš čestný, ale podľa všetkého nechcel pošpiniť meno Granvillovcov svojimi zločinmi. Ako keby to meno už nebolo dosť poškvrnené... Poďte si sadnúť.“ Ukázal na stoličku pri stole, pretože Annie už priniesla pariacu sa polievku.

Portia nebola zvyknutá brániť česť rodiny svojho otca, pretože nikdy nestretla nikoho, kto by ju urážal. Aj napriek cynizmu, ktorý pramenil z Jackovho opilstva, mal pred svojím nevlastným bratom rešpekt, ktorý hraničil s niečím, čo sa podobalo na súrodeneckú spriaznenosť. I keď obaja boli nemanželskými deťmi, v ich žilách kolovala krv Granvillovcov a na bandu Decaturových vyvrheľov sa pozerali rovnako. Rozčúlila sa a zabudla na opatrnosť. „Keď už hovoríte o zločinoch. mali by ste sa najprv pozrieť na svoje vlastné,“ vybuchla. „Vraždy, lúpeže, prepady -“

„Ale no tak, slečinka! Nepatrí sa takto rozprávať pri mojom stole,“ zasiahla pobúrená Annie od hrncov. „Pán Rufus je váženým hosťom v mojom dome a ak nechcete -“

Rufus zodvihol ruku, aby zastavil rozhorčený vodopád Anniiných slov. „Prestaň, Annie. Veď to dievča len bráni svojho otca. Musel by som si o nej myslieť, že nemá charakter, keby hovorila niečo iné.“

Jeho reakcia bola nečakaná vzhľadom na ich predchádzajúcu výmenu názorov. „Mám to chápať ako kompliment?“ vyhŕkla. „Je mi srdečne jedno, čo si o mne myslíte.“

„Krv nie je voda. Nemienim zneužívať vašu oddanosť voči vášmu rodu, aj keď si myslím, že nie je namieste.“ Zobral si lyžicu. „Neverte všetkému, čo o ľuďoch počujete. A teraz si už konečne sadnite a šetrite s dychom. Budete ho potrebovať na fúkanie polievky.“ Sklonil sa nad misku, čím naznačil koniec debaty.

Nijako by si nepomohla, keby jedlo odmietla. Nohou odtisla stoličku, sadla si a obaja sa mlčky pustili do polievky.

„Prečo ste sa vybrali ku Catovi?“ spýtal sa Rufus, keď dojedol.

„Otec zomrel.“

„To mi je ľúto,“ povedal potichu, keď videl, že jej tvárou preletel tieň smútku.

„Bol mi všetkým,“ hlesla tónom presýteným citom. Ešte stále za ním po nociach žialila.

„Takže sa vydáte na milosť a nemilosť Granvillovcom?“

Opäť sa jej prihovoril s nevľúdnym cynizmom, v ktorom nezostalo ani kúska z predchádzajúceho súcitu. Chtiac-nechtiac sa vrátila do reality. Jej situácia vôbec nebola ružová a nechcela ani myslieť na to, čo spravili Decaturovi muži s jej sprievodom. Položila lyžicu na stôl.

„Dojedzte,“ vyzval ju. „Inak sa Annie urazí.“

Odtisla misku od seba.

Rufus nadvihol obočie. „Odkiaľ prichádzate?“

„Z Edinburghu.“

„Cato poslal svojich ľudí, aby vás priviedli do jeho hradu?“

Vstala a odsunula stoličku. „Prečo vás to zaujíma?“

„Zaujíma ma všetko, čo Cato robí,“ odvetil pokojne. „Sadnite si a dojedzte tú polievku. Hladovka vám neprospeje.“

„Som zvyknutá hladovať,“ odvetila trpko a vykročila ku dverám. „Nebudem tu len tak sedieť a zrádzať strýka za misku horúcej polievky.“ Otvorila dvere a dnu sa vovalil ľadový vzduch. Vyšla von a prudko za sebou zabuchla.

Rufus bol zvedavý, ako dlho jej potrvá, kým si uvedomí, že si v hneve zabudla plášť.

„Čo sa jej stalo?“ Annie položila na stôl bravčovinu a misku s kapustou. „Bude jesť, alebo nie?“

Vtom si Rufus prekvapene uvedomil, že sa mu nepáči myšlienka nechať Portiu Worthovú znášať dôsledky jej vlastnej tvrdohlavosti. „Bude.“ Vstal a vyšiel von.

Portia stála pri záhradných vrátach. Zrejme si domyslela, že Freddy jej nepripraví koňa bez toho, aby mu to Rufus neprikázal. Prichytil sa pri myšlienke, že dcéra Jacka Wortha sa aj napriek svojej mladosti dokáže zorientovať v každej životnej situácii.

Niečo ho na nej vzrušovalo a zároveň dojímalo, keď taká krehká stála zoči-voči čerstvo nafúkaným závejom snehu. „Jej ryšavé vlasy žiarili na bielom pozadí a keď pri zvuku jeho krokov otočila hlavu, výraz jej tváre prezrádzal odhodlanie.

„Portia.“ Podišiel k nej s rukami skríženými na prsiach. „Už žiadne otázky. Sľubujem. Poďte dnu.“

„Dozvedeli ste sa všetko, čo ste chceli vedieť?“

„Nie,“ odvrkol. „Pokiaľ ide o Cata Granvilla, nikdy sa nedozviem dosť. Ale aj tak chcem, aby ste išli dnu a dojedli obed.“

„Nikam nepôjdem, pokiaľ mi nepoviete, čo ste urobili s mojím sprievodom.“

Rufus očividne strácal trpezlivosť. Až príliš zhovievavo sa snažil zachrániť túto drzú Granvillku pred hladom a zimou.

„Ako chcete.“ Zvrtol sa a vrátil sa do domu. Zvesil jej plášť, vyhodil jej ho predo dvere a zabuchol ich za sebou.

Portia sa rozbehla ku plášťu a zodvihla ho, aby nenavlhol od čerstvo napadaných snehových vločiek, ktoré v čoraz hustejších závojoch padali na zem. Ihneď sa doň zababušila a vykročila po stopách konských kopýt. Poľahky našla stajňu, nad ktorou sa vznášal opar teplého vzduchu. Stála hneď za domom. Vošla dnu a zbadala štyri kone, ktoré sa tiesnili v malom priestore. Dva boli ťažné. Konský postroj visel na stene a svoje sedlo našla prehodené cez brvno.

Po Freddym nebolo ani stopy, a tak jej nikto nemohol brániť, aby si osedlala koňa a odcválala. Zrazu sa zamračila. Nebola si istá, či sa jej podarí ujsť, ale musí sa o to aspoň pokúsiť.

„Poď, Patches.“ Potľapkala koňa po chrbte. Kôň potriasol hlavou a očividne sa mu nepáčilo, že bude musieť ísť do snehovej fujavice, ktorú cítil cez otvorené vráta. „Je mi to ľúto, ale musíme preč.“ Zobrala sedlo a prehodila ho cez koňa. „Aj keď nenájdeme seržanta a jeho mužov, dúfam, že v tejto Bohom zabudnutej krajine naďabíme na nejaké mesto alebo osadu, kde nám pomôžu.“

Skrehnutými prstami, ktoré jej pred zimou neochránili ani rukavice, len s námahou navliekla koňovi popruhy a založila uzdu. Potom jej trvalo celú večnosť, než pozapínala všetky spony. Keď bola hotová, vyšla zo stajne a vyšvihla sa do sedla.

V oplotenom dvore bola studňa, kurín a koterce pre králiky. Vybrala sa k zadnej bráne, ktorá viedla do poľa, dúfajúc, že natrafí na cestu. Srdce jej bilo ako zvon. Zdalo sa jej podozrivé, prečo ju Rufus Decatur prenasledoval, keď ju teraz nechal len tak odísť... Keď sa sklonila, aby otvorila bránu, rozleteli sa zadné dvere na dome. Zastal v nich Rufus Decatur, v jednej ruke pohár s vínom, v druhej chlieb so syrom. Ľahostajný výraz na jeho tvári a pokojný pohľad naznačovali, že ho jej odchod ani trochu nezaujíma.

„Už odchádzate?“ spýtal sa jej a odpil si z vína.

Portii skĺzli skrehnuté prsty po závore a zlostne zakliala.

„Ospravedlňujem sa, ak moja pohostinnosť nedosiahla štandard Granvillovcov,“ vyhlásil posmešne. „Bohužiaľ, za tento nedostatok nesie zodpovednosť otec vášho otca, teda váš dedo.“

Rufus Decatur ďalej nepohnuto stál vo dverách. Možno sa ju vôbec nechystá zastaviť. Konečne sa jej podarilo uvoľniť závoru a pod tlakom nohy sa brána otvorila.

„Odovzdajte Catovi môj srdečný pozdrav,“ vyriekol potomok grófa z Rothbury zlomyseľné. „A tiež mu môžete povedať, že sa teším na stretnutie s ním v pekle.“

Dvere sa za ním zatvorili a Portia zostala sama. Vyšla cez bránku a zatvorila ju za sebou. Dobre vedela, že v týchto končinách platil nepísaný zákon, ktorý prikazoval zamykať brány len v prípade nebezpečenstva.

Dostala sa na cestu, ale len veľmi ťažko rozoznávala stopy v hustnúcej snehovej metelici. Patchesovi sa vôbec nepáčilo, že sa musí brodiť cez vysoké záveje. So záchvevom strachu si uvedomila, že urobila chybu, keď opustila bezpečný a teplý prístrešok. Radšej mala potlačiť svoju hrdosť a nevšímať si Decaturove hlúpe reči. Určite by jej neublížili viac než toto blúdenie v silnejúcej fujavici. Nikde navôkol nebol najmenší náznak života a čoskoro sa cítila ako v snehovom zovretí.

Po chvíli začula tlmený dupot konských kopýt. Obzrela sa.

Uprostred nekonečnej bieloby sa vynímala tmavá silueta jazdca. Keď sa priblížil, jediným žiarivým bodom v bielej jednotvárnosti bol pohľad jeho prenikavých modrých očí.

„Pre zmilovanie božie! Tuším ste celkom potratili rozum, ženská!“ Rufus chytil jej koňa za uzdu. „A zdá sa, že aj ja, keď som sa vybral za vami.“ Hromžením sa Rufus pokúsil prehlušiť výčitky, že sa tak nepochopiteľne vybral zachrániť jedného z potomkov rodu Granvillovcov pred vlastnou nerozvážnosťou. Chvíľu klusal popri nej a potom ju predbehol. „Pôjdem pred vami. Za Ajaxom sa vášmu koňovi pôjde oveľa ľahšie.“

„Kde je seržant Crampton?“ Portia v okamihu zabudla na strach a opäť sa jej zmocnil hnev. Prehltla snehovú vločku, ktorá jej vletela do otvorených úst. „Nemôžete ho nechať-“

„Nie sú vonku,“ odvetil stroho. „A vy zbytočne nerozprávajte a skloňte hlavu.“

Poslúchla, pretože to bolo najrozumnejšie, čo mohla v tejto chvíli urobiť. Myslela si, že sa vracajú naspäť k tej Annie, ale Rufus namiesto toho pokračoval k miestu, kde ich prepadli. V sivobielej temnote sa nedalo nič rozoznať. Obklopoval ich závoj mŕtveho ticha, ba chvíľami dokonca nebol počuť ani dupot a odfrkovanie ich koni.

Nečakane sa pred nimi vynorili holé kmene listnatých stromov. Rufus zišiel z cesty a Patches ho nasledoval. Išiel priamo ku skupinke stromov a po niekoľkých metroch sa k nej otočil.

„Choďte rovno a prídete ku skalnej stene. V nej je jaskyňa, v ktorej nájdete svoj sprievod.“

Skôr než Portia stihla niečo povedať, Rufus štuchol ker: do slabín a ten vyrazil vpred, nedbajúc na záveje.

„A nezabudnite odovzdať Catovi môj odkaz!“

Počula ozvenu jeho slov, ktoré sa postupne rozplynul: v tichu. Sklonila hlavu, aby si chránila tvár pred vetrom. Zle rozoznávala sivé tiene stromov, no po chvíli sa stratili aj tie. Znovu ju premkol pocit ohrozenia.

Konečne sa jej kôň predral pomedzi stromy a Portia mu  nechala voľnosť. Dúfala, že sám nájde cestu k svojim druhom, pretože ona nemala ani tušenia, kadiaľ by mala ísť. Zrazu pred ňou akoby zo zeme vyrástla sivobiela skala. Nevidela však žiaden otvor. „Len kľud!“ Potiahla za uzdu a snažila sa upokojiť nepokojne prešľapujúceho koňa, zatiaľ čo pozorne skúmala skalu pred sebou.

Po chvíli začula tlmené fŕkanie koni, ktoré vychádzalo z útrob skalnatého masívu. Pohnala koňa dopredu popri skale a čoskoro v oslepujúcej bielobe snehu rozoznala nejasné kontúry čierneho otvoru. Poháňajúc Patchesa, mala pocit, že sa jej kôň brodí v kaši, no tmavé obrysy jej udávali smer.

Keď kôň zastal pred otvorom v skale, zotrela si sneh z tváre. Chvíľu trvalo, pokým si jej oči privykli na prítmie, no bezpečne spoznala mužské hlasy prichádzajúce zvnútra. „Veď je to slečna!“

„Je to ona.“

Potom sa vynoril z tmy Giles Crampton. „Vďaka Bohu, že vás ten sviniar prepustil.“ Chytil ju a pomohol jej zoskočiť z koňa. „Ste v poriadku? Neublížil vám?“ V jeho hlase bolo cítiť obavy. „Ak vám skrivil čo i len vlások na hlave -“

„Nič sa mi nestalo!“ prerušila ho Portia. „Ale čo je to s vami?“ Až teraz si ich všimla pozornejšie. Nechápala, prečo sa jej zdajú akísi čudní. Mali rozopnuté kabáty bez gombíkov. Vtom si uvedomila ten rozdiel. Predtým mali všetci buď brady, alebo fúzy, teraz boli nahladko oholení a ich tváre svietili ako detské zadočky.

Mala sto chutí zasmiať sa, no v poslednej chvíli ju zastavil inštinkt a zostala radšej ticho. Sama napokon videla ich nešťastné tváre z pokorujúcej potupy.

„Okradli vás?“ spýtala sa s obavou v hlase a pošúchala si ruky skrehnuté od zimy.

„Beštie zlodejské! Obrali nás o všetko, čo sme mali. O peniaze, o zbrane... všetko je fuč,“ odpovedal Giles a odvrátil tvár. Nebol schopný zakryť poníženie z toho, čo sa im stalo. „Môžeme byť radi, že nám nechali aspoň kone.“

„To hej, ale bez sediel a popruhov,“ dodal trpko jeden z chlapov. „Poďte k ohňu, slečna. Nie je tu síce oveľa teplejšie, ale lepšie než tá zima vonku.“

Portia váhavo vykročila k ohníku vzadu v jaskyni. Teplo bolo v ich situácii tým najvzácnejším pokladom.

„Čo myslíte, ako dlho ešte potrvá tá snehová búrka?“ spýtala sa, keď sa zohla nad oheň a zohrievala si uzimené ruky.

Giles sa vrátil od otvoru do jaskyne. „Fúka od severovýchodu. To znamená, že ešte najmenej dve hodiny.“

„Ako ďaleko je odtiaľto k hradu?“

„Asi štyri hodiny rýchlej jazdy. Ale v snehu aj raz toľko. Budeme mať šťastie, ak sa nám podarí prejsť aspoň dve míle za hodinu.“

Nebola to optimistická vyhliadka. Portia sa striasla od zimy a pritiahla si plášť ku telu.

„Čo chcel ten bastard od vás, slečna?“

„Chcel len vedieť, kto som,“ odvetila pokojne na Gilovu otázku.

Giles sa zamračil. „A keď ste mu to povedali, priviedol vás sem?“

Vôbec sa jej nechcelo hovoriť o Anniinom vykúrenom domci, kde sa vďaka Decaturovi najedia a zohriala. Veď to bol práve on, kto vydal rozkaz, aby jej sprievodcov prepadli, okradli a ponížili. Prisvedčila.

Giles si významne odkašľal. Portia pochopila, že seržant tuší, že niečo pred nimi skrýva. Nechal ju tak a odišiel k východu z jaskyne.

Portia cítila na sebe nedôverčivé pohľady mužov. Určite začali o celej veci premýšľať a odrazu už neboli takí priateľskí ako pred chvíľou. Istotne im bolo podozrivé, že oni dostali poriadnu príučku a jej sa, akoby zázrakom, nič nestalo. Zmätene uvažovala o tom, z čoho ju podozrievajú. Zo spojenia s nepriateľom... zo zrady?

Trochu jej odľahlo, keď Giles asi po hodine oznámil, že snehová metelica ustupuje a že sa môžu opäť vydať na cestu.

Muži cválali na koňoch bez sediel. Omotali sa do plášťov, aby sa aspoň trocha chránili pred ľadovým vetriskom, ktorý prenikal až do špiku kostí.

Cválali v rovnakom útvare ako pred prepadom - dvaja muži vpredu, v strede Portia so seržantom a dvaja muži vzadu. Portiu to síce trocha chránilo pred prudkými nápormi vetra, ale nevrlé ticho sprievodcov jej ani zamak nepridalo na nálade. Prechádzali cez vyľudnené osady, v ktorých nebolo ani stopy po živote. Dokonca ani z krčiem sa neozýval krik.

„Aj toto územie patrí Decaturovi?“ spýtala sa asi po hodine jazdy.

„Ako sa to vezme,“ odvetil šalamúnsky Giles. „Preto radšej nebudeme riskovať a nezastavíme. Najlepšie bude, keď pôjdeme rovno na hrad.“

„Nezávidím pešiakom, ktorí musia pochodovať v takomto počasí.“ Portia sa snažila nadviazať rozhovor, aby sa nevracali k nepríjemnej téme o Decaturovi.

„Keď je taká zima, sú niekde zalezení.“

„Dúfajme. Je jedno, či ide o kráľovské vojsko alebo o šíky Parlamentu, proti rozmarom počasia je človek bezmocný,“ dodala a snažila sa udržať na koni, ktorý zišiel z cesty a po kolená sa zaboril do snehu. Giles si len odkašľal, zobral jej uzdu z rúk a vyviedol Patchesa zo záveja.

Vzdala sa ďalšieho pokusu o rozhovor a radšej zamestnala svoju myseľ príjemnými víziami sveta, v ktorom sála z veľkých kozubov teplo, kde sa stoly prehýbajú pod taniermi naloženými mäsom a čašami naplnenými lahodným vínom a korbeľmi piva. Sveta, v ktorom postele s baldachýnmi lákajú všuchnúť sa pod hrejivé prikrývky. Vábivé obrazy sa jej čoraz častejšie vynárali v predstavách a pomohli jej zabudnúť na krutú realitu. Boli také živé, že priam cítila chuť vyberaných jedál na jazyku a teplo príjemne uvoľňujúce telo.

Prestalo snežiť. Obloha sa vyjasnila a od žiariaceho slnka ju začali rezať oči.

Keď konečne dorazili k hradu, už sa stmievalo. Portia zaklonila hlavu a hľadela na obrovskú kamennú stavbu obklopenú hradbami so štyrmi baštami a ochrannou priekopou, ktorá bola teraz zamrznutá. Hrad rozhodne nevzbudzoval dojem útulného domova. Nevdojak si spomenula na luxusné londýnske panské sídlo na brehu Temže, v ktorom sa Cato ženil so svojou druhou ženou, krásnou a elegantnou lady Dianou Carltonovou.

Premýšľala o tom, ako sa lady Diana asi cíti v tomto starom pochmúrnom sídle.

Prešli cez padací most, ktorý sa vypínal nad širokou zamrznutou vodnou priekopou. Stráže vytiahli železnú mrežu, aby mohli prejsť popod bránu a vojsť na vonkajšie nádvorie. Armády stojace proti sebe síce teraz nebojovali, ale krajina sa zmietala vo vojne a markíz Granville neponechával nič na náhodu. Jeho hrad bol dokonale chránená pevnosť pred vonkajším nebezpečenstvom.

Priskočili k nim muži, aby sa postarali o kone a čudovali sa, prečo prichádzajú tak neskoro. Poodmetaný sneh z dlažby ležal vo veľkých kopách pri múroch, trblietajúc sa vo svetle faklí. Patches s viditeľnou úľavou kráčal po slame roztrúsenej po nádvorí, aby sa nešmýkalo na zľadovatenom povrchu. Portia uvažovala, čo má robiť.

Členov jej sprievodu obklopili kamaráti a Giles vykročil k oblúkovej chodbe, ktorá viedla na vnútorné nádvorie. Skôr než k nej dorazil, z jej tieňa sa vynorila silueta štíhlej dievčenskej postavy v plášti a ponáhľala sa k nim. Len čo ju dievča zazrelo, rozbehlo sa k nej.

„P-Portia... som taká šťastná, že si tu!“ zvolala Olivia a zobrala jej uzdu. V čiernych očiach sa jej odrážalo svetlo faklí. „N-nevieš si predstaviť, aká som šťastná.“

„A ty si nevieš predstaviť, aká som rada, že sa zohrejem,“ odvetila Portia otvorene. Pamätala si, že Olivia bola už aj na svadbe dosť vysoká na svoj vek a teraz ju už dokonca prerástla. Jej drobnú hlavu lemovali čierne kučery a aj napriek šťastiu vyžarujúcemu z očí vycítila jej stiesnenosť. Zosadla z koňa. Nevedela, čo má urobiť, ale cítila, že sa patrí, aby niečo povedala. Natiahla k Olivii ruku. „Ako sa máš? Nevideli sme sa tri roky.“

Olivia jej potriasla rukou a placho sa usmiala. „Mám sa dobre, ďakujem za opýtanie.“

„Vitaj na hrade Granvillovcov, Portia,“ ozval sa mužský hlas za ich chrbtami.

Portia sa otočila tým smerom. Nevlastný brat jej otca bol vysoký, štíhly muž s hnedými očami, orlím nosom a pekne tvarovanými perami. Stiahol si rukavicu a podal jej ruku.

„Musí ti byť veľká zima,“ povedal a pošúchal jej prsty. „Jazda na koni v takejto metelici nie je nič príjemné.“ Kývol na Gilesa, ktorý sa blížil po chodbe spájajúcej nádvoria.

„Cestou nás prepadli, pane,“ oznámil seržant.

Catov výraz stvrdol. „Decatur?“

„Áno, pane,“ prikývol Giles.

Cato pustil Portiine ruky. ,,O1ivia, odveď sesternicu do jej komnaty a postaraj sa o ňu. Je celá zmrznutá.“ Potom sa otočil ku Gilesovi. „Poď. Porozprávaš mi, čo sa stalo.“

Vykročili k hradnej bašte, kde bývala hradná posádka.

Portia si znovu natiahla rukavice.

„Tadiaľto.“ Olivia ju viedla na vnútorné nádvorie k veži, v ktorej bývali, a Portia odhodlane vykročila za ňou.

Štvrtá kapitola

„Tu je tvoja komnata.“ Olivia otvorila dvere na malej komôrke. „N-nie je veľmi pekná,“ povedala ospravedlňujúco, „ale D-Diana rozhodla, že budeš bývať tu.“

Portia vošla dnu. Kamenné steny zútulňovali jednoduché tapisérie a na zemi boli rozprestreté malé koberce. V kozube plápolal oheň a miestnosť osvetľovali lojové sviečky zastoknuté v dvojramennom svietniku. Vysoké okno zasadené do výklenku v múre vypĺňal naolejovaný pergamen, ktorý sa vlnil pod nápormi ľadového vetra. Okrem úzkej postele tu bola len stolička, stôl, umývadlo v stojane a ľanový uterák.

Nadšene si obzerala komnatu. Jej skromné zariadenie vypovedalo o postavení, ktoré jej určila lady Diana. „S kým tu budem bývať?“

„S nikým,“ odvetila Olivia zarazene. „S-samozrejme, že tu budeš bývať sama.“

„Tak potom je to hotový palác,“ vyhlásila spokojne Portia a stiahla si rukavice. „Môžem ti povedať, že takto luxusne som v živote nebývala.“

Olivia sa prekvapene rozhliadla po komnate. „Dúfam, že ti prinesú tvoju batožinu. Budeš sa cítiť oveľa lepšie, keď sa budeš môcť prezliecť.“

Portia sa rozosmiala. „Akáže batožina? Všetko, čo mi patrí, mám na sebe. Okrem mojej truhličky. Je priviazaná k Patchesovmu sedlu. Nerada by som o ňu prišla.“ Vzápätí jej úsmev z tváre zmizol. „Viem, že je to málo na sedemnásť rokov, ale naozaj nič iné nemám.“ Tých pár drobností, ktoré mala v truhlici a ktoré v nej vyvolávali nostalgické spomienky, sa niekomu mohli zdať smiešne, pre ňu však znamenali jediné puto s rodičmi.

„Nemáš iné šaty?“ začudovala sa Olivia.

Portia pokrútila hlavou a na tvári sa jej znovu usadila veselosť. „Len tie, čo mám na sebe. A môžem ti povedať, že sú oveľa krajšie než tie, v ktorých ma našiel seržant Crampton.“ Vyzliekla si plášť a hodila ho na posteľ. Potom podišla ku kozubu, aby rozfúkala plameň v pahrebe. „Drevo je mokré, preto horí zle,“ poznamenala vecne. „Určite nájdem suchšie, keď sa tu trochu zorientujem.“

Olivia sa zamračila. Bola si istá, že lady Granvillová nezabudla pripomenúť slúžke, ktorá pripravovala komnatu pre Portiu, že si nemusí priveľmi dať záležať. „M-mala by som ťa p-predstaviť D-Diane.“

Portia zvážnela. Všimla si, že Olivia pri zmienke o macoche vždy začala jachtať oveľa nápadnejšie.

„Je to mrcha, však?“

Olivia smutne prikývla. „Ešte horšia.“

„Nie je veľmi nadšená, že som tu.“

Olivia opäť kývla hlavou.

„Vie o tom tvoj otec?“

„A-ale kdeže!“ Olivia rázne pokrútila hlavou. „D-Diana sa pred ním pretvaruje a on si potom myslí, že je ú-úžasná.“

„Zaľúbení muži sú slepí,“ skonštatovala Portia znalecky. „Aj tí najchytrejší veľakrát nevedia, aké strigy si vzali za manželky. Tak dobre, poďme za tou mrchou.“

Úsmev rozohnal chmáry na Oliviinej bledej tvári a čierne oči. sa jej rozžiarili. „Som naozaj šťastná, že si tu.“

„Sídlo Granvillovcov sa nedá porovnať s chatrčou na ulici svätého Štefana,“ vyriekla Portia, zamyslená nad tým, čo jej Olivia povedala o nevlastnej matke.

Diana ich čakala v salóne. Odložila rám s vyšívaním a pozorne si premerala Portiu. Z očí jej sršalo otvorené nepriateľstvo. „Už ti Olivia ukázala tvoju komnatu?“

„Áno, madam.“ Portia sa zdvorilo uklonila. „Som vám veľmi vďačná za vašu pohostinnosť.“

„Je to naša povinnosť,“ odvetila chladne Diana. „Očakávam, že sa patrične odvďačíš za láskavosť, ktorú ti preukázal môj manžel.“

Teraz to príde, pomyslela si Portia. „Dúfam, že vás nesklamem, madam.“

„Tvoja komnata susedí s detskou izbou, takže budeš počuť, keď budú naše deti v noci plakať. Musíš byť poruke, keby ťa potrebovala pestúnka. Vieš šiť?“

„Viem robiť všetky domáce práce, madam.“

„Dobre. Budeš sa starať aj o Oliviin šatník. Krajčírka je príliš zaneprázdnená mojou garderóbou. Okrem toho budeš mať na starosti aj ďalšie domáce práce.“

Portia sa opäť uklonila. Cítila, že Oliviu priam trhá niečo povedať, ale bála sa, aby zase nejachtala. Pozrela na ňu kútikom oka a povzbudzujúco na ňu žmurkla.

Vtom sa dvere na salóne rázne otvorili a pod prudkým závanom vzduchu z kozuba vyšľahli plamene. Cato Granville vošiel dnu, otriasol sneh z čižiem a stiahol si rukavice. „Kristepane, tam je ale zimisko! Mrzí ma, Portia, že si mala takú strastiplnú cestu.“

Jeho slová vyvolali zvedavú otázku v očiach jeho manželky. „Ako to?“ spýtala sa Diana a prižmúrila sivé oči.

„Decatur,“ odvetil krátko jej manžel. Otvoril dubovú skrinku a vybral z nej fľašu sherry. „Môžem ti ponúknuť pohár sherry na privítanie, Portia?“

„Ďakujem, pane,“ prijala jeho ponuku a opäť sa zdvorilo uklonila.

„Drahá!“ Cato podal pohár vína svojej manželke a dopoly nalial aj Olivii. Pri treťom pohári zaváhal, ale uvedomil si, že Portia už nie je dieťa, veď je od Olivie staršia o tri roky a naplnil jej pohár až po okraj.

„Nuž teda, vitaj u nás, Portia.“ Odpil si a potom sa k nej sklonil. Nespúšťal z nej spýtavý pohľad. „Musíš byť po ceste unavená. Podľa toho, čo mi rozprával Giles, to bola hotová nočná mora.“

„Snehová fujavica cestu veľmi sťažila,“ súhlasila. „Ale oveľa horšie dopadli vaši muži, pane.“

„Áno, viem.“ Dolial si sherry a pozorne si ju premeriaval prižmúrenými očami. „Giles ma ubezpečil, že sa ti nič nestalo.“

„Je to tak, pane.“ Jednoduchá odpoveď bola najlepšou odpoveďou. Sherry v jej prázdnom žalúdku spôsobilo, že sa jej začali podlamovať kolená, a tak rýchlo odložila nedopitý pohár na stôl.

„Hovorte, čo sa vlastne stalo?“ Diana si decentne odpila z vína a spýtavo hľadela striedavo na manžela a na Portiu.

„Decatur prepadol mojich mužov a okradol ich,“ odvetil Cato. „A uniesol Portiu.“ Otočil sa k Portii so skúmavým pohľadom. „Porozprávaj nám, čo sa presne stalo.“

„Nič zvláštne, pane,“ odvetila Portia váhavo. „Prinútil ma, aby som šla s ním. Pokúsila som sa ho zabiť dýkou, ale -“

„Čože si urobila?!“ Cato neveril vlastným ušiam.

V tej chvíli sa Diane vyšmykol pohár z ruky a žltohnedá tekutina sa vyliala na koberec pri jej nohách. Nahnevane zasipela.

„Och, prepáčte mi, madam. Nechcela som vás vyľakať,“ zdvorilo sa ospravedlňovala Portia. Kľakla si a vytiahla vreckovku, aby poutierala mokrý koberec. „Dúfam, že vám nezostane fľak na šatách.“

„Nechaj to tak!“ zvolala Diana znechutene a odstrčila ju. „Takýmto šmuchľaním to len viac rozmažeš. Olivia, zazvoň na Claytona,“ prikázala zlostne. „Nepočula som dobre, čo si to urobila?“ oslovila ju znovu.

„Vrhla som dýku do Decaturovej hrude, madam, ale mal na sebe kabátec z hrubej kože a dýka sa nezapichla dostatočne hlboko,“ vysvetľovala Portia vecne.

Olivia len s námahou potláčala smiech. Bola takisto prekvapená ako Diana, ale tušila, že Portia sa zabáva na účet jej macochy.

„A odkiaľ si mala dýku?“ zaujímal sa Cato a netrpezlivo kývol svojej žene, aby bola ticho.

„Dal mi ju otec, aby som sa mohla brániť pred útočníkmi,“ odvetila Portia, prilievajúc olej do ohňa. „Ale dúfam, že si nemyslíte, že vraždím ľudí dennodenne.“ Usmiala sa na markíza i na jeho ženu. „Pravdou však je, že som už zažila nejednu nepríjemnú chvíľku.“

Cato sa snažil udržať situáciu pod kontrolu. „Nemyslím, že toto je téma, o ktorej by sa malo rozprávať v salóne mojej ženy. Vráťme sa k Rothburymu. Pýtal sa ťa niečo?“

„Chcel vedieť, kto som a prečo som cestovala pod vašou ochranou. Potom ma zobral do nejakého domu, kde nám domáca pani ponúkla obed.“

„Aké veľkorysé!“ podotkol Cato ironicky. „Musel mať na to nejaký dôvod.“

Lady Diana sa už upokojila, ale hľadela na Portiu s neskrývaným odporom. „Olivia, odprevaď to dievča naspäť do jej komnaty. Bude jedávať tam. Tak sa zdá, že nie je zvyknutá na vyberanú spoločnosť. Nechcem, aby sa v našej spoločnosti cítila nesvoja. Jej batožinu už zrejme vyniesli do izby, tak sa môže vybaliť.“

„Čo sa týka batožiny, nijakú nemám,“ zatiahla Portia yorkshirským nárečím. „Ale hladná som ako vlk.“

Olivia sa prekvapene pozrela na Portiu. Lady Diana znechutene pokrčila nosom, ale Catovo obočie vyskočilo až doprostred čela. Doposiaľ rozprávala Portia celkom normálne. Uvažoval, či sa len nepretvarovala, aby sa im zapáčila, a teraz sa pozabudla a vrátila sa k zaužívanému spôsobu vyjadrovania, alebo to bol prejav posmechu.

A keď sa jej lepšie prizrel, spoznával v nej svojho nevlastného brata. To dievča malo rovnaké mačacie oči ako jej otec. Pichľavé, živé a bystré a Cato pochopil, že má aj jeho povahové črty. Pohotovo odvracala Dianine nepríjemné útoky svojským spôsobom. Pozrel na Oliviu. Jeho zvyčajne zamračené a utiahnuté dieťa priam žiarilo. Premýšľal, ako zareagovať.

„Poď, Portia,“ povedala zrazu Olivia, „najeme sa spolu a všetko ti vysvetlím. To bude najlepšie, n-nemyslíte o-otec?“

Portia pochopila Oliviin taktický ústup. „Môžem odísť, pane?“ spýtala sa opäť spôsobne, čakajúc na Catov súhlas. „Som veľmi unavená. Ale ak chcete vedieť viac o mojom stretnutí s Rufusom Decaturom, môžem zostať.“

„Stačí ráno,“ odmietol jej ponuku a kývol na znamenie, že môže odísť. No i napriek tomu ho zachvátil zvláštny pocit, akoby sa mu zachvela zem pod nohami.

Portia sa uklonila a podišla s Oliviou ku dverám. Tam zastala a obzrúc sa ponad plece, dodala: „Mám vám od neho niečo odkázať. Nie je to príliš zdvorilé, ale chcel, aby som si to zapamätala a povedala vám to.“

Cato bol pokojný. Stál pri kozube, jednu ruku mal položenú na rímse, v druhej držal pohár so sherry. Jeho pohľad sa vpíjal do Portiinej bledej tváričky posiatej drobnými pehami.

„Posiela vám srdečný pozdrav a teší sa na stretnutie s vami v pekle.“

Diana si zlostne povzdychla a na tvári Cata Granvilla sa mihol tieň.

Portia nebadane kývla hlavou na pozdrav a s Oliviou v pätách vyšla zo salóna.

Portia ležala vo svojej čistej posteli a pozorovala odraz ohňa na oblúkovitom strope. Studený vietor narážal na pergamen pripevnený o rám okna. Stúlila sa pod hrubými prikrývkami a vychutnávala teplo a bezpečie malej, ale zato jej vlastnej izby za zamknutými dverami. Nevedela, prečo ich zamkla. Možno to bol len zvyk nadobudnutý za celé tie roky, keď sa s Jackom potulovali z miesta na miesto. Nikde si nemohli byť istí, či sa dožijú nasledujúceho rána vďaka hrdlorezom, ktorí boli schopní vraždiť pre jediný šiling.

Tu v hradnej veži jej nevlastného strýka sa jej niečo podobné nemohlo stať. A keby predsa len, určite by bola do toho zapletená lady Diana.

Olivia jej ukázala dve dievčatká spiace v kolískach vo vedľajšej izbe. Doteraz sa ešte nikdy nestarala o bábätká a ani o to nemala najmenší záujem. Ale z povýšeneckého správania opatrovateľky, slečny Janet Becktonovej, usúdila, že jej bude musieť byť kedykoľvek k dispozícii a plniť všetky jej príkazy.

Portia. sa otočila nabok, pokrčila kolená a pevne si ich pritiahla k hrudníku. Hovela si v teplúčku, najedená a v bezpečí. Bola to však privysoká cena za stratu nezávislosti. Hrad stál v pustých Lammermuirských vrchoch, ďaleko od civilizácie, ktorá by jej mohla poskytnúť nejakú pracovnú príležitosť. Krehké prímerie uzavreté na obdobie zimy sa čoskoro skončí a keď sa lord Leven spojí s parlamentnou armádou pod vedením lorda Fairfaxa, potom sa kráľovi prívrženci budú musieť vysporiadať s početnou prevahou nepriateľa. A potulovať sa na otvorenom bojovom poli bolo veľmi riskantné.

Zavrhla aj predstavu stať sa markytánkou, aj keď to bola jediná možnosť, ako si zabezpečiť pravidelnú stravu.

Všetko by bolo iné, keby bola mužom. Vstúpila by do armády ako žoldnier so všetkým, čo s tým súvisí. Usmiala sa pri spomienke na svoju detskú túžbu stať sa rytierom v časoch, keď bola naivným dievčatkom, ktoré snívalo svoj sen o hrdinstve a sláve.

Zívla a pocítila, že ju zmáha únava. Bolel ju každý kúsok tela. Vyspí sa a ráno príde na iné myšlienky. Veď napokon, vždy to tak bolo.

Zaspávala s úsmevom na perách. Jej posledná myšlienka však patrila mohutnému červenovlasému Rufusovi Decaturovi, krájajúcemu chlieb so zručnosťou skúsenej gazdinky...

Zobudilo ju naliehavé búchanie na dvere. Sadla si a okamžite sa prebrala, chvíľku však nemala ani potuchy, kde sa ocitla. Žmúrila a prezerala si neznámu komôrku, slabo osvetlenú cez okno vo výklenku.

„Portia!“ Búchanie sa zopakovalo. Spoznala hlas prichádzajúci spoza dverí a ten ju vrátil do reality.

„Hneď!“ Vyskočila z postele a striasla sa v mrazivom vzduchu. Prehodila si cez plecia prikrývku, bosá podišla ku dverám a odomkla. Bola tam Olivia. „Bože, koľko je hodín?“ spýtala sa zívajúc.

„O-osem p-preč.“ Olivia vkĺzla do izby. „S-stala sa ú-úžasná v-v...“ Trvalo jej celú večnosť, pokým vysúkala každé slovo. „...vec,“ dostala napokon zo seba. „Niečo nečakané!“

Portia sa šuchla naspäť do postele a vopchala si nohy do teplúčka. „Čo sa stalo?“

„M-môj otec!“

Podľa Oliviiných doširoka roztvorených očí bolo ťažké uhádnuť, či správa, ktorú jej chce oznámiť, je dobrá, alebo zlá. Trpezlivo čakala, pokým sa Olivia upokojí a usporiada si myšlienky.

„O-on s-sa pripojil k P-Parlamentu!“ vyhlásila víťazoslávne. „Dnes r-ráno dal vyvesiť na hrade i baštách zástavy Parlamentu.“

„To je zaujímavé,“ vyriekla Portia zamyslene. Granvillovci predsa patrili na severe Anglicka k najvplyvnejším šľachtickým rodom, takže ich spojenie s Parlamentom značne oslabí silu kráľovskej armády.

„Dianu to načisto položilo a doteraz nevyšla z postele,“ dodala škodoradostne Olivia a zhlboka sa nadýchla. „Vždy sa hodí maród, keď sa jej niečo nepáči,“ vychrlila zo seba a významne pozrela na Portiu, očividne spokojná so svojím rečníckym výkonom bez jediného zajachtania.

„Fajn, aspoň budeme mať od nej pokoj,“ povedala Portia a Olivia ju za to odmenila úsmevom. „Je načase, aby som vstala.“

„J-Janet ťa už zháňala.“ Jachtanie sa opäť vrátilo.

„Naozaj?“ Portia vystrúhala grimasu a neochotne vstala z teplej postele. Chvíľu stála, trasúc sa od zimy. „Nemyslím, že si s ňou budem rozumieť.“ Od chladu jej začali modrieť prsty, a tak sa rýchlo poobliekala. „Potrebujem drevo na oheň a vodu na umývanie. Kde by som ich mohla nájsť?“

„Zavolaj slúžku.“

Portia pokrútila hlavou. „Som presvedčená, že žiadna slúžka na tomto hrade si nebude lámať nohy, aby vyplnila moje želania. Viem sa o seba postarať aj sama... Keby len nebola taká hrozná zima,“ dodala, šomrúc si popod nos. Prehodila si cez plecia plášť a s Oliviou za pätami vykročila ku dverám.

„Poďme do kuchyne.“

Olivia prikývla a zrýchlila, aby vládala za Portiou, ktorá vtrhla do jej života ako svieži vietor. V kuchyni z nej nedokázala spustiť oči. S akou ľahkosťou sa zoznamovala so služobníctvom a s kuchárom stojacim uprostred bublajúcich kotlov a hrncov! O niekoľko minút mala horúcu vodu, aby sa mohla umyť a keď sa o chvíľu vrátila zo svojej komnaty naspäť, na stole ju čakali výdatné raňajky - vajcia a kus šťavnatej teľaciny.

„Ty držíš pôst, Olivia?“ spýtala sa Portia a dychtivo si natierala zlatisté maslo na krajec jačmenného chleba. „Tie vajíčka sú veľmi dobré.“ S nožom v ruke jej naznačila, aby si sadla vedľa nej.

„Lady Olivia predsa nemôže jesť v kuchyni!“ vyhŕkol mladý kuchár. „Odíďte, slečna. Raňajkovať budete v jedálni.“

„Ale ja si neželám odísť,“ odvrkla tvrdohlavo Olivia, čo Portiu okamžite zaujalo. Prisadla si k priateľke a aby jej dodala odvahu, triumfálne sa obzerala okolo seba.

„Pane na nebi!“ zahundral kuchár pri hrncoch. „Keby to videla milosťpani, trafil by ju šľak.“

„Nič by sa jej nestalo!“ zasmiala sa kyprá, červenolíca pekárka. „Tej teda nie. Je ako kus ľadu. To skôr my by sme skončili ako Lótova žena. Premenila by nás svojím nenávistným pohľadom na soľné stĺpy.“ Prešla valčekom po ceste a rázne ho pomúčila, až sa z neho zdvihol múčny oblak.

„Budeš ticho, ty stará jazyčnica?“ Starý kuchár sa ju snažil umlčať a ukázal na Oliviu, ktorá na narážky služobníctva vôbec nereagovala.

Napäté ticho, ktoré sa v kuchyni vzápätí rozhostilo, narúšal ako svieži vietor len štrkot hrncov a panvíc. Po chvíli sa dvere prudko rozleteli a dnu vošiel markíz Granville so seržantom Cramptonom a s nimi závan studeného vzduchu.

„Garsing, koľko pivných sudov máme v pivnici?“ spýtal sa Cato a veselo pozrel na majordóma, ktorý sa od ostatného služobníctva odlišoval tým, že mal na opasku zavesený objemný zväzok kľúčov. „Chcem ich mať zajtra ráno na nádvorí aspoň pol tucta. A nachystaj aj hovädziu pečienku, upečte zopár prasiatok a jahniat. O všetko sa postaraj. Zajtra budeme oslavovať.“ Podupkával nohami a fúkal si teplý vzduch do dlaní. Napriek lícam vyštípaným od mrazu jeho oči, ba i celé telo vyžarovalo energiu a dobrú náladu.

Vtom sa jeho zrak pristavil na dievčatách sediacich za stolom. „Čo tu robíš, Olivia?“ spýtal sa prekvapene.

„Robí mi spoločnosť, pane, pokiaľ sa nenaraňajkujem,“ pohotovo odvetila Portia namiesto Olivie a úctivo sa postavila.

„A ty prečo raňajkuješ v kuchyni?“

„Nezdá sa mi vhodné, aby ma vaše služobníctvo obsluhovalo.“

Cato sa rozhliadol po kuchyni a všetci zúčastnení opatrne sklopili oči. Znovu pozrel na dcéru a zamračil sa ešte viac. „Kde je lady Diana? Určite by sa jej nepáčilo, keby vedela, že sa zdržuješ v kuchyni.“

Olivia sa začervenala od úsilia niečo namietať, zatiaľ čo Cato čakal, stískajúc rukavice v jednej ruke.

Portia si znovu sadla a ukradomky napichla si ďalšie sústo na vidličku.

„Je v posteli, pane.“

Catovou tvárou preletel pochmúrny tieň. Vedel, že lady Diana je rozčarovaná jeho rozhodnutím pridať sa ku Parlamentu. Je však jeho ženou a jej povinnosťou je podporovať ho v dobrom i v zlom.

Viac sa už nestaral o dcérinu prítomnosť v kuchyni a otočil sa ku Gilesovi, ktorý trpezlivo čakal pri dverách. „Giles, vyhlás na zajtrajšok sviatok a povedz svojim mužom, aby na oslavu priviedli aj svoje rodiny Otvor bránu a pozvi aj dedinčanov, skrátka všetkých, ktorí stoja za rozhodnutím svojho pána podporiť Parlament,“ dodal a tón jeho hlasu prezrádzal, že by ho prekvapilo, keby sa niekto odvážil postaviť proti nemu. „Postaraj sa o hudobníkov, aby sme si mohli zatancovať, za predpokladu, že nebude snežiť. Nech sa zabavia všetci naši prívrženci.“ Pri rozprávaní živo gestikuloval rukami.

„Muži budú nadšení, pane.“ Giles priam žiaril. „Už teraz majú slávnostnú náladu. Nikto sa vám neobratí chrbtom.“

„To som rád.“ Cato spokojne prikývol a vykročil ku dverám. Náhle zastal a obzrel sa. Portia, nikým nepovšimnutá, sedela za stolom a dojedala raňajky. Skúmavo sa zahľadel na jej bledú, pehavú tvár, akoby chcel čítať myšlienky, skrývajúce sa za pohľadom tých žiarivých zelených očí. Prečo má opäť neodbytný pocit, že nový člen jeho rodiny pred ním niečo tají? Bleskovo sa rozhodol vyviesť ju z rovnováhy. „Ako na teba zapôsobil Decatur?“ spýtal sa nečakane.

Otázka Portiu prekvapila. „Nie je ničím zaujímavý, pane,“ odvetila a snažila sa zostať pokojná!

Cato od údivu nadvihol obočie. Ak sa jej Rufus Decatur nezdal zaujímavý, potom je jeho neter, vzhľadom na to čo o Rufusovi počul, najnezvyčajnejšia príslušníčka ženského pohlavia. Povrávalo sa, že Rufus je ako statný žrebec, že láme ženské srdcia a necháva za sebou jedného nemanželského potomka za druhým. Ale príhoda s dýkou, ktorú Portia tak lapidárne opísala, len dokazovala, že Jackova dcéra je vskutku zvláštnym stvorením.

Opäť sa otočil ku dverám. „Olivia, choď navštíviť matku. Možno ťa potrebuje.“ Natiahol si rukavice a vyšiel z kuchyne do mrazivého dňa.

Rezko vykročil ku cvičisku, kde sa už muži rozchádzali po rannom výcviku. Zastal a pozrel smerom ku hradbám, na ktorých viseli vlajky Parlamentu. Ich pestré farby sa pôsobivo vynímali na pozadí ľadovomodrej oblohy. Zimné slnko viselo nízko nad mohutnými Lammermuirskými vrchmi a cez zadúšajúci, mrazivý vzduch neprenikol ani jediný jeho teplý lúč.

Ktovie, kde je teraz Rufus Decatur? Už vie, že sa pripojil k Parlamentu. Informáciu sa Decaturovým zbojníkom podarilo vymámiť od jedného, menej odolného muža z Gilesovho sprievodu pri včerajšom prepade, zatiaľ čo on sa hostil s jeho neterou v dome nejakej sedliacky. Uvažoval nad tým, či práve snaha získať túto informáciu nebola pravým dôvodom, pre ktorý Decatur prepadol Portiin sprievod.

Na tom už teraz aj tak nezáleží. Jeho rozhodnutie zverejnili vlajky vyvesené na hradných baštách. Cato horel od zvedavosti, na ktorú stranu sa pridá jeho nepriateľ. Nepochyboval o tom, že Rufus pozorne sleduje, čo sa v krajine odohráva a že sa pripravuje na vstup do vojnového virvaru s jediným cieľom - vyťažiť čo najviac pre seba.

Cato si bol istý, že Rufusa môže vohnať do vojny iba vidina vlastného prospechu. Ak sa pripojí ku strane, ktorá zvíťazí, bude za to odmenený. Bude mu prinavrátený titul, majetok, vplyv a spoločenská úcta.

Ale ide mu skutočne o toto? Rufus Decatur je predsa rodený dobrodruh. Dobrodružstvo priťahuje neskrotných mužov ako včely peľ. Mužov, ktorí túžia po dobrodružstve a ktorí nechcú žiť podľa zákonov. Bude schopný vrátiť sa do civilizovaného sveta?

Ale teraz zúri občianska vojna a na svoje otázky dostane odpovede až po jej skončení. A aj napriek odhodlaniu mužov opúšťajúcich cvičisko i jeho nadšeniu sa nedokázal zbaviť tieňa hrozby krvavej pomsty, ktorý visel nad jeho hlavou.

Piata kapitola

„Len sa na to pozri.“ Rufus sa usmieval popod fúz, ale jeho jasnomodré oči zostali tvrdé ako kameň. Sedel na koni a pozeral ponad pohorie vlniace sa smerom ku hradu Granvillovcov, ktorý sa týčil na kopci. Vlajky Parlamentu viali na veži i baštách hradu.

„Cato sa rozdrapuje ako kohút na hnojisku,“ dodal s opovrhnutím. „Nič, len samá spupnosť a úbohá pýcha.“

„Zdá sa, že majú nejakú oslavu.“ Will si zaclonil oči, aby lepšie videl. „Cítim vôňu pečeného mäsa,“ dodal zamyslene. Z osady vyrazili na svitaní a teraz už bolo takmer poludnie, takže obidvom škvŕkalo v žalúdkoch.

„Na hrad sa zberá celé okolie,“ poznamenal ďalší muž zo skupiny.

Muži mlčky sledovali, čo sa v diaľke pred ich očami deje. Ľudia vo sviatočných šatách prúdili do hradu cez padací most a deti šantivo poskakovali a pobehovali okolo rodičov. Široko-ďaleko sa niesol prenikavý zvuk bubnov a píšťal a miešal sa s veselou ľudovou hudbou.

„Oslavujú, že sa Granvill pridal na stranu Parlamentu.“

„Vyzerá to tak, George,“ pritakal Rufus. Poklopkal si bičom po čižme a neprítomným pohľadom sledoval vlajky trepotajúce sa vo vetre. Po zamrznutej vodnej priekope sa korčuľovali dve postavičky a rozjarená mlaď kotúľala sud piva cez padací most na nádvorie. „Vyzerá to tak,“ zopakoval potichu.

Will pozrel na Rufusa a okamžite spozornel. Veľmi dobre poznal tento tón jeho hlasu. A keď sa po chvíľke Rufusov lišiacky pohľad uprel na spoločníkov, Will presne vedel, koľká bije. Jeho potmehúdske, figliarsky žiariace oči a posmešná grimasa plných pier naplnila Willa neomylnou predtuchou nového dobrodružstva.

„Čo sa ti preháňa v hlave, Rufus?“ spýtal sa dychtivo.

Rufusova tvár sa rozžiarila širokým úsmevom. „Len mi napadlo, že by sme mohli prijať pozvanie nášho priateľa Granvilla. Od raňajok je už poriadne ďaleko a vôňa pečeného mäsa je priam neodolateľná.“

„Chcete sa tam vybrať, pane?“ spýtal George bez náznaku strachu. „Myslíte, že sa stratíme v dave?“

„A prečo nie?“ odvetil Rufus bezstarostne a pomkol koňa do klusu. Spoločníci ho nasledovali na ceste vedúcej do údolia a potom na kopec, na ktorom stál hrad Granvillovcov.

Zastali na polceste. Rufus zvrtol koňa za kríky urastených cezmín. „Ďalej sa už nepozorovane nedostaneme,“ poznamenal.

„Čo si sa zbláznil?“ vykríkol Will. „Veď Granville ťa obesí na hradnú baštu!“

„Možno, ale iba ak si ma všimne,“ povedal Rufus pohotovo. Zoskočil z koňa a spod sedla vytiahol zrolovanú prikrývku. „Pomôž mi, George.“

George zosadol z koňa. Vedel presne, čo od neho jeho pán a priateľ požaduje. Rufus Decatur mal nadanie na mnohé veci, i ale v prestrojovaní bol priam majster.

Rufus si vyzliekol plášť, zvinul prikrývku a George mu ju pomohol pripevniť na chrbát. Will ich so záujmom sledoval.

„Ako teraz vyzerám?“ Rufus si znovu prehodil hrubý tmavý plášť cez plecia, natiahol si kapucňu na hlavu a zapol ju tesne pod krkom. Bol zmenený na nepoznanie. Jeho vysoká, statná postava odrazu vyzerala starecký krehká. Jedno plece mal vyššie než druhé a rovnú líniu chrbta skresľoval mohutný hrb.

„To sa ti teda podarilo!“ skonštatoval Will uznanlivo a uškrnul sa. Neraz bol svedkom Rufusových premien a zakaždým ho uchvátili. Rufus Decatur bol jednoducho výnimočný muž. Svojimi schopnosťami a správaním sa výrazne odlišoval od ostatných, ale bez týchto daností by nikdy nič nedosiahol.

George odrezal hrubú palicu z mladého stromčeka, podal ju Rufusovi, čím sa jeho premena zavŕšila. Zhrbené sa podopierajúc o palicu, v hrubom plášti, s kapucňou hlboko stiahnutou do tváre, vyzeral ako dedinský hrbáč.

„Pôjdem sám,“ rozhodol Rufus, predvídajúc Willove námietky. „Jeden votrelec je menej nápadný ako traja. Bude to menej riskantné.“

„Kvôli čomu podstupuješ toľké riziko?“ naliehal Will.

„Som predsa hladný,“ odvetil Rufus napoly žartom, napoly prekvapene. „Idem si ku Granvillovcom trochu zajesť. O nič iné mi nejde.“

„Naozaj?“ zapochyboval Will a hľadel za Rufusom, ktorý sa už vzďaľoval z kríkov. „Som presvedčený, že tam ide kvôli niečomu inému. Čo ty na to, George?“

„Súhlasím,“ pritakal George pokojne. „Ale z toho mäská by som si dal. Vonia čertovsky dobre.“ Zhlboka vdýchol vôňu pečeného mäsa zmiešanú s arómou horiaceho dreva, šíriacu sa z nádvoria hradu a dotieravo dráždiacu jeho chuťové poháriky.

Rufus šiel chvíľu sám a potom sa zamiešal medzi skupinku dedinčanov vystupujúcich na kopec. Will ho rozoznal len podľa toho, ako kríval medzi ostatnými, sťažka sa opierajúc o palicu. Keď sa zástup dostal až k padaciemu mostu, Rufus im zmizol z dohľadu a Will si začal od nervozity ohrýzať nechty.

Cestou po padacom moste Rufus pozrel kútikom oka na zamrznutú vodnú priekopu. Dve postavy, ktoré videl už z diaľky, sa ešte stále korčuľovali. Vôbec nebol pripravený na zvláštny, zvieravý pocit v podbrušku, ktorý sa ho zmocnil, keď v jednej z nich spoznal Portiu Worthovú. Kapucňa sa jej zošuchla z hlavy a odhalila hrdzavé vlasy jagajúce sa v lúčoch slabého slnečného svitu.

Nebol prekvapený, že ju vidí, pretože vedel, že je na hrade. Rozrušila ho myšlienka, či neprišiel na hrad Granvillovcov len preto, aby ju videl. Bola to nečakaná a bláznivá myšlienka, ale možné to bolo.

Potom mu zmizla z dohľadu a stratila sa pod padacím mostom. Prešiel popod vytiahnutú mrežu a ocitol sa na nepriateľskom území. Teraz musel vziať rozum do hrsti a nezabúdať na opatrnosť.

Uprostred vonkajšieho nádvoria boli rozložené ohne, na ktorých sa opekala bravčová pečeň, jahnence a prasiatka. Mladíci s tvárami rozpálenými od ohňa a piva, otáčali ražňami a podchvíľou si utierali uslzené oči podráždené od dymu.

V jednom kúte nádvoria hral hudec na gajdách a skupinka tanečníkov zabávala okolostojacich divákov, ktorí tlieskali do taktu a uznanlivo pokrikovali. Pri hradných múroch stáli narýchlo zhlobené drevené stoly, prehýbajúce sa pod misami so zemiakmi, chlebom, koláčmi, syrom a hrudami zlatistého masla. Najrušnejšie však bolo pri sudoch s pivom.

Šikovne sa zamiešal do veseliaceho davu. Will vedel, že ich zbojnícky kapitán neriskuje život svojou prítomnosťou na hrade Granvillovcov z čistého rozmaru. Potreboval získať informácie, ktoré by mu pomohli vytvoriť si predstavu o početnosti Granvillovej posádky, o jeho zámeroch a forme spojenectva s Parlamentom.

Rufus podišiel k sudom s pivom. Červenolíci sedliak, ktorý držal pečený zemiak v ruke, mu podal plný korbeľ piva a potom s chuťou zahryzol do horúcej dobroty a započúval sa do rytierskej balady predvádzanej potulnými komediantmi.

Nikde nevidel Cata Granvilla a s. ironickým úsmevom na perách si pomyslel, že zábava s poddanými preňho asi nie je zaujímavá. Pripravil veselicu na oslavu rozhodnutia, ktoré na jeho panstve zanechá úbohé vdovy a siroty, zatiaľ čo on, mocný pán Granvillu, sa bude prizerať na nezmyselné jatky z diaľky a z bezpečia.

Zrazu ho zazrel na vzdialenom konci nádvoria a vzkypela v ňom krv. Rozprával sa s tromi poprednými šľachticmi, ktorým patrili panstvá medzi Lammermuirom a Yorkom. To mohlo znamenať len jediné - vikomt Charter, gróf Fairoaks a sir Graham Preston sa tiež pripojili k Parlamentu, takže ich debata môže byť nanajvýš zaujímavá.

Nikým nepozorovaný sa predieral pomedzi rozjarené hlúčiky ľudí, popíjajúcich pivo. Pohyboval sa ticho ako tieň a snažil sa zbytočne nevzbudzovať pozornosť.

Portia narazila do múra hradieb a nahlas sa rozosmiala. Bol to jediný spôsob, akým dokázala zabrzdiť a nestratiť pri tom rovnováhu. Korčuľovanie jej poskytovalo pocit slobody a mrazivý vzduch osvieženie, ktoré potrebovala po rokoch života strávených v meste s jeho príslovečným ťažkým pachom. Nemala veľa príležitostí vyskúšať si túto radovánku, a preto musela byť opatrná. Cítila sa však skvele a vôbec jej neprekážalo, že má problémy udržať sa na nabrúsených korčuliach, ktoré mala pripevnené o čižmy.

„Musím sa už konečne naučiť zabrzdiť bez toho, aby som do niečoho nenarazila,“ zvolala na Oliviu, ktorá bola oveľa lepšou korčuliarkou a zastala pri nej elegantným oblúkom.

Portia sa zahľadela na zástup ľudí kráčajúcich po padacom moste. „Čo by si povedala na to, keby sme sa pripojili k oslavujúcim?“ vyriekla nahlas svoj nápad.

Olivia na ňu prekvapene pozrela. „Ale veď nás n-nepozva-li.“

„To je síce pravda, ale ty, ako dcéra hradného pána, by si mohla prevziať úlohu hostiteľky.“ Portia si napravila rukavice a čakala, ako Olivia zareaguje na jej slová.

„To by som si nedovolila,“ odvetila Olivia pochybovačné. „To je predsa D-Dianina povinnosť.“

„Diana dnes určite nevytiahne päty zo svojej komnaty,“ namietla Portia. Opierala sa o múr so založenými rukami a v jej jasných zelených očiach dominovala výzva.

Olivia chvíľu uvažovala. Pozrela na sivé hradné múry týčiace sa nad ňou, spoza ktorých sa rozliehala hudba a veselý huriavk hostí. „Bude to vyzerať, že D-Diana zanedbáva svoje povinnosti,“ odvetila váhavo.

„Presne tak.“ Portia sa zasmiala. „Poď.“ Odkorčuľovali ku brehu a sadli si, aby si odopli korčule. „A ja sa aspoň na chvíľu oslobodím z pazúrov Janet Becktonovej.“

Prešli po padacom moste. Portiin veselý smiech sprevádzal Oliviin nervózny chichot.

Cata prekvapilo, keď zbadal obidve dievčatá zabávajúce sa na kúskoch komediantov na vonkajšom nádvorí. Ale zároveň musel uznať, že ho teší, ako prirodzene sa Olivia zhostila svojej úlohy hostiteľky a s prehľadom dozerá na to, aby boli stoly stále plné jedál. Správala sa ako ozajstná hradná pani.

Portia zistila, že Olivia už nepotrebuje jej pomoc, a preto sa vybrala za vôňou pečeného mäsa. Hlad bol pre ňu ešte stále živou spomienkou a nemienila vynechať príležitosť poriadne sa najesť.

Prešmykla sa pomedzi hlúčiky pri ohňoch, nad ktorým sa piekli prasiatka napichnuté na ražni. Starší muž v dlhom plášti, spod ktorého mu vytŕčal hrb, stál pri ohni, krájal chrumkavú bravčovinku dýkou a ponúkal šťavnaté kúsky svojim susedom.

„Ja by som si tiež prosila kúsok, dobrý muž,“ prihovorila sa mu srdečne. Stiahla si rukavice a skrehnuté ruky chvíľu držala nad ohňom, keď čakala na mäso. Muž stál blízko nej. Zrazu ju premohol zvláštny pocit, pri ktorom jej prebehli po chrbte zimomriavky, akoby jej cestu skrížil nejaký duch. Ruky jej zmeraveli nad ohňom a zovrelo jej hrdlo.

„Bude sa vám páčiť aj chrumkavá kožka, slečinka?“ spýta! sa hrbáč stareckým hlasom s výrazným yorkshirským prízvukom a zarezal hlboko do mäsa až ku samej kosti, odkrojac hrubý plátok s dozlatista upečenou kožou. Otočil sa k nej.

V jeho modrých očiach, skrytých pod kapucňou, žiarili jagavé iskry.

Nemohla uveriť vlastným očiam. Pred ňou stál Rufus Decatur - úhlavný nepriateľ lorda Granvilla. Nepriateľ na život a na smrť. Bezstarostne sa potuloval po nádvorí hradu svojho mnohoročného protivníka a napchával sa jeho jedlom. Zaspätkovala, akoby zazrela diabla, a nebola si istá, čo má urobiť. Rufus podišiel za ňou a vytrvalo jej ponúkal plátok mäsa napichnutý na hrote dýky.

„Vy ste sa zbláznili?!“ zašepkala.

Túto otázku už dnes Rufus počul, ale tentoraz sa zdalo, že ju berie vážne. No pohľad jeho žiarivých očí, ktorý upieral na Portiu, ani zamak nepôsobil vážnym dojmom. Usmieval sa, aby pochopila, že ju vyzýva k spolupráci pri tomto odvážnom žartíku.

„Ste blázon!“ zopakovala potichu, úporné sa snažiac odtrhnúť pohľad od jeho magnetizujúcich očí.

„Nemyslím, slečna Worthová,“ namietol s úsmevom. „Ale bolo by lepšie, keby ste sa prestali správať ako vyplašený zajac. Nemám záujem, aby ste na mňa upútali pozornosť, pretože potom by vyšlo navnivoč moje úsilie zostať nespoznaný. Obdaril ju odzbrojujúcim úsmevom a nespúšťal z nej iskrivý pohľad.

Portia sa previnilo poobzerala okolo seba.

„Toto je ten najlepší spôsob, ako na seba upozorniť,“ zašomral. Nadvihol ruku a jeho hrubý plášť sa ovinul okolo nej ako netopierie krídlo. Proti svojej vôli vykročila po jeho boku od ohňa. Pripadala si ako v zlom sne. Všetko sa udialo tak rýchlo, že nebola schopná niečo namietnuť. Zastavili sa až v tmavom kúte nádvoria za veľkým dreveným stĺpom, ktorý ich bezpečne chránil pre zvedavcami.

„Čo odo mňa chcete?“ zasyčala. Bol tak blízko, že cítila teplo jeho tela, vôňu koženého kabátca i drsnosť vlnenej tkanej košele a nohavíc. Zdalo sa jej, akoby sa svet scvrkol; vnímala len jeho teplo. Huriavk zabávajúceho sa davu k nej doliehal akoby z veľkej diaľky.

Rufus neodpovedal. Ponúkol jej mäso, ktoré mal stále napichnuté na hrote dýky. Portia si ho bezmyšlienkovite vzala a potom zjojkla, pretože horúce mäso jej popálilo prsty.

„Opatrne, je horúce!“ zaznel jeho starostlivý hlas. Zobral jej plátok z ruky a chvíľku naň fúkal. „Teraz skúste.“ Priložil jej sústo k perám a ona poslušne otvorila ústa. Bolo chutné, šťavnaté a chrumkavé. Labužnícky vychutnávala lahodný pokrm a v okamihu nečakaného potešenia obaja celkom zabudli na okolie i na chúlostivú situáciu, v akej sa nachádzali. Rufus na ňu hľadel s neskrývaným obdivom.

„Chutí?“ spýtal sa a jeho hlboký hlas ešte zdôraznil intímnosť tej chvíle. Oblizol si prsty a potom nimi zotrel šťavu z jej pier a brady. Pod dotykom jeho drsných prstov ju zachvátila triaška. Na kratučkú chvíľu podržal jej bradu v dlani, takže cítila jej zhrubnutú pokožku od neustáleho zvierania meča. Chvela sa a v lone cítila príjemné šteklenie. Náhle ju pustil. Keď si znovu oblizol palec, prešiel ním po dýke, zasunul ju do pošvy a natiahol si rukavice, hľadela naňho ako v tranze.

Potom sa svet pomaly prestal krútiť a Portia sa opäť vrátila do reality. „Čo tu chcete?“ zopakovala.

„No, ja som... ako by som to mal vyjadriť slovami...? Len sa tu chcem trochu porozhliadnuť,“ odvetil a rukou nonšalantne ukázal na priestor okolo seba.

„Vy tu špehujete!“ obvinila ho.

„Myslíte?“

„Lord Granville vás obesí!“ Pred očami sa jej vynorila živá predstava, ako sa naňho vrhá Granvillova stráž v tomto tichom kúte. Aj taký silný muž, akým je Rufus, by bol proti presile bezmocný. Zbili by ho do krvi a potom by ho obesili. Videla jeho hlavu vykrútenú v neprirodzenom uhle, s vyplazeným jazykom, sinavou tvárou, vytreštenými očami... Pocítila nevoľnosť a mäso, ktoré pred chvíľou zjedla, jej oťaželo v žalúdku.

„Ale to by Granville najprv musel odhaliť moje inkognito.“ Uprene sa na ňu zahľadel. Jej bledá tvár, na ktorej boli pehy ešte výraznejšie, prezrádzala hrôzu. „Čo je to s vami?“ spýtal sa s nevôľou. „Vyzeráte, akoby ste zbadali diabla.“

„Vy ste ako diabol. Neuvedomujete si, že stačí, aby som kývla prstom, a Granvillovi muži sa na vás vrhnú ako supy na mrcinu?“

„Ale vy ma neprezradíte, však, slečna Worthová?“ Pevnejšie ju ovinul do plášťa a pritiahol ešte bližšie k sebe.

Blízkosť mužského tela ju vzrušovala a pri myšlienke, že Rufus Decatur nepozorovaný vnikol do samého centra nepriateľského územia, sa jej zmocňoval závrat. Zmobilizovala všetky svoje sily, aby premohla pocity paralyzujúce jej myseľ i telo. „Prečo by som to nemala urobiť?“

„Z niekoľkých dôvodov,“ odvetil s úsmevom. „Po prvé, neverím, že by ste dokázali niekoho odsúdiť na smrť.“

„Rufusa Decatura by som odsúdila na smrť s veľkým potešením,“ zasyčala a chcela odísť. Bola však zakliesnená medzi hradným múrom za chrbtom a jeho telom, ktoré jej bránilo v pohybe. Rufusov plášť a drevený pilier ju oddeľovali od okolia - akoby na tomto malom kúsku nádvoria Granvillovho hradu existoval ostrovček patriaci zbojníckemu kapitánovi. „Asi zabúdate, že mi v žilách tiež koluje krv Granvillovcov.“

Pokrútil hlavou. „Ani na minútu som na to nezabudol, ale my dvaja predsa len máme niečo spoločné,“ vyriekol potichu. „Ja sem nepatrím, rovnako ako vy, moja drahá. Nie je to pravda?“

Portia naňho len nemo civela. Bola to trpká pravda.

Rufus sa zasmial. „Stratili ste jazyk?“ Jedným prstom jej nadvihol bradu a na pery vtlačil kratučký bozk. „Pobozkal som vás na spečatenie toho, čo nás spája,“ dodal a potom sa vystrel. Uvoľnil plášť, ustúpil o krok dozadu a dvere do sveta Granvillovcov sa znovu otvorili.

Portia pocítila zmätok pri náhlej strate vzrušujúceho pocitu z jeho blízkosti a pri návrate do reálneho sveta. Krútila sa jej hlava a nebola schopná usporiadať si myšlienky a premýšľať o tom, čo sa s ňou deje.

Rufus sa poobzeral okolo seba. „To dievča v modrom plášti je Granvillova dcéra?“ spýtal sa ľahostajne.

Otázka prebrala Portiu k životu a jej zmätená myseľ začala znovu pracovať. S hrôzou si uvedomila, že ju pobozkal úhlavný nepriateľ všetkých Granvillovcov. „Prečo sa pýtate?“ riekla chrapľavým hlasom a odkašľala si.

„Len tak.“

„Prečo vás to zaujíma?“ Portia sa postavila pred Decatura, aby mu zabránila vo výhľade na Oliviu, aj keď vedela, že to . nie je nič platné.

„A viete, že ma to vlastne ani nezaujíma?“ poznamenal a ledabolo mykol plecom. „Dcéra Cata Granvilla nie je ničím výnimočná. Ale keby mal syna, to by bolo niečo celkom iné.“ Znovu mykol plecom. „Dovidenia, slečna Worthová.“

Odvrátil sa od nej, zhrbil sa a krívajúc vykročil k najbližšiemu hlúčiku zabávajúcich sa dedinčanov. Nikto z nich ho vďaka premene na vetchého starca nemohol spoznať.

Portia stála uprostred hlučného davu a pokúšala sa spamätať. Zmietaná chaosom chápala len jediné - Rufus Decatur sa s ňou bezostyšne zahráva. Odzbrojil ju zbraňami, ktoré zaberajú na každú ženu, aby sa jej napokon vysmial do tváre. Správal sa nenútene ako jej najlepší priateľ, a pritom sledoval jediný cieľ - omotať si ju okolo prsta. A ona mu to dovolila! Nie je predsa včerajšia, má dostatok skúseností na to, aby vedela, o čo všetkým mužom ide... Ako to, že padla do pasce a zachovala sa ako naivná hlupaňa?

Nazlostená na seba i na Rufusa Decatura vykročila smerom k Olivii, ktorá so žiariacimi očami plnila úlohu vzornej hostiteľky. V tejto chvíli by s najväčšou radosťou prezradila Rufusa Decatura, ale keď sa rozhliadla vôkol seba, po starom zhrbenom mužovi v hrubom plášti už nebolo ani stopy.

Priestrannú kuchyňu na prízemí Rufusovho domca ožarovalo svetlo prúdiace z ohňa horiacich polien a z kozuba sa šírilo príjemné teplo. Uzimení príchodiaci sa tu razom cítili ako v raji. Trojhodinová rýchla jazda z Granvillovho hradu a snehová fujavica, ktorá ich zastihla asi pred hodinou, ich poriadne vyčerpala. Od snehu boli bieli od hlavy až po päty a vyzerali ako biele prízraky.

„Kto sa stará o chlapcov?“ spýtal sa Will, striasajúc si sneh z plášťa predo dvermi.

„Dnes večer by mali byť u Silasa... aspoň dúfam,“ dodal Rufus a zatvoril za sebou dvere. Odišiel do komory, ktorá susedila s kuchyňou a priniesol krčah medoviny.

Will sa usmial a zobliekal si navlhnutý odev. „Niekto by mal dozerať na ich výchovu.“

„Máš pravdu.“ Rufus naplnil čaše medovinou a jednu z nich podal bratancovi. Neznepokojoval sa príliš myšlienkou o spôsobe výchovy svojich synov. V zbojníckej osade sa vždy našiel niekto, kto na nich dal pozor. Keď boli hladní a unavení, najedli sa pri hociktorom stole a vyspali sa v hociktorom dome. Bol to síce zvláštny spôsob výchovy, ale Rufus si nemyslel, že by to chlapcom škodilo.

„Pripime si.“ Rufus zdvihol čašu na prípitok.

Will tušil, čo sa skrýva za zamysleným a mrzutým výrazom Rufusovej tváre, ale trpezlivo čakal, pokým mu kapitán nerozpovie, čo sa dozvedel na hrade svojho úhlavného nepriateľa.

Rufus podišiel ku kozubu a jednou nohou sa oprel o múrik.

Sneh prilepený na čižme sa začal roztápať a kvapky vody stekali na dlážku, on to však nevnímal. „Granville a jeho spojenci organizujú pomoc pre Parlament,“ vyriekol stručne a odpil si poriadny dúšok z medoviny.

„Po celom severe. Charter, Fairoaks a Preston sa pridali k nemu.“

„Spojili sa s Granvillom?“ Will prekvapene pozrel na Rufusa, keď si uvedomil dosah jeho slov.

„Hej. A v mene Parlamentu budú zdierať celý York, Nottingham, Bradford a Leeds. Zrejme vedia, na koho sa môžu spoľahnúť a kto im ochotne poskytne svoje služby.“

Rufus si znova nalial medovinu a podal džbán Willovi. „Fairoaks hovoril niečo o zhabaní cirkevného majetku... vrátane kalichov a strieborných príborov. Nečudujem sa, potrebujú nazhŕňať veľké bohatstvo,“ pokračoval Rufus nevýrazným hlasom. Zovrel pery, ktoré sa strácali v jeho hustej brade.

Willa sa zmocnila zlá predtucha. Nepáčilo sa mu, že Rufus ostal razom vážny a všetok jeho humor a šibalská veselosť ho opustili. Vedel, že Rufusova myseľ blúdi do budúcnosti, ktorá im určite neprinesie pokoj a šťastie.

„Meštianske ženy a obchodníci dobrovoľne odovzdávajú šperky, striebro, zlato a cennosti. Čokoľvek, čo sa dá roztaviť alebo predať. A sám Granville zháňa olovo a železo na muníciu a delá,“ dodal Rufus. Pozrel na Willa, ale z jeho pohľadu nebolo možné nič vyčítať. „Kam až zájde pri honbe za víťazstvom?“

Will sťažka prehltol. Rufusov pohľad ho vyzýval, aby niečo povedal, ale nie a nie nájsť správne slová.

Rufus bubnoval prstami po kozubovej rímse. Dutý zvuk jeho prstov dopadajúcich na drevo nabádal Willa odpovedať, ale ten stále mlčal. „Dúfam, že ten podliak prispeje aj z vlastných zdrojov,“ povedal zlostne po chvíli ticha.

„Myslím, že hej,“ odvetil Will. Zamračene premýšľal nad odpoveďou, ktorá by bratanca uspokojila. „Cvičí vlastný regiment, a to ho stojí pekné peniaze. A ak chce vybudovať aj vlastnú zbrojnicu...“

„Viem si predstaviť, že Cato vydrancuje akýkoľvek zdroj peňazí, ktorý sa mu dostane do rúk,“ pokračoval Rufus znechutene.

Rufus upriamil neprítomný pohľad kamsi ponad jeho hlavu.

Keď Will v kapitánových očiach zbadal tú bezodnú, neznesiteľnú nenávisť, po chrbte mu prebehli zimomriavky.

„A prečo by to nemal urobiť?“ uvažoval Rufus nahlas pochmúrnym hlasom. „Prečo nie?“ Podišiel ku stolu a zlostne kopol do stoličky. Tá sa zastavila až pri stene. „Cato Granville spravuje aj majetky, ktoré patrili Rothburyovcom. Tak prečo by ich nevyužil pre vlastné ciele?“

Will nemal veľa príležitostí zažiť na vlastnej koži Rufusov povestný temperament, pretože za dlhé roky sa ho naučil skrotiť. Ale v tejto situácii ho vôbec neprekvapilo, že Rufus povolil uzdu svojmu hnevu. Veľmi dobre mu rozumel. „Spravuje tvoje grófstvo v mene kráľovskej koruny,“ podotkol Will. „Určite ho nepoužije proti kráľovi.“

„To si naozaj myslíš?“ vybuchol Rufus. „Cato je obyčajný klamár, podvodník a vydriduch! Tým, že sa pridal na stranu Parlamentu, porušil prísahu vernosti kráľovi. Myslíš, že vie, čo je to morálka a česť? Nebuď smiešny!“

Rufus sa rozzúrene prechádzal po kuchyni a Willovi sa zdalo, akoby sa mal čo nevidieť zrútiť celý dom. Priestranná miestnosť začala byť pre jeho bratanca a jeho hnevom naplnenú dušu príliš malá.

Rufus udrel zovretou päsťou o stenu, až sa polička s čašami na stene zatriasla. Cínové nádoby do seba narazili a vydal: zvonivý zvuk. Will vedel, že jeho sa Rufusov hnev netýka, ale aj tak mal sto chutí čo najrýchlejšie zdúchnuť.

„Nedovolím mu to!“ vyhlásil náhle Rufus pokojným, ale zato odhodlaným hlasom. „Ten podliak nebude zneužívať majetok Rothburyovcov vo vlastný prospech. Ten patrí kráľovi. A keď on zhromažďuje peniaze na vojnu, ja urobím to isté. Pripravím ho o každý kúsok striebra, každú zlatú mincu, každý šperk, každú olovenú guľku a mušketu. V mene kráľa a v jeho prospech. Prisahám!“

Will opäť nevedel, čo má na to odpovedať. Nezdalo sa však, že by Rufus adresoval svoje slová jemu. Bol to výsostne osobný sľub, prísaha týkajúca sa jedine Rufusa Decatura „Ako to chceš urobiť?“ spýtal sa napokon.

Rufus sa vrátil ku stolu. Napätie z jeho pohľadu i celého tela sa vytratilo a vyzeral uvoľnene. „Mám nápad. Je taký odporný, aký je sám Cato Granville.“ Zodvihol čašu a vyprázdnil ju až do dna. Potom ukazovákom schmatol ucho krčaha, zobral ho z police a zubami vytiahol zátku.

„Si poriadny chlap, Will?“ spýtal sa Rufus a zamával krčahom.

Will vedel, že otázka sa týka aj jeho schopnosti piť silnú škótsku pálenku z kvaseného jačmeňa tak, aby nepadol do hodiny pod stôl.

Podal Rufusovi svoju čašu a ten ju naplnil do polovice. „Ešte musíš niekoľko rokov počkať, kým ti nalejem plný,“ podotkol a sadol si na roh stola. Napil sa z krčaha plným dúškom a potom ho položil vedľa seba na stôl. „Čo je pre Cata Granvilla najcennejšie, za čo by bol ochotný platiť?“ zvolal a zvraštil husté červené obočie.

Will sa opatrne napil z čaše. „Neviem. Kto by to mohol vedieť?“

„Predsa jeho dcéra,“ vyhlásil Rufus pobavene. „Vlastne, tri dcéry.“

Will zrazu pocítil malátnosť, ale nemyslel si, že by to spôsobil len alkohol. Rufus hovoril v hádankách. Bol ticho a pozoroval ho.

Rufus znovu nadvihol krčah. „Je to celkom jednoduché. Cato mi vráti všetko, čo mi patrí, výmenou za jeho najstaršiu dcéru.“ Zošpúlil pery a začal si spokojne pohvizdovať, zatiaľ čo Will naňho prekvapene civel. Rufusov nápad začal nadobúdať konkrétne kontúry.

„Únos...? Chceš to dievča uniesť a získať výkupné?“

„Presne tak.“ Rufus položil krčah na stôl a hánkou si utrel ústa. „Ako výkupné budem požadovať panstvo Rothburyovcov - som predsa právoplatný dedič. Catov otec zradil môjho otca. Teraz mi musí všetko vrátiť jeho syn. Som si istý, že neodmietne. Ten majetok patrí mne,“ zopakoval Rufus potichu. „A ja nedovolím, aby ho ten podliak využíval, ako sa mu páči.“

Will sa pozabudol a poriadne si odpil. Vzápätí sa rozkašľal, z očí mu začali tiecť slzy a v hrdle ho pálil oheň.

Rufus ho pobúchal po chrbte. „Malé dúšky, Will, iba malé dúšky,“ radil mu dobrosrdečne a aj na hlase mu bolo znať, že napätie, ktoré pred chvíľou zvieralo jeho dušu, je už minulosťou.

Will naňho hľadel cez slzy, ktoré mu vhŕkli do očí. „Ako to chceš urobiť?“

„Ešte presne neviem, ale niečo vymyslím. Teraz sa choď navečerať. Musím o tom popremýšľať.“

Will zanechal svojho bratanca samého s jeho myšlienkami a pálenkou.

Rufus priložil na oheň a sadol si ku kozubu. Pálenka mu rozohnala telo, ale jeho myseľ zostala čistá. Najhoršími zo všetkých neprávostí a krívd, ktoré boli spáchané na rode Rothburyovcov, bolo to, že markízovi Granvillovi bolo priznané správcovstvo zhabaného panstva.

A poslednou kvapkou a poslednou potupou v kalichu Rufusovej nenávisti bol zámer Cata Granvilla využiť cudzí majetok v prospech nepriateľov kráľa v občianskej vojne.

Rufus napokon našiel vyrovnanosť a pokoj. V jeho srdci vyhasli aj posledné plamienky pomstychtivosti a hnevu. Začal chladne zvažovať jednotlivé kroky.

A keď konečne odtisol takmer prázdny krčah nabok a vyšiel hore schodmi do svojej postele, v hlave mal hotový plán. Počas krátkeho výletu do sídla Granvillovcov sa totiž dozvedel nejednu užitočnú maličkosť.

Šiesta kapitola

Muži, ktorí vyzerali ako tmavé prízraky, sa mihali sem a tam vo svetle lampášov, akoby bez problémov prechádzali do hrubých hradieb. Z tmy sa ozvalo híkame somára a doľahlo až k Portiinmu úkrytu. Nevidela zvieratá, ktoré stáli mimo dosahu svetla a poslušne čakali, pokým im vyprázdnia koše na chrbtoch. Mužov, ktorí zohnutí pod ťažkým nákladom vystupovali z tmy a smerovali ku tajným dverám, však videla dostatočne jasne. Dvere v hradnom múre boli viditeľné len pre toho, kto vedel, kde ich má hľadať. Vchádzalo sa do nich od vodnej priekopy pod padacím mostom.

Nastalo ticho a Portia už nezachytila ani šepot, ba ani najmenší šuchot. Rozoznávala iba temné obrys statnej postavy Gilesa Cramptona, ktorý na všetko dohliadal. Ostatných mužov nepoznala.

Nikto nemal ani potuchy, že ich sleduje. Dokonca ani Olivia, ktorá už bola v posteli, nevedela o jej nočnom výlete. Keď sa ocitla na novom mieste, rada sa vždy oboznámila s okolím a ani tentoraz to nebolo inak. Rozhodla sa všetko si prezrieť sama a nikým nepozorovaná - teda v noci. A to, čo sa práve odohrávalo pri hradbách, bolo nadmieru zaujímavé.

Máme niečo spoločné...

Prekliaty chlap! Prečo ho nedokáže vyhnať z mysle? Problém bol v tom, že mal pravdu. Áno, bola ako Rufus Decatur. Potulovala sa sama nocou a skúmala prostredie, do ktorého nepatrila. Bola vydedencom a hľadala si miesto pod slnkom rovnako ako on. On to pochopil, zatiaľ čo ona na to prišla až vďaka nemu.

Zakliala a prinútila sa znovu sústrediť myšlienky na ruch pod hradbami.

Dokonalý úkryt našla v jednej z malých miestností starých hradbách, odkiaľ bolo dovidieť na padací most. Celé roky sa nepoužívala, ale jej poloha umožňovala dobrý výhľad na vodnú priekopu v okolí padacieho mostu. Ležala na bruchu a všetko sledovala z vtáčej perspektívy. Vedela, že je svedkom niečoho významného.

Už tretiu noc takto sliedila a zakaždým sa opakovala tá istá situácia. Skupinka mužov doviedla somárov okolo polnoci a pri hradbách ich čakali Cramptonovi muži, ktorí rýchlo a potichu vyložili náklad. Posledný z nich s lampášom v ruke práve zmizol v hradbách a celé okolie sa opäť ponorilo do ticha a nepreniknuteľnej tmy.

Portia sa posunula dozadu, aby si mohla sadnúť. Miestnosť bola malá, vlhká a zapáchajúca zatuchlinou. Na stenách a medzi kamennými kvádrami sa uchytil mach. Napriek nepohodliu to však bola perfektná skrýša pred neželanými pohľadmi. Takýchto miest bolo v hradbách niekoľko a všetky ponúkali nerušený výhľad na okolie hradu.

A tak pozorovala, ako každú noc odkiaľsi prichádza tajomný sprievod s nákladom, ktorý muži potichučky vykladajú a ukrývajú kdesi v útrobách hradu. Bolo zrejmé, že nikto z jeho obyvateľov o tom nemá vedieť. A už vôbec nie degradovaný gróf z Rothbury! Lenže pred tým zostalo utajené určite len máločo z toho, čo robil Cato Granville.

Portia zívla, vstala a ponaťahovala si stŕpnuté svaly. Uvažovala, či má Rufus Decatur svojich zvedov aj na Granvillovom hrade. Možno aj jeho človek z nejakého úkrytu práve sledoval to čo ona. Cez deň sa neraz pristihla pri očakávaní, že ho zazrie. Kútikom oka pozorovala, či nezbadá jeho oči alebo postavu a snažila sa zachytiť tvár každého nového prišelca do hradu. Pozorne si všímala, či sa pod nejakým preoblečením neskrýva Decatur. Uvedomovala si, že ním podchvíľou zamestnáva svoju myseľ a hnevalo ju to. No nedokázala sa toho zbaviť. Najhoršie zo všetkého bolo, že si neboli nacistom, či sa bojí, že ho stretne, alebo ju to vzrušuje.

Nevedela nájsť odpoveď na svoje otázky, a tak sa radšej vzdala nezmyselného plytvania energiou. Vyšla zo skrýše a opatrne vystúpila na cimburie - zúbkovaný horný obvod hradieb. Dúfala, že zostane neviditeľná pred pozornými zrakmi strážnikov na baštách.

Bez problémov sa dostala k úzkym kamenným schodom ktoré viedli k mostu spájajúcemu horné poschodie hradne bašty s vežou obývanou rodinou hradného pána. Schodisko sa používalo len zriedkakedy a Olivia sa jej o ňom zmienila len náhodou, keď sa jej zdôverila, že v lete sa rada prechádza na cimburí - najmä, keď sa chce na chvíľu oslobodiť od šikanovania nevlastnej matky.

Nepozorovane vkĺzla do svojej komnaty. Hlasno zívla, vyzliekla sa a ľahla si do postele. Bolo tu oveľa teplejšie ale v iných komnatách, pretože si cez deň nanosila zásoby suchého dreva. Chvíľu jej však trvalo, kým sa zohriala.

Ležala v posteli s hlavou položenou na skrížených rukách a premýšľala o tajomnom dianí pod hradbami. Bola si istá, že je svedkom niečoho, čo je spojené s účasťou jej strýka v občianskej vojne.

Asi by bolo najlepšie zistiť, čo sa skrýva za dverami, ktoré ústia k vodnej priekope...

Napriek tomu, že si ľahla až po polnoci, zobudila sa zavčasu ráno a potešilo ju, že konečne svieti slnko. Slabé lúče si len ťažko nachádzali cestu cez pergamen v okne a nevyžarovali ani trocha tepla, ale bolo to oveľa lepšie, než odporná a vlhká hmla a sneženie predchádzajúcich dní.

Vyskočila z postele, rýchlo sa obliekla a rozkúrila v kozube. Potom odišla do detskej izby, aby splnila príkazy Janet Becktonovej.

O chvíľu strčila do dverí detskej izby hlavu Olivia. „Otec sa pýta, prečo s nami n-neraňajkuješ.“

Portia práve vymieňala jednému z dievčatiek špinavý podbradník. „Veď vždy raňajkujem v kuchyni,“ namietla prekvapene.

„Otec to nevie.“

Portia vystrúhala grimasu. „Predpokladám, že tá mrcha Diana sa neobťažovala oznámiť mu, že to bolo jej rozhodnutie.“ Od príchodu do sídla lorda Granvilla hradného pána videla len : málokedy. Často býval preč aj niekoľko dní. A ak aj bol na hrade, veľmi sa medzi ľuďmi neobjavoval. Diana tak mohla neobmedzene vládnuť.

Olivia pokrútila hlavou. „Pôjdeš?“

„Samozrejme.“ Portia podala dievčatko Janet, chytila Oliviu za ruku a spolu vyšli na chodbu vedúcu do jedálne.

Olivia si už ani nepamätala, kedy naposledy bola taká šťastia. Portia bola pre ňu slnečným jasom, ktorý zrazu prežiaril pochmúrny život na hrade. Svetlom, ktoré prenikalo cez tiene a ktoré vrhalo teplo na chlad a skľúčenosť. Dokonca aj služobníctvo sa zmenilo. V Portiinej blízkosti sa všetci usmievali a púšťali sa s ňou do priateľského rozhovoru. Oliviu vychovávali v presvedčení, že sluhovia sú len na to, aby si vykonávali svoje povinnosti, ale vďaka Portii ich začala vnímať ako ľudí hodných pozornosti. Za ten krátky čas sa veľa dozvedela nielen o nich samotných, ale aj o ich rodinách, každodenných radostiach a starostiach.

Vošli do jedálne a Cato si až teraz všimol zmenu vo výraze svojej dcéry. Spomenul si, akým šťastným dieťaťom bývala kedysi, kým žila jej matka. Zamyslene uvažoval nad tým, prečo ho tak prekvapuje jej smiech a šťastím prekypujúca tvár.

Olivia sa uklonila a sadla si na svoje miesto pri stole. Portia sa uklonila tiež a sadla si konca stola.

Lady Diana na ňu znechutene zazerala. Portia jej pripadala príliš chudá, odpudzujúco bledá a jej pehami posiatu tvár s pichľavými zelenými očami, sršiacimi vitalitou, pokladala za veľmi nebezpečnú. Vedela, že je to smiešna predstava, obávať sa tohto chorobne vyzerajúceho ľavobočka, ktorý ju v ničom nemôže ohroziť, ale uvedomila si aj to, že jej život sa výrazne zmenil - a to k horšiemu. Portia nemohla za nerozumné rozhodnutie jej manžela, ale ona si potrebovala na niekom vyliať zlosť z nekonečného sklamania.

„Snáď by si sa mohla s nami podeliť o to, čo ťa tak rozveselilo, Olivia,“ nadhodila jedovato. „Je vrcholne neslušné smiať sa na niečom na verejnosti bez toho, aby o tom ostatní vedeli. Portia možno nevie, čo sa patrí, ale ty by si to už mohla vedieť.“

Jasná iskra v Oliviiných očiach razom pohasla. „Na ničom sa n-nezabávam,“ zašomrala si popod nos.

„Dobre, ale niečo ťa rozveselilo,“ naliehala Diana. „Prezraď nám to.“

„Jedno z maličkých sa dnes ráno po prvý raz nahlas zasmialo, madam,“ pomohla jej Portia, natierajúc si jačmenný chlieb s maslom. „Asi je to nákazlivé.“

Olivia kútikom oka pozrela na Portiu a zachytila jej nenápadné žmurknutie. Nepripadalo jej to dostatočne presvedčivé, ale Diana aspoň stratila chuť zapárať. Nabrala si zaváraninu z húb a vnútorností, odchlipla si z piva a pokračovala v raňajkách.

Cato bol pyšný na svoje dve malé dcérky, ale nemal veľa príležitostí vidieť ich, pretože ho zamestnávali záležitosti spojené s prípravou vojny. Ale potešilo ho, ako blahodarne detský úsmev zapôsobil na jeho najstaršiu dcéru. Vľúdne sa usmial na osadenstvo pri stole. „Dúfam, Portia, že život na hrade sa ti páči,“ poznamenal a zobral si kúsok roštenky.

„Som vám nesmierne vďačná za vašu pohostinnosť, pane,“ odvetila Portia zdvorilo.

„Dúfam, že sa tu nenudíš.“

Skôr než odpovedala, vyslala smerom k Diane veľavravný pohľad svojich zelených očí. „Isteže, pane.“

„Dobre... dobre...“ zahundral. Inú odpoveď ako pozitívnu zrejme ani neočakával. Z vrecka na kabáte vybral zväzok listov. „List od vášho otca, moja drahá. A ďalší od vašej sestry Phoebe adresovaný Olivii.“ Podal list Olivii a usmial sa na ňu.

Olivia sa vždy potešila, keď jej napísala Dianina sestra a ani teraz nedokázala skryť svoju nedočkavosť. Okamžite rozlomila pečať.

Portia trpezlivo čakala, pokým Olivia prečíta list. Pamätala si, že Phoebe bola trocha pri sebe a roztomilo nešikovná. Mala peknú tváričku s výraznými svetlomodrými očami a vlasy farby dozretého žita. Bolo by zaujímavé vidieť, či sa za tie tri roky zmenila.

Cato otvoril ďalší list určený jemu a ihneď sa zamračil. Bol od jeho nevlastného syna, Briana Morsa, syna jeho prvej manželky Elizabeth. Bola od neho o deväť rokov staršia a oženil sa s ňou, keď ovdovela. Bol to sobáš z rozumu a Elizabeth okrem majetku priviedla do manželstva aj svojho desaťročného syna.

O necelých šesť mesiacov po svadbe Elizabeth podľahla týfusu. Po smrti matky si chlapca vzala rodina jeho otca a Cato o ňom nemal žiadne správy až dovtedy, kým sa jedného dňa pred niekoľkými rokmi nezjavil na jeho hrade. Požiadal nevlastného otca o pomoc, pretože bol na úteku z Oxfordu, odkiaľ ho vyhnali nesplatené dlhy, ktoré nadobudol vďaka svojej hráčskej vášni, a aj preto, že ho rodina jeho otca odmietla prijať.

Ani Cato svojho nevlastného syna nemal príliš v láske. Mladík bol síce pohľadný, priateľský, zábavný, mal atletickú postavu a správal sa ako šľachtic, na ktorého čaká veľké dedičstvo, ale bol aj nespoľahlivý a falošný.

Brian teraz písal svojmu nevlastnému otcovi, že sa zdržiava na severe s kráľovskou armádou a pri najbližšej príležitosti navštívi jeho hrad. Zrejme sa ešte nedopočul, že sa Cato postavil proti kráľovi. Cato zložil list a pozrel na manželku, ktorá čítala list od otca. Bola bledá a jej dlhé prsty sa zľahka chveli.

„Stalo sa niečo, madam? Je váš otec v poriadku?“

„Nie som si tým istá,“ odvetila Diana.

„Môžem si ho prečítať?“ Natiahol k nej ruku. Požiadavka bola viac-menej vecou zdvorilosti, pretože každý muž mal právo poznať manželkinu korešpondenciu. Diana mu ho podala a on si ho v tichosti prečítal. Aj jeho svokor začal mať pochybnosti o správnosti kráľovho postupu. Zatiaľ sa síce otvorene nepridal na stranu Parlamentu, ale už ho stiahli z kráľovského dvora, pretože si dovolil nahlas prejaviť odlišný názor. Úbohá Diana! Vždy bola oddaná kráľovi a kráľovnej a horko-ťažko sa spamätávala zo šoku, ktorý jej spôsobil manžel svojím rozhodnutím. A teraz toto!

Cato jej mlčky vrátil list a potom sa otočil k dcére s otázkou: „Ako sa má Phoebe, Olivia?“

Olivia poslušne podala list otcovi. Letmo ho preletel a potom jej ho vrátil. „Nedá sa to prečítať, ale zdá sa, že je rada. že odišli od dvora,“ poznamenal.

„Moja sestra nikdy nemala ani štipku rozumu,“ vyhlásila upäto Diana. „Nemá ani potuchy, ako sa tam mala dobre... a aké mala veľké šťastie.“ Vstala od stola. „Ospravedlňte ma. pane, ale musím sa venovať svojim povinnostiam.“

Cato vľúdne prikývol a zámerne ignoroval jej hnev a zlostné blesky v očiach. Diana vyšla z jedálne a dôraznejšie než inokedy zavrela za sebou dvere.

Portia čítala list od Phoebe a bavila sa na rozvláčnych vetách, ako aj na popreškrtávaných slovách, keď hľadala čo najkvetnatejšiu formuláciu. List dokonale vystihoval romantickú, ale zároveň aj dobrosrdečnú povahu jeho pisateľky. A takto si ju Portia aj pamätala. No vtom si všimla, že Olivia sedí meravo vystretá a uprene hľadí na svojho otca.

„Pamätáš sa na Briana?“ oslovil ju. „Asi nás znovu navštívi... teda, aspoň to má v úmysle. Ale možno si to rozmyslí keď sa dozvie, že som sa postavil proti kráľovi. Neviem...“ zarazene stíchol a prekvapene pozrel na dcéru. „Čo je s tebou Olivia?“

„Nič, pane,“ odvetila Olivia. Odtisla stoličku a postavila s; „P-prosím, ospravedlňte ma.“

Catovi sa to neveľmi páčilo, ale blahosklonne kývol hlave. a dovolil jej odísť. On sám sa vrátil k Brianovmu listu.

Olivia vyslala k Portii prosebný pohľad, vybehla von a v náhlivosti nechala pootvorené dvere.

Portia vstala a spýtavo pozrela na Cata. „Choď za ňou,“ súhlasil znepokojene. „Neviem, čo jej mohlo sadnúť na nos, že sa správa tak čudne.“

Portia odišla a Cato si za prázdnym stolom mrzuto uvedomil svoju osamelosť.

Oliviina izba bola prázdna. Portia stála vo dverách, nechtami si klopkala po zuboch a rozmýšľala, kam sa mohla jej priateľka vypariť. Jej modrý plášť visel na vešiaku za dverami a rukavice ležali na lavici pod oknom. Nemohla byť teda vonku. Portia sa otočila a chcela odísť, keď zrazu začula tichý vzlyk. Prichádzal od kozuba a znel ako pišťanie malej myšky.

„Olivia?“ Podišla ku kozubu. V drôtenom koši uprostred ohniska horel oheň a po oboch bokoch kozuba boli vo výklenkoch steny kamenné lavičky.

Olivia sedela schúlená v tmavom výklenku. Opierala sa o stenu s hlavou ukrytou v dlaniach a tichučko fikala.

Portia si k nej prisadla. Lavička bola teplá od kozuba a na okamih sa jej zmocnila závisť. Keby bol takýto kozub v jej komnate. určite by spávala na lavičke. Konečne by sa poriadne zohriala.

„Čo ťa tak rozrušilo? Azda to, že príde Brian?“ spýtala sa veselo a položila ruku na Oliviino plece.

„Ako vieš?“ Olivia nadvihla hlavu a pootočila sa ku Portii. Stále však zostala schúlená v kúte.

„Došlo mi to,“ povedala Portia. „Najprv si bola samý úsmev, ale hneď po zmienke o ňom zutekáš, ako by ťa naháňalo sto čertov.“

„On nie je č-čert, ale samotný Satan,“ vyhlásila Olivia s nefalšovaným hnusom a striasla sa. Pritisla sa ku kozubu, akoby jej bolo zima.

„Čo ti urobil?“

Olivia chvíľu mlčala. „N-nemôžem ti to povedať. N-nedokážem to ani vyjadriť slovami.“

Portia zošpúlila pery a pokúsila sa ju pochopiť. „Nechceš na to ani spomínať?“

Olivia prikývla. „Vždy, keď si naňho spomeniem, pochytí na t-triaška.“

„Stretla som zopár mužov, z ktorých mi bolo rovnako zle. Protivné, slizké kreatúry.“

„Presne tak!“ zvolala Olivia a vystrela sa. „Je to protivný, slizký had.“ Znovu sa schúlila. „N-neprežijem to, ak p-príde,“ zašepkala.

„Neboj sa, veď som tu ja,“ vyhlásila Portia bojovne. „Naučila som sa nejeden trik, ako zvládnuť dotieravcov.“

Olivia vyčarila na tvári chabý úsmev. „N-neviem si predstaviť, ako som mohla vôbec žiť, pokým si neprišla, Portia. N-nikdy som nemala žiadnu priateľku.“

„Ale teraz ju máš,“ dodala pohotovo Portia a usmiala sa na ňu. Vstala z lavičky a vykročila po komnate, ktorá jej v porovnaní s teplým miestom pri kozube pripadala ako ľadová . jaskyňa. „Poďme sa korčuľovať,“ navrhla impulzívne. „Vonku svieti slniečko a kačky sú už určite poriadne hladné. Nemôžeme zostať dnu, keď je tak pekne.“

Oliviu štípalo a škriabalo v krku, akoby poslednú polhodinu kričala z plných pľúc, ale hnus z Briana ju pomaly opúšťal. Možno vôbec nepríde... Veď otec nepovedal, že príde určite. Nepríde, nepríde, nepríde, opakovala si v duchu a usilovala sa o tom presvedčiť samu seba, pokým sa aj posledný záblesk strachu nevytratil z jej mysle.

„Musíme ísť opatrne, aby sme n-nestretli Dianu,“ varovala Portiu. „Má takú zlú náladu, že by si určite niečo v-vymyslela, keby nás pristihla.“

„Ak mi požičiaš tvoj plášť, nebudem musieť ísť do svojej komnaty a riskovať stretnutie s Janet.“ Portia podišla ku dverám, potichu ich otvorila, vystrčila hlavu do úzkej štrbiny a sliedila, či sa niekto nepotuluje po chodbe, čo Oliviu aj napriek mrzutosti rozosmialo.

„Zober si tento.“ Olivia zvesila svoj plášť z vešiaka pripevneného na vnútornej strane dverí. „Ja si vezmem svoj s-sviatočný.“ Vytiahla plášť zo skrine, zapla si ho až ku krku a na ruky si natiahla rukavice.

„Pripravená?“ Portia si zakryla hlavu kapucňou.

Olivia prikývla.

Rýchlo prebehli po chodbe, cez most sa dostali na hradby a kamenné schodište ich bezpečne doviedlo na vonkajšie nádvorie, kam Diana ani Janet Becktonová nikdy nechodili.

Na nádvorí bolo nebývalo rušno. Vojaci pobehovali sem a tam, zbrojmajstri kontrolovali zbrane a kováči podkúvali kone a paholkovia im ich držali. Pri sýpke vykladali voz naložený potravinami a ďalší so sudmi piva a vína stál pred rampou vedúcou do pivníc.

„Načo otec p-priváža toľké zásoby?“ čudovala sa Olivia.

„Asi sa pripravuje na obliehanie,“ usúdila Portia.

Vošli do stajne, zobrali si korčule a vrecká naplnili zrnom pre kačky. „Teraz sa nebojuje, lebo je zima, ale na jar vypukne poriadna trma-vrma. Hrad Granvillovcov je dokonalá pevnosť a tvoj otec má veľkú, dobre vyzbrojenú posádku, ktorá dokáže odolať kráľovskej armáde.“

Olivia sa zamyslela nad Portiinými slovami, ale vôbec si neuvedomovala, čo je to vojna, pretože žila v bezpečí za hradnými múrmi. Mala však zakázané jazdiť na koni, ísť na lov so sokoliarom alebo zájsť do dediny v údolí. Obmedzenia jej príliš neprekážali, pretože zimné počasie nebolo vonkoncom vhodné na hociktorú z týchto činností. Na jar ju budú obmedzovať oveľa viac.

S korčuľami pod pazuchou sa Olivia ponáhľala za Portiou k padaciemu mostu. Korčuľovanie na zamrznutej vodnej priekope bolo ich obľúbenou zábavou - všetko ostatné mali zakázané.

Portia zliezla po železnom rebríku, sadla si na ľad a pripevnila si korčule. Dnes si už bola oveľa istejšia než pred pár dňami, keď na nich stála po prvý raz.

Prešla doprostred priekopy a zatiaľ čo si Olivia skúšala piruety, ona pozorne pátrala pohľadom pod padacím mostom, až kým v múre nezbadala tmavý obrys tajných dverí. Dnes v noci, ak opäť nepríde ďalšia zásielka, zistí, či sa dvere dajú otvoriť aj zvonka. Určite vedú do nejakej tajnej chodby v hradbách. Vedela, že z vnútornej časti hradieb by tú chodbu našla len veľmi ťažko alebo vôbec nie. Niekde v kameni musí byť tajná úchytka alebo páka... a možno sa od vodnej priekopy vôbec nedajú otvoriť a otvárajú sa len zvnútra...

„Tamto sú. Presne ako včera.“ George ukázal na vodnú priekopu a oči jeho dvoch spoločníkov, zahalených v tmavých plášťoch, sledovali miesto, kam smerovala jeho ruka. Krčili sa v hustých kríkoch neďaleko padacieho mosta. Ich pozícia, len kúsok od hradu Granvillovcov, bola nanajvýš nebezpečná vzhľadom na jas slnečného rána.

„Ale ako sa tam dostaneme? Chceš uniesť dievča spred 30sa toľkým strážnikom?“ uvažoval nahlas malý, tučný muž hustou bradou.

„Len maj oči dokorán otvorené, Titus,“ poradil mu George a uškrnul sa. „Ak sa budú korčuľovať ako včera, zájdu až za ostrovček, aby nakŕmili divé kačky. Vďaka tomu na pár minút zmiznú strážnikom z dohľadu. A vtedy ju uchmatneme ľahučko ako čerešňu z torty.“

„Ktorá je tá naša?“

„Tá v modrom plášti. Pán ju videl, keď tu bol na hradnej slávnosti... Aha, už idú! Poďme!“ George bol netrpezlivý. Každá minúta, ktorú strávili na nepriateľskom území, predstavovala nebezpečenstvo, ktoré sa mohlo skončiť odvisnutím na hradbách Catovho sídla.

Traja Decaturovi únoscovia sa nepozorovane plazili poza kríky, nespúšťajúc oči z korčuľujúcich sa dievčat.

Ostrovček na vzdialenej strane hradu bol vlastne obrovskou skalou dvíhajúcou sa z ľadu, na ktorej sa kde-tu uchytil krehký stromček. Kačky postávali na skale a žalostne pozerali na zamrznutý povrch vody. Len čo sa k nim dievčatá priblížili, zlietli sa na ľad a ich radostné kvákanie sa rozliehalo široko-ďaleko.

George sa so svojimi spoločníkmi priblížili tesne k vodnej priekope. V hluku, ktorý spôsobovali kačky, nebolo ich kroky počuť a presne ako povedal, na tomto mieste boli skrytí pred zrakmi hradných hliadok.

Dievčatá obkolesené kŕdľom kačiek stáli chrbtom k brehu a rozhadzovali zrno na ľad. Únoscovia, využijúc príležitosť, sa nepozorovane dostali až k nim. Olivia s Portiou si nič nevšimli, pretože ich plne zamestnávalo kŕmenie vyhladovaných vodných vtákov.

Portia však intuitívne vycítila hrozbu blížiaceho sa nebezpečenstva. Otočila hlavu, ale kým sa stihla spamätať, dopadla jej na hlavu hrubá prikrývka a ponorila sa do nepreniknuteľnej tmy. Rozochvená od nečakaného útoku stratila rovnováhu a bola by spadla na ľad, keby ju čiesi mocné ruky neboli včas zachytili. Počula Oliviin zdesený výkrik a potom si už len uvedomila, že ju ktosi náhlivo odnáša hore ochranným valom vodnej priekopy.

Bojovala zo všetkých síl, aby sa vyslobodila, ale bolo to zbytočné. Chcela kričať, no len čo otvorila ústa, tlačili sa jej do nich odporné chlpy. Zrejme ju zakrútili do kožušiny. Čiasi ruka jej chytila hlavu a pritisla o niečo tvrdé a chladné. Mala stlačený nos i ústa a nemohla sa nadýchnuť.

Počula praskanie konárov, dupot čižiem po zamrznutej zemi a potom ju zobral niekto ďalší. Podávali si ju ako nejaký balík. Nadvihli ju a z čižiem jej odopli korčule. Znovu ju nadvihli, pevnejšie stiahli kožušinou, v ktorej bola omotaná, a znovu zacítila neobvykle pevný hrudník. Prevesili ju na konský chrbát ako vrece. Silné ruky ju držali okolo drieku a tlmili nárazy cválajúceho koňa.

V hlave jej búšilo a horúčkovito sa usilovala nadýchnuť, jazykom vytláčajúc chlpy z úst. Pokúšala sa upokojiť, aj keď nechápala, čo sa vlastne stalo a prečo sa to stalo práve jej. Bolo to neuveriteľné. Nepoznala žiaden dôvod, pre ktorý by ju chcel niekto uniesť. Nikoho predsa neobťažovala a v týchto končinách nemala ani priateľov, ani nepriateľov.

Cítila, že na ňu prichádzajú mdloby. Hlava sa jej kolísala zboka nabok, srdce búchalo ako splašené a oblieval ju studený pot. Našťastie ju v poslednej chvíli únosca pootočil od svojho tvrdého hrudníka, stiahol jej prikrývku z hlavy a ju ovial prudký závan osviežujúceho vzduchu.

Plnými dúškami ho nenásytné vdychovala, pričom sa jej hlava vykrútená k oblohe pohupovala v rytme cválajúceho koňa. Počula aj dupot ďalších koni, ale nedovidela na ne.

„Len pokojne, dievča,“ prihovoril sa jej hrubý mužský hlas. „Máme pred sebou dlhú cestu a ak mi sľúbiš, že budeš pokojne sedieť, zdvihnem ťa hore.“

Portia si nebola istá, či bude schopná v tejto situácii niečo sľúbiť, no očami naznačila, že súhlasí. Jej prísľub bol odmenený okamžitou zmenou polohy. Muž ju nadvihol a posadil ju bokom pred seba. Ruky a nohy mala stále pevne uväznené v kožušine, a tak sa musela spoľahnúť, že ju únosca udrží. No aspoň sa mohla pozerať okolo seba.

Únosca bol statný muž s červenou tvárou a veselými očami, ktorých pohľad sa Portii v tejto chvíli zdal nanajvýš nevhodný a urážlivý. Plášť mu vial vo vetre a ona zbadala, čo ju tak príšerne omínalo, keď jej hlavu pritláčal o hrudník. Mal na sebe brnenie, ktoré mu v prípade streľby malo zachrániť život.

Dvaja muži na koňoch cválali popri nich a aj oni mali pod plášťami, ktoré sa im pri jazde otvorili, brnenie. Uprene hľadeli na cestu pred sebou a ani raz na ňu nepozreli.

„Kto ste?“ spýtala sa.

„To ťa nemusí zaujímať!“ odvetil únosca pokojne.

„Ale mňa to zaujíma!“ vyprskla, pretože ju prekvapila jeho odpoveď. „Ako by ma to nemalo zaujímať, keď ste ma uniesli?“

„Upokoj sa,“ povedal muž priateľsky. „Nie je mojou úlohou niečo ti vysvetľovať. Ak chceš mať aspoň trocha pohodlia, urobíš najlepšie, ak budeš držať jazyk za zubami. Môžeš sa kochať krásami prírody.“

Portia nazlostené zasipela: „Mohli by ste mi aspoň uvoľniť ruky, aby som si vybrala to chlpaté svinstvo z úst?“ ozvala sa po chvíli, keď sa trochu upokojila.

„Odkiaľ sa ti tam nabralo?“ zvedavo sa spýtal.

„Odkiaľ asi?! Z tej hnusnej chlpatej kožušiny.“ Portia si odpľula.

„Počkaj.“ Pošmátral vo vrecku a vytiahol veľkú vreckovku. „Vyplaz jazyk.“

„Urobím si to sama.“

Muž len mykol plecom a chystal sa strčiť vreckovku naspäť do plášťa. Portia si to predsa len rozmyslela a znechutene vyplazila jazyk. Keď sa hoci aj takýmto ponižujúcim spôsobom zbavila odporných chlpov, pocítila úľavu. Potom jej dal aj napiť.

Nemala chuť rozvíjať rozhovor, a tak naoko pokojne sedela na koni. Jej myseľ však pracovala na plné obrátky. Blúdila pohľadom zboka nabok a hľadala nejakú príležitosť na útek. Nebolo to jednoduché, pretože bola spútaná a aj keby nebola, skok z koňa v takejto rýchlosti by znamenal istú samovraždu.

Ale niečo sa azda stane...

A stalo sa.

Únoscov kôň náhle prudko zaspätkoval pred trsom suchej trávy, trčiacim spod snehu a pripomínajúcim obrovského skrúteného ježa. Jazdec potiahol za uzdu a snažil sa upokojiť zviera, aby nestratilo rovnováhu. Na chvíľu povolil zovretie a Portia to okamžite využila. Trhla zviazanými nohám: a spadla na zem kúsok od konských kopýt.

„Hej! Chyť ju!“ vykríkol únosca na svojich spoločníkov, ktorí tiež zastavili a upokojovali svoje kone.

Portia sa postavila na nohy, zbavila sa kožušiny a rozbehla sa ku kríkom, kde sa chcela skryť pred prenasledovateľmi. V ušiach jej znel krik mužov rozliehajúci sa po zasneženom úbočí. Nepokojné myšlienky sústreďovala na jediný cieľ - útek - a tomu teraz podriadila všetko svoje úsilie. Srdce je bilo ako zvon a mrazivý vzduch ju bolestivo štípal v pľúcach

Skočila doprostred kríkov, no v okamihu si uvedomila svoju chybu. Konáre posiate ostrými tmami jej pichali tvár a trhali plášť. Zakryla si tvár rukami a predierala sa cez kríky na slobodu. Po chvíli musela skľúčene pripustiť, že sa do nich zamotáva čoraz viac a z pichľavého väzenia niet úniku. Potrhané rukavice a plášť jej neposkytovali žiadnu ochranu. Zo škrabancov na tvári jej tiekla krv a v rozstrapatených vlasoch mala pichľavé konáriky.

Z diaľky počula hlasy prenasledovateľov, ktorí si mečmi kliesnili cestu cez porast kríkov. Mala síce v čižme svoju dýku, ale tá bola príliš malá na to, aby si ňou prekliesnila cestu z pichľavého húštia. Vytiahla dýku, aby bola pripravená, ak sa bude musieť postaviť mužom zoči-voči.

Únoscovia sa presekali až k nej. „Panebože!“ vykríkol George prekvapene. „To dievča má dýku. Daj ju sem!“ Natiahol k nej ruku. „Aj tak ti nebude nič platná, sme traja.“

Portia vedela, že je stratená. Proti trom mužom v brnení a s mečmi, a ešte k tomu uväznená v kríkoch, naozaj nemala žiadnu šancu. Zohla sa a zastrčila si dýku do sáry čižmy. Potom sa otočila a zodvihla ruky na znak, že sa vzdáva.

„Pozri sa na seba, ako vyzeráš,“ zaškľabil sa George. „Si celá doškriabaná. Poď sem.“ Podišiel k nej, sklonil sa a bez okolkov si ju prehodil cez plece.

Portia pobúrené vykríkla a z celej sily ho buchnátovala zovretými päsťami do chrbta. Muž si to nevšímal - koniec koncov, mal brnenie - a pokojne kráčal za svojimi kumpánmi, ktorí mečami kliesnili najkratšiu spiatočnú cestu.

„To bolo od teba naozaj hlúpe,“ poznamenal George, keď dorazili ku koňom pokojne sa pasúcim na trsoch suchej trávy popri ceste. „Budem ťa musieť spútať. Je mi ľúto, ale inak to nejde.“

Portia chcela protestovať, sľúbiť, ba dokonca prosiť, že sa už o nič podobné nepokúsi, ale hrdosť jej to nedovolila. Znovu sa ocitla v kožušine, no tentoraz jej únosca najprv pevne zviazal nohy okolo členkov. Potom jej cez prikrývku spútal aj driek a ramená, takže vyzerala ako hus, ktorú nesú na trh. Kapucňu jej navliekol na hlavu a pevne ju stiahol, ešteže ústa jej nechal voľné, aby mohla dýchať.

Zdalo sa, že cesta nemá konca-kraja. Sedela bokom, pritisnutá o mužov mohutný hrudník. Nemohla sa pohnúť, nájsť si

Siedma kapitola

Portia okamžite spoznala ten mužský hlas, pretože žiaden iný jej v ostatných týždňoch tak dotieravo nerezonoval v mysli.

„Ospravedlňujem sa, pane, ale dievčinka je príliš prchká,“ uškrnul sa George a sadol si na zem, aby jej rozviazal nohy.

„Prekvapuješ ma,“ podotkol Rufus Decatur pobavene. „Myslel som, že taká fajnová slečinka, odchovaná na mlieku a odetá v hodvábe, ti nespôsobí žiadne problémy.“

Portia, zabudnúc na naliehavú potrebu, sa horúčkovito vymotávala z kožušiny. Vyskočila na rovné nohy a nervóznymi pohybmi sa snažila zhodiť si z hlavy kapucňu, ktorú mala stiahnutú šnúrkou pod bradou. „Prečo ste to urobili? Už zasa!“ zvrieskla a hodila hlavou, aby sa zbavila kapucne.

„Dobrý Bože, George!“ zvolal Rufus. „Koho si to, dopekla, uniesol?“ Vytreštenými očami civel na Portiinu bledú tvár s výraznými zelenými očami, olemovanú ryšavou hrivou.

„Granvillovu dcéru, pane,“ zneistel George.

„Matka nebeská! Tak vy ste chceli uniesť Oliviu?“ zvolala Portia zhrozene. Vtom sa opäť ozvalo nepríjemné nutkanie a Portia prekrížila nohy. „Musím ísť na toaletu.“

Rufus bez slova ukázal na dvere za sebou. Na tvári sa mu usadil výraz, akoby našiel v narodeninovej torte kosť.

Portia vybehla z kuchyne.

„Nie je to ona?“ spýtal sa George váhavo.

„To teda nie je!“ Rufus sa usiloval potlačiť hnev. „Ako sa vám to mohlo stať?“

„Povedali ste, že dievča, ktoré máme priviezť, bude mať modrý plášť, pane. Tá druhá mala hnedý,“ vysvetľoval George.

„Dopekla!“ vykríkol zúrivo Rufus. Situácia sa rozuzlila. Začul za sebou kroky a otočil sa k nechcenej koristi. „Takže aj vy máte modrý plášť?“

Portia sa zamračila, pretože nevedela, kam Rufus mieri svojou otázkou. Vtom sa jej vyjasnilo. „Toto je Oliviin plášť,“ odvetila stroho. „Požičala mi ho.“

„Ach tak,“ zavrčal Rufus. „V poriadku, George, môžeš ísť.“

„Naozaj ma to mrzí, pane.“

Rufus len rezignovane mávol rukou. „Nemohol si to vedieť.“

George zaváhal. Decaturovi muži len málokedy robia chyby. A ak predsa, výšku trestu si určia sami.

„Choď už,“ povedal Rufus trochu miernejšie. „Nie je to tvoja vina.“

„Je to blamáž, pane.“

„Vidím, priateľu, že máš talent nazývať veci pravým menom,“ odvetil Rufus a uškrnul sa. Opäť upriamil pozornosť na Portiu. „Ale kde sa takto doriadila?“ spýtal sa po chvíli ticha.

„Splašil sa mi kôň, ona to využila a chcela zdúchnuť,“ vysvetľoval George a nepohol sa odo dverí. „Uviazla v tŕní.“

„Zdá sa, že vaša záľuba v útekoch vám spôsobuje veľké potešenie,“ poznamenal Rufus jedovato.

„Začala som ju praktizovať len nedávno... keď ma začal niekto unášať,“ odsekla Portia. Cítila sa hrozne a bolo jej do plaču. Stálo ju veľa síl, aby zachovala dekórum a nedala na sebe nič znať.

„Možno by bolo pre obe strany výhodné, keby ste sa vo svojej záľube zdokonalili,“ vyhlásil Rufus bez náznaku humoru. Otočil sa ku skľúčenému mužovi pri dverách. „To je zatiaľ všetko, George. Choď sa najesť. Ak uvidíš Willa, pošli ho sem.“

George sklonil hlavu a vykĺzol z dverí. Rufus sa znovu otočil k Portii, ktorá nazlostené stála pri stole s rukami zvierajúcimi jeho dosku.

„Dopekla! Čo mám teraz s vami robiť?“ zasipel zlostne. „Neverím, že nemanželské dieťa Jacka Wortha bude pre Cata Granvilla hodné výkupného.“

Portia bojovala so slzami, ale nakoniec sa jej predsa len rozkotúľali dolu lícami. Nahnevane si ich utierala hánkami, no ich príval nedokázala zastaviť.

Rufusa ovládol zmätok. Uvedomil si, že od Portie Worthovej očakával čokoľvek, ale plač rozhodne nie. Pokladal ju za silnú a odvážnu ženu, s chladným a realistickým pohľadom na svet. Prejav slabosti ho nadmieru prekvapil. Váhavo k nej podišiel. „Čo sa stalo?“

„Vy sa pýtate, čo sa stalo?“ vykríkla a zlostne potiahla nosom. „Som unavená, hladná, doškriabaná a celá dotrhaná. A to všetko úplne zbytočne. Nie som pre vás zaujímavá.“ Bolo zvláštne, že sa tak vyjadrila, a okamžite si svoju chybu aj uvedomila, aj napriek ubíjajúcej bezmocnosti zakorenenej kdesi hlboko v duši. Ale poznanie, že je nechcená, hoci naň bola odmalička zvyknutá, ňou poriadne otriaslo a znamenalo ďalšiu lekciu nespravodlivosti v jej strastiplnom živote.

„Je pravda, že sme chceli uniesť Oliviu, a nie vás,“ súhlasil Rufus pokojne, „a ja sa vám za to ospravedlňujem, ako aj za všetky útrapy, ktoré ste okúsili. Ale keby ste počúvli Georgea, nemuseli ste trpieť a prežili by ste túto nepríjemnú situáciu bez fyzickej ujmy.“

„Nepríjemnú situáciu?“ vybuchla zlostne a jej plač razom stíchol. „Olivia by poslúchla na slovo, pretože by sa na nič iné nezmohla. Nie je ako ja... je jemná a celý život ju chránili ako oko v hlave. Vydesilo by ju to. A vy sa ešte opovažujete toľkú surovosť zľahčovať a nazývať ju len nepríjemnou situáciou?!“

Rufusovi odľahlo, keď videl, že Portia opäť prišla k sebe a znovu je taká bojovná, akú ju poznal. „George je dobrák od kosti. Jeho sa netreba báť,“ podotkol. „Preto som na túto úlohu vybral práve jeho. Dokáže navodiť priam otcovskú atmosféru.“

Portia naňho civela a nemohla uveriť vlastným ušiam. „Otcovskú atmosféru?“ skríkla. „To nemyslíte vážne!“

„Všetci v komunite ho rešpektujú ako svojho otca,“ bránil sa Rufus. „Cením si jeho rady a pomoc viac než hocikoho iného. Vie zaobchádzať so ženami a som si istý, že ani vo vašom prípade to nebolo inak.“

„Chcete mi nahovoriť, že by ste sa ku dcére Cata Granvilla správali slušnejšie?“ zapochybovala Portia s poriadnou dávkou opovrhnutia v hlase. „Vy toho muža predsa nenávidíte a ja vám ani zamak neverím, že by ste s jeho dcérou zaobchádzali v rukavičkách.“

Rufus pobledol a v jeho modrých očiach sa rozhoreli ohnivé plamienky. „Dávajte si pozor na jazyk,“ povedal napodiv mierne.

Portia pripustila, že by mala byť opatrnejšia a zbytočne ho nedráždiť. „Nemôžete ma obviňovať z toho, čo si myslím,“ namietla miernejšie.

„Ale môžem vás obviniť z toho, že ma podozrievate, že by som dokázal ublížiť nevinnému dievčaťu za chyby jej predkov.“

„A čo ja? Ja azda netrpím za chyby druhých?“

Rufus na ňu mlčky pozeral, potom sa nahlas rozosmial a napätie v miestnosti razom opadlo. „Dobre, vyhrali ste. Sadnite si.“ Položil jej ruky na plecia a tlačil ju na stoličku.

Portia odolávala jeho tlaku. Týčil sa nad ňou a ona mu vyzývavo vzdorovala pohľadom. Jej plecia boli také chudé, že cítil každučkú kosť - ako keby to boli vetvičky, ktoré poľahky zlomí dvomi prstami.

„Sadnite si,“ zopakoval. „Dúfam, že mi dovolíte, aby som napravil aspoň časť krivdy, ktorá bola na vás napáchaná.“ Nadvihol obočie a pokúsil sa konkurovať jej vyzývavému pohľadu. „Bojíte sa ma, Portia?“

„Nie.“ Sadla si na stoličku. „A mala by som sa?“

Rufus rozhodne pokrútil hlavou. „Ale už som vám tuším povedal, že som náladový.“

Z čajníka visiaceho nad ohňom nalial horúcu vodu do misy a položil ju na stôl. Do vody namočil uterák, jednou rukou chytil Portiinu bradu a začal jej čistiť rany po ostňoch.

„Nie som príliš dobrá ošetrovateľka,“ zašomral po chvíli a pokrútil hlavou. „Ako ste sa len mohli takto dorichtovať?“

„Nevedela som, že bežím do tŕnia,“ odvetila Portia a uvažovala, prečo ju zalieva horúčava, keď sa jeho veľké a silné ruky nežne dotýkajú jej doráňanej tváre.

„Zaujímalo by ma, čo by ste si počali, keby sa vám podarilo utiecť,“ poznamenal Rufus. Obzeral si ju, aby sa ubezpečil, že vyčistil všetky viditeľné škrabance. Sadol si na roh stola s vlhkým uterákom špinavým od jej krvi v ruke. „Boli ste na neznámom mieste, na míle Vzdialená od obývaných kon-“
„Vôbec som o tom nepremýšľala.“

„To vždy konáte tak impulzívne?“

„Doposiaľ som tak nemusela konať, pretože sa mi ešte nikdy nestalo, že by som sa musela zachraňovať z rúk únoscov,“ vyhlásila pomstychtivo a pozrela naňho prižmúrenými očami spod hrivy strapatých kučeravých vlasov.

Vyzerala ako strašiak do maku. Tenká a krehká, s pehami ostro kontrastujúcimi s bledosťou jej pokožky. No nesmierne mu imponovala jej odvaha a odhodlanie.

„Na hlave máte hotové vrabčie hniezdo,“ zamrmlal a podvedome sa usmial. Zaboril prsty do tej kučeravej hrivy, zľahka ju prečesával a vyťahoval z nej polámané konáriky a suché lístie.

Portia nehybne sedela a cítila, ako jej do líc stúpa horúčosť. „Mal by som tu mať niekde šalviovú tinktúru,“ zašomral si popod nos. Položil uterák na stôl a odišiel do komory. „A, tu je! Nevonia síce bohvieako, ale účinkuje zázračne.“ Vrátil sa a odkrútil veko na malom bielom hrnčeku. „Nehýbte sa. Bude to trochu štípať.“ Namočil konček prsta do tinktúry a potrel ňou škrabance na jej tvári.

Strhla sa. Mal pravdu s tým štípaním. Celá tvár jej horela, akoby ju dopichal roj včiel.

„O chvíľu sa bolesť utíši.“ Nadvihol jej tvár a poobzeral si ju, či nezabudol na nejakú ranu. „Tak a je to!“ Zatvoril hrnček. „Čo nám to ešte zostalo... ach áno, hlad. Musíte byť poriadne vyhladovaná. Od hradu je to kusisko cesty.“

Mlčky sa pohyboval medzi kuchyňou a komorou a vynášal z nej chlieb, syr a pečené mäso. Ako skúsená gazdiná všetko poukladal na stôl. Portia vedela, že je odvážnym zbojníkom, ale teraz zistila, že sa dokonale vyzná aj v kuchyni. Fascinovala ju jeho schopnosť zvládnuť všetko, do čoho sa pustil.

„Najprv si dajte toto.“ Z kameninového krčaha nalial do šálky mlieko a postavil ho pred ňu.

„Mlieko som píjala, keď som bola malá,“ namietla Portia, ale nedokázala odolať lákavej chuti nápoja.

„Koľko máte rokov?“

„Sedemnásť.“ Odpila si poriadny dúšok.

„Iba?“ Rufusa to prekvapilo. Nebolo to preto, že by jej tvár pôsobila staršie. Boli to skôr jej vyhranené názory a postoje, ktoré by predpokladal u staršieho a skúsenejšieho človeka.

„Život potulného nemanželského dieťaťa nikomu neuberá na veku... skôr naopak,“ podotkla ironicky.

Rufus nadvihol obočie a súhlasne prikývol. Z police nad kozubom zobral kamenný krčah s pálenkou.

„Čo teraz?“ spýtala sa Portia s ústami plnými chleba a hovädziny.

Zdalo sa, že Rufus rozmýšľa, ako jej má odpovedať. „Mám dve možnosti. Buď sa rozosmiať, alebo začať roniť slzy.“

Portia sa ho chcela spýtať, aké výkupné by pýtal za Oliviu. keď niekto silno zabúchal na dvere. Do domca vtrhol Will. akoby ho naháňali všetci čerti. „Dopekla, Rufus! George mi povedal, že uniesli nepravú!“ Pozrel na Portiu. „Je to tak?“

„Je to tak, Will,“ prisvedčil Rufus pokojne. Napichol si kus syra na špičku noža a vložil ho do úst.

Will podišiel bližšie s pohľadom upretým na Portiu. „Čo to má s tvárou?“

„Bola celá doškriabaná, tak som jej ju potrel šalviou.“ Rufus si odpil z krčaha. „Sadni si, chlapče, a daj si čašu piva.“

Portia si priložila na tvár dlane a cítila, ako jej horia líca. Tvár mala opuchnutú a ubolenú a netrúfala si predstaviť, ako hrozne vyzerá. Ale súdiac podľa reakcie prišelca, určite hrozne. Možno, že Rufus použil tú bylinu preto, aby ju zohavil na celý život.

„To bude v poriadku. Pálenie o chvíľu prestane,“ upokojoval ju Rufus, keď si všimol, ako zdesene sa tvári. „O takú hodinku už nebude po opuchu ani stopy.“ Odkrojil plátok mäsa a položil jej ho na tanier. „Ešte mlieko, alebo radšej pivo?“

„Pivo, prosím.“ Nemala dôvod neprijať jeho pohostinnosť, aj keď jej celá situácia pripadala ako zlý sen. Uvažovala, či sa z neho prebudí, alebo nie.

Will na ňu naďalej zízal, akoby nebol schopný pohybu. „Kto je to dievča?“

„Volám sa Portia Worthová,“ odsekla a nemala chuť ďalej znášať mladíkov pohľad, ktorým na ňu civel, ako keby bola odporný prízrak. „Ak sa na niečo chcete opýtať, obráťte sa priamo na mňa.“

Will sa začervenal až po korienky plavých vlasov a jeho oči, ktoré boli o niečo svetlejšie než oči jeho bratanca, prezrádzali rozpaky. „Ospravedlňujem sa, slečna, nechcel som vás uraziť.“

„Uraziť?“ Portia zvýšila hlas. „Po tom, čo ma uniesli a celé hodiny natriasali prevesenú na konskom chrbte?“

Will len bezradne pozrel na Rufusa, ktorý sa opieral o rímsu kozuba a jedným prstom držal krčah za ucho.

„Ale... ale Granville azda zaplatí -“

„O tom silno pochybujem,“ prerušil ho Rufus. „Rád by som vedel, čo urobí. Správu o únose určite dostal, hneď ako sme dievča chytili. Bude potrebovať čas, aby si všetko premyslel.“

„A čo ak nezareaguje?“ spýtal sa mladík.

Pobavenie z jasných modrých očí sa vytratilo a Rufusova tvár náhle stvrdla. „Potom vymyslíme niečo iné.“

„Ale... ja stále nechápem, kto je ona... teda kto ste.“ Will sa otočil a adresoval otázku Portii, ktorá, teraz už sýta, so záujmom počúvala a dúfala, že sa dozvie, čo chcel degradovaný gróf z Rothbury od markíza Granvilla získať únosom jej dcéry-

„Toto je dcéra Jacka Wortha, nevlastného brata Cata Granvilla.“

„Aha.“ Will naďalej civel na Portiu a ona zazerala naňho.

„Som dcérou ľavobočka,“ upresnila pokojne. „Nemám žiadnu cenu... najmä teraz, keď je môj otec mŕtvy.“

V miestnosti zavládlo hlboké ticho. „Skoro som zabudol na chlapcov,“ vzdychol Will, sledujúc niť svojich myšlienok. „Išli so mnou, ale museli sa niekde zdržať...“ Otvoril dvere. „Luke! Toby! Kde ste?“ zakričal do tmy.

Portia sa striasla, keď cez otvorené dvere zadul chladný vietor. Vzápätí prekĺzli okolo Willových nôh dve drobné postavičky. Boli také zababušené do huňatých kožušinových oblekov, že vyzerali ako chlpaté guľky. Dva páry bystrých modrých očiek blúdili po miestnosti.

„Tu sme,“ ohlásil sa Toby.

„Vidím,“ zavrčal Rufus podráždene.

„Kto je to?“ Luke ukázal na Portiu prstom.

„Náš hosť,“ odvetil Rufus rovnakým tónom.

„Ako Maggie?“ informoval sa Toby rozumne.

Will sa potichu zasmial.

„Nie. To je slečna Worthová a zostane u nás niekoľko dní,“ odvetil Rufus synovi.

„Nepovedzte!“ zašomrala si Portia ironicky popod nos. Kto sú tí dvaja chlapci? A kto je Maggie? pýtala sa v duchu.

„Mám ich uložiť do postele?“ Will ukázal na chlapcov, ktorí sa zložili pri kozube a zívajúc si pretierali oči.

„Postaraj sa o Tobyho a ja si vezmem do parády Luka.“ Rufus sa zohol a zodvihol na ruky jedného z chlapcov. Odniesol ho za záves v kúte miestnosti a Will ho nasledoval s druhým chlapcom v náručí.

Portia ich ohromene pozorovala. Aké prekvapenia jej ešte tento muž plný kontrastov pripraví? Spoza závesu vychádzali protesty detí, ale bolo jasné, že spánku neuniknú.

O niekoľko minút sa obaja muži vrátili. „Vy ste ich uložili spať oblečených?“ neodpustila si Portia otázku.

„Boli príliš unavení. Nechcelo sa im vyzliekať,“ odvetil Rufus, akoby to bolo úplne bežné. „Ráno sa umyjú.“

„To sú vaše deti?“

„Áno. Sú to moji synovia,“ odvetil zasnene. „Sú to najcennejšie, čo na tomto svete mám.“

Portia cítila, ako jej stúpa do tváre horúčava. Zodvihla pohár a na dúšok ho vypila.

„Ešte ma budeš potrebovať?“ spýtal sa Will a pohrával sa so sponou na plášti.

„Nie. Ale daj pozor na Georgea a nedovoľ mu veľa piť. Pokús sa ho presvedčiť, že sa nehnevám a že to nebola jeho chyba.“

Will prikývol a podišiel ku dverám. Otočil hlavu a ponad plece pozrel na Portiu, ktorá uprene hľadela do prázdneho pohára. Rufus mu pokynul, aby odišiel, a Will mlčky vyšiel do noci.

„Kde ste chceli držať to chúďa Oliviu? Máte tu aj väzenie?“ spýtala sa Portia po chvíli a pozrela na Rufusa.

„Samozrejme, že tu máme aj väzenie,“ odvetil Rufus s úsmevom. „Ale myslím, že oveľa pohodlnejšie sa vám bude spať u mňa. Hore máte pripravenú malú izbietku.“

„Som si istá, že Olivia by ocenila vašu snahu, pane.“

„Dúfam,“ odvetil a neprestával sa usmievať. „A dúfam, že vy ju oceníte tiež, slečna Worthová.“

Portia vstala a až teraz si uvedomila, aká je unavená. Už nebola ochotná viesť žiaden rozhovor. „Je mi potešením byť vo vašej spoločnosti, ale myslím, že by som si už mala ísť ľahnúť.“

„Ako si želáte,“ odvetil chrapľavým hlasom. „Poďte, ukážem vám, kde budete spať.“

Portia vykročila za ním po úzkych drevených schodoch do veľkej, pohodlne zariadenej izby. Rozhliadla sa a všimla si širokú posteľ, ťažký dubový nábytok a na vyzametanej dlážke rozprestreté koberce. V kozube horel oheň. Nábytok nebol luxusný, ale izba pôsobila útulným dojmom. „Čia je tá izba?“

„Moja.“ Otvoril ďalšie dvere. „A táto je pripravená pre vás.“

Portia zaváhala.

„Tu budete v bezpečí. Nemusíte sa ma báť,“ usmial sa Rufus.“

„Mám takú skúsenosť, že keď muž povie, že som pred ním v bezpečí, pravdou je pravý opak,“ neodpustila si Portia.

Rufus pokrútil hlavou. „Ak by som chcel ženu do postele, ubezpečujem vás, že by som nemal najmenší problém nejakú nájsť. Okrem toho, nikdy by som sa nemiloval so ženou proti jej vôli.“ Odstúpil nabok a pokynul jej, aby vošla do izby.

Portia nemala dôvod neveriť mu. Veď napokon, môže sa zamknúť.

„Nájdete tu všetko potrebné. Oblečenie, uterák, mydlo, vodu... aj nočník pod posteľou.“ Rufus prebehol pohľadom po izbe ako vzorný hostiteľ. „A ak budete niečo potrebovať, stačí zavolať.“

„Celkom milé väzenie,“ poznamenala posmešne Portia a zrak jej okamžite padol na malé dobre utesnené okno.

Rufus si nevšímal jej poznámku. „Dobrú noc, Portia,“ povedal, vyšiel von a potichu za sebou zavrel dvere.

Portia priskočila ku dverám. Nebol v nich žiaden zámok, ba ani závora. Nemohla sa zamknúť znútra, rovnako však nebolo možné dvere zamknúť ani zvonka. Zvrtla sa a prezerala si svoju celu. Bola malá, ale pre jedného človeka postačovala. Jedna zo stien susedila s kozubom v druhej miestnosti, takže teplo sa určite dostane aj sem.

Sadla si na posteľ a premýšľala o svojej situácii. Nie je rukojemníčkou, o ktorú Decaturovi išlo, a z hľadiska výkupného nebude zaujímavou ani pre jednu zo zúčastnených strán. Rufus Decatur by jej pokojne mohol podrezať hrdlo a zakopať ju niekde pod stromom ako prašivého psa, nikomu by nechýbala. Cato rozhodne nemal dôvod vyslať ozbrojených mužov na jej záchranu. Mal na starosti oveľa dôležitejšie záležitosti týkajúce sa blížiacej vojny, a nie starať sa o osud chudobného bastarda.

A čo Olivia? Ako znáša tento nezmyselný únos? Určite ju poriadne vydesil, tak ako by vystrašil kohokoľvek iného. Olivia bude určite hľadať spôsob, ako jej pomôcť... A možno cíti aj výčitky svedomia za to, že stála obďaleč a bezmocne .sa prizerala, ako ju unášajú. Nikto v hrade jej však nepodá pomocnú ruku. Jej otec je príliš zaneprázdnený a Diana...

Portia si zamyslene navíjala kučery na prst. Teraz nemohla nič urobiť. Ani pre seba, ani pre Oliviu. Bolo možné, že Decatur jej vo svojej nenávisti voči všetkému, čo sa týka Granvilla, zabráni odísť, pretože jej prepustením by uznal svoju prehru. Nech už je to ako chce, jedno je isté - jej terajšie postavenie rozhodne neveští nič dobré.

„Nikde sme nič nenašli... ani len najmenšiu stopu,“ povedal Cato, keď vošiel do izby svojej manželky. „Nechápem, ako mohla zmiznúť... bez jedinej stopy.“ Klesol do vyrezávanej stoličky pri kozube a zahľadel sa do plameňov.

Lady Diana pôvabne vstala a podišla ku skrinke. Naliala sherry do čaše a podala mu ju. „S tým dievčiskom boli od začiatku len samé problémy,“ hnevala sa. „Bola som proti tomu ich korčuľovaniu.“

Cato vypil sherry a zamračil sa. „Neviem, ako je to možné. Veď boli stále pod dohľadom strážcov na hradbách.“

„Zrejme nie celkom,“ poznamenala a znovu zaujala svoje miesto.

„Asi máte pravdu.“ Cato vstal a začal sa prechádzať po izbe. „Ako sa má Olivia? Dokáže už o tom hovoriť?“

„Nedá sa z nej vytiahnuť jediná súvislá veta.“ Lady Diana odložila vyšívanie. „Ale to sa dalo čakať. Veď nerozpráva súvislé ani vtedy, keď je všetko v poriadku, chúďa.“

„Nebolo to tak vždy,“ namietol Cato na obranu svojej dcéry. Podišiel k oknu, ruky si založil za chrbát a zahľadel sa na vnútorné nádvorie. Už uplynuli najmenej tri hodiny, čo Olivia pribehla do hradu s krikom, bľabotajúc niečo o troch mužoch a zmiznutí Portie. Nebolo možné ju utíšiť a už vôbec nie chcieť od nej, aby opísala, čo sa stalo. Jedno však bolo isté - Portia zmizla.

„Lekár jej dal niečo na upokojenie,“ pokračovala lady Diana. „Myslím, že sa už s ňou budete môcť porozprávať.“

Cato netrpezlivo odišiel od okna. „Idem za ňou.“

Lady Diana okamžite vstala. „Idem s vami.“

Olivia ležala v posteli, ale aj napriek silným liekom nedokázala zaspať. Keď však do jej komnaty potichu vošiel otec a nevlastná matka, zatvorila oči a predstierala, že tvrdo spí. Modlila sa, aby odišli.

Cato stál nad ňou a váhavo na ňu pozeral. „Olivia, spíš?“ spýtal sa potichučky.

Olivia sa rozhodovala, čo urobiť. Raz však bude musieť prehovoriť, ale bolo by oveľa lepšie, keby pri tom nebola Diana. Pootvorila oči. „Našli ste ju?“

„Musíš nám presne povedať, čo sa stalo, moja drahá. Nemôžem toho veľa urobiť, keď neviem, čo sa udialo.“

Naliehavosť v otcovom hlase ju prinútila otvoriť oči dokorán. Pokúšala sa usporiadať si myšlienky, aby sa čo najmenej zajakávala. „K-korčuľovali sme sa a kŕmili k-kačky. Zrazu sa na Portiu vrhli traja muži a uniesli ju.“ Pomrvila sa na vankúšoch a zámerne hľadela len na otca, akoby tam Diana vôbec nebola.

„Myslíš, že ich poznala?“ Catov hlas bol stále pokojný.

Olivia pokrútila hlavou. „Hodili jej na hlavu k-kožušinu a o-odniesli ju preč.“

„Povedali niečo?“

Opäť pokrútila hlavou. Celú udalosť si nepamätala jasne. Určite však nepočula žiadny hlas. Portia stála vedľa nej a hádzala zrno kačkám a zrazu bola preč. Bolo to nepochopiteľné a rýchlosť, akou to prebehlo, bola desivá. A ona nebola schopná urobiť vôbec nič. Možno vykríkla, ale len raz a aj tak to nepomohlo.

„Pokúšali sa chytiť aj teba?“

„N-nie,“ zašepkala a potom zahanbene dodala: „Zľakla som sa a n-nepomohla som jej.“

„Veď boli traja, sama by si si s nimi aj tak neporadila.“ Cato sa zamračil. Nedávalo mu to žiaden zmysel. Kto by chcel uniesť sirotu Portiu? Zrazu mu prišlo na um, že to bolo za tých pár týždňov už po druhý raz, čo si voči nej niekto také niečo dovolil. Bolo to zvláštne. Prvý únos nebol naplánovaný, zato druhý áno. Únoscovia presne vedeli, ktoré z dievčat majú zobrať a išli na istotu a boli pripravení použiť hoci aj násilie. Zamrazilo ho. Majú azda v úmysle ublížiť Jackovej dcére?

Ich obeťou mohla byť pokojne aj Olivia. Natiahol k nej ruku a nežne jej odhrnul z čela prameň vlasov. Jej veľké, tmavé oči sa naňho prekvapene pozreli a on si uvedomil, že to bolo už veľmi dávno, kedy jej naposledy prejavil otcovské city.

„Pokús sa zaspať, dcérka,“ povedal a chcel ju pobozkať, ale potom si uvedomil, že pri ňom stojí Diana. Namiesto toho odstúpil od postele. „Bude ti lepšie, keď si odpočinieš,“ dodal zvyčajným tónom.

„Nájdete ju, pane?“

„Prikázal som niekoľkým mužom, aby prečesali okolie hradu,“ odvetil. „Ak to pôjde, určite ju nájdu.“

„Však jej n-neublížia?“ vyhŕkla Olivia naliehavo. Jej veľké tmavé oči čakali na odpoveď.

„Dúfam, že nie,“ odvetil upokojujúco.

„Poďte, pane. Potrebuje si pospať.“ Lady Diana položila manželovi ruku na plece a ťahala ho ku dverám. Cato znovu pozrel na posteľ. Olivia sa schúlila pod bielu perinu a zatvorila oči.

„Urobím, čo budem môcť, Olivia,“ zopakoval a túžil jej povedať oveľa viac. Vyšiel však mlčky za ženou na chodbu. „Pane... pane!“ zvolal Giles Crampton a dobehol svojho pána pred knižnicou. Cato zastal. „Čo je?“

Giles mu podal zrolovanú listinu. „Práve ho doručili, pane.“

Cato zobral listinu do ruky a intuitívne sa ho zmocnila zlá predtucha. „Kto ho doniesol?“

„Pastierov chlapec, pane. Hovorí, že mu ho dal neznámy ozbrojený muž, ale prikázal mu, aby počkal až do západu slnka.

Cato zaťal zuby. „Niečo nové o Portii?“

„Zmizla, akoby tu nikdy nebola,“ odvetil Giles. „Nikto nič nevidel.“

Cato ho už nepočúval. Meravo civel na pečať na liste. Bol na nej orol rodu Rothburyovcov. Telom mu prebehli zimomriavky. Zlostne rozlomil pečať a otvoril listinu. Odkaz bol krátky a stručný. Jeho dcéra Olivia sa stala obeťou únosu. Ako výkupné gróf z Rothbury požaduje majetok rodu Rothburyovcov vrátane úrokov, a to od čias, kedy správcovstvo nad majetkom prevzal Catov otec, markíz z Granvillu.

Cato sa nahlas rozosmial a klesol na stoličku. Jeho nepriateľ sa pomýlil! Namiesto Olivie uniesol sirotu bez mena, ľavobočka, ktorý nemá pre nikoho žiadnu cenu.

Zrazu si uvedomil, že ho Giles pozoruje s obavou v očiach, či sa jeho pán nezbláznil. Cato mu niekoľkými slovami vysvetlil situáciu.

Giles sa pobavene uškrnul. „Som zvedavý, čo ten prekliaty zbojník urobí, keď zistí svoj omyl, pane.“ V okamihu sa však výraz jeho tváre zmenil a prižmúril oči. „Nemyslíte, že je trocha čudné, že to dievča uniesol už po druhý raz?“

Cato sa zamračil a namietol: „Prvý únos bola náhoda a tentoraz išiel po Olivii.“

„Máte pravdu a keďže jej neskrivil ani vlások na hlave, teraz to určite tiež neurobí,“ usúdil Giles. „Čo ak je jeho spojencom? Čo ak sa dohovorili, aby slečnu Oliviu vlákala do pasce, aby ju mohli uniesť, ale niekde sa stala chyba a pomýlili si ich?“

Cato meravo hľadel na seržanta. Giles bol podozrievavý a určite si o Portii nemyslel nič dobré. Nemohol však uveriť, že by sa nechala zatiahnuť do takej špinavosti...

Ale čo ak predsa?

Čo o nej vlastne vie? Nemá žiadne peniaze a okrem neho a jeho súcitu nemá nikoho, kto by ju živil a pomáhal jej. Ale možné je aj to, že pri prvom stretnutí s Decaturom podľahla jeho čaru. Napokon nebola by ani prvou, ani poslednou ženou, ktorej pomútil hlavu.

Giles vyšiel z pracovne a Cato Granville podišiel k oknu. Hľadel do tmy, ale v mysli videl cestu vedúcu k Decaturovmu územiu tak, akoby bol jasný deň.

Raz, a nebude to trvať dlho, príde deň posledného zúčtovania. V jeho pohľade, tvrdom ako skala, zaiskrili hrozivé blesky.

Ôsma kapitola

O pol hodiny na to, čo Portia osamela v izbe, začula buchnutie vchodových dverí. V špinavom a dotrhanom plášti sedela na posteli a uvedomovala si bolestivé pálenie na tvári, ktoré, našťastie, pomaly ustávalo. Nebola schopná uložiť sa do postele. Zážitky dnešného dňa ju ochromili natoľko, že napriek únave, ktorá ju zmáhala, len ticho sedela a pokúšala sa skrotiť nepokojné myšlienky.

Zvuk zatvárajúcich sa dverí ju však prebral z apatie. Vyskočila, podišla ku dverám a opatrne ich pootvorila. V dome vládlo hrobové ticho. Rufus Decatur odišiel a ju nechal samu.

Určite si myslí, že sa už dávno uložila do postele a tvrdo spí. Po takom namáhavom dni by to ani nebolo žiadne čudo. A možno si myslí, že sa bude báť využiť príležitosť ujsť, preto ju nechali bez dozoru. V tomto sa však veľkomožný pán Decatur sakramentsky mýli.

Po špičkách precupitala cez jeho prázdnu spálňu a zišla po úzkych drevených schodoch. Na stole bolo čisto, oheň v kozube zahasený a na rímse stála čerstvo zapálená sviečka. Takže asi nemá v úmysle zdržať sa vonku dlhšie...

Pozrela na záves v kúte kuchyne a nedokázala potlačiť zvedavosť. Potichu k nemu podišla a odtiahla ho. Chlapci spali ako šteniatka, pritúlení k sebe pod horou prikrývok. Naozaj spia oblečení, pomyslela si a pobavene pokrútila hlavou. Janet Becktonová by ich otca za to vybuchnátovala a pri tej absurdnej predstave sa neubránila úsmevu. Prístenok v domci Rufusa Decatura bol na hony vzdialený od vzorne upratanej detskej izby na hrade Granvillovcov.

Zahľadela sa na spiace tváričky lemované plavými kučerami. Spomenula si, že očká majú rovnako svetlomodré a živé ako ich otec. Ktovie, kde je ich matka, ktorej nebolo dopriate nosiť manželskú obrúčku.

Vystrúhala grimasu a zatiahla záves. Na tomto mieste si určite ženy príliš nectia.

V akej situácii sa to len ocitla? Nechcená rukojemníčka... osamotená v zbojníckej osade kdesi Pánu Bohu za chrbtom. Mala síce dýku, ale proti presile toľkých mužov by sa s ňou len ťažko obránila. Premkol ju strach. Aj keď povedala Decaturovi, že sa nebojí ničoho na svete, vedela, že iba s odvahou nevystačí.

Srdce jej bilo ako zvon. Rozbehla sa ku dverám, rázne ich otvorila a zahľadela sa na pustú ulicu. Na bezoblačnej oblohe, akou bola po celý deň, sa trblietali milióny hviezd a chladné svetlo mesiaca matne dopadalo na tichú osadu a odrážalo sa od zamrznutej hladiny rieky. Len z domu, o ktorom si myslela, že je krčmou, k nej doliehal hlasný smiech a hudba. Ak je tam aj Rufus a pije, má skvelú príležitosť ujsť.

Vykročila na chodník tesne popri múre. Potrebovala koňa, pretože peši sa v takejto zime určite nedostane ďaleko. Krajina, cez ktorú prechádzali cez deň, bola nehostinná a bez známky života.

Bola mrazivá noc. Vo vzduchu sa vznášala lákavá vôňa horiaceho dreva. Prechádzala popri múroch a utesnených oknách, spoza ktorých sa predieralo sliepňavé svetlo a niekde zacítila vôňu čerstvo uvareného jedla. Vo vykúrených a útulných domcoch sedeli muži pri kozuboch, večerali a rozprávali si zážitky. V každom z nich vládla priateľská atmosféra a bezpečie.

Portia vyrastala s vedomím, že je vydedencom bez domova a rodiny. Mala síce otca, ale on jej neposkytol rodinné zázemie v pravom zmysle slova. On sa postaral len o to, že sa narodila. Túlala sa s ním z miesta na miesto, pretože bol jej otcom. Dostalo sa jej od neho len zriedkavých prejavov lásky a neistej finančnej podpory... ale len dovtedy, pokým sama nebola schopná oboch uživiť a financovať otcovu závislosť. Teraz, keď po tmavom chodníku míňala domce, predstavujúc si idylické scény za oknami, sa jej pocit osamelosti a krivdy zmocnil s oveľa väčšou intenzitou. Pokúša sa ujsť z miesta, kam nepatrí, a snaží sa vrátiť tam, kam nepatrí o nič viac. Ironické situácie, v ktorých sa v živote už veľakrát ocitla, ju dokázali rozveseliť, čo pôsobilo ako balzam na jej ubolenú dušu. No dnes večer necítila veselosť.

Napla uši a snažila sa zachytiť typické zvuky oddychujúcich koni. Dokonca zapojila aj čuch, ktorý by ju podľa pachu slamy mohol doviesť k stajni.

O chvíľu bolo jej úsilie korunované úspechom.

V strede osady stála stajňa, ktorá sa zvonku skvela čistotou. No okamžite pochopila, že nebude jednoduché nepozorovane ukradnúť koňa a vyjsť s ním von. Zo stajne prenikalo svetlo a dvere na miestnosti s jazdeckým výstrojom boli otvorené. Počula hlasy a zvuk kociek dopadajúcich na stôl. Potom vyšiel jeden z mužov, rozopol si nohavice a otočil sa k múru. Portia sa rýchlo ukryla v tieni. Muž si odľahčil a vrátil sa do stajne.

Znovu sa vrátila na chodník a vykročila k rieke. Nevedela, ako skončí jej pokus o útek, no nemohla a nechcela si priznať porážku a vrátiť sa pokorne späť do väzenia.

Ale keď stála na brehu chrbtom opretá o kmeň starého duba, zmocnilo sa jej vzrušenie. Pod ľadovým príkrovom si rieka, vinúca sa cez osadu a ožiarená svetlom hviezd, razila cestu doďaleka, až za hranice územia ovládaného Rufusom Decaturom.

Rieky pretekajú dolinami, okolo nich vyrastajú mestá a dediny, spájajúc ich ako dopravné tepny. Nemohlo to byť inak ani v prípade tejto rieky. Keby tak mala korčule... Vtom zbadala na brehu pristavené sane. Mali vysoko vykrútené drevené skĺznice, hladké ako hodváb. Prebehla k nim a hneď sa prikrčila, hoci naokolo nebolo ani živej duše. Nedoliehalo sem svetlo z domcov a breh rieky vyzeral celkom opustený.

Sane boli vystlané kožušinami. Nič lepšie si nemohla želať. Ak nenájde inú skrýšu, môže sa do nich cez noc zababušiť la keď sa dostane mimo Decaturom kontrolované územie, vyčká do rána. Od vzrušenia sa jej rozbúchalo srdce. Cítila, že tentoraz jej to vyjde. Sane a teplé kožušiny jej azda zoslal samotný Osud a ona musí chytiť príležitosť za pačesy.

Ale ako nimi pohnúť? Možno do nich zapriahajú psov alebo poníky. A možno ich po ľade ťahajú sami, ale na to potrebujú korčule.

Vtom vzadu zbadala pripevnenú tyč. Zrejme sa používala ako riadiaca páka a stačilo ňou len tlačiť o ľad. Bolo to také jednoduché... a celkom pohodlné.

Portia sa obzrela a nervózne si pomyslela, že nemôže mať toľko šťastia a nepozorovane ujsť. Možno tie sane boli len jednou z Decaturových diabolských pascí a ona sa do nej chytila ako mucha do pavúčej siete. Čo ak ju nastražil, aby ju chytil pri pokuse o útek? Nemala žiaden dôvod veriť mu, hoci jej povedal, že jej neublíži. So zajatcami sa zaobchádzalo celkom slušne, ale len dovtedy, pokým sa nepokúsili o útek. Potom všetky pravidlá prestali platiť. Čo s ňou urobí, ak ju chytí? Stane sa bezmocnou hračkou v jeho rukách, alebo ju podhodí svojej bande?

Aj napriek mrazivej noci jej na čelo vystúpil pot. Nemá na výber - musí sa pokúsiť ujsť. A nedopustiť, aby ju chytili.

Sane boli oveľa ťažšie, než vyzerali. Kým ich z brehu dotisla na ľad, bola poriadne zadýchaná. Neustále sa obzerala, akoby čakala, že sa každú chvíľu ha ňu niekto vyrúti z tmy. Ale breh rieky bol aj naďalej opustený a mrazivou mesačnou nocou sa niesli len spev a krik podpitých mužských hlasov...

Keď sa konečne sane ocitli na ľade, stali sa ľahšími a lepšie ovládateľnými. Šmýkajúc sa ich dotlačila doprostred zamrznutého prúdu, usadila sa na ne a tyč chytila pevne do rúk. Zatlačila a sane sa s udivujúcou plynulosťou vydali na cestu, postupne naberajúc rýchlosť. Cítila sa ako v rozprávke. Určite išla správnym smerom, pretože vysoké kopce sa postupne vzďaľovali a aj sklon koryta sa stával miernejší. Od nadšenia z vlastnej šikovnosti ju ovládla bláznivá radosť. Zmocnil sa jej pocit slobody a s pôžitkom vychutnávala jazdu. Za sebou nechala obydlia i svetlá Decaturovej osady.

Určite sa jej to podarí.

Strážnik na prvom ohybe toku rieky spozoroval sane. Vyzerali ako tmavý tieň pohybujúci sa na bielej ľadovej stužke. Boli od neho, čo by kameňom dohodil. Spokojne si odkašľal. Sane predstavovali príjemné oživenie dlhých, nudných hodín služby v korune statného buka. Jeho stanovište bolo jedným zo šiestich pozdĺž rieky, ktoré mali na vzdialenosť desiatich míľ od Decaturovej osady. Rozsvieteným lampášom dal znamenie strážam na kopcoch a aj svojmu kamarátovi pozdĺž rieky. Zababušil sa do kožucha a čakal, čo sa bude diať.

Sane prekĺzli popod strom a zasvišťali na čerstvom ľade Všimol si, že osoba, ktorá ich viedla, bola celkom zručná Sane patrili Bertramovi, ktorý na ich prepravoval svoje kožušiny na trh do Ewefellu, dvadsať míľ dolu prúdom. Určite by ho nepotešilo, keby prišiel o sane aj o týždenný zárobok.

Je isté, že zlodej sa nedostane ďaleko. Stráže už zaregistrovali jeho svetelný signál. A o chvíľku sa Rufus Decatur dozvie, čo sa deje.

Keď sa Rufus dozvedel o saniach na rieke, okamžite mu bolo jasné, kto prebral strážcov pri zvyčajne jednotvárnych nočných hliadkach.

Práve večeral v kruhu svojich priateľov. Pochutnával si na dobrom jedle a medovine a spoločne s nimi rozoberal udalosti predchádzajúceho dňa. Nepodarený únos mu nijako nepridal na nálade a Portiin útek jeho zlú náladu ešte znásobil. „Panebože! Vari si myslí, že sa jej podarí ujsť?“ zvolal nahlas. „Nedochádza jej, že sa odtiaľto nedostane nikým nespozorovaná, a ešte k tomu na ukradnutých saniach?“

„Zrejme si to myslí,“ uškrnul sa Will. „Mám ju priviesť?“

„Nie, dopekla! Idem sám.“ Rufus prehodil nohu cez lavicu pri dlhom stole a odhodil obrúsok. „Práve keď som si chcel dať chrumkavý piroh,“ dodal podráždene. „Doparoma aj s dievčiskom! Nie, nenechám si predsa pokaziť večeru.“ Znova si sadol a do ruky zobral vidličku. „Jed, priprav mi koňa. Nechám ju, nech sa dostane až k tretej hliadke. Nech si len pekne myslí, že sa jej podarilo ujsť,“ povedal so zlovestným úškľabkom na tvári. „Jej prekvapenie bude o to nepríjemnejšie.“

Jed, strážnik, ktorý priniesol správu, zasalutoval, vybehol z jedálne a ponáhľal sa osedlať pánovho Ajaxa.

Rufus zatiaľ pokojne dojedal večeru, ale Will si všimol zmenu v jeho tvári. Celkom nečakane pocítil súcit s odvážnou dievčinou.

„Idem.“ Rufus odtisol prázdny tanier a vstal od stola. „Nech už to mám za sebou.“ Vykročil ku dverám a namosúrené si obliekol plášť. Mohol ju pokojne nechať ujsť, pretože mu aj tak nebola na nič. Ale čosi hlboko v jeho duši mu to nedovoľovalo. Ešte nebol na to pripravený. Okrem toho, ukradla sane s drahocenným tovarom a krádež patrila podľa zbojníckych zákonov k jedným zo smrteľných hriechov.

Jed už čakal s Ajaxom pri dverách. Rufus sa vyšvihol do sedla a Jed mu pridržal strmeň, aby doň vsunul čižmu. „Pošlem signál tretej hliadke, aby ju zastavili, ako si želáte, pane.“

„Dobre,“ súhlasil Rufus a pohnal koňa vpred.

Tretia hliadka mala stanovište tri míle od miesta, z ktorého sa Portia vydala na útek. Rufus sa vzdialil od brehu rieky, ale stále klusal súbežne s jej korytom. Mal dosť času. Aj skúsenému mužovi by zabralo najmenej hodinu, aby sa dostal na saniach do vzdialenosti troch míľ od osady. Pripustil, že obdivuje odvahu tejto zvláštnej dievčiny. Zrejme nemala najmenšiu predstavu, ako dlho by jej trvalo, pokým by sa dostala do bezpečia za hranice jeho územia.

Zamieril ku tretej hliadke. „Ako je ďaleko?“ spýtal sa potichu, keď sa pozdravili.

„Už tu bude, pane.“

Rufus nasmeroval Ajaxa k brehu rieky. Nepohnute sedel v sedle osvetlený matným mesačným svitom a čakal na utečenca.

Portia ho nezbadala, pretože sa plne sústreďovala na riadenie saní. Čo sa na začiatku zdalo také jednoduché, sa neskôr zmenilo na veľkú drinu. Boleli ju plecia a aj keď mala na rukách rukavice, na dlaniach sa jej začali vytvárať mozole. Vyčerpaná nadvihla hlavu, aby sa presvedčila, či je už dosť ďaleko, aby mohla na chvíľu zastať a oddýchnuť si. Zrazu sa v jej zornom poli zjavil mohutný kôň s jazdcom. Stáli nehybne na brehu, len kúštik od nej. Pochopila, že prehrala.

Prišlo jej zle. Ruky jej oťaželi a nemohla uveriť v toľkú nespravodlivosť osudu. Bola si taká istá, že sa jej podarilo dostať z jeho rúk - a on si tu na ňu zatiaľ pokojne vyčkáva! Od pocitu bezmocnosti a sklamania sa jej chcelo kričať, ale umlčal ju smrteľný strach.

Pochopila, že by sa jej nikdy nepodarilo uniknúť pred prenasledovaním. Bolo by detinský smiešne sa o to čo i len pokúsiť. Uvažovala, ako sa dostať z tejto ponižujúcej situácie. Myseľ jej horúčkovito pracovala a strach jej dodával silu. Za nič na svete mu neukáže, že sa ho bojí.

Nadvihla tyč a sane zastali v strede zamrznutej rieky. Sadla si na kožušiny a čakala, čo sa bude diať.

Rufus zoskočil z koňa a vykročil na ľad. Pokojným krokom dorazil až ku saniam a zahľadel sa na ňu z výšky. „Čo to tu stvárate, slečna Worthová?“

„Čo asi? Snažím sa ujsť,“ odvetila Portia.

„Myslel som si to,“ súhlasil Rufus s roztomilým úsmevom na tvári. „Obávam sa, že vám to opäť nevyšlo.“

Portia si rezignovane položila ruky na kolená. Chvela sa a po chrbáte jej stekali pramienky studeného potu. Mrazivý vzduch sa jej zarezával hlboko pod kožu a úpenlivo si želala, aby tu Rufus nestál ako soľný stĺp a nehľadel na ňu s úsmevom dravca a s diabolskými svetielkami v očiach. Bol nahnevaný. Priam fyzicky vnímala jeho hnev rovnako ako nápory mrazivého vetra. Povedal jej, že má nevyspytateľnú povahu... a niekoľkokrát sa už o tom aj sama presvedčila. „Čo so mnou urobíte?“ spýtala sa.

Rufus nadvihol obočie. „Čo navrhujete, slečna Worthová, že by som mal s vami urobiť?“

Portia stisla pery. „Nechať to tak,“ zamrmlala a modlila sa, aby nestratila duchaprítomnosť, no pod jeho skúmavým pohľadom sa jej to príliš nedarilo.

„Sane a kožušiny patria Bertramovi.“ Rufus začal rytmicky klopkať chrbátom ruky po dlani druhej ruky. „Istotne si myslí, že stoja na tom istom mieste, kde ich ráno pristavil. Takže máte čo robiť, aby sa ta dostali.“

„Prosím?“ Portia naňho prestrašene pozrela a s hrôzou si uvedomila, že to myslí vážne.

Prikývol. „Vrátite ich naspäť, slečna Worthová. V mojej osade sa krádež netoleruje.“

„Ale to je hore prúdom!“

„Ja viem.“ Odstúpil od saní. „A ja pôjdem na koni popri brehu, pre prípad, že by ste opäť mali zajačie úmysly.“ Usmial sa a v tmavej tvári sa mu zabeleli zuby. Ani náhodou to však nebol priateľský úsmev.

Portia si pozrela na ruky. Dlane pod dotrhanými rukavicami ju bolestivo štípali. Namrzene vstala, otočila sane, chytila tyč a zatlačila ňou o ľad. Sane sa nepohli ani o piaď, akoby boli skĺznice obtočené handrami. Zahryzla si do pery a znovu zatlačila.

Rufus stál na brehu a mlčky sledoval jej úsilie. Potom sa vyšvihol do sedla a jemne ho pohnal, aby udržiaval krok s pohybom saní. Jeho hnev pomaly pohasínal. Dievča bolo vyčerpané už predtým, než si zmyslelo ujsť takým originálnym spôsobom a teraz to už naozaj museli byť pre ňu hotové muky. Jej nezlomná vôľa a odvaha v ňom zas a znovu vzbudzovali obdiv. Spomenul si, ako jej na nádvorí strýkovho hradu povedal, že majú niečo spoločné a tá spomienka celkom zahnala jeho hnev. Dobre vedel, že by v jej situácii urobil presne to isté.

Postupne ho začala dráždiť predstava, že zvyšok mrazivej noci strávi tým, že ju bude strážiť a komandovať. „Portia, nechajte tie sane a poďte sem!“ zvolal na ňu a jeho hlas odrážal všetko, čo sa dialo v jeho vnútri.

Portia si ho nevšímala a so zaťatými zubami sa ďalej mocovala so saňami. Ak teraz zastane, viac sa nepohne. V diaľke pred sebou nevidela žiadne svetlá a usúdila, že osada sa už dávno ponorila do spánku. V mysli jej tancovala predstava vykúrenej izby a mäkkej postele. Nedokázala myslieť na nič iné a ako v tranze narážala tyčou o zmrznutý povrch, aby čo najskôr dostala sane na miesto.

Rufusovo podráždenie sa opäť vystupňovalo v hnev. „Krucinál, poslúchnite, čo vám hovorím!“ Jeho mocný hlas sa rozliehal doširoka.

Pozrela naňho. „Prečo?“ spýtala sa a neprestávala tlačiť do ľadu.

Tvrdohlavá potvora! pomyslel si Rufus. „Lebo som zmenil názor,“ vybuchol nahnevane a znovu sa posadil do sedla. „Poďte sem!“

Portia pustila tyč. Nemyslela na to, aké ďalšie utrpenie si pre ňu Decatur pripravil. Od únavy bola napoly mŕtva, ale odľahlo jej, že už nemusí tlačiť tie odporné sane. Prešla po šmykľavom ľade k brehu, zastala a s rukami vbok naňho trúfalo pozrela. „A čo teraz?“

Rufus sa naklonil v sedle. „Dajte mi ruku a vysadnite predo mňa.“

Portia zaváhala a skúmavo si ho premeriavala. Na tvári sa mu nepohol ani sval. Vari si to rozmyslel a ponúkol jej návrat do osady na koni?

„Nechcite, aby som zoskočil z koňa, slečna Worthová,“ dodal a netrpezlivo luskol prstami.

Zdalo sa, že nemá na výber. Vyštverala sa po strmom brehu a ubolenými prstami chytila ponúkanú ruku. Z posledných síl sa pokúsila zdvihnúť nohu, aby dočiahla na jeho čižmu v strmeni. Zrazu ju uchopil a bez vlastného pričinenia sa v momente ocitla v sedle pred Rufusom.

„A sane?“ spýtala sa. „Ak ich majiteľ nenájde na svojom mieste, bude si myslieť, že mu ich niekto ukradol.“

Jej slová Rufusa priklincovali o sedlo. To ju naozaj nedokáže nič zlomiť? Vtom zacítil, že sa jej krehké a zároveň nepoddajné telo neovládateľné trasie. Bola k nemu napoly otočená tvárou, ktorú osvetľoval mesačný svit, a neuniklo mu napätie, črtajúce sa v jej zelených očiach, i strach zmiešaný so vzdorom. Inštinktívne zodvihol ruku a dotkol sa jej líca. Začudovane naňho vypleštila oči. Strach sa z jej očí vytratil a nahradil ho zmätok s náznakom očakávania. Vedel, že si zapamätala, presne ako on, ten dráždivý bozk, ktorý jej dal na nádvorí strýkovho hradu. Nič neznamenal a sám seba sa pokúšal presvedčiť, že ním am nič nesledoval.

Odtiahol ruku, rázne zabalil jej krehké, trasúce sa telo do plášťa a pomkol Ajaxa do cvalu.

Snažila sa sedieť vystretá a za nič na svete nechcela ukázať bolesť alebo únavu. Na líci jej zostala horúca stopa po kratučkom prejave jeho nežnosti, ale rozum jej hovoril, že to bolo len obyčajné zahrávame sa kocúra s myšou. Doberal šiju a manipuloval s ňou pod hradbami a teraz robil presne to isté. Očividne mu to spôsobovalo radosť a nedokázala pochopiť, prečo si ešte pred chvíľou myslela, že to gesto bolo prejavom

„Seďte rovno, dopekla!“ vybuchol Rufus a potiahol ju dozadu, netrpezlivo si ju oprúc o seba. „Nepichám ako jež.“ Držal ju tak pevne, že jediné, čo mohla urobiť, bolo poslúchnuť ho. Počula, ako mu bije srdce a jej vlastné bilo v rovnakom rytme. Cítila sa ako omámená.

Konečne dorazili do spiacej osady a Portia, preberúc sa z očarenia, zhrozene premýšľala o tom, ako dlho by jej asi trvalo, kým by dotlačila sane až sem.

Rufus zastal pred svojím domcom a nadvihnúc ju ako pierko, zložil ju na zem. „Choďte dnu a prezlečte sa. Prídem i hneď, len čo zavediem Ajaxa do stajne.“

Vidno, že je zvyknutý vydávať rozkazy, pomyslela si posmešne a tá irónia ju povzbudila. To znamená, že ju ešte celkom nezlomil. Vošla dnu a okamžite ju pohladkalo príjemné, hrejivé teplo. Sklonila sa nad oheň blčiaci v kozube, vystierala k nemu biele, skrehnuté a doráňané ruky a nedokázala potlačiť triašku, ktorá ňou neustále lomcovala. Spoza závesu sa zrazu ozvalo ospalé mrmlanie. Stuhla a napäto načúvala, ale po chvíli sa opäť rozhostilo ticho. Zrejme sa niektorému z chlapcov niečo prisnilo...

O malú chvíľu vošiel aj Rufus. Pozrel na ňu a zamračil sa. „Povedal som vám, aby ste sa prezliekli.“

„Chcela som sa len trocha zohriať. Je mi strašná zima.“

„Aj hore je teplo. Poďte.“ Ukázal na schody. „Dúfam, že dnešná lekcia vám poskytla dostatočnú predstavu o tom, ako to chodí v zbojníckom tábore. Ak by vás aj napriek tomu ešte neprešla chuť utekať, môžem urobiť také opatrenia, ktoré nám obidvom umožnia spokojne stráviť zvyšok noci.“ Položil jej ruku na chrbát a jemne ju tlačil hore schodmi.

„Dnešný deň bol namáhavý a po takom dni zvyčajne strácam trpezlivosť,“ dodal prudko, keď zatvoril za sebou dvere na spálni. „Som si istý, že aj vy ste poriadne unavená. Navrhujem, aby sme si bez ďalšej debaty ľahli spať.“

Stiahol si rukavice a hodil ich na truhlicu konca postele. Za nimi nasledoval plášť i krátky kožený kabát. Potom si sadol na posteľ a stiahol si čižmy a ponožky. Napokon si rozopol opasok a vyzliekol nohavice. Portia ho ohromene sledovala.

„Preboha, dievča! Nestojte tu ako námesačná!“ Aj v bielych ľanových spodkoch a košeli vyzeral nebezpečne. „Chcete spať oblečená? Choďte sa prezliecť do nočnej košele.“ Otočil sa, sklonil sa nad umývadlo a na tvár si špľachol vodu. Potom si mokrými rukami prešiel po brade a vlasoch.

Portia odišla do vedľajšej komôrky a pevne za sebou zatvorila dvere. Nemala ani potuchy, čo myslel tými opatreniami, ale nemienila strácať čas zbytočným premýšľaním a rozhodla sa čo najrýchlejšie zbaviť potrhaných šiat. Vidina pohodlnej postele bola príliš lákavá.

Práve si zaväzovala šnúrku na košeli, keď sa ozvalo energické zaklopanie. Strhla sa a vzápätí zmeravela. „Poďte už, som pripravený.“

„Čože?“ Civela na dvere a jej chvejúce sa prsty nedokázali dokončiť mašličku.

Dvere sa otvorili a cez úzku štrbinu sa na ňu upieral pár modrých očí. Rufus kývol ukazovákom a jeho jednoznačné gesto naznačovalo, aby sa vrátila k nemu. „Som už naozaj veľmi unavený,“ zavrčal. „Poďte sem!“

Tón jeho hlasu nezniesol žiaden odpor. Portia vykročila, akoby ju k nemu ťahal magnet. „Čo odo mňa chcete?“ spýtala sa ustráchané. Ak zostane sama s týmto polonahým mužom v jeho spálni, nedovolá sa pomoci. A ak by aj bol niekto nablízku, určite sa neodváži vyrušovať zbojníckeho kapitána pri jeho radovánkach.

„Spať,“ uškrnul sa. „A vy sa potrebujete vyspať tiež. A keďže už mám po krk tej naháňačky, poistím sa, aby ste zostali až do rána na jednom mieste.“ Chytil ju za rúk a neúprosne ju ťahal do svojej postele.

Portia sa cítila ako v zlom sne. Meravo naňho civela, keď si okolo drieku omotal dlhý opasok a prevliekol ho cez sponu bez toho, aby ho zapol. Voľný koniec držal v ruke. Akú zvrátenosť si zasa vymyslel?

„Našťastie, ste tenká ako prútik, takže sa budete môcť prevaľovať z boka na bok,“ zamrmlal. Zohol sa a odhrnul prikrývky. „Vy budete spať pod prikrývkou a ja pod kožušinou, takže strávime noc vo všetkej počestnosti.“

Potom sa hlasno rozosmial a Portia si pomyslela, či sa náhodou nezbláznil.

„S toľkou slušnosťou sa za normálnych okolností v Decaturovej osade nikde nestretnete,“ vysvetľoval. „Ale občas sa i snažím brať do úvahy dobré mravy. Nech sa páči.“ Portia na neho len nemo vyvaľovala oči. „Šup!“ Zodvihol ju a uložil doprostred širokej postele. “A spite  už.“ Prehodil na ňu prikrývku. Potom si ľahol tiež sa zakryl sa obrovskou kožušinou. Zobral voľný koniec opasku, priviazal si ho okolo zápästia a pevne upevnil. Portia pozerala na uzol, ktorý by sa jej určite nepodarilo rozviazať.

„Tak. A ak náhodou predsa len dostanete zajačie úmysly, buďte si istá, že sa zobudím. Takže pekné sny, slečna Worthová.“

Na Portiino počudovanie Rufus Decatur zívol a takmer okamžite zaspal.

Ležala nehybná ako múmia a takmer nedýchala. Pred chvíľou sa triasla od strachu, že ju chce znásilniť, a teraz leží í v pohodlnej posteli a v bezpečí, akoby vedľa nej odfukoval jej otec. Dlhé roky sa voľky-nevoľky delila o posteľ s Jackom a načúvala jeho chrápaniu. Ku koncu napäto načúvala, či ešte vôbec dýcha. Spomenula si na pocity úľavy, keď sa po chvíľke hrobového ticha Jackov opilecký chrapot ozval znovu. Od malička to bola jediná uspávanka, pri ktorej zaspávala.

Z očí sa jej skotúľali slzy ako hrachy. Potajomky, aby nezobudila svojho suseda, si ich zotierala z líc. Teplo sálajúce z postele lahodne zohrievalo jej uzimené a dolámané údy a príjemne ju opantávalo. Hmlisto si uvedomovala prekážku na páse a skúsila sa otočiť na bok. S potešením zistila, že jej to nespôsobilo žiaden problém.

Jej spoločník si len potichu odfúkol. Cítila, že jej viečka oťažievajú, akoby boli z olova. Už nedokáže dlhšie bdieť v tomto príjemnom, teplom hniezdočku...

Rufus sa zobudil po niekoľkých hodinách spánku, krátko pred prvým zakikiríkaním kohúta. Odjakživa bol ranné vtáča bez ohľadu na to, ako dlho spal alebo aký náročný bol predchádzajúci večer. Jeho spoločníčka, schúlená na boku, dýchala pravidelne a zhlboka. Oprel sa o lakeť a pozoroval ju. Cítil sa nesvoj, pretože sledoval nič netušiacu spiacu ženu. No až teraz mal príležitosť dokonale si ju obzrieť. Napriek predchádzajúcim nepríjemným a hnevom naplneným chvíľam v ňom Portia Worthová vzbudzovala nečakanú zvedavosť.

Bola to hra osudu, že sa práve ona dostala do Granvillovej rodiny. Ani najlepší maliar by nedokázal namiešať farbu, verne vystihujúcu ohnivosť jej vlasov, ktoré teraz v prameňoch dopadali na jej bledú dievčenskú tvár. Najzaujímavejšou črtou jej zovňajšku boli zelené iskrivé oči. Najmenej príťažlivý bol jej telesný vzhľad. No jej neskrotný a provokujúci duch, s ktorým odvážne čelila nepriazni osudu, nemohol uniknúť nikomu. Dostala tvrdú školu od života, ale nezlomilo ju to. Sebaľútosť určite nepatrila medzi jej slabosti, hoci sám Boh vie, že neraz mala dôvod na to, aby jej podľahla.

Usmial sa a kyslo si pomyslel, že jeho temperamentná rukojemníčka by nikdy žiadnu slabosť neprejavila. Nielenže mu nevyšiel plán s únosom, ale namiesto poslušného a mierneho dievčaťa mal pri sebe stvorenie, ktoré si nedokázalo pripustiť porážku a držať jazyk na uzde. Stačí, že má škodu, o posmech rozhodne nestojí.

Rozviazal si uzol na zápästí a potom strčil ruku pod prikrývku a uvoľnil opasok z Portiinho drieku. Jeho ruka sa zľahka dotýkala tej najjemnejšej a najhladšej pokožky, akú kedy cítila a jemne skĺzla po drieku, okolo ktorého sa jej ovinula vyhrnutá spodná košeľa až k pekne tvarovanému detsky okrúhlemu zadku. Rozum mu prikazoval, aby nepokračoval a radšej nechal opasok tam, kde je, no jeho prsty boli hluché voči mudrlantským príkazom.

Namiesto toho sa vydali na lákavú púť a intenzívne vychutnávali hodvábnu jemnosť jej bledej pokožky, ktorá ho nesmierne vzrušovala. Zmocnil sa ho nádherný pocit, ktorý ho nútil pokračovať. No vtom sa Portia pohla a niečo zamrmlala. Chytila ho za ruku a odtisla ju ako dotieravý hmyz. Náhlivo sa od nej odtiahol a prinútil sa .vrátiť do reality studeného rána.

Vykĺzol z postele a uvoľnil opasok, tentoraz bez bočných úmyslov. Znovu ju opatrne zakryl a takmer previnilo počúval jej pravidelný dych. Štíhle alabastrovobiele nohy mala zohnuté až ku brade a ruky skrížené. Hľadel na detsky dojímavú krivku jej drobného tela a nedokázal z neho odtrhnúť oči. Čo to, dopekla, robí?

Odstúpil od postele a zrazu sa cítil ako násilník. Musí sa upokojiť a sústrediť, aby čo najpozornejšie uvoľnil opasok a vytiahol ho spod nej.

Akoby zázrakom sa mu to podarilo. Portia spala ďalej. Rufus ju znova zakryl, rýchlo sa obliekol a po špičkách zišiel 'dolu schodmi. Za závesom, v posteli jeho dvoch synov, panovalo hlboké ticho. Vyšiel pred dom a za ranného brieždenia sa vybral ku hliadke na kopci, aby si vypočul, čo sa udialo y noci. Chladný vzduch mu prečistil mozog a skrotil jeho vzrušené lono. Keď dorazil ku hliadke, bol si takmer istý, že sa mu to všetko len prisnilo.

Deviata kapitola

Od hliadky sa dozvedel, že v noci sa okrem Portiinho pokusu o útek neudialo nič zvláštne. Do Decaturovej osady nebolo možné prekĺznuť bez toho, aby votrelca nespozorovali hliadky rozostavené na okolitých kopcoch, a túto noc bola navyše viditeľnosť oveľa lepšia než inokedy, pretože jasný mesačný svit osvetľoval celú krajinu.

Keď sa vracal do osady, spoza vrcholku najnižšieho kopca sa už vyhuplo slnko kúpajúce sa v lúčoch ružovej a oranžovej farby. Dnešný deň bude opäť jasný, pomyslel si spokojne.

Zamieril do jedálne a keď vchádzal dnu, sklonil hlavu, aby si ju neudrel o zárubňu. Za pultom stál postarší muž a chystal misky na ovsenú kašu.

„Bré ránko, pane,“ pozdravil muž, keď zbadal svojho vodcu. „Prišli ste na raňajky?“

„Hej, Bili.“ Rufus si stiahol rukavice. Sadol si za stôl a čakal na jedlo. Bol už hladný ako vlk. „Zdá sa, že som prvý.“

„Ale kdeže! Vaši maličkí tu už boli pred hodnou chvíľou.“ Kuchár naložil ovsenú kašu do kameninovej misky a položil ju pred Rufusa. Potom doniesol džbán s čerstvou smotanou a misku hustej tmavej melasy.

„Takže tí loptoši už vstali?“ Rufus si polial kašu smotanou a melasou a potom všetko premiešal. „Najedli sa?“

„Zobrali si chlieb so slaninou a hneď odbehli,“ odvetil Bili s úsmevom. „Sú celí roztatárení kvôli šteniatkam.“

„Nehovor mi, že Todova fena má už mladé,“ vzdychol Rufus. „Ten starý dobrák im sľúbil, že si môžu dve zobrať.“

„Len aby si nevybrali to isté a nepobili sa oň,“ odvetil Bili a uškrnul sa. „Dáte si brzlík?“

Rufus prikývol. „Josiah už išiel?“ spýtal sa, keď prehltol sústo chutnej ovsenej kaše.

„Ešte než ste prišli. Bol zvedavý, či to dievča niečo nepotrebuje.“ Bili sa naňho lišiacky usmial ponad panvicu, do ktorej krájal brzlík. Slušne vychovaná žena bola medzi zbojníkmi niečím celkom nezvyčajným, a preto sa aj stala terčom špekulácií, najmä medzi mladšími členmi komunity, ktorým Decatur príliš nedôveroval.

„Dobre.“ To bolo všetko, čo Rufus povedal na Billovu poznámku a potichu dojedal raňajky. Myslel si, že jeho rukojemníčkou bude vystrašené, nevinné dievča a požiadal Josiaha, aby sa oň staral. Josiah vypomáhal v jedálni a staral sa o Luka a Tobyho, keď bol ich otec zaneprázdnený svojimi záujmami. Mal slušné spôsoby a bol jediný spomedzi všetkých chlapov, kto mohol robiť spoločnosť Olivii Granvillovej. Rufus si však vôbec nerobil ťažkú hlavu z toho, či aj markízova dcéra bude spokojná so svojím spoločníkom.

Jedáleň sa pomaly začala napĺňať hladnými mužmi. Rufus dojedol, vyšiel z hlučnej miestnosti do mrazivého rána a vybral sa za synmi. Ich hlasy a nadšené výkriky sa rozliehali od Todovej stodoly. Na počudovanie sa dnes nehádali. Keď vo šiel do stodoly, v okamihu sa naňho upriamili dva páry svetlomodrých nadšených očiek.

„Oci, poď sa pozrieť na šteniatka!“ Schmatli ho za ruky a ťahali do kúta stodoly vystlaného slamou, kde sa usalašila fenka červeného setra so svojím potomstvom.

„Oni sú ešte slepé, oci,“ zapišťal Luke a zavesil sa na otcovu ruku.

„Aj my sme boli slepí?“ spýtal sa zvedavo Toby. Kľakol si na slamu a opatrne hladkal hlavu sučky svojou malou dlaňou. „Nie, deti vidia hneď od narodenia,“ odvetil Rufus a čupol si k synom.

„Keď trocha odrastú, dvoch si zoberieme,“ vyhlásil Toby dôležitým hlasom. „Tod povedal, že môžeme.“

„Ale máme si vybrať ktorých!“ skríkol Luke.

Bolo ešte len ráno a Rufus nechcel riskovať hádku, no nemohol im sľúbiť niečo, čo nemal v úmysle dodržať. Aspoň teraz nie. „Ešte ste malí na to, aby ste mali vlastných psíkov.“ Rufus si všimol, ako sa Lukov prst opatrne blíži k jednej z nežných hnedých guličiek, aby šteňaťu neublížil.

„Ale my ich chceme!“ trval zvýšeným hlasom na svojom

„Hej. Chceme!“ pridal sa jeho mladší brat. „Tod povedal, že si môžeme vybrať.“

„Až keď budete mať sedem rokov,“ povedal Rufus prísne, vstal a ťahal chlapcov so sebou. „Vtedy som aj ja dostal svoje prvé šteňa.“

„Ja budem mať psíka prvý!“ chvastal sa Toby a postavil sa na špičky.

„To je nespravodlivé!“ vybehol Luke a potôčiky slz mu stekali po lícach. „On nemôže byť prvý... nemôže.“

Rufus si príliš neskoro uvedomil, čoho sa dopustil. Čokoľvek teraz urobí, jeden z nich to bude pokladať za nespravodlivé. „Nebudeme sa o tom baviť... najmenej tri nasledujúce roky,“ uzavrel a prísne sa zamračil. Boli ušmudlanejší než zvyčajne. Kožené kabátiky mali zapnuté len dopoly, oči ešte karpavé od spánku a okolo úst omrvinky chleba nalepené na zvyšku masti zo slaniny. Určite vyskočili z postele, len čo sa zobudili. S obľubou to robievali, aj preto najradšej spávali oblečení.

Asi to nie je celkom v poriadku, pomyslel si Rufus a spomenul si na Portiu, ktorá sa zatvárila pohoršene, že ich ukladá spať oblečených. Nikdy doteraz sa nad tým nezamýšľal, no dnes mu naozaj pripadali akísi zanedbaní.

Zvlčilí.

„Musíte sa poumývať,“ vyhlásil energicky a zdvihol ich pod pazuchy.

Otcove slová vyhnali z ich hlávok všetky myšlienky na šteniatka. Rozkričali sa na protest a šklbali sa pod pevne zovretými otcovými rukami.

Portia otvorila oči. Bol už jasný deň a myšlienky na včerajšok ju naplnili zahanbením a hnevom. Ležala sama v posteli, v ktorej spala spolu s Rufusom Decaturom. Prešla si rukou po tele, no po opasku nebolo ani stopy

„Už ste hore, slečinka?“ prihovoril sa jej z kúta izby mužský hlas.

Nadvihla sa, oprela sa o lakeť a zažmurkala. Starší muž sa k nej otočil od umývadla, na ktorý práve položil krčah s horúcou vodou. Na ružovej tvári mu svietili šedivé fúziská a plešinu na hlave lemoval kruh vlasov rovnakej farby. Pozoroval ju modrými, láskavými očami.

„Kto ste?“ spýtala sa.

„Volám sa Josiah. Pán mi prikázal, aby som vám bol k službám. Pripravil som vám teplú vodu.“ Rukou mávol smerom k umývadlu.

„Koľká pozornosť!“ zašomrala jedovato. „Koľko je hodín?“

„Osem.“ Josiah si nevšímal nepríjemný tón jej hlasu. „Azda, sa stalo niečo s posteľou vo vašej komôrke, keď ste spali?“

„To vymyslel váš kapitán,“ odvrkla Portia uštipačne. Sadla si, zívla, vystrela ruky nad hlavou, spojila si prsty a natiahla sa. Vždy to tak robila, keď sa zobudila.

„Aha, takže potreboval spoločnicu do postele,“ povedal Josiah prostoreko.

„Vôbec nie,“ ohradila sa Portia. Odhrnula prikrývku a prehodila nohy cez peľasť postele. „Váš kapitán ma tu držal celú noc ako väzňa, lebo sa obával, že by som mu mohla znovu ujsť.“

„Ach, áno, počul som o tom,“ uškrnul sa Josiah. „Použili ste Bertramove sane plné kožušín. Môžem vám povedať, že ho ani trochu nepotešilo, že musel ísť taký kus po ne.“

„Pripomeňte mi, že sa mu mám ospravedlniť,“ nadhodila Portia s úškrnom. „Nechcela by som spôsobiť problémy vášmu kapitánovi.“

„Myslím, že dnes niekto vstal z postele zlou nohou.“ Josiah sa zmierlivo usmial. „Ale možno vám trochu pomôže, keď sa umyjete:“ Znova sa otočil k umývadlu a nalial doň vodu. „Máte tu aj levanduľové mydlo,“ dodal a netrpezlivo čakal, čo Portia urobí.

„Hádam sa len nebudem vyzliekať pred vami? Alebo vám pán prikázal, aby ste na mňa dávali pozor?“

„Ale kdeže! Môj pán nič také ani len slovkom nespomenul. A čo sa mňa týka, videl som vo svojom živote oveľa viac, než mi môžete ukázať vy.“ Josiah sa schuti zasmial a podišiel ku dverám. „Veď ste len kosť a koža.“

„No a čo!“ zamrmlala a začala si rozväzovať stužky na spodnej košeli.

Vtom sa s buchotom otvorili vchodové dvere a celý dom naplnili hlasné protesty chlapcov, ktorí sa úporné bránili nejakému otcovmu príkazu.

„Josiah?“ zahrmel Rufusov hlas.

„Áno, pane, tu som. Čo je to tu za randál?“ Josiah sa ponáhľal dolu schodmi do kuchyne.

Rufus postavil obidvoch chlapcov na zem, no stále ich pevne držal za goliere. „Títo dvaja pôjdu rovno pod studňu,“ vyhlásil energicky. „Podrž Tobyho a ja zatiaľ povyzliekam Luka.

Portia ho počúvala v nemom úžase. Tento muž je buď úplný blázon, alebo otec bez srdca! pomyslela si pobúrené. „Preboha, nemôžete ich predsa strčiť pod ľadovú vodu. Veď vonku mrzne!“ zakričala zo schodov.

Rufus, vlečúc chlapcov, podišiel ku schodom. Pozrel hore a zbadal pár bosých bielych nôh. „Prečo nie ste oblečená?“

„Vďaka vám si nemám čo obliecť. To, čo zostalo z mojich šiat, je nepoužiteľné.“ Rýchlo sa vrátila do izby, stiahla plachtu z postele a obtočila si ju okolo seba ako tógu. Potom zisk do kuchyne.

Chlapci stíchli a s nádejou na ňu upierali svoje modré očka „Vonku je zima,“ vyhlásil Toby. „Aj ona to povedala.“

„Má pravdu,“ podporila ho Portia rázne. „Ako vám len mohlo napadnúť niečo také kruté? Panebože, veď je január!“

Rufus znervóznel a očividne bol v rozpakoch. „Neviem, prečo ma obviňujete,“ zamumlal.

„Tak vy si nemyslíte, že je to kruté?“ Portia si ho premeriavala chladným pohľadom. „V tomto brlohu plnom zlodejom som už získala určité skúsenosti, tak vás obviňujem právom. A keď si predstavím na svojom mieste Oliviu, najradšej by som vás zaškrtila!“

Rufus pustil chlapcov. „Tak moment, slečna Worthová! Musíme si niečo ujasniť. Nemáte najmenší dôvod sťažovať sa, že by sme s vami kruto zaobchádzali, hoci vy si myslíte práv opak. Ale láskavo sa nepleťte do toho, čo robím s vlastnými synmi. Nič o tom neviete. Aj keď uznávam, že vonku je zima to ešte neznamená, že ich nemôžem poumývať tak, ako si predstavujem. Vždy ich tak umývam.“

Z jeho očí sršalo varovanie. „A preto sú takí špinaví Portia si zamračene prezerala chlapcov. „Nemám veľa skúseností s deťmi, ale rozhodne si myslím, že by ste ich mali kúpať v kadi a hlavne v teplej vode.“

Hnev z Rufusových očí sa razom vytratil. „Neudržím ich na uzde,“ namietol skleslo. „Špliechajú vodu okolo seba z kuchyne je potom hotové jazero.“

Portii to pripadalo smiešne. Neohrozeného Rufusa Decatura dokáže poraziť párik malých zbojníkov. Hlúposť! Sadli s na spodný schod a podoprela si bradu. „Vyzlečte ich, namydlite, umyte a oblečte do čistých šiat.“

Rufus uvažoval. „Uzavrime spolu dohodu,“ vyriekol po chvíli, „ak si vy spolu s Josiahom poradíte s týmito dvomi nespratníkmi, ja vám prinesiem niečo na oblečenie. Čo vy na to?“

Portia pozrela na chlapcov, ktorí sa utiahli do kúta kuchyne. Zdalo sa, že sú pripravení ufrngnúť zadnými dverami.

:o sa im k tomu naskytne príležitosť. „Myslím, že tá dohoda je výhodnejšia pre vás ako pre mňa,“ namietla.

„Naozaj? Ako chcete, mne je jedno, čí chcete zostať zakrútená v plachte celý deň,“ zmenil Rufus rýchlo názor. „Vlastne by to bolo najlepšie riešenie. Aspoň nebudete môcť ujsť a nebudem musieť urobiť opatrenia, ako vám prekaziť útek. Odvolávam svoj návrh.“

„Ste obyčajný darebák,“ obvinila ho Portia. Uvedomila si, že sa svojimi slovami dostáva do príliš nebezpečných vôd, ale neovládla sa.

„Pozrimeže, aký má tá dievčinka ostrý jazýček!“ zvolal Josiah, akoby ho vyrušila zo zvyčajného pokojného rytmu živote. „Nehovorte takto s naším pánom.“

„Slečna Worthová neuznáva žiadneho pána,“ podotkol Rufus. „Je tak?“ Nadvihol obočie a pozrel na Portiu. „Je tak, Forda?“ zopakoval, keď sa mu nedostávalo odpovede. „Ešte som nestretla nikoho, kto by bol hodný titulu môjho pána,“ odvrkla chladne. „A ani to neočakávam... aspoň nie v tomto živote.“ Vstala a chcela vyjsť hore schodmi. Rufus bol v okamihu pri nej, schytil ju okolo pása a stiahol naspäť. Potom ju objal okolo pliec a smial sa do jej nahnevanej tváre. „No tak, Portia, ja som len žartoval. Vyhlasujem prímerie. Pomôžte Josiahovi s mojimi synmi, a ja vám zoženiem oblečenie. Je prekrásne ráno a ak mi sľúbite, že sa nepokúsite ujsť, zoberiem vás von a ukážem vám osadu.“  Zmena v Rufusovom správaní Portiu zaskočila. Usmieval sa m ňu modrými očami a jeho tvár ožila nečakanou nehou. „Prijímate?“ A prstom jej brnkol do končeka nosa.

Bože, ako ho len nenávidí! Opäť sa s ňou pokúša manipulovať a doberá si ju s toľkou prefíkanosťou, koľkej sú schopní len fešní a sebavedomí muži. Ako len môže vedieť, že jeho dotyky a neodolateľný pohľad rozpútavajú v jej vnútri hotovú búrku pocitov? A ako šibnutím čarovného prútika sa stráca jej odpor a namiesto neho sa prihlúplo usmieva. Rufus odhalil svoju moc nad ňou a zneužíva ju vo svoj prospech. Ale prečo jej sila jeho osobnosti a jeho telesná príťažlivosť diktuje, ako sa má voči nemu správať, to presahovalo schopnosti jej rozumu

Rufus zložil ruky z jej pliec, a tak rýchlo ustúpila o krok s rukami napoly zdvihnutými, ako by sa chcela brániť. „Prímerie,“ súhlasila neochotne. Vlastný hlas znel jej ušiam cudzo. Náhle sa otočila ku chlapcom, ktorí sa celí vystrašení túlili v kúte jeden k druhému. Podišla k Lukovi, chytila ho, a ten sa v momente začal brániť. Josiah schmatol Tobyho, ktorý sa utekal skryť pod stôl.

Rufus zostal chvíľu stáť a žasnúc sa usmieval. Čudoval sa, čím ho to útle stvorenie tak priťahuje. Bola pichľavá a neskrotná, ale v istých chvíľach v nej odhaľoval niečo, čo ho veľmi vzrušovalo.

Bol z toho zmätený, a tak sa zvrtol na opätku a vybehol z domca, zanechajúc za sebou zmätok spôsobený protestmi svojich synov.

Keď sa o pol hodiny vrátil, našiel synov v čistých šatách a prekvapivo tichých. Vlhké kučery im padali do tvárí a vydrhnuté líčka im blčali ako slniečka. Sedeli pri kozube a triasli sa ako čerstvo vykúpané šteniatka. Keď zbadali prichádzajúceho otca, vrhli naňho pohľady plné výčitiek.

„Je mi zima,“ žaloval sa Toby ľútostivo.

„Aj mne je zima,“ pridal sa jeho brat.

„Vaši synovia sú zimomraví len preto, že nie sú zvyknutí na pravidelný kúpeľ,“ vyhlásila Portia. „Špinu sme z nich museli doslova zoškrabávať.“

„Nuž, aj ja som splnil svoju povinnosť vyplývajúcu z našej nepísanej dohody. Čo poviete na toto?“ Rufus jej so zvláštnym leskom v očiach podal balík.

„Už som hotový, pane.“ Josiah podišiel ku dverám. Luke s Tobym vyskočili na rovné nohy, keď Portia opatrne vzala balík za motúz do dvoch prstov, akoby v ňom bolo skryté nejaké nebezpečné zviera.

„Čo je to?“ spýtala sa.

Rufus sa uškrnul. „Zoberte si to hore a uvidíte. Dúfam, že budete prekvapená.“

„Príjemne, alebo nepríjemne?“

„Neviem, ale podarilo sa mi zohnať len toto. V zbojníckej osade máme značne obmedzený výber šatstva.“ '

Portia, kráčajúc hore schodmi do izby, pochopila, že to nebude príjemné prekvapenie. Pravdepodobne niekde vyhrabal ručne tkané šaty s plátennou spodničkou, ktoré patrili žene nejakého roľníka. Ale väzeň nesmie byť prieberčivý a ak budú šaty čisté, nemá sa čo sťažovať.

Položila balík na posteľ, rozviazala motúz a rozbalila ich.
Zostala stáť v nemom úžase a potom z neho vyťahovala jeden kus oblečenia za druhým a povystierala ich. Boli tam kožené nohavice, vlnené ponožky a podväzky, košeľa z bieleného ľanu, dlhé spodky, kabátec z tmavej česanej vlny. A k tomu opasok a pár rukavíc. Rufus myslel na všetko.

Jej úžas sa razom zmenil na radosť. Neraz túžila odhodiť nepohodlné ženské šaty a vyskúšať si mužský odev. Teraz sa jej naskytla skvelá príležitosť.

Dôkladne sa poumývala vo vode, ktorú jej priniesol Josiah. A hoci bola už len letná a riadne ju triaslo od zimy, nenechala sa odradiť. Potom si s nekonečným potešením navliekla nový odev a vychutnávala slávnostný pocit, ktorý ju ovládol. Sadla si na posteľ a obula čižmy. Pomaly vstala a pohládzala svoje telo, ktoré nebolo zvyknuté na takýto druh oblečenia. Pripadala si zrazu úžasne slobodná. Všimla si, že tento odev hreje oveľa viac než ženské šaty. Vlnená bielizeň a kožené nohavice spoľahlivo odolávali chladu. Cítila sa ako znovuzrodená. Chcela sa pokochať pohľadom na samu seba a zhodnotiť, ako vyzerá, ale v Rufusovej spálni nebolo zrkadlo.

Rufus stál chrbtom ku schodom, ale pri zvuku jej krokov sa hneď otočil. Pozrel na Portiu a nadvihol obočie. „Páčia sa vám?“ Obzeral si ju ponad okraj korbeľa, z ktorého popíjal pivo.

„Vždy som bola presvedčená o tom, že som sa mala narodiť ako chlapec,“ odvetila Portia. „Nemám ženské krivky a máločo z toho, čo robí ženu ženou.“

„Nepovedal by som,“ namietol Rufus zamyslene. „Otočte sa.“
Poslúchla ho.

Rufus kĺzal hodnotiacim pohľadom po jej štíhlej postave. Nohy v mužských nohaviciach sa zdali dlhšie, než keď ich videl v posteli. Aj zapnutý a opaskom previazaný kabátec jej sedel ako uliaty.

„Mužské šaty vám pristanú,“ vyhlásil napokon a uznanlivé pokýval hlavou.

Vďačne sa usmiala a pozrela naňho s toľkým nadšením, až mu skoro vyrazilo dych. Pochopil, že vo svojom krátkom živote nedostala veľa komplimentov. Dotýkal sa už nejaký muž jej jemnej pokožky a ocenil jej dušu zrkadliacu sa v pohľade veľkých, zelených očí?

„Teraz, keď ste už oblečená, môžeme ísť do osady,“ rozhodol a jeho hlas znel opäť odmerane. Podal jej hrubý vlnený plášť. „Oblečte si ho.“

„Neviem, prečo by som si mala obzerať zlodejský brloh,“ zahundrala si Portia namosúrené popod nos, ale poslušne sa zahalila do plášťa. „Ak to beriete len ako povinnosť hostiteľa, môžem vás ubezpečiť, že sa zaobídem aj bez tej prehliadky.“

A bolo po prímerí...

Rufus si ju premeral tvrdým pohľadom. „Mýlite sa, slečna Worthová. Prehliadka má konkrétny cieľ a vďaka nej už s vami nebudem mať žiadne problémy. Želal by som si, aby ste pochopili, že vaše ďalšie pokusy ujsť budú úplne zbytočné. Nikdy sa vám odtiaľto nepodarí, nepozorovane odísť.“

„Ako dlho ma tu chcete držať?“
„To ešte neviem.“

„Ale lord Granville vám za mňa žiadne výkupné nezaplatí. To určite viete aj sám.“

„Moje rozhodnutie nebude závisieť od Cata.“

Portii vyschlo v ústach. „Chcete ma zabiť?“

„Preboha, ako ste na to prišli?“ vyhŕkol Rufus a prekvapene na ňu pozrel.

„Ste zlodej a únosca. Nenávidíte Granvillovcov a ja som Granvillová,“ obvinila ho, nevšímajúc si oheň v jeho modrých očiach a zrýchlený pulz na spánkoch.

Na chvíľu zavládlo napäté ticho. „Vyprosujem si vaše urážky a žiadam vás, aby ste si dávali pozor na jazyk. Neviete o mne vôbec nič. A pokým ma nespoznáte, bude lepšie, ak udržíte svoj jedovatý jazyk za zubami,“ zasipel mrazivo, chytil ju za lakeť a ťahal za sebou z domu.

Kráčal tak rýchlo, že Portia musela bežať, aby mu stačila. Monotónnym hlasom, ktorý neskrýval jeho narastajúci hnev, vysvetľoval všetko, čo súviselo s nemožnosťou úteku z jeho dŕžavy.

Ani na chvíľu sa nezastavil, dokonca ani nespomalil, len zopárkrát sa kývnutím hlavy odzdravil mužom, okolo ktorých prechádzali - niektorých pri výcviku, iných pri brúsení dýk a olejovaní muškiet. Celý priestor bol presýtený bojovým duchom. Portia bola rozčarovaná, keď zistila, že po prvých zvedavých pohľadoch si ju už nik nevšíma a nepúta viac pozornosti než pes, ktorý sprevádza svojho pána na obchôdzke.

Pomaly začínala chápať, prečo sa Decaturovi muži pozerajú na svojho pána s toľkým rešpektom.

Možno je vyvrheľom a vodcom bandy násilníkov, ale rozhodne má autoritu a je schopným stratégom. Spomenula si, ako Jack, kedykoľvek hovoril o Rufusovi Decaturovi, vždy zdôraznil, že je nepriateľom hodným obdivu. Aj napriek pohŕdaniu, s akým opisoval jeho spôsob života, chtiac-nechtiac mal voči nemu rešpekt. Vraj má plné právo na pomstu. To isté počula od Čata, keď mu rozprávala o svojom prvom stretnutí s Rufusom Decaturom. Zaujímal sa o každučký detail ich rozhovoru.

Teraz už mám celkom dobrý prehľad o jeho tábore a to by sa mohlo zísť Catovi, pomyslela si znenazdania Portia. Vzápätí sa v nej opäť ozval záchvev strachu. Oboznamoval by Decatur svojho nepriateľa s podrobnosťami o živote vo svojej dŕžave, keby mal v úmysle prepustiť ho bez toho, aby mu ublížil?

„Teraz pôjdeme k jednej z hliadok.“

Sprievodcove slová opäť prerušili niť jej úvah. Ukázal na „jeden z kopcov, z ktorých stúpal dym. Podistým z veľkých vatier. „Vás priviezli z východnej strany údolia. Ale prakticky na každej svetovej strane sú rozostavené stráže, ktoré pozorujú všetko, čo sa deje od Cheviotských vrchov až po škótsku hranicu. A stráže sú i popri rieke do vzdialenosti desiatich míľ hore i dolu prúdom. Ale o tom ste sa už minulú noc presvedčili na vlastnej koži.“

Portia nereagovala. „Môj bratanec Will má dozor nad všetkými hliadkami,“ pokračoval Rufus. „Včera večer ste sa s ním stretli.“

Kráčali hore svahom a Rufus si všimol, že Portiina chôdza sa zmenila. Naťahovala krok, aby mu stačila, takže pohupovala bokmi. Očividne sa prispôsobila voľnosti, ktorú jej ponúkali mužské nohavice. No ani trocha nebol nadšený tým, že si všimol to vábne vlnenie.

Keď dorazili na vrchol, Will, na rozdiel od ostatných v osade, nedokázal od nej odtrhnúť oči. „Nezvyčajný odev pre ženu,“ utrúsil prekvapene.

„Nič iné som nenašiel,“ vysvetlil Rufus. „A po včerajšom úteku si už nemohla obliecť svoje šaty.“

Will prikývol a Portia zaryto mlčala. V napätom tichu, ktoré nastalo, si uvedomila, že tak ako Josiah, aj Will a vôbec všetci už vedia o jej ponižujúcom návrate. Určite od rána nehovorili o ničom inom.

Rufus ju chytil za lakeť a odviedol od ohňa. „Teraz sa poobzerajte dookola. Vidíte tie ohne na každom vrchole?“

Portia si bojovne prekrížila ruky na prsiach. „Pripomenuli ste mi to už viackrát.“

„Dúfam, že sa vám to hlboko vrylo do pamäti,“ vyhlásil prísne. „Teraz sa vráťte do môjho domu. Dnes ráno som už s vami premrhal more času. Musím sa venovať oveľa dôležitejším veciam.“ Otočil sa a vykročil po chodníku, ktorý viedol do osady.

Portiu rozhorčilo, ako ju odbil. Všetok jej strach sa rozplynul pod novým náporom hnevu. Čo si to dovoľuje, takto ju uraziť? Rozbehla sa za ním. Na klzkom povrchu naberala rýchlosť a najviac ju hnala túžba vrátiť mu urážku.

Preskočila kôpku kamenia, ale noha sa jej pokĺzla na ľade a spadla na zadok. So zdeseným jačaním sa šmýkala dolu chodníkom a v plnej rýchlosti narazila do Rufusa. Stratil rovnováhu a ako podťatý klesol na zem. S poprepletanými nohami sa obaja šmýkali dolu kopcom.

Rufus sa bleskovo prevrátil na bok, objal ju, zaprel sa opätkom a zbrzdil ich pohyb. Hlavu mala pod jeho bradou, na hrudníku cítil jej rebrá a pod rukou splašený tlkot jej srdca. Odtláčala sa od neho a chcela sa vyslobodiť, preklínajúc jeho bláznivé správanie. Pozrela mu do tváre pohľadom plným opovrhnutia. Bola tak blízko neho, že v jej žiariacich očiach videl obrovský hnev.

Silnejšie ju zovrel v náručí a odolával všetkým jej snahám uniknúť. „Urobili ste to naschvál?“ spýtal sa posmešne, keď sa naňho zosypal dážď jej šťavnatých nadávok.

„A čo ak áno?“ vyhŕkla provokatívne.

Na chvíľu zostalo ticho. Portia zbadala, že sa do jeho prižmúrených modrých očí vkráda niečo zmyselné, čo ju vzrušovalo a rozochvievalo jej telo. Napäté ticho sa prehlbovalo a oboch ich pohlcovalo svojou tajomnosťou a očakávaním čohosi, čo…

Zrazu uvoľnil ruky a zovretie povolilo. Chytil jej hlavu do dlaní a prsty vplietol do strapatých kučier. Sklonil sa k nej a pritisol ju k zemi, takže sa nemohla ani pohnúť. Cítila na sebe váhu jeho mohutného tela, jeho vzrušenie i horúci dych.

„Toto vám tak ľahko neprejde, slečna Worthová,“ zašomral.

Dotkol sa jej pier, no nebol to taký bozk ako na hrade Granvillovcov. Bol plný vášne a sily.

Portia zvedavo pootvorila ústa pod tlakom jeho jazyka a vzápätí pocítila, ako dráždivo vychutnáva ich vnútro. Bez najmenších zábran urobila to isté a ich jazyky sa dotýkali a splietali v divokom tanci. Zavrela oči a oddávala sa šteklivému vzrušeniu, ktoré ju zaplavovalo pod tlakom jeho lona. Objala ho a rukami skĺzla po jeho chrbte až k pevným bokom. Jeho ruky ešte pevnejšie zovreli jej tvár a potom sa od nej pomaly odtiahol.

Pozrel sa do jej rozhorúčenej tváre i na pery červené od bozku a potom sa opäť zahľadel do jej očí. S prstami v jej kučerách vzdychol: „Neviem, čo ma prinútilo urobiť práve toto.“ Na ústa sa mu usadil rozpačitý úsmev, ktorý prezrádzal jeho prekvapenie a zmätok. „No rozhodne som to nemal v úmysle.“

Portia si prešla jazykom po opuchnutých perách. „A čo ste chceli urobiť?“ hlesla.

„Určite niečo menej príjemné,“ odvetil s rovnakým úsmevom. „Ale z nejakého mne neznámeho dôvodu sa môj zámer potrestať vás, vy jedna neposlušná líštička, akosi vymkol spod kontroly.“

Odtiahol sa od nej, vstal a oprášil si plášť i nohavice od snehu. „Vstaňte.“ Sklonil sa k nej, podal jej ruku a pomohol jej na nohy.

Portia si prihladila vlasy a zo všetkých síl sa snažila upokojiť. Mala pocit, že zem sa odklonila od svojej osi a ona len s veľkou námahou dokáže udržať rovnováhu na strmom kopci.

Rufus na ňu v rozpakoch hľadel. „Vy ste ozajstná líštička,“ zamrmlal. „Prešibaná, so zježenou srsťou.“ Pozrel na vrchol kopca, či si náhodou niekto zhora nevšimol ich bláznivú jazdu. Vtom sa zo severného kopca ozval zvuk trúbky, ktorý sa niesol celým údolím. Jeho zmätené myšlienky prameniace z doznievajúceho vzrušenia ustúpili a opäť sa vrátil do reality. Zvuk trúbky znamenal jediné – ohlasoval niečo, čo sa hliadkam zdalo podozrivé. Zvrtol sa a náhlil nazad hore.

Portia zostala chvíľu stáť v úsilí spamätať sa. Znovu sa ozvala trúbka a ona sa bez ďalšieho premýšľania rozbehla za Decaturom. V tom zvuku bolo niečo naliehavé a živelné, čo neznieslo žiaden odpor a čomu ani Portia nedokázala odolať.

Keď Rufus dobehol k hliadke, Will mu celý rozrušený podal ďalekohľad. „Vojenská posádka blížiaca sa zo severu!“

„Granvill?“ Rufus pretrel sklo ďalekohľadu prstom v rukavici a potom si ho priložil k očiam. Ani jeden z mužov si nevšimol Portiin tichý príchod.

„Nemyslím. Nevidno jeho vlajku.“

Rufus pozoroval mužov na koňoch, ktorí sa blížili po neúrodnej planine vo vzdialenosti asi piatich míľ. „Vyzerá to na Levena,“ hádal. „Jazdci – môže ich byť najmenej dvadsať. Zaujímalo by ma, kam majú namierené.“

„Zastavíme ich?“ Will sa zaškeril od ucha k uchu. Jeho otázka bola nanajvýš zbytočná.

Rufus zložil ďalekohľad. „Nuž…“ Zámerne naťahoval čas.

Will sa neprestával vyškierať. „Koľkí vyrazíme?“

„Tridsiati. Nech si pripravia kopije, muškety, brnenia a rukavice. A povedz im, aby si poriadne utiahli plášte, aby nebolo vidno, že sú ozbrojení. Počkáme, kým sa nepriblížia,“

„Dobre. Oznámim to chlapom.“

Rufus sa otočil a až teraz si všimol Portiinu prítomnosť. „Nezavádzajte tu!“ osopil sa na ňu. Tón jeho hlasu naznačil, že už úplne zabudol na to, čo sa pred chvíľou odohralo na chodníku. Otočil sa a nenáhlivo zostupoval z kopca.

Hlasné zatrúbenie sa ozvalo ešte dvakrát. Bezpochyby to bol signál, aby sa muži pripravili na prepad. Pri tom zvuku prebehli Portii po chrbte zimomriavky.

Vykročila za Rufusom, ale udržiavala medzi nimi odstup, aby zbytočne nepriťahovala jeho pozornosť. Prešiel cez osadu a s uspokojením sledoval mužov, ktorí sa už zhromaždili na brehu rieky, navzájom si upevňovali brnenia na bokoch a nabíjali muškety.

Zrazu sa odkiaľsi vynoril Will, urobil prehliadku nastúpených mužov a niektorých poslal naspäť do osady. Tým, čo zostali, prikázal, aby sa zoradili pri neďalekom strome.

Rufus podišiel k oddielu a živý rozhovor v okamihu zamrel. Všetci naňho hľadeli s očakávaním. Portia sledovala celý výjav z úctivej vzdialenosti.

„Kto je za to, aby sme vyrazili proti Levenovi?“ spýtal sa Rufus demokraticky. Stál rozkročmo s rukami vbok. Jeho oči vyžarovali energiu, ktorá priťahovala mužov. Všetci do jedného prikývli hlavami.

„Trochu im podkúrime,“ pokračoval Rufus. „Pôjdeme smerom na Morebattle a obkľúčime ich. Nejaké otázky?“
„Čo spravíme so zajatcami, pane?“

„Zajatcov eskortujeme do Newcastlu ku kráľovskému vojsku,“ odvetil Rufus rozhodne. „Ešte niečo?“ Muži pokrútili hlavami. „Dobre, páni. Vyrazíme!“

Muži sa rozišli obťažkaní zbraňami sa pobrali ku stajniam. Rufus sa otočil a zbadal Portiu,“ ktorá stála pri vŕbe. Podišiel k nej a ona okamžite vycítila, že ten muž, ktorý ju sotva pred hodinou tak vášnivo bozkával, je nenávratne preč.

„Vy zostanete tu. Choďte do jedálne a najedzte sa. Môj dom je vám plne k dispozícii.“ Potom ju chytil za bradu. „A nech vám ani nenapadne znova ujsť, pokým budem preč. Trpko by ste to oľutovali, to vám prisahám. Je to jasné, slečna Worthová?“

„Úplne,“ odvetila Portia a odvážne mu hľadela do očí.

Chvíľu stál, potom ju pustil a vykročil k domu. Portia šla za ním.

Oprela sa o dvere a pozorovala, ako Rufus zvesil ťažký meč z háka na stene a zasunul si ho do koženej pošvy. Pripol si ho na opasok a na hrubý kožený kabátec si navliekol oceľové brnenie, ktoré ho malo chrániť pred údermi a guľkami nepriateľa. Rukou v rukavici prešiel po čepeli zakrivenej dýky a zasunul ju do puzdra. Cez plecia si prehodil plášť a pod krkom ho zapol.

„Nezabudnite na to, čo som vám povedal.“ Nebadane jej kývol na pozdrav, prešiel popri nej a vyšiel von.

Portia zostala stáť sama v prázdnej kuchyni. Zababušila sa do svojho plášťa a zadívala sa na dohárajúce polená v kozube. Náhle si natiahla kapucňu cez hlavu, aby zakryla svoje žiarivé vlasy. Vyšla z domu bez toho, aby si naplno uvedomovala, čo sa chystá urobiť. Cítila odhodlanie a to jej dodalo silu okamžite sa rozhodnúť a konať.

Desiata kapitola

Na dvore pred stajňou vládol zmätok. Hemžili sa na ňom muži i kone a zo stajne sa ozývalo nepokojné erdžanie. Vybraní muži sa krútili okolo koni, upevňovali sedlá s postrojmi a do torieb po bokoch sediel vkladali proviant. Rufus pozorne sledoval, čo sa okolo neho deje. Držal Ajaxa za uzdu a Willovi stojacemu vedľa neho vydával posledné príkazy.

Portia pozorovala divadlo odohrávajúce sa pred jej očami a po chvíli jej bolo jasné, že za zdanlivým chaosom sa skrýva dokonale organizovaný proces, ktorý mal každý muž v krvi. Nikto nemal čas, aby si ju všímal. Bola oblečená ako muž a ak by ju aj náhodou niekto zahliadol, určite by si pomyslel, že je to nejaký mladík náhliaci sa po dvore za svojimi povinnosťami.

Vkĺzla do stajne a hneď vedela, ktorého koňa si má vybrať. Bola ním kobylka menom Penny, ktorú si všimla počas obhliadky stajne s Rufusom. Stála ticho a pokojne vo svojej ohrade v zadnej časti stajne a sedlo i uzdu mala prevesené cez brvno nad hlavou. Určite jej nepotrvá dlho, pokým ju v ľudoprázdnej stajni nikým nerušená osedlá.

Pohybovala sa nenútene a ako každý iný obyvateľ osady znalý pomerov vyviedla kobylu na dvor. Muži sediaci na koňoch, ktoré vycítili blížiace sa dobrodružstvo, nedočkavo hrabali prednými kopytami a odfrkujúc čakali na rozkaz vyraziť.

Portia sa vyšvihla do sedla a priplietla sa ku skupinke jazdcov. Rufus už sedel na mohutnom Ajaxovi a čakal, kým sa oddiel zoradí. Potom zodvihol ruku a naznačil, aby vyrazili za ním. Mladíci, ktorí zostali v osade, sa závistlivo pozerali na svojich šťastnejších druhov, vybratých do oddielu a cválajúcich smerom ku rieke.

Toby s Lukom sa dohrnuli na cestu, po ktorej sa približoval jazdecký oddiel a vyštverali sa na bránu. Rufus zastal, sklonil sa v sedle a opatrne ich posadil do sedla pred seba. Chlapci boli zvyknutí, že ich občas povozil, ale vždy mali pred Ajaxom rešpekt. Aj tentoraz sedeli ticho ako myšky. So strachom zmiešaným s pýchou sa rozhliadali okolo seba, keď Ajax na čele oddielu hrdo stúpal do kopca.

Na vrchole ich Rufus zložil na zem pred strážcu. „Keď sa stratíme z dohľadu, pošli ich domov.“

„Áno, pane.“ Muž sa ujal chlapcov a poprial ich otcovi veľa šťastia. Tak ako on ani nikto iný netušil, že v oddiely nie je tridsať mužov, ale o jedného viac.

Vedela to jedine Portia, ktorá vychutnávala radosť z toho, že sa jej podarilo nepozorovane uniknúť zo zajatia. Konala impulzívne, bez rozmýšľania a veľmi neverila, že by sa jej to mohlo podariť. No bola tu, nikým nepoznaná, a už vôbec nie veliteľom, ktorý klusal na čele družiny. V duchu sa modlila, aby sa jej naskytla vhodná príležitosť nebadane im zmiznúť z dohľadu a vyslobodiť sa zo zajatia Rufusa Decatura, ktorý jej len pred pár hodinami uštedril lekciu o nemožnosti úteku.

Spokojne sa uškrnula. No potom si spomenula na Cata a úsmev jej v okamihu zamrzol na perách. Ako ju prijme? Istotne sa od nej bude chcieť dozvedieť čo najviac o Decaturových zámeroch. Bola si istá, že lady Diana priam jasá od nadšenia z jej náhleho zmiznutia a že jej ani trochu nechýba. Iba Olivia sa úprimne poteší, keď ju znova uvidí.

Muži jazdiaci v jej blízkosti mlčali. Bolo počuť len slabý cinkot ostrôh, ktorý z času na čas doplnil žalostný nárek kuvika alebo radostné zatrilkovanie drozda.

Ešte nebol ten správny čas ujsť. Keď zišli z kopca, krajina bola príliš otvorená a Decaturove hliadky na kopcoch mali na nich výhľad ako na dlani. Snažila sa pôsobiť nenápadne a chvíľami menila miesto v skupine. Nezdalo sa, že by oddiel cválal v pevnom zoskupení. Išli za sebou po jednom, nanajvýš po troch. Portia nikdy nezostávala príliš dlho pri tom istom jazdcovi, aby náhodou neupútala jeho pozornosť. Stále sa však držala v bezpečnej vzdialenosti od čela, kde cválal Rufus Decatur spolu s Willom.

Asi po troch míľach vošli do hlbokého skalnatého priesmyku, ktorý sa hadil pomedzi dva protiľahlé kopce. Skalnaté steny sa týčili do výšky a zdalo sa, že sa kdesi vysoko, kam nebolo dovidieť, spájajú. Nad hlavami nevideli nič, len úzky pásik modrej oblohy. Bolo tu chladno a vlhko. Neustále padajúca inovať vytvárala na strmých stenách hladký, zľadovatený povrch.

Kone kráčali v zástupe po jednom a ich jazdci nevydali ani hláska, akoby na nich doľahlo hrobové ticho zimnej prírody. Penny si pokojne vykračovala za sivým grošovaným krásavcom a pred urastenou čiernou kobylou. Presne vedela, ako sa má správať, akoby bol zvyknutá na podobné výpravy.

Zovretie medzi dvomi jazdcami však neumožňovalo Portii uniknúť z úzkeho priesmyku, takže musela počkať, než sa dostanú na voľnejšie priestranstvo.

Zrazu Rufus zastavil Ajaxa a ostatným jazdcom dal povel, aby urobili to isté. Portia najprv nevidela, čo sa deje, no potom zbadala jedného z jazdcov, ako sa šplhá po klzkej, chladnej stene tak ľahko, akoby vystupoval po rebríku. Na vrchu si ľahol a pozoroval okolie pred sebou.

„Už nie sme ďaleko,“ zamrmlal jazdec pred Portiou. Otočil sa v sedle a vytiahol si z torby jedlo. „Náš pán má dobrý čuch.“

Rufus viedol oddiel len na základe odhadu rýchlosti, akou sa pohybovali Levenovi vojaci. Ale ako to dokázal určiť na takú diaľku a len pomocou ďalekohľadu? čudovala sa Portia.

Aj napriek ponurému prostrediu, v ktorom sa ocitli, si všetci začali rozbaľovať jedlo a s chuťou sa posilňovať pred nadchádzajúcim bojom. Ani vyhliadka zranenia alebo, nedajbože, smrti im očividne neodobrala chuť do jedla. Aj Portia už bola poriadne hladná, no nemohla robiť nič iné, než nemyslieť na jedlo a tváriť sa ľahostajne.

Keď prieskumník zliezol zo skaly, pobral sa k Rufusovi, ktorý jedol chlieb a syr. Potichu sa o čomsi rozprávali. „Blížia sa. Vpred a potom zaujmite pozície!“ zavelil.

Muži okamžite zbalili jedlo a pripravili si muškety. Cválali rovno k miestu, kde sa priesmyk roztváral a ústil na poľanu obkolesenú stromami a balvanmi obrastenými machom. Lepšie miesto na boj si ani nemohli vybrať.

V tieni skál sa začali zoskupovať po piatich. Portia pochopila, že už dlhšie sa jej nepodarí zostať inkognito. V päťčlenných skupinkách by hneď prišli na to, že je navyše. Musí zmiznúť. Zastavila Penny a zdržiavala sa ako posledná. Ak sa nikto neobzrie, môže sa prešmyknúť za najbližšie skaly a dostať sa nepozorovane z priesmyku. Odtiaľ už azda nájde cestu na granvillský hrad.

Akoby zázrakom jej nikto nevenoval pozornosť, nikto sa nezaujímal o osamelého jazdca vzďaľujúceho sa od oddielu. Keď už bola dostatočne chránená skalami, otočila Penny a cválala nazad. Za sebou nepočula žiaden zvuk. Ani dupot kopýt, ani fŕkanie koni. Celkom nič. Bola napätá ako struna a plecia jej ťažili balvany strachu. Vedela, že Decaturovi muži sa sústreďujú na prepad, odhodlaní položiť hoc aj svoj život.

Zrazu ju zastavila akási neviditeľná sila. Pochopila, že nedokáže len tak odísť. Chcela vidieť, ako to dopadne. V zmätku, ktorý po bitke nastane, bude mať dostatok času ubziknúť. Zoskočila z koňa, priviazala ho o skalu a začala sa škriabať na útes, aby mala dobrý výhľad. Hoci našla v skale výstupky vhodné ako úchytky, pre ruky a nohy, lezenie bolo veľmi namáhavé. Keď sa napokon zmorená dostala na vrchol, ťažko lapala po dychu.

Ľahla si na brucho na chladnú skalu, odkiaľ mala dokonalý výhľad na miesto zrážky. Keď sa oddiel lorda Levena vynoril spoza stromov, srdce sa jej rozbúchalo ako zvon.

Decaturov útok prišiel tak nečakane, že si nepriateľ nestačil ani poriadne uvedomiť, čo sa deje. Zbojníci v skupinkách po piatich vyrazili s pokrikom z priesmyku, obkľúčili Levenových ľudí a čoraz viac zaťahovali slučku. Portii sa zdalo, že je len otázkou pár minút, kedy Škóti zložia zbrane bez boja, keď vtom mŕtve ticho preťal zvuk gájd a hlasný povel. Levenovi muži sa vzpriamili v sedlách.

Portia spočiatku nezbadala hráča na gajdy, ale videla, že situácia sa zdramatizovala. Muškety strieľali, meče pretínali vzduch a nad tým všetkým sa niesol prenikavý a nástojčivý zvuk gájd.

Portia sa striasla. Milovala gajdy a rada pri nich tancovala. Ich hudba ju napĺňala neviazanosťou a bujarosťou a vtedy nevnímala nie okrem radostného búšenia vlastného srdca. Jej telo na ne reagovalo, akoby tvorili súčasť najhlbšej podstaty jej bytia.

Ale teraz mohla len ticho ležať a sledovať, čo sa pod ňou deje. Nemohla sa zapojiť do bitky, pretože nevedela, na ktorú stranu by sa mala pridať. No nedokázala počúvnuť príkazy zdravého rozumu. Bezmyšlienkovito vytiahla dýku z čižmy a posunula sa bližšie k okraju útesu, priamo nad bojové pole.

Levenovi muži boli v presile, a hoci ich zaskočil nečakaný útok, neubralo im to na odhodlaní. Začal sa boj muža proti mužovi. Muškety im už teraz neboli nanič, pretože nezostával čas na ich opätovné nabitie a nepriateľ sa tlačil zo všetkých strán. Meče a dýky sa blyšťali vo vzduchu, kone erdžali a splašene zhadzovali jazdcov zo svojich chrbtov.

Portia zbadala, že aj Will je už na zemi. V okamihu vstal s mečom v ruke a chcel zastaviť svojho koňa. No ten sa vzpieral a z rany na krku krvácal. Jeden zo Škótov sa to rozhodol využiť a rútil sa rovno naňho. Prudko zastavil koňa, ktorý sa postavil na zadné, a jazdec sa chystal zvrchu zahnať mečom na Willa, ktorý bol oproti nemu v nevýhodnej pozícii.

Portia bleskurýchlo zamierila a z celej sily hodila dýku. Zapichla sa do útočníkovej ruky a zastavila smrteľný úder, pred ktorým Will nemal šancu uniknúť. Bolo rozhodnuté – práve si vybrala, na ktorú stranu sa pridá. Will sa zatiaľ pozviechal a chytil svojho zraneného koňa. Vyšvihol sa do sedla a zrazu sa pri ňom objavil Rufus, zatiaľ čo zaskočený Škót od bolesti nedokázal udržať meč v ruke.

Rufus sa poobzeral a hľadal majiteľa dýky, ktorá zachránila Willovi život. Portia ležala na skale a bála sa, aby ju jeho pozorné oko neobjavilo. Lenže jej zásah aj tak zostane hádankou len do konca bitky. Potom Rufus bezpečne spozná majiteľa dýky. Takže dovtedy musí byť preč.

Bohužiaľ, Rufusove sliediace oči akoby ju zhypnotizovali. Jeho jasný pohľad sa vzápätí vpil do jej tváre a ona nedokázala odísť. Potom zvrtol koňa a vrátil sa do boja. Zostala bez zbrane a rozhliadala sa okolo seba, či nenájde niečo, čím by mohla byť nápomocná. Nebolo tam nič, len hŕba kamenia. Potrebovala by poriadny prak. No musí si poradiť aj bez neho a vystačiť len so silou vlastných rúk. A tak začala Škótov zasypávať kameňmi.

Keď jej ruka zasiahla prvý cieľ, povzbudená svojím úspechom spustila na Rufusovho nepriateľa hotovú kamennú spŕšku. Muži sa pokúšali vyhnúť skalám, ktoré padali akoby z neba a nemohli sa sústrediť na boj. Zaskočení útokom zhora, zostali vystavení ranám, ktoré im zasadzovala Decaturova družina.

Iba gajdy neprestávali dotvárať bojovú kulisu.

O štvrť hodiny bolo po boji, hoci Portii sa zdalo, že sa čas zastavil a scéna, odohrávajúca sa pod ňou, je len nekonečným kolotočom násilia a bolestných výkrikov. Aj keď boli Levenovi muži v presile, teraz rozpačito stáli bez zbraní, bez koni, akoby nemohli uveriť tomu, že v takej početnej presile prehrali. Iba ich veliteľ a dvaja jeho pobočníci sedeli na koňoch s mečmi v rukách.

Veliteľ sa poobzeral okolo seba, zdvihol ruku a pokynul gajdošovi, aby oznámil ústup. Potom otočil meč a na znak porážky ho rukoväťou podal Rufusovi.

Rufus pokrútil hlavou. „Nechám vám ho na vaše čestné slovo.“

„Som plukovník Neath a som veliteľ tretieho regimentu lorda Levena. Týmto vám dávam svoje čestné slovo a čestné slovo svojich mužov,“ vyhlásil obradne a snažil sa identifikovať hodnosť svojho protivníka.

„Som Rufus Decatur, pane,“ predstavil sa Rufus a mierne sa uklonil v sedle. V očiach sa mu zlomyseľné zablyslo.

„Rothbury? Ach tak!“ vyriekol plukovník Neath prekvapene, keď si zasúval meč do pošvy. „O vás sa hovorí aj za hranicami.“

„Dúfam, že len v zlom,“ odvetil Rufus tým istým tónom.
„Ste vraj zbojník a vyhnanec,“ odvetil Neath opatrne. „A úhlavný nepriateľ markíza Granvilla. Sú však aj takí, ktorí tvrdia, že vaša pomsta je oprávnená.“

Rufus sa ironicky usmial. „Teší ma, že som až taký populárny. Ale momentálne bojujem pod vlajkou princa Ruperta a v mene Jeho Veličenstva kráľa Karola. Keď si vy aj my ošetríme ranených, odvedieme vás do zajatia v Newcastli.“

„Dovolíte mi prehovoriť ku svojim mužom?“

„Nemám námietky.“ Rufus ukázal smerom, kde jeho muži odzbrojovali Škótov. Neath zasalutoval a odišiel k nim.

Rufus sa zahľadel na útes, kde ešte stále ležala Portia. Jej smutné oči plné otázok sa na chvíľu stretli s jeho pohľadom. Zasunul meč do pošvy, pohnal koňa a zastal pod skalou.

„Odkiaľ sa tu vzala prefíkaná líštička?“ opýtal sa jej milo s rukami položenými na sedle.

Portia si sadla na skalu a pohupovala nohami. „Po celý čas som bola s vami,“ odvetila. „Už keď ste odchádzali z osady.“

„Hej? A prečo ste neutiekli?“

„Nemohla som, pokým sa nezačala bitka, a potom som bola zvedavá, kto vyhrá.“

Prikývol. „To znie rozumne. Ale vôbec mi nepripadá rozumné, že ste dali o sebe vedieť za takých dramatických okolností.“

„Myslela som si, že vás potešilo, keď som sa pridala na vašu stranu.“

„Môžete mi veriť, že ma to potešilo. A som si istý, že Willa takisto. Ale… no… poriadne ma to prekvapilo.“ Nadvihol husté obočie. „Prečo ste sa vlastne pridali na našu stranu?“

„Sama neviem,“ priznala Portia s takým znechutením a rozčarovaním, až to Rufusa rozosmialo.

„Poďte ku mne… ale pomaly, aby ste nevyplašili Ajaxa.“

Portia sa pomaly zošuchla zo skaly a vyšvihla sa na Rufusovho koňa. Bol tak blízko nej, že cítila zemitú vôňu jeho pokožky a potu, zmiešanú s pachom jeho koženého kabátca. Okolo očí a úst mu pohrával pobavený úsmev.

„Dúfam, že ste prišli na koni.“ Jeho silné biele zuby sa zaleskli v hustej červenkastej brade.

„Požičala som si Penny.“

„Požičala?“ Oči mu žiarili smiechom. „Vážne?“
„Nie,“ odvetila priamo. „Chcela som ju ukradnúť. A je pre mňa záhadou, rovnako ako pre vás, prečo som to neurobila.“

Rufus chvíľu uvažoval. „Nuž, som rád, že ste tak neurobili, pretože, ako už viete, krádež je niečo, čo netolerujem,“ odvetil s úsmevom po chvíli. „Ale to som vám vysvetlil už včera, keď ste chceli ujsť na Bertramových saniach. Kde je kobylka?“

„Zostala v priesmyku. Mimochodom, vážený gróf z Rothbury, myslím si, že lekcia o morálnych zásadách bandy zbojníkov nie je namieste,“ vyhlásila povýšenecky. Potrebovala si schladiť hlavu i telo, ktoré príliš prudko reagovalo na blízkosť statného mužského tela.

Rufus neodpovedal. Nadvihol ju a okamžite mu napadlo, že neváži o nič viac než mača. Opatrne ju zložil na zem. „Priveďte Penny.“ Obrátil Ajaxa a odcválal k miestu, kde si obidve bojujúce strany ošetrovali z ranených.

Portia sa vybrala po kobylku. Keď ju našla, odviazala ju a pobrala sa za Rufusom, ktorý sa rozprával s Neathom tak priateľsky, ako keby proti sebe nikdy nebojovali.

„V Yetholme je dom,“ povedal Rufus, „síce pochybnej povesti, ale veľmi pohostinný. Zastavíme sa tam a zoženieme nejakého felčiara. Zdá sa, že jeden z vašich mužov má zlomenú nohu. Will… Čo si zistil?“

Will civel na Portiu. „Čo tu robí ona?“

„Snaží sa byť užitočná,“ odvetil Rufus ironicky. „Mal by si sa jej poďakovať. Slečna Worthová ti zachránila život. Majstrovsky ovláda hod dýkou.“

Willov údiv nemal konca-kraja. Keď sa spamätal, prekvapene sa spýtal: „To je vaša dýka?“

„Áno a rada by som ju dostala naspäť,“ odvetila. „Máte ju?“

„Mysleli sme si, že bude lepšie, ak ju necháme v rane… pokým felčiar nezastaví krvácanie.“ Will sa vzdal a prestal si lámať hlavu nad týmto nezvyčajným stvorením. Veď musí zariadiť ešte toľko vecí.

„Mali by sme mu ranu stiahnuť. Pohľadám niečo,“ ponúkla sa Portia.

Will upriamil spýtavý pohľad na bratanca, ktorý trpezlivo zopakoval otázku: „Aké sú straty, Will?“

„Nuž… odhliadnuc od muža so zlomenou nohou a toho s dýkou v ruke, nie je to až také zlé. Ned prišiel o prst a teraz ho hľadá. Je presvedčený, že ho možno prišiť.“

„Ned mal vždy čudné predstavy,“ podotkol Rufus. „Vyrobte nosidlá pre toho nešťastníka so zlomenou nohou, ostatní nech vysadnú na kone a vyrazíme do Yetholmu.“

Rufus podišiel k Portii. Skláňala sa nad mužom s jej dýkou zapichnutou v ruke. „Máte skúsenosti so zranenými po krčmových ruvačkách?“

„Musela som niekoľkokrát ošetriť otca, keď sa do nejakej zaplietol a nemali sme peniaze na felčiara,“ odvetila. „Bolo to oveľa vážnejšie než toto.“ Vlastnou vreckovkou mu obviazala ranu, vytiahla z nej dýku a kockovaným obrúskom, ktorý vybrala z torby na Ajaxovom   sedle, mu pevne stiahla ruku nad ranou. „Už ste sa aj tak najedli, tak som si myslela, že vám obrúsok nebude chýbať.“

„Môžete použiť všetko, čo tam mám,“ odvetil Rufus ústretovo. „Nebola to závisť, čo som začul vo vašom hlase, keď ste hovorili o jedle?“

„Áno. Som hladná ako vlk.“

„A ja presne viem prečo. Kuchár nemal tušenia, že idete s nami,“ skonštatoval Rufus. Usmial sa a odišiel.

Do Yetholmu dorazili až po západe slnka. Začalo primŕzať, kone sa chveli od zimy a nepokojne vyhadzovali kopytami. Muž so zlomenou nohou na nosidlách už nevládal potlačiť vzdychy derúce sa z jeho pevne zaťatých zubov.

Portia cválala na Penny na konci sprievodu. Cítila ukrutnú zimu, a aj keď si nahovárala, že to tak nie je, neprestávala sa triasť. Bola hladná a unavená. Ani si nevšimla, kedy sa vedľa nej zjavil Rufus na Ajaxovi. Až jeho hlas ju prebral z letargie.

„Uvoľnite si nohy zo strmeňov... vezmem vás k sebe.“ Nahol sa k nej, a než stačila zaprotestovať, vytiahol ju zo sedla a posadil pred seba. Zobliekol si plášť, zabalil ju doň a pritiahol si ju k sebe. Jeho brnenie ju tlačilo, no bolo jej rozhodne teplejšie. „Will, postaraj sa o Penny.“

Portia si nevšimla, že s Rufusom prišiel aj Will. Ten chytil Penninu uzdu a nasledoval Rufusa, ktorý sa opäť vrátil na čelo. „Ako ste vedeli, že mi je zima?“ spýtala sa, drkotajúc zubami.

„Tušil som to,“ odvetil. Cítil, ako mu chladný vietor podfukuje pod kožený kabátec i brnenie, keď ho nechránil teplý plášť.

Dedina Yetholm sa tiahla popri ceste a hneď na jej začiatku stál veľký drevený poschodový dom. Spoza pergamenom potiahnutých a zle utesnených okien sa šírilo svetlo a z dvoch komínov sa v stĺpoch valil hustý dym. Nocou sa niesol nespútaný smiech a výkriky, ktoré prenikali cez štrbiny vo dverách a oknách.

„Vďaka Bohu!“ zašomral Rufus a popchol Ajaxa, aby sa čo najskôr dostali do tepla.

„Mám obavy, že ten chudák na nosidlách to neprežije,“ povedal Neath, ktorý sa zjavil vedľa Rufusa. „V takejto zime nehodno vyhnať ani psa.“ Zvedavým pohľadom si premeral postavu zahalenú v plášti, tisnúcu sa ku grófovi z Rothbury. Veľmi zvláštne… vojaci sa predsa nezvyknú túliť ku svojim veliteľom, pomyslel si.

Ak si aj Rufus všimol jeho prekvapený pohľad, nič mu nevysvetľoval. „Je tuhá zima. Hádam by nemalo snežiť… čo by nám mohlo byť vhod zajtra ráno, keď sa vydáme do Newcastlu,“ skonštatoval vecne.

Zastali pred krčmou a nevestincom zároveň.

Will zoskočil z koňa, ale skôr než došiel ku dverám, doširoka sa otvorili.

„Kohože to tu máme tak neskoro v noci?“ zvolal piskľavý hlas. Vo dverách stála žena a držala lampáš vysoko nad hlavou. „Si to ty, Rufus? Už dávno si neprekročil prah môjho domu.“

„Ja viem, Fanny. Máme raneného. Pošleš po felčiara?“ Rufus zložil Portiu na zem a potom zoskočil aj sám. Otočil sa k Willovi a vychrlil naňho vodopád príkazov, týkajúcich sa zhabanej výzbroje, stráže a koni.

„Máme tu len liečiteľa dobytka, ale stále je to lepšie než nič,“ odvetila Fanny a hodnotiacim pohľadom si prezerala prichádzajúcich. „Kde si ich toľkých pozbieral, Rufus? Azda si bol na kráľovskom záťahu?“

„Presne tak,“ odvetil Rufus. Ukázal na Neatha, ktorý pokojne stál vedľa svojho koňa. „Dovoľ, aby som ti predstavil plukovníka Neatha. On a jeho muži sú mojimi zajatcami a vedieme ich do Newcastlu. Ale všetci sa potrebujeme zohriať, najesť a vypiť si dobrého vína.“

Neath sa uklonil. „Budeme vám vďační za akúkoľvek pohostinnosť, ktorú nám za týchto okolností poskytnete, slečna.“

Fanny prikývla, „V mojom dome sa nezaoberáme politikou, pane. Je noc a treskúca zima. Nikto by sa nemal potulovať po vonku. Všetci ste vítaní. Vojdite. Budeme síce trochu natisnutí, ale bude nám o to teplejšie.“

„Poďte ďalej, Portia. O Penny sa postará Will.“ Rufus ju postrčil ku dverám a Portia vošla dnu. Cítila sa previnilo za to, že nenamietala, aby sa niekto iný postaral o jej koňa.

Ocitla sa vo veľkej miestnosti zaplnenej dlhými stolmi a lavicami. Z protiľahlých stien sa z dvoch kozubov šírilo príjemné teplo. Za stolmi obťažkanými korbeľmi piva a karafami vína sedelo niekoľko žien a mužov. Schody viedli na galériu, ktorá lemovala celú krčmu. Z trámov pod povalou viseli olejové lampy a v svietnikoch na stoloch horeli lojové sviečky. Ťažký vzduch bol zmesou dymu z ohňa, štipľavého zápachu loja a oleja, výparov porozlievaného alkoholu a pečeného mäsa. No najdôležitejšie bolo, že sa dostali pod strechu a do tepla.

Portia si vyzliekla Rufusov plášť i svoj vlastný. Aj v slabom svetle olejových lámp prenikavo zažiarili jej vlasy.

„Pane na nebesiach, Rufus, veď to je dievča! A má nohavice!“ vykríkla Fanny. „Je to zajatkyňa alebo pobehlica?“

„Ani jedno, ani druhé,“ odvetil Rufus a zobral si svoj plášť. „Daj jej pohár vína, Fanny, je napoly mŕtva od zimy.“ Zvrtol sa ku dverám. „O minútku sa vrátim. Poďte so mnou, Neath. Donesieme muža na nosidlách.“

Len čo obidvaja odišli, všetky ženy v miestnosti upriamili pozornosť na Portiu a skúmavo si ju premeriavali.

„Poď k ohňu, dievčinka. Si biela ako duch… nikdy som nič také nevidela,“ povedala Fanny a potisla ju. „Lucy, daj jej pohár burgundského. To jej vleje farbu do líc.“

„Pochybujem,“ zašomrala si Portia popod nos, no napriek lomu prijala pohár vína s vďačným úsmevom. Cítila sa nesvoja a pri prvom hite ju premkol závan nostalgie. Pred očami sa jej vynoril obraz otca, ktorý často dvíhal pohár s hlučným pokrikom, zabávajúc sa s kyprými pobehlicami. Ona sedávala pri ňom a ľahostajne sledovala, čo sa okolo nej deje, popíjajúc víno zriedené s vodou. Strávila nejednu noc v podobných pajzloch, skrútená pri kozube alebo pod stolom, zatiaľ čo Jack sa bujaro zabával. Ženy ako Fanny sa k nej zvyčajne správali priateľsky a láskavo. V posledných rokoch odmietla niekoľko lákavých ponúk stať sa jednou z nich aj napriek tomu, že mali krajšie šaty, nevedeli, čo je hlad a žili v oveľa väčšom pohodlí než ona.

„Si strašne chudá,“ skonštatovala vecne Fanny. „Si Rufusova príbuzná?“

„Nie,“ odvetila Portia krátko, odpíjajúc si znovu z vína. Cítila, ako sa jej zamrznuté prsty na nohách a rukách začínajú pomaly zohrievať. Od bolesti spôsobenej zrýchleným pulzovaním krvi v skrehnutých prstoch vystrúhala grimasu.

Na ďalšie otázky už nezostal čas. Dvere sa otvorili a dnu vošiel Rufus s Neathom. Niesli nosidlá s raneným vojakom. Za nimi sa dnu nahrnuli aj ostatní vojaci, niektorí podopierali ranených, iní vládali ísť sami, ale všetci svorne vítali možnosť oddychu vo vykúrenom prístreší.

Portiu prekvapila družnosť, ktorá medzi nepriateľmi zavládla. Ešte pred chvíľou stáli proti sebe s mečmi v rukách. Všetci však pochádzali z rovnakej spoločenskej vrstvy a občianska vojna každého z nich kruto zasiahla. Vytrhla ich z bežného života, z domovov, roľníckych usadlostí a remeselníckych dielní. Rovnako čelili krutej zime a tá ich dokázala spojiť, takže všetci rovnako vítali teplý úkryt. Zajtra sa opäť rozdelia na zajatcov a väzniteľov, no v tejto chvíli boli len ľudské bytosti, ktoré sa tešia z toho, že našli útočisko pred mrazivou zimou. Siahli po víne a pive a žiadostivými pohľadmi viseli na ženách, ktoré sa pred nimi nehanebne producírovali.

„Hej, Doug, potrebuješ si ovlažiť hrdlo po toľkom hraní!“ Jeden z Neathových mužov vrazil korbeľ pokrytý penou rovno do gajdošovej ruky. „Si odvážny gajdoš a vydržíš dúchať do mechov.“

„To áno,“ odvetil gajdoš pyšne a na dúšok vyprázdnil korheľ. „Dokázal by som dúchať ešte viac, len keby som nebol taký hladný.“

„Nie ste sám,“ zamrmlala Portia.

„Dievčatá, do kuchyne!“ Fanny luskla prstami. „S mužmi nebude žiadna zábava, kým sa nenasýtia.“

Smejúce sa a veselo švitoriace ženy odbehli ku dverám za výčapom. Vtom sa opäť otvorili vchodové dvere a spolu so studeným závanom vzduchu vošiel dnu liečiteľ dobytka. Raneného muža na nosidlách tíšili poriadnymi dúškami brandy, keď mu ohmatával a vzápätí aj naprával a upevňoval zlomenú kosť. Jeho stony i triaška postupne slabli, až sa celkom upokojil. Potom sa muž pristavil pri ďalšej obeti a ošetril poblednutému Škótovi zranené zápästie. Napokon prezrel ranu muža, ktorého zasiahla Portiina dýka. Vyhlásil, že zranený by mal vydržať do Newcastlu… pokiaľ mu škrtidlo nespôsobí ochrnutie prstov. Potom sa s pohárom vína spokojne usadil ku kozubu pripravený užiť si príjemný večer.

Portia zatiaľ s chuťou zahrýzala do pečenej husi so zemiakmi a jablkami. Na žiadnom jedle si už dávno tak nepochutila. Príčina nebola v tom, že by snáď Catov stôl bol chudobnejší než tento. No atmosféra pri ňom, pod prísnym a kritickým pohľadom lady Diany, bola taká napätá, že jej odoberala chuť aj od tých najvyberanejších jedál. Teraz pochopila, prečo Oliviu tak často bolievalo brucho. Nebolo to od jedla, ale od napätia, ktoré pri ňom pociťovala.

No teraz sa s potešením sústreďovala len a len na jedlo. Nedokázala odtrhnúť pohľad od taniera ani vo chvíľach, keď pila víno. A vôbec si nevšímala, že ju Rufus sediaci oproti nej pozorne sleduje.

Rufus si vôbec neuvedomoval, že z nej nespúšťa pohľad. Jeho bratanec to však zbadal rovnako ako Fanny, ktorej pozornému oku a bystrému rozumu neuniklo nič, čo sa dialo pod strechou jej podniku. A práve preto v nej jeho správanie vzbudzovalo zvedavosť. Ešte nikdy ho nevidela takého veselého a rozžiareného.

„Hej, gajdoš, zadúchaj!“ ozvalo sa od stola, keď všetky taniere zostali prázdne a čaše sa opäť naplnili zlatistým mokom. „Je čas na tanec.“

Doug vstal a s úsmevom prisľúbil: „Len mi nalievajte a budem vám hrať až do rána.“ Natiahol si gajdy na plece a bez zbytočných slov zanôtil známu melódiu. Tancachtivé páry sa s radostnými výkrikmi postavili do radu a začali tancovať.

Pri veselej hudbe začali aj v Portiinom tele ihrať všetky žilky. Poobzerala sa a jej pohľad spočinul na Willovi, ktorý si tiež podupkával nohou do rytmu. Schytila ho za ruku a vbehla s ním medzi tanečníkov. Jej výzva mu spočiatku vyrazila dych, ale postupne aj on podľahol vábivému zvuku gájd a vykrúcal sa spolu s ostatnými tanečníkmi.

Rufus prehodil nohy cez lavicu, oprel sa chrbtom o stôl a uvoľnene držal korbeľ s pivom v rukách. Je štíhla a vysoká ako oltárna svieca, pomyslel si. Útle telo korunované žiarivým plameňom kučeravých vlasov. Neuniklo mu, že dobre tancuje –

Vtom gajdoš spustil škótsky kolový tanec a Portia s Willom sa ihneď pridali k jednej osmičke.

Obyvatelia pohraničia boli dobrými tanečníkmi a on medzi nich nepochybne patril tiež. Pri temperamentnom škótskom tanci sa dokonca vyrovnal tým najlepším. Odložil korbeľ na stôl, vykročil medzi tanečníkov a odtisol Willa nabok. Bratanec sa sprvu nahnevane obzrel, no keď zistil, kto ho to chce nahradiť, súhlasne sa usmial.

Portia bola práve v kruhu, keď sa k nej pridal Rufus. Niekoľko taktov tancovali oproti sebe, potom Rufus zakvačil svoj lakeť o jej. Krútili sa dokola a ostatní tanečníci im nadšene tlieskali do rytmu.

Horúčava v miestnosti a temperamentné gajdovanie podnecovali rozvášnených tanečníkov k čoraz rýchlejším pohybom. Zdalo sa, že Portia má energie za piatich, aj keď jej vlasy vlhké od potu padali do čela. Odhodila kabátec v okamihu, keď sa točila, Rufus urobil to isté. Nevynechala ani jeden tanec, dokonca ani vtedy, keď gajdoš zatiahol melódiu, na ktorú sa veľmi nedalo tancovať. Vydýchli si len na krátky okamih, keď Doug vyčerpaný a smädný hľadal silu v ďalšom plnom korbeli.

Keď doznel posledný takt, Portia klesla na lavicu a so smiechom siahla po víne.

Rufus si zotrel pot z čela a sadol si vedľa nej. „Pane na nebesiach, vy ale máte výdrž!“

„Rovnako ako Jack,“ odvetila a zhlboka sa nadýchla. „Dokázal vyčerpať nejednu tanečnicu. Milujem gajdy.“

„Ste rodený talent,“ dodal Rufus a napil sa piva.

„Áno. Asi som to po ňom zdedila.“ Odhrnula si vlasy z čela a opakom ruky si utrela pot z tváre. „Dúfam, že sme ešte neskončili.“

„Nie som si istý.“ Natiahol k nej ruku a ukazovákom sa zľahka dotkol kvapky na jej nose.

„Je to len peha,“ povedala, no prst zostal na jej nose. Prižmúrenými očami mačky sa zahľadela priamo do jeho očí. Zatajila dych a nemohla odtrhnúť pohľad od jeho tváre. V ušiach jej šumela rozbúrená krv prúdiaca v jej žilách a všetky zmysly boli zaostrené na maličký priestor, v ktorom sa nachádzali len oni dvaja. Zdalo sa, že sa svet scvrkol a ona sa ocitla v začarovanom kruhu. Hlučný dav, ktorý ich obklopoval, strácal obrysy a vynáral sa len ako rozmazaný obraz zo sna. Opäť nebola schopná kontrolovať svoju myseľ, ani konanie. A znovu to zapríčinil podmanivý pohľad tohto muža.

No práve tak nečakane, ako prišiel, sa okamih skončil. Prebral ju buchot tanierov a krčahov, ktoré začali ženy spolu s mužmi odpratávať zo stola. Rufus odtiahol prst z jej nosa a odvrátil sa od nej. Traja muži potiahli dlhý stôl do prostriedka miestnosti.

„Poďte, dámy!“ zakričal čiernovlasý obor a prebral úlohu hlavného ceremoniára. „Doug, ty budeš hrať na galérii. Dámy, zaujmite miesta na stole a vy páni si vyberte partnerku. Ktorý muž nebude mať dostatočnú výdrž pri tanci alebo spadne zo stola, jeho partnerka si môže vybrať iného. Kto vydrží tancovať, bude si môcť užívať po celý zvyšok noci zadarmo. Súhlasíte?“

Výbuchy smiechu dostatočne naznačili všeobecný súhlas. Ženy vyliezli na stôl a skúšali, či sa pod nimi neprelomí. Muži si s pokrikom vyberali partnerky. Na pokyn ceremoniára postupne zoskakovali zo stola a pripájali sa k partnerom, ktorí si ich vybrali.

Ako prvý vyšiel na stôl a začal bez hudby tancovať Doug so svojou partnerkou. Nebol si taký istý tanečnými krokmi ako jeho partnerka, ale vykrúcal sa, roztváral náruč a diváci ho povzbudzovali nadšeným tlieskaním. Zrazu urobil krok vzad a noha mu skĺzla cez okraj stola. Padal horeznačky na zem, no v poslednej chvíli sa mu podarilo pristáť na nohách.

Za búrlivých ovácií mu žena skočila do náručia a niečo mu pošepla do ucha. Doug sa spokojne uškrnul, prikývol a potom ju vyniesol hore schodmi na galériu.

Zábava pokračovala a pár za párom tancovali pri čoraz rýchlejšom gajdovaní. Portia sa smiala a tlieskala s ostatnými a jej vnútro vibrovalo pod náporom vzrušenia. S istotou vedela, že chce tancovať. Potrebovala to. Celé telo jej horelo a nevedela, či ju viac rozpaľuje víno, vzrušenie alebo divoký tanec, no bolo jej to jedno. S jasotom vyskočila na stôl, z ktorého schádzal ďalší pár. Gajdoš začal hrať ešte rýchlejšie a divokejšie než predtým a ona s ním udržiavala rytmus. Krútila sa na širokom stole ako derviš. Vlasy jej lietali okolo hlavy a oči žiarili od nadšenia. Zvŕtala sa čoraz rýchlejšie a rýchlejšie, akoby uzavrela s gajdošom stávku, kto vydrží dlhšie.

Blížila sa k okraju, pri ktorom stál Rufus, uchvátený jej tancom, tak ako ostatní. Sebaisto k nemu vystrela ruky a potom sa znovu vrátila doprostred stola, vábiac ho hore, aby sa k nej pridal. Rozvášnený dav tlieskal a pískal. Rufus vyskočil na stôl. Portia pohodila kučeravou hrivou a ruky si založila vbok. Usmievala sa naňho tak vyzývavo a lákavo, že žiaden muž by jej pozvaniu neodolal.

Rufus ju chytil okolo drieku a vyhodil do vzduchu. Znovu ju na stole zvrtol a opäť si ju pritiahol k sebe.

Portia sa smiala divoko a nespútané, keď sa prispôsobovala jeho tanečným figúram a vymýšľala ďalšie pohyby.

Jasajúce obecenstvo chvíľami prehlušovalo aj gajdoša.

Zrazu Rufus zoskočil zo stola. Natiahol ruky k Portii a chytil ju okolo drieku. Zdvihol ju vysoko nad hlavou a potom si ju prevesil okolo krku ako šál. Do jednej ruky zobral mohutný svietnik, do druhej karafu s vínom a zamieril ku schodom.

Portia, uchvátená šialenstvom horúčkovitého tanca, si ani poriadne neuvedomovala, čo s ňou robí. A on si zatiaľ odnášal svoju odmenu po drevených schodoch na galériu a potom do jednej z izieb, zanechávajúc za sebou dupot, súhlasné pokriky a bujaré tóny gájd.

Jedenásta kapitola

Rufus vedel, kam ide. Vždy používal tú istú izbu, keď bol u Fanny. Chytil karafu do zubov a otvoril dvere v kúte galérie. Vošiel do izby a nohou ich za sebou zabuchol.

Svietnik položil na rímsu kozuba, karafu na malý okrúhly stolík a svoju trofej postavil na nohy.

„Vyhrala som,“ vyrazila zo seba Portia bez dychu a odhrnula si vlasy z očí.

„To je otázne,“ namietol Rufus a chytil jej bradu do dlane. Pobozkal ju na ústa žiadostivými perami.

Portia cítila na pokožke jemné šteklenie jeho brady. Bozk bol skoro rovnaký ako v to ráno na kopci, no vytušila z neho čosi viac… pocit absolútnej osudovej nevyhnutnosti. Opätovala ho s vášňou, ktorá jej vyvierala priamo zo srdca. Zdola sa ozývala hudba, výkriky a bujarý smiech a ona stále cítila ten ohnivý rytmus v každej žilke.

Okrem prudkého návalu krvi v žilách, vône jeho pokožky, chuti jeho úst a vína si neuvedomovala absolútne nič. Jeho ruky skĺzli po jej tele. Postavila sa na špičky, objala ho a pevne sa k nemu pritisla celým telom.

Rufus sa potichu zasmial. Jednou rukou ju objal okolo šije a druhou si vyťahoval košeľu z nohavíc, porozopínal gombíky, a potom si ju strhol z pliec. Po celý ten čas ju neprestával bozkávať. Jej ruky zatiaľ lacno a náruživo zvierali jeho mužné ramená. Odtiahol sa od nej a odkopol čižmy.

Portia sa šťastne smejúc, načahovala za ním, hľadala jeho ústa a útočila na ne. Aj Rufus sa rozosmial a znova si ju pevne pritiahol k sebe. Bozkával ju a jeho jazyk objavoval sladké zákutia jej úst. Dovolila mu všetko a neuvoľnila objatie ani vtedy, keď sa balansujúc raz na jednej, raz na druhej nohe, snažil zbaviť nohavíc.

Potom sa jeho prsty zamerali na gombíky jej košele, aby vzápätí vkĺzli pod látku. Nežne sa dotýkali jej horúcich pŕs, prešli na plecia a poľahky stiahli košeľu. Objal ju a pevne sa pritlačil o jej nahý hrudník. Cítil, ako jej drobné prsia zareagovali na dotyk jeho zarasteného tela. Iba na chvíľu sa od neho odtiahla, aby mu pomohla rozopnúť opasok. Jediným pohybom ju oslobodil zo zovretia nohavíc a jej pokožka sa pod dotykmi jeho drsných rúk pokryla zimomriavkami.

Zľahka ju potisol a položil na posteľ. Nohavice sa jej zachytené o čižmy zhúžvali na kolenách. Nadvihol jej nohy, stiahol čižmy a hodil ich za seba. S buchotom dopadli na železný kozlík pri kozube. Ponožky, spodky aj nohavice jej vyzliekol rovnako rýchlo a až vtedy si uvedomila, čo sa bude diať.

Vedela, že stačí naznačiť, aby ho zastavila. Ale vedela aj to, že ho sama zvádzala a vyzývala, aby sa zmocnil jej nevinnosti. No on o tom, že je panna, nemal ani potuchy.

Tá chvíľa nastala. Jeho široké dlane sa posúvali po jej nohách od členkov ku stehnám, nežne hladkajúc hodvábnu bielu pokožku. Celé telo i jeho najtajnejšie zákutia sa chveli od očakávania toho, čo malo prísť, čo ju robilo žiaducou a zároveň zraniteľnou. Pozrela do jeho očí jasných a čistých ako letná obloha a v ich hĺbke sa odrážala celá jeho duša. Vyčítala z nich nežnú a nástojčivú žiadosť, na ktorú malo dať odpoveď len jej telo.

V očiach sa mu zjavilo prekvapenie, keď sa jej nedotknuté telo zdráhalo prijať ho, no zároveň z nich vyčítala obdiv. No skôr než mohol Rufus čokoľvek urobiť, nástojčivo mu zovrela boky nohami a umožnila mu, aby do nej vnikol. Slastne zastonal a Portia sa ocitla v zázračnom víre naplnenia a odovzdania hĺbky svojej bytosti.

Po chvíli cítila blížiaci sa začiatok dosiaľ nepoznanej rozkoše, ktorú však Rufus nečakane prerušil a jeho mohutné telo kleslo na ňu. Zhlboka dýchala a nasávala vôňu jeho pokožky orosenej kvapôčkami potu. Premkol ju zvláštny a bolestivý pocit prázdnoty, ktorú Rufus odmietol vyplniť.

Pomaly sa nadvihol a oprel sa o lakeť. Hľadel do ženských očí, ktoré odrážali sklamanie z nenaplnenej túžby.

„Prečo si mi to nepovedala?“ spýtal sa vyčítavo tichým, pokojným hlasom.

„Na tom predsa nezáleží,“ odvrkla a snažila sa potlačiť slzy, pretože sklamanie preniklo až k jej srdcu. Bolo jej do plaču od potupy a pocitu rozčarovania, ktorý tak dobre poznala. „Hneváš sa?“ hlesla bez života.

„Zbadala by si, keby som sa hneval,“ odvetil stroho.

„Nezáleží na tom,“ zopakovala. Nahnevane si uvedomila, že len ťažko potláča plač.

„Ale mne na tom záleží, líštička.“ Rufus si ľahol na chrbát a ruku nechal položenú na jej bruchu, akoby ju tam zabudol.

„Nemám vo zvyku zbavovať dievčatá panenstva. Ak by som to urobil, musel by som…“ Vzdychol. „Dopekla, ako som to mal vedieť?“

„Nemohol si to vedieť.“ Bolo len prirodzené, že podľa jej výzoru a správania usúdil, že je skúsená aj vo veciach lásky. Vedel, ako doteraz žila a z akého prostredia vyšla. Prehltla slzy, otočila hlavu a potajme si utrela oči do prikrývky.

Rufus si sadol. „Mala si mi to povedať,“ poznamenal nežne, „bol by som to urobil inak.“

„Ako?“ Portia bola aj napriek sklamaniu zvedavá. „Myslela som si, že sa to robí vždy takto.“

„To áno,“ odvetil, sklonil sa nad ňu a prstom prešiel po jamke medzi bledými vyvýšeninami jej pŕs. „Ale bol by som jemnejší.“

Pri jeho slovách a uprenom pohľade sa jej srdce divoko rozbúchalo. Nerozumela výrazu v jeho očiach a ani nevedela, o čom hovorí, a čoraz nástojčivejšie sa jej zmocňovala predtucha niečoho nepoznaného a zároveň vzrušujúceho.

„Povedz, čo cítiš.“ Položil jej ruku na prsník a celkom ho zakryl.

Portia sa snažila nájsť slová, ktorými by vyjadrila svoje pocity. Pod jeho teplou dlaňou cítila napätie a po celom tele jej naskakovali zimomriavky. „Zdalo sa mi, že… sa malo stať niečo, čo sa nestalo.“

Usmial sa. „Myslím si, že sa toho stalo až príliš veľa, ty moja líštička.“ Sklonil hlavu k druhému prsníku, zľahka ho poláskal perami a opäť vychutnával nezvyčajnú jemnosť jej pokožky. Vo svetle sviečky vyzerala ako najjemnejší snehobiely hodváb. Zľahka prešiel jazykom po jednej zdurenej bradavke a ona slastne zavzdychala.

Nadvihol hlavu. V jej očiach sa zračil údiv. Ošiaľ z tanca sa vytratil a vystriedala ho naliehavá túžba, ktorá ich priviedla do tejto komôrky. Vyčítal z nich ešte niečo viac – narastajúcu žiadostivosť, ktorá ich oboch znovu opantávala.

Rukou skĺzol na jej obnažené brucho a zľahka ho pohládzal. Portia vzdychla. Zmätená od prílivu nepoznanej slasti a búriacej sa krvi v žilách, otočila hlavu nabok. Vsunul ruku medzi jej stehná a ona mu plná očakávania poslušne uvoľnila cestu. Dych sa jej zrýchlil a nedočkavé telo vítajúce dotyky jeho prstov sa zmietalo vo vlnách rozpačitého pôžitku.

Znovu sa prisal na jej pery. Uvedomila si, že to, čo robí, v nej vyvoláva hriešne pocity, ktorým sa však nedokázala brániť. Blížil sa okamih, ktorý prežívala už pred chvíľou a ktorý Rufus tak nemilosrdne ukončil. Všetky svaly na tele mala napäté. Zovrela stehná, uväzniac v nich jeho ruku, a presiaknutá neodbytnou túžbou stratiť sa vo vyvrcholení ho neúprosne priťahovala k sebe. Vytiahol ruku z medzery jej stehien a vsunul jej ju pod zadok. Zľahka ho nadvihol a otvoril si cestu do jej rozhorúčeného a vlhkého vnútra. Jazykom prešiel po jej potvorených ústach a šepkal jej nežné slovka, ktoré tak veľmi potrebovala počuť.

Nežne ju bozkával na viečka, na konček nosa a druhou rukou hladkal jej napäté prsia. Keď oblizol slané kvapôčky potu perliace sa na jej tele, z hrdla sa jej vydral slastný vzdych. Vnímal výzvy jej tela a celé Svoje úsilie upriamil na ich uspokojenie. Vytušil, že je opäť pripravená prijať ho a ani na chvíľu nezaváhal. Vášnivo sa jej zmocnil a ona kŕčovito zaryla prsty do jeho pliec.

Pevne ju objímal a dovolil jej i sebe naplno precítiť ten nádherný pocit úplného odovzdania tiel i duší. Doprial jej čas, aby sa spamätala a keď otvorila viečka oťažené vášňou, v jej pohľade sa zračilo slastné omámenie. Natiahla sa k nemu a dotkla sa jeho úst. Usmiala sa. Bola nádherná. Krehká a nežná.

Pomaličky sa opäť začal pohybovať v rytme doznievajúcich lúčov jej uspokojeného tela. Znovu sa dotkla jeho úst a potom skĺzla na jeho brucho, ktoré sa pod jej dotykom inštinktívne spevnilo. Prekvapila ho svojou nehou a nefalšovanou radosťou z milovania. Takmer nečujne vzdychol a odtiahol sa.

Chytila mu hlavu do dlaní a položila si ju na prsia. Po chvíli sa znova odtiahol, sťažka klesol na posteľ a snažil sa upokojiť svoj zrýchlený dych. Mlčky ležali vedľa seba a počúvali huriavk doliehajúci z krčmy, ktorý sa zdal ešte bujarejší a veselší než predtým.

Rufus otvoril oči, nadvihol sa a oprel o lakeť. Prešiel jej prstom po lícnych kostiach a lenivo sa usmial. „Teraz to bolo lepšie?“

„Nádherné!“ vzdychla a lišiacky sa usmiala.

Po chvíli Rufus vstal z postele a podišiel ku stolíku, na ktorom stála karafa s vínom. Napil sa a potom ju pridržal Portii pri ústach. Dychtivo si z nej odpila a znovu si ľahla na vankúš.

„Neviem, či som práve teraz neporušila dohodu,“ povedala a pôvabne sa usmiala.

„Akú dohodu?“ Rufusovi sa zapáčil jej úsmev a nechal sa ním nakaziť.

„S Oliviou a Phoebe sme uzavreli dohodu,“ vyriekla s predstieranou vážnosťou. „Dokonca sme ju spečatili krvou. Prisahali sme, že sa nikdy nevydáme a nebudeme žiť ako ostatné ženy. A teraz neviem, či sa ten sľub týkal aj straty panenstva.“

Prekvapený Rufus nadvihol obočie a zamračil sa. „Oliviu poznám, ale kto je Phoebe?“

„Dianina mladšia sestra. Stretli sme sa na Catovej svadbe.“ Portiin úsmev mal v sebe príchuť trpkosti, keď si spomenula, čo ich spojilo. „Cítili sme sa všetky tri odstrčené… nechcené. Stačilo pár minút v jedno slnečné popoludnie a stali sa z nás priateľky na život a na smrť.“

Počas posledných hodín Rufus úplne zabudol na Cata Granvilla. Zabudol aj na to, ako a prečo sa toto dievča objavilo v jeho blízkosti, i na otázku, čo s ňou ďalej.

„Stalo sa niečo?“ spýtala sa ho náhlivo, keď zbadala, že zvážnel.

Rázne pokrútil hlavou. „Zajtra nás čaká dlhá cesta. Mali by sme sa aspoň trochu vyspať... ak sa nám vôbec podarí zaspať pri tom hluku.“

Portia mala pocit, akoby na nich dopadol chladný tieň a jej radosť sa vytratila do nenávratná. Uvažovala, či jej slová Rufusovi nepripomenuli, že aj ona je členkou rodu Granvillovcov. Príliš bolestne si to uvedomovala aj ona sama. Všetkých Granvillovcov bez mihnutia oka zradila v Rufusovom náručí. Aj Jack by ju pokladal za zradkyňu? Možno nie. Veď on sám si počas života užíval plnými priehrštiami rozkoš a nikdy sa nezamýšľal nad dôsledkami svojho konania, a už vôbec si nerobil ťažkú hlavu kvôli nejakým morálnym princípom.

Čo s ňou teraz bude? Zmení sa niečo po tom, čo spolu s Rufusom prežili? Ani sama poriadne nevedela, čo by sa vlastne malo stať.

„Nie som ani trochu ospalá,“ povedala po chvíli. Vyskočila z postele a pod pláštikom veselého úsmevu sa usilovala ukryť nepríjemné myšlienky. „Aj gajdoš ešte hrá. Poďme dolu.“ Zohla sa a začala zbierať svoje šaty.

Rufus zaváhal. Vďaka bláznivej a bujarej zábave by mohol predĺžiť vychutnávame sladkého zabudnutia a nemyslieť na to, čo ho čaká zajtra. „Ty máš ale výdrž!“ zašomral a začal sa obliekať.

Fannin dom pochybnej povesti stíchol až nad ránom. Krčma vyzerala ako po boji. Pomedzi poprevracanými stolmi a stoličkami sa preplietali psy, ktoré si hľadali niečo pod zub medzi zvyškami jedál a chrápajúcimi telami opitých mužov, ktorí ležali tam, kde odkväcli.

Rufus bol medzi poslednými, ktorí to vzdali. Portiu, vyčerpanú od únavy, našiel schúlenú spať pri kozube. Zodvihol ju na ruky a odniesol hore schodmi. Položil ju na posteľ, prikryl a ľahol si vedľa nej. Než sa opäť vydajú na cestu, môžu si dovoliť len dve hodiny spánku. Nebol to dostatočný odpočinok po búrlivej noci, no muselo im to stačiť. Sú predsa dospelí a musia znášať následky prehýrenej noci.

Cato Granville nadvihol zrak od kôpky listov a pozrel na dvere, na ktoré niekto vytrvalo klopal. „Ďalej!“

Na jeho prekvapenie do izby vkĺzla Olivia. Nespomínal si, kedy ho prišla naposledy pozrieť v pracovni a s vynaložením veľkého úsilia sa snažil potlačiť mrzutosť.

Olivia sa uklonila a chvíľu ticho stála. Mala na sebe nevýrazné šaty, ktoré jej ani trochu nepristali. Ich tlmená žltkastohnedá farba neladila s jej pleťou ani tmavými vlasmi. Vyzerá tak fádne, pomyslel si smutne. Náhle mu prišlo na um, že si vôbec nepamätá, kedy videl svoju dcéru v niečom, čo by jej naozaj svedčalo. Pomyslel si, že musí Diane naznačiť, aby Oliviu trochu usmernila pri výbere šiat.

„Chcela som sa len opýtať na P-Portiu, pane,“ prehovorila Olivia napokon. „Kedy sa v-vráti?“ Jej čierne oči naňho bolestne hľadeli a prsty kŕčovito zvierali sukňu.

„Tá záležitosť je veľmi zložitá, dcérka,“ odvetil Cato vyhýbavo. „Neviem, čo s ňou Decatur zamýšľa.“

„A-ale to nie je spravodlivé!“ namietla Olivia. Horúčkovito sa snažila nájsť vhodné slová a vysloviť ich bez zajakávania. „Mali uniesť mňa a nie ju. Musíte ju priviesť domov.“

Catovi sa nepáčili Oliviine výčitky a prekvapil ho aj náhly výbuch emócií jeho zvyčajne pokojnej dcéry.

„Teba sa to netýka, Olivia!“ odvetil stroho. „A už vôbec neviem, čo si mám myslieť o tvojej nezdvorilosti. Môžeš ísť!“

Olivia sa prudko začervenala. Potichu sa uklonila a vycúvala z pracovne. Zavrela za sebou dvere, oprela sa o ne a pokúšala sa upokojiť. Intervencia u otca si vyžadovala veľkú dávku odvahy, no nič ňou nedosiahla. Skôr naopak, iba čo ho nahnevala.

Hodiny na veži odbili štyri. Znechutene si spomenula, že má ísť s Dianou do komory. Začali z nej miznúť zaváraniny a Diana chcela vypočuť slúžku, ktorá ich mala na starosti. Ona, jej nevlastná dcéra, sa mala pri tom podučiť, ako viesť domácnosť.

Odstrčila sa odo dverí a namrzene sa šuchtala po chodbe k obytnej časti veže. Na konci chodby zahla za roh.

„Pozrime sa, veď je to moja malá sestrička!“ ozvalo sa nečakane.

Olivia zodvihla hlavu a okamžite jej zovrelo hrdlo. Bol to Brian Morse, jej nevlastný brat, kto jej skrížil cestu. Tak predsa prišiel! A Portia je preč, hoci jej sľúbila, že ju pred ním ochráni.

Brian Morse bol štíhly muž s podlhovastou tvárou, malými hnedými očami a so žiarivými plavými vlasmi padajúcimi do čela.

Portia by sa ho určite nezľakla. „N-nie som tvoja sestra,“ vyhlásila naoko pokojne.

„No tak, m-m-moje m-m-alé, n-n-nahnevané d-d-dievčatko,“ vysmieval sa jej. Natiahol ruku a pokúšal sa ju chytiť za plece.

Odskočila od neho. Z jej čiernych očí v poblednutej tvári naňho sršala spŕška odporu, ale aj strachu. „N-nedotýkaj sa ma!“

Zasmial sa rovnakým posmešným tónom. „Zmenila si sa, sestrička.“

Náhlivo vykročila a prešmykla sa popri ňom. Po prvý raz v živote sa rozbehla hľadať útočisko v Dianinej spoločnosti.

Brian Morse ju pozoroval s pobaveným úsmevom na tenkých perách. Vyrástla z nej celkom pekná mladá žena, pomyslel si. Olivia bola na svoj vek vysoká a naozaj pekne žensky tvarovaná. No ani na okamih nezapochyboval o tom, že po duševnej stránke zostala rovnako neistá. Vzbudzovala súcit tak isto ako pred rokmi a takéto stvorenie nebolo súce na doberanie. O to viac sa v jej trápení vyžíval.

Neprestával sa usmievať. Bolo by zaujímavé zistiť, ako ďaleko by mohol zájsť. Pred štyrmi rokmi mu nerobilo žiaden problém dohnať ju do hystérie. Vtedy nariekala ako dieťa, ktoré prišlo o najmilšiu hračku.

Vykročil ku Catovej pracovni, energicky zaklopal na dvere a na pozvanie vošiel dnu.

Keď Cato zbadal návštevníka, nadvihol sa zo stoličky. „Brian, nevedel som, či za týchto okolností prídeš.“

„Táto vojna rozdelila mnohé rodiny, pane.“ Brian potriasol nevlastnému otcovi rukou. „Rešpektujem vaše rozhodnutie, napriek tomu, že s ním nesúhlasím.“

Cato mu naznačil, aby si sadol. Potom sa posadil aj sám. Brianove odpovede boli slušné, no zároveň mu vždy pripadali falošné a úskočné.

„Och, prepáč…“ Cato pozabudol na povinnosti hostiteľa a znovu vstal. „Víno?“ Nalial z karafy do dvoch cínových čiaš a jednu z nich podal hosťovi. „O tvoj sprievod sa postarajú v kuchyni.“

„Prišiel som sám.“

„Naozaj?“ Cato od údivu nadvihol obočie. „V týchto dňoch nie je v týchto končinách príliš bezpečne pre osamelého jazdca.“

„Som na súkromnej misii v službách princa Ruperta.“ Brian sa pyšne usmial a odpil si z vína.

„Bude lepšie, ak si to necháš pre seba,“ odvetil Cato sucho. „Ako dlho sa tu chceš zdržať?“

Brian očividne znervóznel. „Ak tu nie som vítaný, povedzte mi to otvorene, pane.“

„Podporuješ kráľa a z tohto hľadiska nie je tvoja návšteva namieste,“ vysvetlil Cato. „Ale si členom mojej rodiny a ako taký si na tomto hrade vždy vítaný a môžeš tu zostať tak dlho, ako budeš chcieť.“

„Moja návšteva má rýdzo spoločenský charakter. Prišiel som splatiť dlh, ktorý mám voči lady Granvillovej. Hlboko sa ospravedlňujem, že som nemohol prísť na vašu svadbu.“

Cato si odpil z vína a mlčky prikývol. Dobre vedel, prečo Brian nemohol prísť na svadbu. V tom čase bol totiž v parížskom väzení kvôli nezaplateným dlhom.

„Pred chvíľou som stretol Oliviu,“ pokračoval Brian. „Je z nej hotová mladá dáma. Keď som ju videl naposledy, bola len dievčatko.“

„Áno,“ pritakal Cato zachmúrene. Potiahol šnúru zvonca na privolávanie služobníctva. „Istotne si potrebuješ po dlhej ceste oddýchnuť a trocha sa osviežiť…“ Keď vošiel komorník, požiadal ho: „Bailey, odprevaď pána Morsa do hosťovskej komnaty a prikáž niektorému zo sluhov, aby mu bol neustále k službám.“

Sluha sa uklonil a zastal pri dverách, aby Brian mohol vyjsť.

„Len čo si odpočinieš, ohlásim ťa u lady Granvillovej,“ navrhol Cato.

Dvere za nevítaným hosťom sa zatvorili. Cato klesol na vyrezávanú dubovú stoličku, prekrížil si nohy a dlhými prstami klopkal po stole. Prečo asi Brian tak zrazu prišiel? Ak slúži princovi Rupertovi, bude sa snažiť zistiť čo najviac o veľkosti jeho posádky a o jej pripravenosti na vojnu. Ale to predsa nie je žiadnym tajomstvom. To už vie takmer každý v šírom okolí.

Najdôležitejšie je, aby sa nič nedozvedel o poklade, ktorý sústreďuje v tajných priestoroch hradieb. Nesmie sa dozvedieť, koľko majetku zhromaždil pre Parlament. Keď príde čas, pošle ho tam, kam patrí. Vtedy už Brian Morse určite nebude jeho hosťom.

Natiahol sa za čašou s úsmevom na perách. Nebol to radostný úsmev. Tým pokladom zabije hneď tri muchy jednou ranou: pomôže Parlamentu, chytí Rufusa Decatura a vyslobodí Portiu. Rufus je totiž pripravený urobiť čokoľvek, aby získal späť majetok kedysi patriaci jeho predkom. Bude to tá najsladšia návnada, ktorá ho vláka do pasce. A ak v Decaturovej hre nemá Jackova dcéra prsty, potom jej porážka únoscu prinesie vyslobodenie.

Dvanásta kapitola

„Do večera do Newcastlu určite nedorazíme,“ skonštatoval Will a zahľadel sa na špinavosivú oblohu, veštiacu sneženie.

„Budete musieť prenocovať na ceste.“ Rufus sa obzrel na sprievod. Zvieratá vyzerali oveľa čerstvejšie než jazdci. Tí mali červené oči a ledva sa udržali v sedlách. Niektorí z nich sa driemajúc, opierali o konské šije.

Portia šla vedľa Rufusa. Viečka jej oťažievali, ale snažila sa bojovať s únavou, ktorá ju zmáhala čoraz nástojčivejšie. Will len rozpačito zažmurkal, keď Rufus so svojou nočnou spoločníčkou vykročili za brieždenia z jednej izby. Pretože on sám našiel rozkoš v náručí jednej z Fanniných neviestok, Rufusovi pripadali komické bratancove rozpaky. Jediné, čo ospravedlňovalo jeho správanie, bola skutočnosť, že Will sa s takou ženou, ako je Portia Worthová, ešte nestretol.

Rufus však dobre vedel, že Portiina mlčanlivosť nesúvisela s Willovou reakciou. V chladnom svetle rána sa jej v mysli opäť vynorila naliehavá otázka, na ktorú nechcela myslieť pri milovaní. Čo bude teraz? Zmení sa niečo na jej postavení zajatkyne, keď sa v noci s potešením oddávala svojmu únoscovi? Bola zmätená. Neprežívala ani pocity víťazstva, ale ani porážky. Poočku hľadela na Rufusa, no z jeho kamenného výrazu nedokázala vyčítať vôbec nič. Odkedy vstali, nemali príležitosť porozprávať sa. Rufusa príliš zamestnávalo naháňanie rozospatých vojakov, aby konečne vstali a pripravili sa na cestu. Portia si všimla, že mu to nespôsobovalo ktovieaké potešenie, ale nikto nešomral a ani sa nesťažoval na šťavnaté nadávky veliteľa.

Zrazu sa pri nich zjavil plukovník Neath. „Hlavu mám ťažkú ako z olova.“ Unavene pozrel na oblohu a dodal: „Zdá sa, že bude snežiť.“

„Hej,“ pritakal Rufus. „Budete si musieť nájsť nejaké prístrešie na prenocovanie. Máte stany?“

„Máme všetko, čo treba,“ odvetil Neath. „Vy nepôjdete s nami?“

Rufus pokrútil hlavou. „Nie. Do Newcastlu pôjde Will s polovicou mojich mužov. My sa odpojíme v Rothbury.“

Portia spozornela. Rufusov plán počula po prvý raz, no neznamenal odpoveď na jej otázku, čo ju čaká.

Penny si zvykla na svoje miesto medzi ostatnými koňmi, a tak ju Portia vôbec nemusela kontrolovať. Trochu si zdriemla, keď zrazu sprievod prudko zastavil. Striasla sa a narovnala v sedle. Zostali stáť na križovatke.

„Tu sa rozdelíme, Neath.“ Rufus sa uklonil a potriasol mu rukou. „Želal by som si, aby sme sa zoznámili za iných okolností.“

„Súhlasím s vami.“ Neath sa obradne uklonil a podal mu ruku. „Želám vám bezpečnú cestu, no isto chápete, že šťastie vám želať nemôžem.“

Rufus sa zasmial a zodvihol ruku na pozdrav. „Boh vás opatruj, Neath. A dávajte si pozor, aby ste mohli ešte dlho bojovať… Will, dúfam, že sa do týždňa vrátiš. Ak sa ti v Newcastli zapáči a budeš sa tam chcieť zdržať, daj mi vedieť.“

„Prečo by som sa tam mal zdržiavať?“ spýtal sa Will nechápavo.

„V mestských štvrtiach číhajú na mužov mnohé lákadlá,“ poznamenala Portia s úškľabkom.

Will sa začervenal. Aj jeho kôň pochopil, že pán je akýsi nesvoj a nervózne hrabal predným kopytom sneh.

„Nechcela som vás uviesť do rozpakov,“ dodala rýchlo Portia, no ospravedlnenie minulo cieľ a Will sa ešte väčšmi začervenal.

Rufusovi prišlo bratanca ľúto. „Budeš mať veľa povinností, Will, na flirtovanie ti nezostane čas,“ poznamenal a zvrtol Ajaxa. „Šťastnú cestu!“

„Šťastnú cestu, Will!“ zakričala Portia, keď sa jej Penny vydala za Ajaxom na úzky chodník spolu s ostatnými pätnástimi jazdcami.

Po chvíli Rufus zastal na malom výbežku a zahľadel sa na zástup jazdcov tiahnuci sa po úzkej, hrboľatej ceste do Newcastlu, ktorá sa strácala za lesom. Potom otočil Ajaxa a znova vykročil.

Portia si spomenula, čo Rufus povedal, než sa rozdelili. „Toto je panstvo Rothbury? Tvoje dedičstvo?“

Rufus chvíľu mlčal. „Toto bolo moje dedičstvo,“ upresnil napokon takmer nečujne.

Trpký tón jeho hlasu umlčal jej ďalšie otázky.

Keď prechádzali po krajine, Portia cítila, ako Rufusa pohlcuje hnev i pocity krivdy a dopadajú naňho ako čierny závoj. Nemala chuť hovoriť. Pravdu povediac, nikomu nebolo do reči a jediným zvukom, ktorý ich sprevádzal, bolo rytmické klopkanie konských kopýt a cinkot ostrôh.

Rufus spočiatku bojoval s neodbytným nutkaním ísť touto cestou. Vedel, čo riskuje, ale bola to najkratšia cesta do osady. Po úspešnom útoku na Neatha sa jeho oddiel sa cítil silnejší a jeho sebavedomie vzrástlo. Myslel si, že už ovládol svoj hnev voči Granvillovi, ale keď sa blížili k panstvu jeho predkov, opäť ho pohltili temné chmáry posadnutosti pomstou.

Keď dorazili bližšie, pochopil, že sa nedokáže ubrániť pred nenávisťou, ktorú v sebe od detstva pestoval. V mene svojho otca… na očistenie jeho pamiatky, nemôže odpustiť. A nikdy nezabudne, ako im bolo ukrivdené.

Otočil sa v sedle. „Tu vás nechám. Choďte ďalej a ja vás neskôr dobehnem,“ prihovoril sa Georgeovi vyrovnaným hlasom.

Z pohľadu Georgeových očí vyčítal ľútosť a hlboké znepokojenie, pretože jeho starý druh presne vedel, kde sú. „Naozaj ta chcete ísť, pane?“

Rufus prikývol.

„Kam ideme?“ spýtala sa Portia.

„Choď s Georgeom.“ To bolo všetko, čo jej na to povedal. Zvrtol Ajaxa, preskočil jarok a vyšiel na zasnežené pole, z ktorého kde-tu trčal trs trávy.

„Tak poďme, dievčinka,“ povedal George a podišiel k Portii. „Pán nás neskôr dohoní.“

Portia nechala Penny voľnosť. „Potrebujem si odskočiť.“

George prikývol a pomyslel si, že v istých veciach si človek nevyberá.

Portia zišla z chodníka a počkala, pokým všetci prešli okolo nej. Potom otočila Penny a pohnala ju do cvalu k miestu, kde sa od nich oddelil Rufus. Pole sa mierne dvíhalo a keď Penny vyšla na vrchol kopca, zbadala Rufusa len kúsok pred sebou na hrebeni. Sedel na koni a hľadel do údolia pod sebou. Z jeho strnulej postavy sršalo niečo zastrašujúce. Radšej som mala zostať s Georgeom, pomyslela si znepokojene.

Už-už sa chcela otočiť, keď sa Rufus náhle obzrel. Aj na diaľku si všimla jeho pohľad. Vyzeral, akoby sa utápal v temnote svojho neutíchajúceho hnevu.

Nič o ňom nevie. Len včera jej povedal o svojom osude… Vlastne nie. Už jej to povedal dávno predtým, ale doteraz si neuvedomovala pravdivosť jeho slov. Krehká dôvera zrodená minulej noci sa v okamihu roztrieštila na márne kúsky.

„Poď sem. Chcela si to vidieť, či nie?“ zavolal trpko a zároveň výsmešné.

Nechcela nič vidieť, no jednako ho poslúchla. Priťahoval ju tak ako diabol priťahuje svoje obete. Pomkla Penny do cvalu, až kým nezastala pri Ajaxovi.

„Chceš vidieť dielo Granvilloovcov?“ spýtal sa. „Tak sa pozeraj!“ Bičom ukázal do údolia.

Portia pozrela smerom, ktorý jej ukázal, a zbadala obhorené ruiny, ktoré boli kedysi hrdým sídlom postaveným z červených tehál. Aj napriek zrúcaným múrom vytušila štýl stavby, ktorá tu kedysi stála. Z trsov vysokej suchej buriny na nádvoriach trčali len zvyšky komínov zo zdemolovaných kozubov. Medzi porozhadzovanými škridlami zo striech sa ligotali úlomky skla z okien. Park, kedysi určite oplotený a vzorne upravený, vyzeral ako džungľa pokrytá divo rastúcim krovím. Aj cestička voľakedy vysypaná jemným štrkom, ktorá viedla ku vchodovým dverám, bola zarastená burinou.

Portia hľadela na spúšť v nemom úžase.

„Tu som sa narodil,“ prehovoril Rufus a uprel na ňu zlostný pohľad. „Mal som osem rokov, keď vďaka Granvillovi zabili môjho otca a do nášho domu, ktorý tu stál už dávno pred Viliamom Dobyvateľom, vhodili fakľu a zapálili ho. A nás zahnali do hôr ako nejaké divé zvery.“

„Jack mi povedal, že tvoj otec spáchal samovraždu,“ namietla Portia a cítila, že jej vyschlo v hrdle. „Nezabil ho Granville.“

„Áno, zastrelil sa sám, ale len preto, aby sa vyhol ponižujúcej poprave zradcu,“, vyhlásil Rufus. „Urobil to, aby sa jeho syn nemusel pozerať na jeho poníženie a trest za niečo, čo nespáchal. Muž, ktorého viac ako dvadsať rokov považoval za svojho priateľa, ho zradil tak podlo, že sa radšej rozhodol skoncovať so životom.“

Portia ešte chvíľu pozorovala Rufusovu tvár a potom sa opäť zahľadela na ruiny šesťstoročného šľachtického sídla. Nedokázala zabudnúť na jeho tvár, ktorá ju tak desila. Zdalo sa jej, že na ňu zabudol.

„Catov otec, George Granville, dostal ako odmenu za svoju zradu správcovstvo nad všetkými pozemkami Rothburyovcov,“ pokračoval v rozprávaní, ale svoje slová neadresoval jej, ale sebe. „Myslel som si, že donútim Granvilla, aby mi vrátil všetko, čo mi kedysi patrilo. Preto som chcel uniesť jeho dcéru. No namiesto nej…“

Stíchol a pozrel na ňu. Z jeho pohľadu nedokázala nič vyčítať.

„Prisahal som, že otca pomstím, a Boh mi v tom pomôže,“ dodal trochu miernejšie, ale jeho hlas nedokázal skryť zlosť. „Chcem, aby ten potkan trpel za všetko, čo nám spôsobil.“

Portia si zhrozene pomyslela, že Rufus myslí vážne každé svoje slovo. Snažila sa vžiť do jeho kože. Toľko v živote stratil! Od ôsmich rokov žil bez otca. Odňali mu všetky jeho práva a vyrastal v krutom a tvrdom svete na okraji spoločnosti ako vyhnanec.

„A čo tvoja matka?“ spýtala sa opatrne.

„Zomrela pri pôrode mojej sestry, päť mesiacov po tom, čo nás vyhnali z domu.“ Jeho hlas znel skľučujúco a cudzo. „Všetci sa báli pomôcť prenasledovanému vyvrheľovi, aj vdove po odsúdenom zradcovi. Dieťa zomrelo o niekoľko hodín.“

„Panebože!“ Portia sa snažila potlačiť predstavu chlapca, ktorý sa bezmocne prizerá na matku, umierajúcu v pôrodných bolestiach. Chlapca, ktorý bol dovtedy hýčkaným dedičom a ktorý zrazu zostal sám a bez domova.

Nemohla sa však zbaviť presvedčenia, že Rufus aj napriek všetkému nekoná správne. Pokým bude otrokom pomsty, nikdy nebude šťastný. A túžba po pomste napokon zahubí aj jeho.

„Ale Cato nezabil tvojho otca,“ namietla. „Bol vtedy chlapec ako ty. Nemôžeš ho brať na zodpovednosť za činy jeho otca.“

„Prehovorila krv Granvilľovcov,“ zasipel Rufus potichu. „Chvíľkami sa mi podarí zabudnúť na to, kto si, ale netrvá to dlho.“

„Lenže ja na to nedokážem zabudnúť ani na chvíľu,“ namietla pokojne. „Nemôžem umlčať hlas svojej krvi.“

Rufus sedel mlčky na Ajaxovi a znovu sa zahľadel na ruiny svojho rodného domu.

Portia chytila uzdu do rúk. „A keďže na tú krivdu nie si schopný zabudnúť, v tvojom živote niet pre mňa miesta. Vždy budem pre teba len nepriateľom.“ Bola to nevyvrátiteľná a bolestná pravda.

Pozrel na ňu zachmúreným pohľadom. „Máš pravdu. Odtiaľto je na hrad Granvillovcov už len hodina cesty smerom na juh. Chod' domov. Vráť sa tam, kam patríš.“

Portia neprotestovala a poslušne otočila koňa. Vrátila sa nazad na cestu a potom zamierila na juh. Neobzrela sa, no v mysli sa jej neustále vynáral obraz muža sediaceho na koni, osamoteného so svojou krivdou a túžbou po pomste.

Vracala sa do nepredstaviteľnej neistoty, s určitosťou však vedela, že spomienky na to, čo prežila s Rufusom, ju budú prenasledovať a mučiť každý deň. –

Niekoľkokrát sa musela spýtať, či ide správnym smerom, ale napokon sa ocitla na granvillskom panstve. Asi po hodine, ako nechala Rufusa samého, zbadala na vŕšku pyšný hrad svojho strýka. Nevyznala sa vo svojich pocitoch a zúfalstvo v nej narastalo s každým krokom, ktorý ju vzďaľoval od Rufusa Decatura. Pripadala si ako v zlom sne, ako vtáča vyhodené z hniezda, a vôbec jej nepomáhalo, keď sa presviedčala, že to hniezdo opustila z vlastnej vôle. Aj keď v detstve prežila veľa podobných situácií, ani jedna ju nepripravila na takúto zdrvujúcu bezútešnosť.

Dorazila k padaciemu mostu a strážnici si ju podozrievavo premeriavali. Keď povedala, kto je, váhavo otvorili bránu a vpustili ju k strážnej búdke. Jeden zo strážcov chytil Penny za opraty. „Zavolajte seržanta Cramptona. Dievča je späť!“ zakričal.

Portia sa unavene zošuchla zo sedla a v strážnej búdke čakala na Gilesa Cramptona. Privítanie nečakane sa vracajúcej rukojemníčky bolo viac strohé než srdečné.

O chvíľu prišiel zadýchaný Giles. Práve večeral a v ruke držal kockovaný obrúsok. Civel na ňu a dlhú chvíľu sa nezmohol na slovo. „Kde sa tu beriete?“ vyhŕkol napokon.

„Ušla som,“ odvetila. „Prečo ma nechcú pustiť ďalej, seržant?“ Portia sa snažila tváriť povýšenecky a jej odmeranosť na seržanta očividne zapôsobila.

„Lord Granville práve večeria,“ odvetil náhle. „Bude lepšie, ak pôjdeme rovno za ním. Poďte.“

Portia sa premohla a zahryzla si do jazyka, skôr než mohla namietnuť, že cestu do jedálne pozná a že ju nemusí odprevádzať ako väzňa chyteného pri pokuse o útek.
V jedálni sa Cato Granville práve úmorné snažil udržiavať nudnú konverzáciu s Brianom Morsom, zato lady Diana sa zmenila od prvej chvíle, ako jej manžel predstavil hosťa. Bol stelesnením závanu zo vznešeného kráľovského dvora. Moderným oblečením a zdvorilým správaním si ju celkom podmanil. Brian zas na oplátku využíval všetko svoje umenie flirtu, aby bol ešte príťažlivejší. Lady Diana bola jednoducho vo svojom živle. Priam žiarila od šťastia. O Catovi sa to rozhodne povedať nedalo.

„Ak by si chcel ísť na lov so sokoliarom, Brian, môžem –“ Cato stíchol, len čo začul hlasy za ťažkými dubovými dverami. Spoznal výrazný barytón Gilesa Cramptona. Vzpriamil sa zo stoličky a nedočkavo čakal, pokým sa dvere neotvoria.

„Prepáčte, že vyrušujem pri večeri, pane, ale –“

Cato prerušil seržanta, len čo vošiel. „V poriadku, Giles.“ Zložil si obrúsok. Nezbadal, že za seržantovým mohutným telom stojí postava v plášti. „Poďme do mojej pracovne. Ospravedlňte ma, drahá.“ Otočil sa ku svojej žene, uklonil hlavu a vykročil ku dverám. No vtom zastal v nemom úžase.

„Portia! Dobrý Bože, dievča! Ako si sa sem dostala?“

„Prišla pred chvíľou, pane,“ odvetil Giles náhlivo, nepustiac Portiu k slovu. „Prišla bez akejkoľvek Decaturovej výstrahy alebo upozornenia.“

„Myslím, že výstraha alebo upozornenie by bola namieste,“ vyriekol Cato pomaly a pokúšal sa pochopiť pozadie nečakaného návratu svojej netere. Čo to má znamenať? „Si v poriadku, dieťa? Nie si zranená?“

Portia pokrútila hlavou „Nič mi nie je. Len som hrozne unavená,“ odvetila pravdivo. „Mám za sebou dlhú cestu.“

„Áno, samozrejme. Poď, porozprávaš nám o tom.“

„Čo sa deje, pane?“ ozval sa zvedavý hlas lady Diany.

„Portia sa vrátila,“ odvetil Cato. „Nečakal som to… ale pokiaľ sa nedozviem, čo sa stalo, nemôžem vám povedať nič viac, drahá.“ Rázne za sebou zatvoril dvere. Objal Portiu okolo pliec a viedol ju do svojej pracovne s Gilesom za pätami.

Keď osameli, znovu šiju zvedavo premeral. „Čo sa stalo?“

„Pomýlili si ma s vašou dcérou,“ odvetila. „Ale to už určite viete.“

„Viem, že si ten sviniar brúsil zuby na Oliviu. Neublížil ti?“ spýtal sa s prižmúrenými očami.

Portia pokrútila hlavou. „Únos bol síce nepríjemný, ale v Decaturovej osade so mnou zaobchádzali celkom slušne,“ odvetila pokojne a pozrela mu rovno do očí.

„Povedala, že ušla, pane,“ oznámil Giles, nespúšťajúc z nej pochybovačný pohľad.

Portia zaváhala a Cato sa na ňu podozrievavo pozrel. „Je to pravda,“ prisvedčila opatrne. Ako mu to má vysvetliť?

„A prišla na čistokrvnej kobyle, pane,“ dodal Giles s neskrývaným podozrením.

„Na Dectaurovej kobyle?“

„Áno,“ prisvedčila Portia.

„Ukradla si ju?“

„Aj tak sa to dá povedať.“ Sklonila hlavu a oprela sa o stoličku. Tento výsluch jej ani zamak nebol po chuti. „Vlastne som si ju len požičala.“

„Ujsť z Decaturovej osady je takmer nemožné,“ podpichol svojho chlebodarcu Giles. „Vari nestrážili cestu, po ktorej utiekla?“

Portia naňho znepokojene pozrela. O čo mu ide? uvažovala v duchu.

„Kobylu mu musíme vrátiť,“ vyhlásil Cato rozhodne. „Neurobím Decaturovi takú láskavosť, aby ma mohol obviniť z krádeže!“

„Môžeme ju odviesť na hranice jeho územia a potom si určite nájde cestu domov aj sama, pane.“

„Áno, ale aj s odkazom pre priateľa Decatura,“ odvetil Cato zlostne a potom sa znovu otočil k Portii. „Čo sa stalo s tvojimi šatami?“

Portia sa zahľadela na svoj mužský odev. „Dotrhali sa, keď ma uniesli,“ vysvetľovala. „Mali len mužské oblečenie… V osade totiž nežijú žiadne ženy,“ dodala.

Cato prikývol. „Počul som o tom.“ Podišiel k nej a pozrel jej priamo do očí. „Zistila si tam niečo užitočné?“

„Neviem, čo pokladáte za užitočné, pane.“

„Mala si dojem, že je to vojenský tábor?“

„Áno. A veľmi dobre organizovaný. Decatur sa pripravuje na boj po kráľovom boku.“

Cato sa zamračil a premeral si Portiu od hlavy po päty. Hovorí pravdu? pýtal sa v duchu a tak ako Giles, ani on sa nedokázal, striasť tieňa podozrenia. Čo ak je jej nečakaný návrat súčasťou premysleného Decaturovho úskoku? Ako sa tomu dievčaťu podarilo nebadane vykĺznuť z jeho osady pripomínajúcej vojenskú pevnosť, a ešte k tomu na čistokrvnej kobyle? Nemôže si overiť, či mu neklame. Je dieťaťom jeho nevlastného brata a teraz sa naňho pozerá jeho očami. Môže jej veriť? Horúčkovito uvažoval, no nedokázal nájsť odpoveď.

Všimol si, že Portia sa ledva drží operadla stoličky a pod očami má výrazné tmavé kruhy. Nech sa už odohralo čokoľvek, teraz vyzerala na smrť unavená.

„Pohovoríme si o tom neskôr,“ povedal a odprevadil ju ku dverám. „Olivia sa veľmi poteší, keď ťa uvidí. Veľmi sa o teba bála. Lady Granvillová mi povedala, že nebude s nami večerať, lebo sa zle cíti. Je vo svojej izbe. Choď za ňou.“

„Iste, pane.“ Nohavice jej nedovolili vystrúhať dostatočne úctivú poklonu, a tak len kývla hlavou.

Len čo otvorila dvere na Oliviinej izbe, zabudla na svoje trápenie.

Olivia ležala v posteli prikrytá až po bradu. Mala zavreté oči a jej tvár bola belšia než vankúš. Vyzerala ako mŕtva. Cato jej síce povedal, že sa necíti dobre, no nečakala, že ju nájde až takú ubiedenú.

„Spíš?“ šepla.

„Portia!“

Olivia vyskočila z postele ako srna a Portiin strach sa razom vytratil. Chvalabohu, neumiera! pomyslela si a nahlas si vydýchla.

„Si to naozaj ty?“ Olivia začudovane civela na Portiu. „Ty máš nohavice?“

„Áno, som to ja… a v nohaviciach.“ Portia zatvorila dvere a podišla k posteli. „Prečo ležíš? Si chorá?“

„Som.“ Olivia chytila Portiu za ruky a kŕčovito ich stisla. „Och, som taká š-šťastná, že si nazad. Prečo máš na sebe to mužské oblečenie? Podarilo sa ti ujsť?“ Olivia sa nemohla na ňu vynadívať. Oči jej žiarili a do líc sa vracala farba.

Portia si sadla k jej nohám. „Je to dlhý príbeh, kačiatko.“

„Tak h-hovor už!“ naliehala Olivia a ešte silnejšie jej stískala ruky.

Portia mlčala. No naliehavá túžba vyliať si srdce bola príliš silná.

„No tak!“ žobronila Olivia.

Portia ju poslúchla. Snažila sa jej opísať prežité udalosti z nadhľadu, ale Olivia vycítila, že napriek posmešnému tónu, jej priateľku niečo trápi. Pochopila, že Portia, o ktorej si vždy myslela, že je silná a nezávislá, je zasiahnutá do hĺbky duše.

Dievča, ktoré jej bolo doposiaľ vždy oporou, potrebovalo teraz jej pomoc.

Olivie sa zmocnil náhly príval vrúcnosti. „Ty s-si doňho zaľúbená, však?“ hlesla, keď Portia stíchla.

Portia sa len smutno pousmiala. „Zaľúbená? Neviem, či je to láska, Olivia. Myslím, že som mala rada svojho otca… no možno som len bola od neho závislá, pretože bol tým jediným, čo som na svete mala. Nie, nemyslím si, že by medzi mnou a Rufusom Decaturom mohla vzniknúť láska.“

„Tak čo to potom je?“ naliehala Olivia a nepúšťala Portiine ruky.

Portia sa zahľadela kamsi do ďaleká a jediné, čo vnímala, boli Oliviine teplé, upokojujúce ruky. Čo to potom je? Vášeň, vzrušenie, zvedavosť? Najskôr trochu zo všetkého. A ak aj cítila počiatky zrodu hlbšieho citu, bolo jej jasné, že Rufusa by nikdy nezískala. Vždy bude preňho len úhlavným nepriateľom poznačeným pokrvným putom ku svojej rodine.

„Som si istá, že to nie je láska,“ vyhlásila napokon rázne. „Láska akéhokoľvek druhu nemá v mojom živote miesto.“

„Ale ja ťa mám veľmi rada,“ vyhŕkla Olivia presvedčivo a objala ju. „Málokto je mi taký blízky.“

„Stačilo, Olivia!“ Portia si zotrela slzy, ktoré jej vytryskli z očí a skotúľali sa jej po lícach. „Len sa pozri, čo si urobila!“

„Niekedy je dobré si p-poplakať.“ Olivia sa smutne usmiala a aj ona len horko-ťažko potláčala plač.

Portia chvíľu vzlykala a potom sa vymámia z Oliviinho objatia. „Som unavená a hladná ako vlk,“ vzdychla s previnilým úsmevom. „Neplačem.“

„Práve s-si plakala,“ namietla Olivia, naďalej sa nasilu usmievajúc.

„Sme to my ale za dvojicu!“ Portia sa rozosmiala cez slzy a konečne to bola opäť tá stará odvážna Portia. Prezrela si nedotknutý obsah podnosu, ktorý stál na stole. „To je tvoja večera? Nebude ti prekážať, keď sa o ňu podelíme?“

„Ja nie som hladná,“ ubezpečila ju Olivia a potisla podnos k nej. „Len jedz!“

„Môžem?“ Portia si odlomila stehno z pečeného holuba a lišiacky pozrela na Oliviu. „Ja som ti o sebe povedala všetko. Teraz si na rade ty. Prečo sa tu schovávaš a predstieraš, že si chorá?“

„K-kvôli B-Brianovi,“ vyjachtala Olivia a znovu si ľahla. „O-on p-prišiel.“
Portia oddelila mäso od kosti, zjedla ho a potom si zobrala krídlo. Trpezlivo čakala, pokým sa Olivia upokojí a začne rozprávať.

Dievča ležalo s otvorenými očami a premýšľalo, ako začať. No pri každej myšlienke na Briana ju striaslo. Necítila nič, len odpor a nechuť. A ako vždy, keď chcela prekonať zmätok, sa uzavrela do seba. Nechcela na toho podliaka ani len pomyslieť, nieto ešte o ňom rozprávať. Pokrútila hlavou. „Nemôžem ti to povedať, ale najradšej by som ho zabila.“ Bezmocne pozrela na Portiu, ktorú jej slová očividne nevyviedli z miery. Portia je taká silná, pomyslela si Olivia. Nič ju v živote nezlomí. Zrazu impulzívne natiahla ruku a bez toho, aby si uvedomila, čo robí, zobrala si z podnosu krajec chleba.

Portia jej ponúkla maslo a z misky s červenou repou si nabrala sústo. Chvíľu mlčky jedli. „Nezabijeme ho, ale už viem, ako mu znepríjemníme život,“ zastrájala sa Portia.

„Naozaj?“ Oliviine oči žiarili od nedočkavosti.

Portia sa uškrnula. Do jej unavených očí sa vrátili čertovské ohníčky. „Poviem ti to, ale najprv musíš vstať a upraviť sa. Neurobíme nič, pokým sa tu budeš vyvaľovať ako Lazár.“

Olivia dojedla hubový piroh. Portia bude rovnocennou protivníčkou Briana Morsa. Ona sama sa v jeho prítomnosti cítila bezmocná ako myš v pazúroch mačky. Ale teraz, keď je s ňou Portia, bude silná, odvážna a dokáže čeliť jeho zlomyseľnostiam. „Dobre,“ súhlasila. „Ráno vstanem.“

„Výborne!“ zvolala Portia.

Portia mala dostatok skúseností, ako vyliečiť Oliviinu chorú dušu. Pre seba však nemohla nájsť žiadny liek. Aspoň nateraz. Ale Olivii pomôže zraziť Brianovi hrebienok. A ak sa pri tom dobre pobavia, o to lepšie.

Trinásta kapitola

Portia by určite znenávidela Briana Morsa aj bez toho, aby poznala Oliviin názor na tohto muža. Keď jej ho Diana nasledujúce popoludnie predstavila vo svojej izbe, okamžite jej dal svojím správaním najavo, čo si o nej myslí a kam ju zaradil. Pochopila, že medzi nimi nemôže vzniknúť nič iné než chladný vzťah bez vzájomného rešpektu.

„Môj manžel je veľmi láskavý,“ dodala Diana uštipačne. Jej slová boli určené predovšetkým Portiiným ušiam. „Poznám len málo ľudí, ktorí by poskytli domov nemanželskému decku nevlastného brata.“

„Drzá pobehlica,“ zamrmlal si Brian popod nos a pozrel k oknu, kde stáli obidve dievčatá. Posledné žiarivé lúče slnka sa predierali cez okno a ožarovali Portiinu ohnivočervenú hrivu, ktorá lemovala jej zelenookú tvár posiatu pehami.

„Olivia!“ zvolala Diana afektované. „Poď sem a venuj sa nášmu hosťovi. Neviem, prečo si dnes taká nezdvorilá. Nie je slušné šuškať si s Portiou v kúte. Tvoja nevlastná sesternica má určite dosť svojich povinností.“

„Otec povedal, že P-Portia mi má robiť s-spoločnosť,“ bránila Olivia priateľku, celá červená od hnevu a úsilia hovoriť plynulé.

„Moja drahá, som si istá, že tvoj otec očakáva, aby si venovala jeho hosťovi pozornosť tak, ako sa patrí na dcéru hostiteľa,“ povedala Diana jedovato. „Pán Morse by si rád pozrel naše sokoly a ty pôjdeš s ním. Portiu potrebuje pani Becktonová pri deťoch.“

Olivia uprela na Portiu zúfalý pohľad.

Portia na ňu nenápadne žmurkla a potom spustila: „Lord Granville ma dnes ráno výslovne požiadal, aby som zostala s Oliviu, madam. Mám jej robiť spoločnosť až do času… kým nebude úplne zdravá. Skočím jej zobrať plášť, ak má ísť von. Vonku je už dosť zima a nemyslím si, že by bolo rozumné –“

„Tak dobre,“ prerušila ju Diana namosúrené. „Neuvedomila som si, že sa tak schladilo.“ Cato tomu dievčisku zrejme naozaj dal nejaké pokyny, pomyslela si. Nemôže mu protirečiť, pokým si s ním nepohovorí.

„Možno by ma moja sestrička mohla odprevadiť radšej do obrazárne,“ navrhol Brian. „Veľmi rád by som sa s ňou porozprával. Tak dávno sme sa nevideli. Keď sme boli naposledy spolu, bola ešte malým dievčatkom.“

Taký slizký úsmev som v živote nevidela, pomyslela si Portia s odporom. Slizký a zákerný. Cítila, že sa s Oliviou zahráva. Olivia sa ho z nejakého dôvodu panicky bojí a on o tom dobre vie. Zjavne ho tešilo strašiť ju. „To je dobrý nápad,“ ozvala sa Portia. Otočila sa k Olivii a chytila ju za plece. „Ukážeme pánovi Morsovi obrazáreň.“

Brian znechutene ohrnul nos. Baviť sa s týmto bastardom, ktorého postavenie v rodine bolo nižšie než postavenie platenej pestúnky, bolo pod jeho úroveň. Jeho pokušenie pobaviť sa s Oliviou však bolo príliš silné a bol si istý, že sa mu podarí zbaviť sa toho nedochôdčaťa Jacka Wortha.

Prechádzali úzkou chodbou. Brian chytil Oliviu za ruku a pritiahol si ju k sebe. Znemožnil tak Portii kráčať vedľa nej a ona bola nútená kráčať za nimi. Portia si však poradila. Všuchla sa medzi Oliviu a stenu a kráčala bokom ako krab, chrbtom k stene.

Brian ju okato prehliadal. „S-sestrička m-m-moja,“ spustil výsmešné, „d-d-dúfal som, že m-m-ma p-p-prijmeš o-o-oveľa v-v-vrúcnejšie.“

Portia videla, ako Olivia znervóznela. Nazlostilo ju to. Pustila sa do jej obrany a všetkými silami sa snažila odpútať jeho pozornosť od Olivie. „Prečo sa nevysmievate z niekoho, kto vám je seberovný, vy odporný zbabelec?“

Brian zostal ako obarený a Olivia celkom zabudla na strach. Od smiechu jej začalo trhať kútikmi úst.

„V tom čiernom zamate vyzeráte ako hovnivál,“ pokračovala Portia. „Vidno, že sa celé dni len špárate v hnoji, takže čierna farba sa k vám dokonale hodí. Ešte vám to nikto nepovedal? Budíte totiž dojem…“ zmĺkla a uhla sa, keď sa na ňu Brian, fialový od hnevu, zahnal. „Musíte byť rýchlejší, ak ma chcete chytiť, Vaša Výsosť princ Hovnivál,“ vysmievala sa mu. „Vy zbabelý sukin syn, pokrytec, ktorý sa posmieva slabšiemu a bezbrannému.“ Hopkala pred ním pospiatky a častovala ho čoraz obscénnejšími slovami. Brian na ňu len šokovane civel.

„Stratil si jazyk? Vidíš, Olivia, táto hora hnoja sa nezmôže na nič iné len na to, že zhltne svoj vlastný jazyk.“ Portia dokonale načasovala ústupný manéver. Natiahla ruku za chrbát a otvorila dvere do svojej izby. Zdrapila Oliviu za ruku, vtiahla ju dnu a zabuchla za sebou dvere.

Olivia sa už nezdržala a vybuchla do smiechu. Oprela sa o dvere, za ktorými sa ozývali zlostné nadávky Briana Morsa.

„Ty si to dokázala!“ Olivia sa zhlboka nadýchla a utrela si slzy z očí. „Ty si sa odvážila povedať mu, čo si o ňom myslíš!“

„To nič nie je,“ ohradila sa Portia. „Poznám aj horšie nadávky. Len počúvaj.“ Podišla ku dverám a do kľúčovej dierky vychrlila ďalšiu ukážku svojej obscénnej slovnej zásoby. Jej šepot bol dosť hlasný na to, aby ho Olivia počula. Útlocitná markízova dcéra pochopila, že sú to neslušné slová a keď už zvonka nepočuli ani hláska, vydýchla si.

Portia pokračovala aj napriek tomu neuveriteľnému tichu. Svoj trúfalý monológ zakončila porovnaním prirodzenia nešťastného pána Morsa ku chvostíku malého prasiatka.

Spoza dverí nebolo naďalej nič počuť. Olivia sa prestala smiať a udivene civela na vyškerenú Portiu, ktorá sa so skríženými rukami na prsiach oprela o dvere. „Dúfam, že som ho dostatočne umlčala,“ vyhlásila po chvíli. „Nabudúce si dá určite väčší pozor a dobre si rozmyslí, či sa ti bude posmievať.“

„Nikdy ti to neodpustí,“ nadhodila Olivia.

„V to dúfam,“ povedala Portia odhodlane. „Radšej s ním budem na vojnovej nohe. Nestojím o jeho odpustenie. Toto je len začiatok. Uvidíš, Olivia, že ho doženiem k tomu, že nakoniec nebude vedieť, na čo ho má medzi nohami.“

Opatrne chytila kľučku a otvorila dvere. Chodba bola ľudoprázdna. „Vieš, v ktorej izbe býva?“

„N-nemôžeme tam ísť,“ namietla Olivia rozochveným hlasom. Do očí sa jej opäť vrátil strach.

„Nechytí nás, neboj sa. Tak vieš to?“

Olivia pokrútila hlavou. „Bailey to vie.“

„Dobre, tak sa ho opýtaš. Teraz poď. Musíme ísť na toaletu pre služobníctvo.“ Portia si zobrala plášť a prehodila si ho cez plecia.

„Načo?“ spýtala sa Olivia, no vzápätí si uvedomila, že je to hlúpa otázka.

„Uvidíš.“ Portia vykĺzla z dverí. „Poď.“ Kývla jej, chytila ju za ruku a spolu sa rozbehli po chodbe ku kuchynským schodom.

Ako vždy aj teraz v kuchyni vládla činorodá atmosféra a nikto sa nestaral o dve dievčatá, ktoré sa prešmykli na dvor za kuchyňou. Toaleta stála na opačnom konci zeleninovej záhrady. Olivia sa striasla od zimy, keď zbehli po chodníku ku dverám, nad ktorými svietil lampáš. Na nič sa Portii nepýtala a trpezlivo čakala, čo vymyslela.

Portia zvesila lampáš z háka a vošla do drevenej búdky. „Drž ho hore,“ povedala a podala jej lampáš.

„Ale čo tu hľadáme?“

„Pavúky,“ odvetila Portia. „Skrývajú sa v kútoch. Najlepšie sú tie veľké s červenými škvrnami. Tie hryzú ako divé.“

Olivia nevedela, čo Portia zamýšľa a len sa zachichotala. Striasla sa od zimy, keď nápor vetra narazil do dverí a lampáš zablikal.

„Ach… tu je jeden. Ty si ale krásavec!“ zamrmlala si Portia popod nos a kľakla si na zem. „Aké máš veľké škvrny,“ zašepkala a z vrecka vytiahla vreckovku. „No, poď. Hop!“ Opatrne poskladala vreckovku s pokladom. „Teraz pohľadáme ďalšieho.“

Olivia sa nezaujímala o pavúky. Naklonila sa nad Portiu a so záujmom pozorovala jej horlivé úsilie pri prieskume najtmavších kútov toalety.

„Niekto ide,“ šepla a započúvala sa do zvuku krokov na chodníku.

„No a čo? Nikto sa nás predsa nebude pýtať, čo robíme na toalete.“ Portia chytila druhého, zvlášť vypaseného pavúka a aj ten skončil vo vreckovke.

„Ja sem nechodím, používam nočnú stoličku,“ strachovala sa Olivia pochybovačné.

Portia len pokrútila hlavou a pokračovala v love. Keď už mala pol tucta pavúkov rôznych veľkostí, opatrne sa vystrela. Položila si prst na ústa a otvorila dvere.

Na chodníku stála slúžka z kuchyne. „Brý večer, slečna.“ Prekvapene vypleštila oči, keď sa za Portiou vynorila aj Olivia s lampášom v ruke.

„Dobrý večer, lady Olivia.“

„D-dobrý večer, Mary.“ Olivia sa snažila vyzerať čo najprirodzenejšie. Zdvihla lampáš vysoko nad hlavu a vykročila za Portiou späť ku kuchynským dverám.

„Teraz bež zistiť, ktorá izba patrí tomu hadovi,“ súrila Oliviu Portia a opatrne držala ruku s vreckovkami pod plášťom. „Ponáhľaj sa. Sú vyplašené a nechcem, aby ma doštípali.“

Olivia prikývla a podišla ku servírovaciemu stolu, na ktorom Bailey ukladal na podnos plátky sviečkovej a korbeľ s pivom. Portia vyšla z kuchyne a počkala Oliviu na schodoch.

„No?“

„Vo východnej bašte. Ale Bailey nevie, či sa tam momentálne nezdržiava.“

Portia sa zamračila a zahryzla si do pery. „To nám komplikuje situáciu.“ Pozorne si premeriavala Oliviu. „Ak je v izbe, musíš ho vylákať von. Iba na chvíľu. Urobíš to?“

„M-mám s ním byť o-osamote?“ zvolala zdesene Olivia a rozhodne pokrútila hlavou.

„Len na chvíľu,“ naliehala Portia. Uvedomila si, že pre Oliviu nebude jednoduché postaviť sa zoči-voči tomu diablovi. „Budem nablízku, prisahám.“

Olivia sa zhlboka nadýchla a vystrela sa. „S-sľubuješ?“

„Jasné. Poď už, lebo pomaly začnú spriadať pavučiny.“ Portia vykročila po chodbe a Olivia ju po krátkom váhaní nasledovala.

Zastali pred dverami Brianovej izby. Portia sa oprela o stenu za dverami a naznačila Olivii, aby zaklopala.

Olivia stála ako prikovaná. Civela na dvere a nebola schopná zdvihnúť ruku. Portia to už nemohla zniesť, a tak natiahla ruku a sama zabúchala na dvere. Olivia zbledla a odskočila nabok.

Dvere sa otvorili. Brian Morse hľadel nepriateľsky na návštevníčku svojimi malými očkami. „Čo chceš?“

„D-D-Diana,“ vyjachtala Olivia namáhavo a trasúcou sa rukou ukázala k jedálenskému salónu. Stála tam s nadvihnutou sukňou, pripravená ujsť opačným smerom, ak by k nej Brian urobil čo i len krok.

Brian sa o ňu však nestaral, tresol za sebou dvermi a pobral sa udaným smerom. Olivia medzitým ustúpila tak, aby Portiu nebolo vidno, keby sa náhodou obzrel. Len čo zahol za roh, Portia vyskočila z úkrytu.

„Tu máš a daj mu ich do postele. Rýchlo! Ja zostanem tu a budem strážiť. Ak niekto pôjde, zapískam.“ Podala jej vreckovku s hemžiacimi sa tvormi a voľnou rukou otvorila dvere. „Bež!“ pobádala Oliviu, ktorá stála ako soľný stĺp.

Dievča potichu vzdychlo, vzalo vreckovku a ponáhľalo sa do izby. Portia sa postavila predo dvere a striehla. „Vytiahni prikrývku spod matraca,“ pripomenula jej pošepky.

Oliviino srdce bilo ako splašené a hrdlo jej zvieral strach. Poslušne však vykonala všetky Portiine príkazy. Pod prikrývkou vysypala obsah vreckovky a zasunula ju pod matrac. Vzápätí upravila celú posteľ. Popľula ju, aby všetko vyšlo podľa ich predstáv. Nervózne sa zachichotala a vyšla za Portiou.

„To by sme mali. V teple sa upokoja a keď sa ten žabiak uloží do postele, prihrnú sa k najteplejšiemu a najvlhkejšiemu miestu na jeho tele. Môžeš hádať, kam asi.“ Portia sa škodoradostne uškrnula. „Keď ráno vstane, bude dohryzený na tých najintímnejších miestach.“

„Sú jedovaté?“

„Hej. Ale od ich jedu sa neumiera,“ povedala Portia vážne. „Nechceme ho predsa zabiť, len potrestať.“

„Keby som ho tak mohla vidieť,“ želala si škodoradostne Olivia.

„Stačí, keď si ho všimneš pri raňajkách,“ podotkla Portia a vystrúhala grimasu.

Brian zastal pred jedálenským salónom, vystrel sa a napravil si šál prehodený cez plecia. Ešte stále zúril kvôli tomu, čo mu vyviedlo to dievčisko Jacka Wortha. Nikto ho dosiaľ neurazil takým hrubým spôsobom, dokonca ani v tých najzapadlejších londýnskych krčmách sa mu nič podobné nestalo. Nevedel, čo si má o tom myslieť a či sa má o incidente zmieniť pred Granvillom alebo Dianou. Vyzeral by ako obyčajný hlupák, ktorý dovolil tomu bastardovi, aby ho urážal. Nemohol by zopakovať ani jeden z výrazov, ktorými ho počastovala. Najhoršie bolo, že to všetko počula aj Olivia. To úbohé škvrna bolo svedkom jeho poníženia! Musí sa tým dvom pomstiť. Ale urobí to, až príde čas. S chystaním pomsty mal bohaté skúsenosti. Zapamätá si to a odveta bude o to sladšia.

Zaklopal, otvoril dvere a hlboko sa uklonil. „Lady Granvillová… k vašim službám…“

Lady Diana nadvihla zrak od listu, ktorý práve písala, a prekvapene sa usmiala. „Je od vás milé, že mi chcete robiť spoločnosť, pán Morse. Musím priznať, že tu žijeme ako pustovníci. Nechodí k nám veľa vznešených návštev. Koho by to už len ťahalo do tejto starej vojenskej pevnosti?“ Rozladené si vzdychla. „Môj manžel, prirodzene, musí robiť to, čo pokladá za správne, no priznám sa, že sa mi často čnie za vybranou londýnskou spoločnosťou. Chýbajú mi rozhovory o móde a o všeličom inom. Dokážete si predstaviť, že nemám ani potuchy, čo sa teraz nosí na dvore?“ spýtala sa a s predstieranou skromnosťou si pohladkala elegantné šaty. „Určite vám pripadám strašne staromódna.“

„To nie je pravda, drahá lady Granvillová.“ Brian si sadol na pohovku vedľa nej. „Ste stelesnením dokonalej elegancie. Nikto na dvore by nemal najmenší dôvod vysmievať sa vám.“

Diana sa afektované zasmiala. „Vy mi lichotíte, pán Morse, ale, prosím, neprestávajte.“ Dotkla sa jeho ruky. „Povedzte mi posledné novinky z dvora. Ako zvláda túto napätú situáciu naša drahá kráľovná? Kiež by som tak mohla byť pri nej a podporiť ju! A princezná Henrieta? Je taká krehká…“

„V Oxforde som bol naposledy pred dvomi mesiacmi,“ odvetil Brian. „Odvaha ich kráľovských veličenstiev je obdivuhodná a podnetná pre všetkých poddaných.“ Nepokladal za potrebné dodať, že síce bol v Oxforde, ale ani raz nenavštívil kráľovský dvor. Kráľa s kráľovnou videl len na ulici, keď išli na nedeľnú omšu.

„Keby som tak dokázala presvedčiť manžela, aby…“ Diana stíchla a zľahka si pretrela oči navoňavkovanou vreckovkou. „Prepáčte, pán Morse. Nie som tu na to, aby som kritizovala manželove rozhodnutia, ale cítim sa taká… taká potupená. Som nekonečne oddaná kráľovi, a teraz som sa ocitla v takej ponižujúcej situácii… Prepáčte mi,“ zopakovala a zaborila tvár do vreckovky.

Brian ju chlácholivo pohladkal po ruke, položenej v lone, a zlomyseľné očká mu zasvietili. Vycítil slabosť lady Granvillovej a okamžite začal pripravovať útok. Veľmi zákerný a jemu prospešný útok. „Niekedy, drahá madam, musí človek počúvať hlas svojho svedomia, aj keď mu manželské povinnosti diktujú pravý opak.“

Diana naňho pozrela so záujmom. V jej tvári nebol ani náznak znepokojenia. „Čo tým chcete povedať, pane?“

Brian si afektované odkašľal. „Oddanosť… to je vec svedomia… neverím, že váš manžel má právo od vás požadovať, aby ste zradili vlastné svedomie len preto, že to jeho si vybralo inú cestu. My obaja, drahá lady Granvillová, vieme, že váš manžel sa nerozhodol správne. Postaviť sa proti kráľovi znamená to isté, ako postaviť sa proti Bohu. Kráľ má predsa právo vládnuť, veď je jeho zástupcom na zemi.“

Brianove dôstojné slova zneli pre Dianine uši ako rajská hudba. „Obávam sa o manžela,“ zašepkala. „Čo bude s ním, ak… a so všetkými vzbúrencami…. ktorí sa postavili proti kráľovi, keď prehrajú a budú musieť čeliť kráľovej zlobe?“

„Lord Granville sa rozhodol urobiť riskantný krok,“ odvetil Brian. „Určite si neuvedomil, že jeho rodina bude musieť znášať jeho dôsledky spolu s ním.“

Diana sa strhla. „Aj môj otec uvažuje o tom, že sa pridá na stranu Parlamentu. Napokon sa nebudem mať ani kam uchýliť.“

„Možno by… ale nie! Nemôžem… nemôžem vám navrhnúť takú vec.“ Vstal a začal sa nepokojne prechádzať po salóne.
„Hovorte, prosím,“ naliehala Diana.

„Bolo by to odo mňa nevďačné… Veď lord Granville ma privítal tak srdečne… ale… nedokážem sa nečinne prizerať, ako trpíte, lady Diana.“ Vrátil sa k pohovke, kľakol si pred ňu a zobral jej ruky do svojich dlaní. „Keby ste mi dôverovali –“

„Samozrejme, že vám dôverujem,“ prerušila ho Diana a pevne mu stisla ruky. „Čo mi chcete povedať?“ Oči jej žiarili od zvedavosti.

„Nuž, vy sama by ste mohli zmierniť priestupok vášho manžela v očiach kráľa.“

„Mám sa postaviť proti manželovi?“

„Nie celkom. Ale ak by ste našli spôsob, ako pomôcť kráľovi bez toho, aby o tom vedel váš manžel…“ Brian si nervózne oblizol pery. Vedel, že pôda, na ktorú vykročil, je veľmi nebezpečná, ale lady Diana ho tak neskrývane obdivovala, že mu určite čoskoro padne do rúk palma víťazstva. Skvelý ťah! Získa manželku vzbúrenca priamo na jeho území.

Cato je mocný muž. Podpora, ktorú tento úctyhodný a vážený šľachtic vyjadril Parlamentu, poriadne zamiešala karty… a pomôže rozhodnúť sa váhajúcim. Ak sa však postavia proti nemu členovia jeho vlastnej rodiny, jeho dôveryhodnosť klesne. A pôvodcovi jeho pádu bude kráľ nekonečne zaviazaný.

„Čo by som mala urobiť?“ zašepkala Diana. Bola si rovnako vedomá nebezpečenstva ako Brian. No skôr než jej mohol odpovedať, otvorili sa dvere.

„Dobrý Bože, človeče, prečo kľačíš?“ zvolal so smiechom Cato. „Môžem ťa ubezpečiť, že moja žena je už zadaná.“

Brian vyskočil na rovné nohy. „Och, pane, bol som… len som…“

„Pán Morse mi pomáha vybrať ten správny odtieň hodvábu na vyšívanie,“ odvetila Diana pokojne.

„Aha.“ Cato sa sklonil nad košík s hodvábnymi niťami. „Možno by som ti vedel pomôcť aj ja.“

Diana sa blahosklonne usmiala. „Nežartujte, pane, veď vy sám najlepšie viete, že sa nezaujímate o nič, čo nesúvisí s tou prekliatou vojnou.“

Cato len mykol plecom. „A čo ak áno?“ Natiahol sa za šnúrou zvonca.

„Ste rozrušený, pane. Stalo sa niečo?“ Diana vstala, podišla k nemu a ustarostené mu položila ruku na plece.

„O nič zvláštne nejde. To len tá prekliata vojna,“ použil jej slová. „Bailey… prines víno.“

„Znepokojuje vás niečo, pane?“ spýtal sa Brian. Podišiel ku kozubu a prehrabol pahrebu.

To si uhádol. Tvoja vrcholne otravná prítomnosť a hŕba podozrení, týkajúcich sa Portie Worthovej, pomyslel si Cato. „Kde sú dievčatá?“ opýtal sa, ignorujúc Brianovu otázku. „Už je najvyšší čas večerať.“

„Neviem,“ odvetila Diana. „Mám po ne poslať… alebo stačí, ak príde Olivia?“ Sladko sa usmiala na manžela. „Rozmýšľala som, pane, či nie je príliš prehnané, keď sa usilujeme začleniť Portiu do našej rodiny. Vôbec si totiž nemyslím, že by mala dobrý vplyv na Oliviu… a najmä po tom jej nerozvážnom čine… taká hrozná záležitosť. Chápem, že nechcete odvrhnúť dieťa vášho brata, ale… ale myslím, že jej bude lepšie medzi služobníctvom.“

Cato sa snažil potlačiť rozčúlenie. Nemal však v úmysle zdôverovať sa Diane so svojimi pochybnosťami. „Nesúhlasím s vami, madam. Veď dokázala Oliviu dostať z postele a na tom rozhodne nie je nič zlé. Okrem toho mám niekoľko dôvodov, pre ktoré by mala byť súčasťou mojej rodiny… aspoň nateraz.“

Lady Diany sa manželove slová dotkli. „Môžem poznať tie dôvody, pane?“

Cato pokrútil hlavou. „Nemusíte sa strachovať, moja drahá. Mám všetko pevne v rukách. Ach, Bailey…“ Otočil sa, keď sa komorník vrátil vínom. „Povedz lady Olivii a slečne Worthovej, že o desať minút budeme večerať.“

„Áno, pane.“ Komorník sa uklonil a vyšiel z jedálne.

Diana si len zahryzla do jazyka a keď o chvíľu vošla Olivia s Portiou, usmiala sa na Oliviu a pobozkala ju na čelo. „Som taká rada, že sa už cítiš lepšie, moje drahé dieťa.“

Olivia jej opätovala mdlý úsmev. No vzápätí sa od nej odvrátila a potajomky si utrela líce.

Cato mlčky sedel pri stole a bremeno konverzácie ponechal na Brianovi a Diane. Skúmavo sledoval Portiu, ktorá sa dokonale ovládala. Hovorila veľmi málo a keď sa jej niekto na niečo opýtal, zdvorilo odpovedala. Nič v jej správaní nenasvedčovalo tomu, že by mohla byť Decaturovým zvedom, ale podvedome cítil, že mu nepovedala celú pravdu o svojom pobyte v tom zbojníckom dúpäti. To isté podozrenie mal aj po jej prvom stretnutí s Decaturom. Možno má Giles pravdu. Seržant bol presvedčený, že Decaturovo správanie k Portii je prinajmenšom zvláštne.

Neuvedomoval si, ako pozorne ju sleduje, až kým Portia nečakane nezdvihla pohľad od taniera a smelo mu nepozrela rovno do očí. V jej očiach sa znovu objavila výzva. Nedokázala ju potlačiť, rovnako ako to nedokázal jeho nevlastný brat. A možno sa mu len vysmieva, presne ako sa mu vysmieval Jack… a chystá sa z neho urobiť blázna.

Rozhodol sa, že na ňu pritlačí. Tentoraz musí zistiť všetko. Po večeri ju požiada, aby s ním išla do pracovne.

Portia si poslušne sadla za veľký stôl oproti strýkovi a snažila sa skryť stiesnenosť. Nerobila si o Catovi žiadne ilúzie a jeho pichľavý pohľad ju v tom len utvrdil. Nesmiem mu prezradiť celú pravdu o stretnutí s Rufusom, predsavzala si.

„Koľkokrát si sa rozprávala s Decaturom?“

Portia uvažovala. „Len raz, keď ma priviedli. Hneď zistil, že nie som Olivia.“

„Nahnevalo ho to?“

„Najprv áno, ale neskôr pochopil, že jeho muži za svoj omyl nemohli. Požičala som si Oliviin plášť – Olivia si vzala svoj sviatočný – a oni mali uniesť dievča v modrom plášti.“

Cato už vedel o zámene plášťov od Olivie. Takže v tomto sa obidve dievčatá zhodovali. „Ako s tebou zaobchádzali?“

Čo mu na to mala odpovedať? Že okúsila, čo je to ocitnúť sa v siedmom nebi, že spoznala, čo je žiadostivosť a vášeň? „Takmer celý čas ma držali v malej komôrke. Pokúsila som sa ujsť na saniach po zamrznutej rieke, ale zbadali ma stráže a priviedli ma naspäť,“ odvetila pokojne a pozrela Catovi priamo do očí.

Cato sa zamračil. „Ako sa ti teda podarilo ujsť?“

„Zaplietla som sa medzi oddiel mužov, ktorých kamsi vyslali. Keďže som mala mužský odev a čiapku, nevšimli si ma. Len čo sme boli dostatočne ďaleko od osady, ukryla som sa za skaly a ušla som.“ Presne takto to aj chcela urobiť a jej zámer dodal slovám presvedčivý tón.

Uvedomila si, že sa vedome nerozhodla, či pomôže Catovi proti Rufusovi Decaturovi. No nebolo sa o čom rozhodovať. Nie, neposkytne Catovi žiadnu užitočnú informáciu.

Cato si prešiel rukou po brade a pocítil úľavu. Zatiaľ ju nemal z čoho obviniť. Pohľad mu padol na správu, ktorú dostal dnes ráno. „Nepočula si náhodou niečo o prepade posádky lorda Levena pri Yetholme?“

„Neviem, kam smeroval ten oddiel, vďaka ktorému som ušla,“ odvetila opatrne. „Nepočula som nič o ich plánoch.“ Aj to bola v podstate pravda. „Prepadli snáď niekoho, pane?“ dodala nevinne.

„Áno,“ odvetil Cato na pol úst, akoby to nebolo dôležité. Vstal a začal sa prechádzať po pracovni. „Vieš, aké výkupné požadoval Decatur za Oliviino prepustenie?“

„Nie.“ Po prvý raz vedome klamala. V mysli sa jej vynorila Rufusova tvár poznačená hnevom a krivdou, keď hľadel na svoj zničený domov. Počula jeho tvrdý a pomstychtivý hlas, opisujúci všetko príkorie, ktoré Granvillovci spôsobili jeho otcovi… i to, že výmenou za Oliviu chcel získať svoj majetok späť.

Cato ju prepichol pohľadom a okamžite pochopil, že klame. Vyčítal to z jej očí, z jej napäto zovretých úst. Prečo klame, ak nemá čo skrývať?

Zastal pri kozube, nohu vyložil na ochrannú mrežu a oprel sa o rímsu. Pozorne si ju premeriaval. „Decatur poznal farbu Oliviinho plášťa. To znamená, že nás sleduje. Nechápem len, ako zistil, že sa chodievate korčuľovať na vodnú priekopu…“

„To ani ja neviem,“ odvetila Portia.

„Asi máme na hrade Decaturovho zveda,“ pokračoval zamyslene, nespúšťajúc skúmavý pohľad z Portiinej tváre.

Portia sa cítila ako bosá na rozžeravenom uhlí. Všetky jej myšlienky sa krútili okolo Rufusa, ktorý si pochutnával na Catovom mäse počas oslavy, tajne načúval rozhovoru nepriateľa a sledoval ich, keď sa korčuľovali na zamrznutej vodnej priekope. Riskoval život v hre, ktorá sa mohla skončiť jeho smrťou, ale ktorá ho pobavila. Jeho oči sa po celý čas smiali… a potom ju po prvý raz pobozkal…

Sklopila zrak na svoje ruky pevne zopäté v lone. „Je to možné, pane.“

Cato sa náhle rozosmial. „Nuž, nevidím dôvod ťa tu dlhšie zdržiavať. Som rád, že si späť v bezpečí, živá a zdravá. Viem, že Olivia je šťastná. Potrebuje spoločníčku. Môžeš ísť.“

Keď sa uklonila a odišla, Cato sa znova začal prechádzať po pracovni. Úsmev mu zmizol z tváre, len čo sa dvere zatvorili. Bol si istý, že mu niečo tají. Nebola schopná hľadieť mu dlho do očí. Ale ak je tým zvedom ona, mohol by ju využiť vo svoj prospech. Bude jej podsúvať informácie tak dlho, pokým sa mu nepodarí vtiahnuť Rufusa Decatura do pasce.

A čo to, dopekla, stváral Brian dnes pred obedom s Dianou? Určite nevyberali hodváby na vyšívanie. Čím skôr sa ho zbaví, tým lepšie.

Lord Granville netušil, že už neodvratne zapracovali sily, ktoré mali urýchliť odchod Briana Morsa z hradu.

Brian sa zvalil do postele omámený Catovým koňakom a okamžite zachrápal. Poltucta pavúkov privítalo jeho teplé polonahé telo, ktoré vyrušilo ich pokoj. Porozliezali sa po ňom, hľadajúc vlhké zákutia v záhyboch s najjemnejšou pokožkou. Podpitý Brian sa pomrvil a otočil nabok. Pritiahol si kolená ku brade a ponáral sa do opileckých snov s pocitom nepríjemného svrbenia.

Prebudil sa, až keď mu sluha odťahoval baldachýn na posteli. „Priniesol som vám horúcu vodu na holenie, pane. A čižmy máte vyčistené.“

Brian si sadol a žmurkal, pokým si jeho oči neprivykli na ostré denné svetlo. V hlave mu klopkala najmenej stovka kladív. Vopchal ruku pod prikrývku a poškrabal sa na slabinách. Vtom mu niečo prekĺzlo pomedzi prsty. Odhodil prikrývku a spod nej sa vyrojili drobné škvrnité stvorenia, ktoré sa na prudkom svetle chaoticky rozliezali, hľadajúc tmavý kút. Brian od hrôzy zdesene zvrieskol.

Sluhovi išli vyskočiť oči z jamôk.

„Odkiaľ sa tu vzali tie potvory?“ Brian skočil na zem a reval: „Okamžite ich zabi!“ Prezeral si stehná, na ktorých sa červenali veľké fľaky. Vykrútil nohu a zbadal, že zospodu na stehne sa črtajú štípance až k ochlpeniu. Striasol sa od hnusu, keď sluha začal zabíjať pavúky kutáčom.

„Nemám potuchy, odkiaľ sa tu nabrali, pane,“ dušoval sa sluha a pokúsil sa lapiť posledného pavúka, ktorý vliezol do tmy pod prikrývku. „Museli ste ich priniesť vo svojich šatách.“

„Hlupák! Čo si to o mne myslíš?“ Brian sa začal zúrivo škriabať, no nepomohlo to. Čím viac sa škriabal, tým bolo svrbenie nepríjemnejšie a fľaky sa zväčšovali. „Urob mi kúpeľ s horúcou vodou!“

Sluha vybehol z izby. Na chodbe naďabil na Oliviu a slečnu Worthovú. Ako zvyčajne, aj dnes ráno sa prechádzali ruka v ruke. „Dobré ráno, Peter. Stalo sa niečo pánovi Morsovi?“ spýtala sa Olivia.

„Pánboh nás pred ním ochraňuj, lady Olivia. On sa musel zblázniť.“ Uškrnul sa. „Viem, že by som sa nemal smiať, ale bolo to na popukanie. V posteli mal kopu pavúkov a celého ho doštípali. Teraz chce, aby som mu priniesol horúcu vodu. Doškriabe sa na smrť, chudáčisko.“ Peter sa rozosmial a odišiel.

„Portia, ty si ale hlavička!“

Portia sa len potmehúdsky usmiala. „Je to účinná zbraň, ktorá ho odtiaľto vyženie.“

„Aj ja som vymyslela jednu,“ pochválila sa Olivia a čierne oči sa jej rozžiarili od vzrušenia.

„Naozaj?“ Portia zastala a spýtavo na ňu pozrela. „Chceš ho vyskúšať na tej ropuche?“

„Áno, chcem.“ Olivia zamávala zvitkom papiera žiariac hrdosťou, že aj sama na niečo prišla. „Dnes ráno som bola v komore a našla som niečo, čo mu určite pokazí náladu, keď si dá pri raňajkách pivo.“

„Čo je to?“

„Počkaj a uvidíš.“

Portia sa blažené usmiala pri myšlienke, že Olivia konečne zobrala svoj život do vlastných rúk. Je to ten najlepší spôsob, ako sa zbaviť strachu.

Olivia len ťažko dokázala potlačiť vzrušenie. Keď sa Brian ukázal v jedálni, snažila sa nevšímať si ho. Premáhala smiech a tešila sa na sladkú pomstu.

Brian sa pozdravil lady Diane a ospravedlnil sa, že prichádza na raňajky tak neskoro. Na Oliviu ani nepozrel, zato na Portiu jedovato zagánil. Ona len zdvorilo uklonila hlavu.

Olivia ho kútikom oka neprestajne sledovala a zakaždým, keď sa zavrtel a strčil ruku pod stôl, aby sa poškriabal, mala sto chutí nahlas sa rozosmiať. Na tvári sa mu zračilo bolestné utrpenie, keď ustúpil utišujúci účinok horúcej vody a nepríjemné svrbenie sa obnovilo.

Zrazu vyskočil od stola, ako keby ho niečo bodlo a keď sa naňho Diana prekvapene pozrela, začervenal sa až po korienky vlasov. Odkašľal si, podišiel k servírovaciemu stolíku a očistom dvíhal pokrievky, akoby bol zvedavý, čo sa pod nimi skrýva. Po celý čas si šúchal jedno stehno o druhé a nervózne prešľapoval z nohy na nohu.

Olivia pozrela na Portiu a v očiach jej poskakovali lišiacke plamienky. Natiahla ruku nad Brianov korbeľ s pivom a zobrala soľničku. Skôr než soľničku odložila, nebadane otvorila ruku nad korbeľom. Potom si pokojne natrela chlieb s maslom.

Šibalka jedna, pomyslela si Portia uznanlivo. Nevidela, čo Olivia nasýpala Brianovi do piva, ale bola si istá, že vybrala dobre.

Brian sa vrátil ku stolu, zdvorilo prehodil zopár slov o počasí a sadol si.

„Všetko v poriadku, pán Morse?“ spýtala sa Diana znepokojene.

„Zaiste, lady Granvillová.“ Zasmial sa, ale jeho smiech vyznel duto a škrobené. „V takej milej spoločnosti musí každý muž hodiť všetky starosti za hlavu.“ Zodvihol korbeľ a začal hltavo piť.

Portia pozorovala Oliviu, ktorá s napätím čakala, či Brian vypije všetko. Keď položil prázdny korbeľ na stôl, s úľavou pokračovala v raňajkách.

V tej chvíli vošiel do jedálne Cato. Pozdravil sa a naložil si na tanier niekoľko teľacích plátkov. Bol vonku už od včasného rána a vyzeral uzimene.

Zrazu Brian vyskočil zo stoličky a vybehol z jedálne.

Cato za ním prekvapene pozeral a potom sa spýtal: „Nebesá, čo sa mu stalo?“

„Z-zdá sa, že mu nie je dobre, pane,“ ozvala sa Olivia s predstieranou obavou. „Možno ho b-bolí brucho.“

Portia sa už priam zadúšala od smiechu.

„Včera mu nič nebolo,“ namietol Cato.

„Asi by som sa mala ísť za ním pozrieť,“ ozvala sa Diana a vstala od stola.

„To by som nerobila,“ poznamenala Olivia na pol úst, aby to začula len Portia.

„Povedala si niečo, Olivia?“ Cato na ňu spýtavo pozrel.

„A-ale n-nič, pane.“

Diana podišla ku dverám vo chvíli, keď sa v nich zjavil bledý Brian. „Prepáčte,“ zašomral a vrátil sa na svoje miesto.

„Ste v poriadku, pane?“ spýtala sa Portia nevinným hláskom.

Brian otvoril ústa a chcel odpovedať, no znenazdajky odstrčil stoličku tak prudko, až sa prevrátila na zem. Držiac si ústa, znovu vybehol z jedálne.

Catovi to začalo byť podozrivé. „Drahá, myslím, že by ste mali poslať po lekára.“

„Áno, áno, hneď to urobím,“ odvetila náhlivo.

„Ak dovolíte, lord Granville, čakajú ma v detskej izbe. Musím pomôcť Janet s dievčatkami,“ povedala Portia a vstala od stola.

Okamžite vyskočila aj Olivia, ospravedlnila sa a vybehla za Portiou.

Cato osamel.

„Čo si mu to dala do piva?“ spýtala sa Portia na chodbe. Potichu sa zasmiala a ťahala Oliviu za rukáv k oknu vo výklenku chodby.

„Preháňadlo,“ odvetila Olivia a veselo sa rozosmiala. „Ten úbožiak dnes presedí celý deň na toalete.“

„Vynikajúci nápad,“ pochválila ju Portia.

Olivia priam žiarila od šťastia.

„Dúfam, že sa tu už dlho nezdrží,“ zahundrala Portia. „Ľudia zvyčajne nezostávajú na miestach, kde na nich číhajú pasce… alebo kde sa strápňujú,“ dodala. „No teraz už musím ísť, aby som vyhovela vrtochom Janet.“

Zvrtla sa a zakývala Olivii, ktorá si vopchala ruku pod blúzku a otvoriac medailónik na retiazke, vybrala z neho trojfarebný spletenec vlasov. Priateľstvo má obrovskú silu. Dokáže premôcť aj démonov.

Štrnásta kapitola

Čo to stále znášajú do hradu?

Portia sa naklonila dopredu, aby mala lepší výhľad cez úzky otvor v múre na vodnú priekopu pod sebou. Pozorovala scénu, ktorá sa opakovala tak ako už niekoľkokrát predtým. Muži skladali náklad z mulíc a strácali sa s ním kdesi v tajnom otvore pod klenbou padacieho mosta. Všetko prebiehalo v úplnom tichu a pod dohľadom Gilesa Cramptona.

Stiahla sa dozadu a opatrne vstala, aby si v tesnom priestore neudrela hlavu. Vzrušovalo ju, že je svedkom niečoho tajomného a určite aj nebezpečného. Cato zhromažďuje niečo, čo súvisí s vojnou. Čo to len môže byť?

Pravidelné nočné špiónske výpravy ju neodolateľne lákali a po zahanbenom úteku Briana Morsa sa na ne začala vydávať znovu. Zakaždým dúfala, že zbadá Rufusa alebo niekoho z jeho družiny. Čakala, že sa v tieni hradieb mihne známa postava… alebo že z tmy začuje šepot povedomého hlasu. Predstavila si ho ako starca s hrbom šuchtajúceho sa v preoblečení za dedinčana. Ak by sa znovu odvážil sliediť Catovi pod nosom, určite by boli nablízku aj jeho verní, ktorí by dávali pozor. Nevedela si predstaviť, čo by urobila, keby zachytila čo i len náznak prítomnosti niekoho z Rufusovej družiny…

To je absurdné! Má predsa v žilách krv Granvillovcov, a preto je Rufusovým nepriateľom. Aj tak by nikdy neprijal jej pomoc.

Častokrát si v duchu opakovala túto trpkú pravdu,, ale nijako to neovplyvnilo jej myšlienky. Chvíľami sa jej zdalo, že celý únos sa jej len prisnil, ale keď si uvedomila, že sa skutočne odohral a ona sa stala Decaturovou milenkou, pálilo to ako soľ v otvorenej rane.

Zakráda sa po nociach po hrade preto, aby získala informácie pre Rufusa Decatura? Aj keby sa niečo dozvedela, nikdy mu to nebude môcť oznámiť. No aspoň ju to naplno zaujalo. Špehovanie zamestnávalo jej myseľ a pomáhalo jej zabudnúť na zmätok, ktorý ju neopúšťal, odkedy sa vrátila zo zajatia.

Pritiahla si plášť k telu, znovu vykukla cez štvorcový otvor a obzerala sa po hradbách. Vyšla zo skrýše. Zbehla po úzkych kamenných schodoch, ktoré viedli na vonkajšie nádvorie. Fakle v železných držiakoch na múroch blikotali v nočnom vetre a vrhali strašidelné tiene na kamennú dlažbu.

Zakrádala sa popri múroch, schovávajúc sa v tmavých tieňoch, až kým nedošla k bráne. Mreža bola zdvihnutá. Od vodnej priekopy k nej doliehali tiché hlasy mužov vykladajúcich náklad.

Prešmykla sa za hradby. Breh pokrytý suchou trávou medzi múrmi a priekopou bol široký sotva stopu. Portia sa pritisla chrbtom o múr a potichučky sa popri ňom posúvala ďalej. Chvíľku zostala nehybne stáť a načúvala. Zdola sa ozývali tiché, ale zreteľné hlasy.

„Toto je posledná mulica, seržant.“

„Dobre. Zatvorte za sebou.“

„Áno, pane.“

Počula škripot dlho nemazaných pántov, tlmené buchnutie a napokon zmizlo aj svetlo faklí. Z tmy sa ozývali kroky vzďaľujúcich sa mulíc, ktoré potichu ktosi odvádzal preč. Po padacom moste prešli muži a spustili mrežu. Zostala sama za hradbami.

Čo teraz?

Sadla si na zadok a zošmykla sa dolu brehom až k zamrznutej vodnej priekope. Bola tma ako v rohu a rozoznávala len klenbu padacieho mosta. Vydala sa pozdĺž múra, popri nahrubo otesaných, vlhkých a ľadovostudených kameňoch, až pokým nezastala pod mostom. Niekde v týchto miestach by mal byť tajný vchod. Bez svetla nemala možnosť objaviť dvere, ktoré videla, keď sa s Oliviou korčuľovali. Dolnú líniu mali nanajvýš dve stopy nad úrovňou priekopy. Stiahla si rukavice. Mráz bol neznesiteľný a okamžite ju začalo oziabať, no ona opäť vykročila popri múre, pozorne hmatajúc po skalách.

Aha, tu sú, pomyslela si a trocha sa jej uľavilo. Nepozorné oko by líniu dvier nikdy neodhalilo. V žiadnom prípade nešlo len o náhodnú prasklinu v kameni. Rukou prešla po žliabku – najprv rovno a potom zvislo, hľadajúc kľučku alebo nejakú páku, ktorou by sa dali dvere otvoriť.

Nič nenašla. Len studené kamene. A ona je sama vonku v tmavej noci!

Zahryzla si do pery a pátrala ďalej. Roztiahnutými prstami prechádzala po kameňoch pozdĺž žliabka. Stále nič. Skrehnutými prstami už necítila takmer nič. Znovu si natiahla rukavice, oprela sa o kamenné dvere, uvažujúc, čo robiť.

Vtom dvere pod tlakom jej tela nečakane povolili. Spadla horeznačky do tmavého, úzkeho priestoru, ktorý sa mierne zvažoval. Hmatala okolo seba a hľadala niečo, čoho by sa mohla zachytiť, aby sa zdvihla. Nahmatala kamenné dvere, ktoré sa spolu s ňou vtlačili do hradieb, a postavila sa.

Bola v hradbách. Zahľadela sa ponad vodnú priekopu, za ktorou sa černela nepreniknuteľná temnota noci. Keď zatvorí dvere, neuvidí vôbec nič.

Ticho stála a napínala uši. Počula len tlkot vlastného srdca, ktoré jej išlo vyskočiť z hrude. Kam sa podeli Gilesovi muži? Modlila sa, aby na nich niekde v tme nenarazila. Obzrela sa a skôr vytušila, než uvidela, úzku, nízku chodbu miznúcu v tme.

Obklopovalo ju hrobové ticho, ktoré v nej vzbudzovalo pocity hrôzy. Potrebovala veľkú dávku odvahy, aby zatvorila kamenné dvere, ale zvládla to. Ozval sa rovnaký škripot a potom tiché buchnutie.

Chvíľu nehybne stála. Potom sa otočila, rukami sa zachytila o múry, prihrbila sa a vykročila vpred. Postupne sa strop tajnej chodby začal dvíhať a čoskoro sa mohla vystrieť. Jej oči si pomaly zvykali na tmu a zdalo sa, že rozoznáva aj obrysy tajnej chodby.

Zrazu zbadala záblesk svetla z fakle. Stuhla. Pritlačila sa k múru a najradšej by s ním splynula, len aby ju nikto neodhalil. Nič nepočula. Svetlo prichádzalo z jedného miesta a mihotalo sa ako vo vánku. Pritisnutá k múru urobila zopár krokov vpred. Chodba sa začala rozširovať a ona zastala v jej ústí. Vtom začula mužské hlasy. Bol to Cato a Giles Crampton.

„Na dnes sme skončili, Giles.“ Catov hlas znel nanajvýš spokojne.

„Áno, pane. Je toho slušná kopa.“ Giles sa nahlas zasmial. „Pochybujem, že by niekto ešte dokázal nájsť čo i len jeden strieborný kalich v širokom okolí Yorku. Kedy to odvezieme preč?“

„Budúci piatok. Po Durhamskej ceste… chvalabohu, že je už môj nevlastný syn preč…“

„Odišiel akosi náhle,“ skonštatoval Giles. „Vyzeral zbiedený a nemohol poriadne sedieť na koni.“

„Hej,“ pritakal Cato sucho. Brianov odchod bol nečakaný – a Cato mal nepríjemný pocit, že jeho nevlastný syn má niečo za lubom. Nedokázal to skryť v pohľade svojich malých, hnedých očí. No Catovi sa mysľou preháňali oveľa znepokojujúcejšie myšlienky než Brianove zákernosti.

„Musíme si byť istí, že sa Rufus Decatur dozvie, kedy vyrazíme a kadiaľ pôjdeme.“ Catov hlas síce znel chladne, ale predošlé uspokojenie sa z neho nevytratilo.

„Ako to myslíte, pane?“ spýtal sa Giles prekvapene. „Chcete, aby poklad ukradol a odovzdal ho kráľovi?“

„Nie, len aby sa o to pokúsil. A než sa mu to podarí, chytíme ho do pasce,“ vyhlásil Cato s ľadovou istotou. „Dostaneme ho, keď prepadne konvoj. Som si istý, že do mesiaca Rufus Decatur odvisne na týchto hradbách.“

„To je dobrý nápad, pane. Ale ako ho prilákame?“ Giles nemal veľmi rozvinutú predstavivosť a poslucháčka v tajnej chodbe to okamžite odhalila.

Cato mu trpezlivo vysvetľoval: „Dozvie sa to, lebo vidiek je prešpikovaný jeho zvedmi.“

Portia, zabudnúc na nebezpečenstvo, podišla bližšie, aby jej neuniklo ani slovo.

„Som si istý, že aj na hrade má zveda. Ak sa nemýlim, tak slečna Worthová rada odovzdá správu cez tajný kanál, ktorý Decatur vymyslel.“

Giles ticho zahvízdal. „Myslíte, že je taká zákerná?“

„To neviem, ale môže byť doňho pobláznená,“ povedal Cato. „Ak mám pravdu, tak tú správu odovzdá hneď, ako sa ju dozvie. A ak sa mýlim, tak sa postaráme o to, aby ju dostal.“

Portii sa zdvihol žalúdok a striasla sa od strachu.

Hlasy postupne tíchli a zmizlo aj svetlo, no ona zostala pritisnutá k múru ešte dlho potom, čo sa rozhostilo ticho. Keď si už bola celkom istá, že jej nič nehrozí, vyšla z chodby a ocitla sa v priestrannej miestnosti s klenbami, v ktorej bolo stále cítiť zápach horiaceho oleja z lampášov. Aj napriek hlbokej tme rozoznala obrysy truhlíc uložených popri múroch. Otvorila jednu z nich a s úžasom civela na blyštiace sa striebro, matný lesk zlata a iskriace drahokamy, ktoré do tmy vrhali slabé odlesky svetla.

Dotýkala sa svietnikov, kalichov a strieborných podnosov, medzi ktorými našla prstene a brošne. Bol to naozaj hotový poklad zložený z oltárnych predmetov, domáceho riadu a šperkov. Všetko z drahých kameňov a kovov. Toto všetko zrejme malo naplniť truhlice Parlamentu. Udržiavať armádu je náročná a drahá záležitosť. A keďže obidve bojujúce strany už mali pokladnice prázdne, tento poklad poskytne jednej z nich veľkú výhodu, keď sa vojna na jar znovu rozpúta plnou silou.

Rufus Decatur určite urobí čokoľvek, len aby sa mohol pokladu zmocniť. A Cato to dobre vedel.

Portia zavrela veko truhlice a v miestnosti zahrmelo, akoby sa zovšadiaľ ozvali bojové bubny. Rozbúchalo sa jej srdce, no po chvíli sa opäť rozhostilo ticho. Na jednom z múrov objavila matný obrys, akoby tam bol nejaký otvor. Podišla k nemu a pred ňou sa otvorila ďalšia chodba, ale oveľa širšia a vyššia. Vošla do nej.

Musí varovať Rufusa Decatura! Cato mal pravdu. Jeho nepriateľ má oči a uši nastražené po celom vidieku. Všetko, čo Cato zamýšľal urobiť, sa vždy spoľahlivo dostalo do Rufusových uší. A teraz to chcel využiť a vypustiť správu o poklade, ktorá vláka Rufusa do pasce.

Chodba končila pri spodnom schode úzkeho strmého schodišťa. Keď ním vystúpila nahor, zastala pred dubovými dverami a so strachom položila ruku na závoru. Čo ak sú zamknuté? Opatrne nadvihla závoru a tá sa pohla. Prešmykla sa cez dvere a ocitla sa v jednej z chodieb, ktorá ju zaviedla do kuchyne.

Z kuchyne sa okrem pravidelného tikania nástenných hodín a sipotu dohnevajúcich polien vo veľkom kozube neozýval žiaden zvuk. Vyšla zadným schodišťom do svojej studenej izby. Potichu za sebou zavrela dvere a sadla si na posteľ. Ruky zložila do lona a tuho premýšľala.

Cato si teda o nej myslí, že je zved. Alebo ľahkoverná naivka, ktorou možno manipulovať. Rozhorčila sa pri myšlienke, že sa ju chystá zneužiť vo svojom diabolskom pláne vlákať Rufusa Decatura do pasce. Pokrvné putá sem, pokrvné putá tam, pochopila, že musí urobiť to, čo pokladá za správne.

Ale ako? Cato Granville sa hlboko mýli, keď si myslí, že má nejaké spojenie s Decaturom. Vedela, že ťažko nájde niekoho, kto by sa podujal doručiť mu taký delikátny odkaz, a ešte k tomu tak ďaleko. Nemala ani najmenšiu šancu odhaliť Rufusových zvedov, a sama sa nemôže vybrať do okolia a zmieniť sa len akoby náhodou o nebezpečenstve, ktoré hrozí Rufusovi.

Jediným riešením bolo vybrať sa za Rufusom osobne.

Táto myšlienka jej čoraz nástojčivejšie znela v hlave. Ak však odíde z granvillského hradu, už nikdy viac sa sem nebude môcť vrátiť a zostane ponechaná napospas osudu.

No vedela, že nemá na výber. Nemôže sa nečinne prizerať, ako sa Rufus vrhá do náručia smrti.

Schovala sa pod prikrývky a trasúc sa od zimy zaspala.

Prebudila sa do nevľúdneho brieždenia a okamžite si začala baliť svoje veci. Musí ísť pešo. Nie je to síce príjemná predstava, ale nemôže si zobrať Catovho koňa. Škoda, že Penny je už preč. Vrátili ju jej majiteľovi, len čo si oddýchla a trocha ju obriadili. Cato nepovedal Portii nič o obsahu odkazu, ktorý Rufusovi poslal spolu s Penny, a ona to ani nechcela vedieť.

Na koni to do Decaturovej osady trvalo viac než štyri hodiny a Portia si vypočítala, že peši pôjde najmenej trikrát toľko. Keď dorazí k Cheviotským vrchom, nebude mať naporúdzi žiadne prírodné značky, ktorými by sa riadila a bude sa musieť spoľahnúť na vlastnú pamäť. Potom si spomenula, že by jej mohli pomôcť vatry rozmiestnené na vrcholoch kopcov a tie určite zbadá aj z veľkej diaľky. Tie ju bezpečne privedú k Rufusovi.

Musí si zobrať nejaké víno a jedlo. Z peňazí, ktoré jej dal Giles v Edinburghu, jej už veľa nezostalo. Ale svedomie jej nedovoľovalo použiť ich na tento účel. Váhavo položila na umývadlo dva strieborné šilingy a potom zišla do kuchyne zbaliť si niečo pod zub. Bolo ešte príliš zavčasu a v kuchyni vládol pokoj. Len ospalý pomocník sedel pri kozube a driemal so zvesenou hlavou.

Zobrala si fľašu vína, chlieb, syr a niekoľko plátkov pečeného mäsa. Obliekla si nohavice a navrch jazdeckú sukňu. Pre istotu si natiahla dva páry pančúch. Pred zimou ju azda dostatočne ochránia, tak ako hrubý vlnený plášť a rukavice. Svoje skromné imanie si strčila do vreciek.

Teraz sa už len musí rozlúčiť s Oliviou a potom sa nenápadne vytratí z hradu.

Zamierila do Oliviinej izby a tušila, že rozlúčka bude ešte ťažšia než útek.

Olivia spala, ale prebrala sa, len čo ju Portia jemne zatriasla za plece.

„Čo tu robíš tak zavčasu?“ spýtala sa a žmurkajúc, hľadela prekvapene na Portiu. „Ty niekam ideš?“

Portia si sadla na peľasť postele. „Musím ísť naspäť k Decaturovi,“ povedala otvorene. „Tvoj otec mu chystá pascu a ja nedovolím, aby do nej padol.“

Olivia nedokázala odtrhnúť šokovaný pohľad z Portiinej tváre. „Akú pascu?“

Portia začala rozprávať, čo si v noci vypočula, a Olivia ju zamračene načúvala.

„V-vrátiš sa?“ Roztrasený tón jej hlasu a bolesť v očiach zreteľne vyjadrovali, že už pozná odpoveď.

„Vieš dobre, že to nebude možné. Tvoj otec by ma nikdy neprijal späť.“ Portia sa sklonila a pobozkala priateľku na líce. „Nelúčime sa navždy. Cítim to. Neviem, kam sa podejem, keď splním svoju povinnosť, ale pokúsim sa ti poslať odkaz, aby si vedela, čo je so mnou.“ Na chvíľku sa zamyslela a vtom jej niečo napadlo. „Už to mám! Budem ti nechávať odkazy na ostrovčeku vo vodnej priekope, pod balvanom, kde sa schovávajú kačky, keď prší. Občas sa tam pozri. Sľúb mi to.“

„Sľubujem.“ Olivia sa prinútila usmiať. „Choď už!“

Portia ju ešte raz napochytre pobozkala a potom vstala. Prehltla, aby sa zbavila dojatia, ktoré jej zvieralo hrdlo. „Ešte niečo,“ šepla Portia naliehavo, „musíš sa tváriť, že o mne nič nevieš… a ani o tom, prečo som odišla. Sľubuješ?“

„Samozrejme.“ Oliviin hlas znel rozochvené. Portii sa podlomili kolená. „Choď už, lebo sa rozplačem,“ šepla Olivia.

Portia na okamih zaváhala a skôr než sa sama rozplakala, stačila vyjsť z izby.

Z hradu sa dostala cez severnú bránu. Strážnikovi povedala, že ide kŕmiť kačky. Muža to neprekvapilo, pretože dievčatá to robili často, a tak len prikývol, vymenili si zopár slov o počasí a nechal ju prejsť.

Obloha bola jasná a vládlo úplné bezvetrie. Potešilo ju, že aj počasie je na jej strane. Chodník sa zvažoval do údolia, potom sa niekoľko míľ vinul dlhým údolím, za ktorým sa vynárali obrysy Cheviotských vrchov.

Portia svižne vykročila a v duchu sa presviedčala o správnosti svojho rozhodnutia. Rázne švihala rukami, dodávajúc si odvahu. Pokiaľ to bolo možné, kráčala súbežne s cestou, skrytá za živými plotmi. Osamotená žena sa ľahko stane korisťou pre kohokoľvek so zlým úmyslom, a najmä pre oddiely vojakov, ktoré občas križovali krajinu. Našťastie, dupot koni i pešiakov v brnení, zvuk trúbok a bubnov ju včas upozornil na nebezpečenstvo, a tak mala dostatok času ukryť sa, kým nebezpečenstvo nepominie.

Napoludnie si niečo zajedia a chvíľu odpočívala. No zima bola príliš tuhá a nedovolila jej dlho vysedávať na zmrznutej zemi, aj keď sa šuchla medzi kríky, ktoré ju chránili pred vetrom.

Minula už niekoľko dediniek a osamote stojacich domcov, a keď si všimla, že sa tiene pomaly predlžujú a obloha potemnieva. Bola na ceste od ôsmej ráno a každý krok sa už pre ňu stával utrpením. Nemala ani potuchy, ako ďaleko zašla a koľko cesty má ešte pred sebou. Keď sa zotmie, nielenže nenájde cestu, ale sa aj prudko ochladí. Mala by si nájsť nejaké prístrešie na prenocovanie. Dúfala, že ju prichýli nejaký dobrý človek.

Vedela, že v časoch vojny ľudia nedôverujú neznámym ľuďom, ale ani to neovplyvnilo jej rozhodnutie skúsiť to. Zišla úzkou cestičkou lemovanou vysokým živým plotom a zacítila dym. Pomyslela si, že to asi nejaký sedliak na jeseň nestačil vypáliť strnisko. No chodník ju priviedol k širokému lánu rozprestierajúcemu sa po jeho oboch stranách.

Pole bolo vypálené až na hlinu a okolité stromy povyvracané z koreňov, akoby dielo skazy spôsobila silná víchrica. Konca poľa stálo niekoľko šibeníc s obhorenými mŕtvolami. Zvyšky ich mundúrov sa trepotali vo večernom vánku. Vôkol nich ležali na zemi spálené ľudské telá obkrútené zvyškami handier.

Videla ľudské tváre s vyďobanými očnými jamkami, nad ktorými krúžil kŕdeľ škriekajúcich vrán zlietajúcich sa na hostinu. Keď podišla bližšie, podľa insígnií kráľa a lorda Newcastla zistila, že to boli kráľovskí vojaci. Muselo sa to už stať pred niekoľkými dňami, pretože zacítila hnilobný zápach a s odporom sa rozbehla preč.

Zrazu začula smutné kňučanie vychádzajúce z priekopy vedľa poľa. Úporné sa snažila nevšímať si ho, no ten zvuk bol taký smutný a plný beznádeje, že sa napokon otočila a vykročila za ním, odvracajúc pohľad od obesencov.

Pôvodcom kňučania bolo šteniatko staré asi päť alebo šesť týždňov. Bolo príliš malé na to, aby prežilo bez pomoci. Ležalo v priekope a upieralo na ňu svetlohnedé očká spod horčicovo sfarbenej, kučeravej srsti. Bolo očividne hladné a podchladené.

„Aké si len špinavé, chudiatko maličké,“ zašomrala si Portia popod nos a v okamihu pocítila súcit s malým bezbranným stvorením. Zohla sa a zobrala ho na ruky. Srsť malo mokrú, telo samá kosť a koža a chvelo sa ako osika. Okolo tenkého krku malo omotaný zdrap látky. Bol to kúsok kráľovskej vlajky.
Portia sa rozhliadla po poli posiatom mŕtvolami. Šteniatko bolo zrejme maskotom kráľovských vojakov. A teraz tu zostalo samé, odsúdené na smrť hladom a mrazom.

„No poď, maličké. Mám taký pocit, že my dvaja máme veľa spoločného.“ Strčila si ho pod plášť a pocítila tlkot jeho srdiečka a zimničné záchvevy, ktoré postupne ustávali, keď sa to úbožiatko trocha zohrialo.

Teraz musí nájsť prístrešie pre oboch. Už bola skoro tma a aj to málo slnečného tepla, ktoré cez deň trocha hrialo, odvial ľadový vietor. Vykročila na poľnú cestu ešte obozretnejšie než predtým. Barbarskí vojaci Parlamentu, ktorí spáchali túto ohavnosť, mohli byť stále niekde nablízku. A ak aj boli preč, vedela, že sa miestni obyvatelia budú obávať vpustiť do svojho príbytku neznámeho pútnika.

Poľnou cestou sa dostala do osady vzdialenej asi dve míle od miesta masakry. Domce boli pozatvárané á len úzke stĺpy dymu stúpajúceho z komínov naznačovali, že sú obývané. Zastala pred domcom pri malom kostolíku a s odvahou, ktorú necítila, zaklopala na dvere.

Nikto sa neozval. Znovu zaklopala a čakala. Žiaden zvuk, žiadna známka života. Vedela, že dnu pri horiacom kozube musí niekto byť. Opäť zaklopala a zakričala: „Dobrí ľudia, otvorte, prosím!“ Možno ak začujú ženský hlas, skôr jej otvoria.

No nestalo sa tak.

Vrátila sa naspäť na poľnú cestu a pozerala na domec učupený v zeleninovej záhrade. Okná boli zatvorené a nič nenasvedčovalo tomu, že je obývaný.

Zachvela sa. Ešte nikdy sa necítila taká osamelá a vyľakaná. Desila ju zima februárovej noci bez strechy nad hlavou, rovnako ako barbarstvo vojakov. Šteňa zakňučalo. Musí byť poriadne hladné. Nevedela, či je dosť staré na to, aby mohlo jesť tuhú stravu.

Najskôr sa však musia niekde uchýliť pred zimou a nocou, potom sa ho pokúsi nakŕmiť. Na zamračenej oblohe nesvietila ani jediná hviezda. Zrazu sa zdvihol silný vietor. Zahľadela sa na kostolík a napadlo jej, že je to jediné miesto, kde môže nájsť strechu nad hlavou. Bude tam síce chladno a nie veľmi pohodlne, ale aspoň sa skryje pred vetrom a mrazom.

Otvorila bránu do cintorína a vykročila po chodníku vedúcom ku kostolnej bráne. Kostolík bol postavený v normandskom štýle zo sivých kamenných kvádrov a s ružicovým oknom nad oblúkovými dubovými dverami. Stisla kľučku a zatlačila. Modlila sa, aby nebolo zamknuté. Našťastie, dvere sa s hlasným škripotom otvorili, a tak vošla do tmavej a vlhkej predsiene.

Zastala a počkala, pokým si jej oči privyknú na tmu. Pomaly v nej rozoznávala obrysy krstiteľnice, dlhých radov lavíc a oltára. Možno v sakristii bude niečo, čím by sa mohla prikryť. Vykročila k nej a dnu našla oltárne rúcho. Neodvážila sa ho zobrať. Pripadalo jej to ako svätokrádež.

Podišla k oltáru a sadla si na vrchný schod. Rozopla si plášť a opatrne vybrala šteniatko.

„No ukáž sa. Si psík alebo fenka?“ Aj napriek tme jej prsty veľmi rýchlo našli odpoveď – bola to fenka. Stvoreniatko jej olízalo ruku a znovu zakňučalo.

Položila to úbožiatko na zem a rozbalila jedlo. Šteniatko sa jej oprelo labkami o koleno, keď zacítilo mäso. Vytiahla z čižmy dýku a nakrájala mäso na drobné kúsky a položila ich na schody. Maličké ich oňuchalo a o chvíľu zmizli v jeho hladnom brušku.

„Zdá sa, že máš väčší hlad než ja,“ zašomrala Portia a ešte kúsok odkrojila. Polovica mäsa nakoniec skončila v žalúdku šteniatka, a tak sa napila vína v nádeji, že ju trocha zahreje. Chcela zapáliť jednu z oltárnych sviec, ale potom usúdila, že svetlo vychádzajúce z kostola by mohlo pritiahnuť niečiu pozornosť. Nevedela, ako by ju prijali obyvatelia dediny, ale podľa neúspechu pri klepaní by to určite nebolo priateľské privítanie.

Spokojné a sýte šteniatko sa pobralo do tmy. Portia sa dovtípila, čo má v úmysle, a preto ho zaraz schytila. „Počkaj... nemôžeš to robiť v kostole.“ Zobrala ho na ruky a vyšla von. Za skupinkou tisov si obidve uľavili a vrátili sa dnu.

Znovu sa porozhliadala po sakristii a objavila starú sutanu. Omotala sa do nej, sadla si chrbtom k oltáru a zatvorila oči. Šteniatko sa jej vyštveralo do lona a hľadajúc teplo sa zarylo medzi sutanu a plášť.

Vypila všetko víno a nezostal jej ani hlt na zahriatie.

S pribúdajúcimi hodinami jej už vôbec nepripadalo ako svätokrádež prikryť sa oltárnym rúchom. Boh nebude určite namietať, keď ho použije, aby ju zachránilo pred zamrznutím.

No ani s oltárnym rúchom jej nebolo oveľa teplejšie. Triasla sa od zimy a aj napriek únave nemohla zaspať. Bolel ju každý sval, každý kúsok tela. „Niečo ti poviem, Juno. Ak mi ten sviniar Decatur nebude vďačný za to, ako kvôli nemu trpím, podrežem mu hrdlo,“ prihovorila sa šteniatku a trochu sa upokojila, keď mohla prehodiť slovko-dve so živým tvorom, aj keď od neho nemohla očakávať žiadnu odpoveď.

Ozaj, prečo ho pomenovala práve Juno? Otázka sa jej znenazdajky vynorila v mysli, no odmietla na ňu hľadať odpoveď. Jej vlastný mozog si s ňou začal zahrávať a zrazu sa videla vo svojej posteli na Catovom hrade. Vzápätí sa ocitla na ulici svätého Štefana v Edinburghu a počúvala Jackovo preklínanie, keď ju posielal do horúcich pekiel za to, že mu priniesla málo brandy na odplašenie démonov, ktorí ho prenasledovali.

Potom ležala na slnečnej lúke na brehu francúzskej rieky Loiry. Slnko jej pálilo na chrbát a Jack sedel obďaleč s potulnými hráčmi. Hral s nimi v kocky a muži pomaly začínali chápať, že Jack, o ktorom si mysleli, že bude pre nich ľahkou korisťou, ich oberie o všetko.

Pošúchala si líce, na ktoré sa jej usadila mucha, vyrušiac ju z blaženej malátnosti. Šteklenie neprestávalo. Nahnevane ťapla po líci a vtom sa jej niečo zahryzlo do prsta tak silno, že ju zaraz vytrhlo zo snenia a vrátilo naspäť do desivej reality.

Nemo civela na Juno, ktorá na ňu hľadela svojimi svetlohnedými okrúhlymi očkami plnými strachu. Oblizovala jej líce, pretože zrejme vycítila, že Portia sa stráca kamsi, odkiaľ niet návratu.

Chvejúca sa Portia s námahou vstala, pevne sa obkrútila do oltárneho rúcha a začala sa prechádzať hore-dolu, kým sa celkom neprebrala a nerozprúdila tuhnúcu krv v žilách. Bola jej taká zima ako nikdy v živote, no bola pri vedomí a živá.

Podišla ku dverám a odchýlila ich. Tma už ustupovala brieždeniu, ale obloha bola zamračená. „Juno, myslím, že by sme sa mali vydať na cestu, lebo tu zamrzneme.“ Odložila oltárne rúcho i sutanu, zjedla posledný kúsok chleba a syr dala Juno. Potom si šteňa schovala pod plášť a vyšla z kostola do mrazivého vetra. 

Ešte sa ani poriadne nerozvidnelo a z oblohy sa začali sypať veľké snehové vločky. Teraz ju čakal najťažší úsek cesty cez zasnežené Cheviotské vrchy. Jedinými svedkami jej pochodu bolo zopár zúbožených oviec schúlených pod biednou ochranou stromov bez lístia.

Smäd ju prinútil vysekať dieru do zamrznutej studničky prikrytej čerstvým snehom. Juno sa hltavo napila, no Portiu pri každom dúšku ľadovej vody pichalo v hrudi a bolesť jej vystreľovala až do hlavy.

Rozplakala sa. Slzy zúfalstva a beznádeje jej mimovoľne stekali po lícach a zamŕzali na nich. Kŕčovito sa triasla a ani oblečenie jej už neposkytovalo žiadnu ochranu pred zimou. Cítila sa ako nahá. Jediné, čo ju držalo pri živote, bol ten malý teplý kožuštek na prsiach.

Začalo snežiť ešte hustejšie. Po chvíli nevidela už ani na krok pred seba. Nemala potuchy, kde je a či ide správnym smerom, alebo sa len moce v kruhu. Jej nohy poslušne plnili príkazy mozgu a v monotónnom rytme si razili cestu cez záveje hlbokého snehu.

Keď sa napokon cez hustý biely závoj ukázalo slabé svetlo, takmer ho nezbadala. Zabudla, čo tu hľadá… zabudla aj na to, ako sa volá. Nohy ju niesli napred bez jej pričinenia.

Pošmykla sa a noha jej uviazla v zajačej nore. Pocítila ukrutnú bolesť v členku. Ležala v bielej perine a vzlykala od bolesti, zimy a strachu. Pochopila, že je to jej koniec… a že v tomto záveji skončí svoju krátku životnú púť.

Pätnásta kapitola

V hustej bielej temnote sa mihlo svetlo faklí a odkiaľsi zhora sa ozvali mužské hlasy. Portia si uvedomila, že ju dvíhajú čiesi mocné ruky a z posledných síl si pritisla Juno k prsiam.

Niekto jej nasilu otváral ústa a nútil ju piť. Rozkašľala sa pod náporom silnej brandy, ktorá ju pálila v hrdle. Zacítila nepríjemný zápach čpavku a vzápätí otvorila oči.

„Bože dobrý! Veď je to tá dievčinka z granvillského hradu,“ zaznel Georgeov hromový hlas. Znovu jej priložil karafu k ústam. „Pi, inak umrieš.“ Opatrne jej prešiel fľaštičkou s čpavkom popod nos, zatiaľ čo sa Portia pokúšala napiť. Znovu sa rozkašľala a trocha brandy jej vyprsklo na plášť.

V strážnej búdke, kde sa nevedno kedy ocitla, bolo teplo od ohňa blčiaceho v drôtenom koši a vzduch bol ťažký od potu zmiešaného s vôňou opekanej cibule a piva.

Juno sa vyhrabala spod jej plášťa a vyskočila na zem. Rozbehla sa k ohňu a trasúca sa pri ňom stočila do klbka.

„Dopekla! Čo je to za zmoka?“ skríkol George.

Portia nemohla zo seba dostať ani hláska. Boleli ju omrznuté pery a meravý jazyk neposlúchal, akoby sa zasekol medzi skrehnutými sánkami. Bezmocne hľadela na Georgea a na jeho mladšieho spoločníka. Obaja civeli na ňu ako na prízrak z ríše duchov.

George sa poškrabal po hlave. „Jamie, bež dolu a priveď pána. Povedz mu, že sme našli tú dievčinku od Granvilla…“

Jamie si obliekol plášť, z držiaka na stene vytiahol fakľu a vybehol z búdky, boriac sa cez záveje čerstvo napadaného snehu. Bežal tak rýchlo, ako mu to dovoľovali snehové záveje. Keď celý zadýchaný zastal pri Rufusovom dome, zabúchal na dvere. „Pane! Poďte rýchlo hore!“ kričal.

Rufus otvoril dvere. „Čo je? Pešiaci alebo jazdci?“ Bez meškania siahol po meči visiacom na stene pri kozube.

„Nie… nie… žiadni pešiaci, pane.“ Jamie rázne pokrútil hlavou. „Ani jazdci,“ dodal.

Rufus si zapínal opasok teraz už o niečo pokojnejšie. „Tak čo sa deje, Jamie?“ Chlapec bol trocha ťažkopádny a toľké otázky ho znervózňovali.

„Pán George ma poslal, aby som vám povedal…“ v rozpakoch zmĺkol, akoby si nevedel spomenúť.

„Čo mi máš povedať, Jamie?“ Rufus si cez plecia prehodil plášť.

„Tá dievčinka od Granvilla,“ spomenul si pyšne Jamie. „Pán George nevie, prečo prišla. Je celá premrznutá. Mysleli sme si, že je mŕtva, lebo ležala v snehu a –“

Rufus už nečakal, prešmykol sa popri ňom a vybehol po chodníku na vrchol kopca. Šmýkalo sa mu a zabáral sa do snehu, no ani na okamih nespomalil. Vbehol do búdky a rýchlo za sebou zabuchol dvere.

„Kristepane!“ Priskočil k Portii, ktorá sedela schúlená na trojnožke pri ohni. Mala sinavé pery a na smrteľne bledých lícach stopy po zamrznutých slzách. Mihalnice a ofinu mala ešte stále pokrytú ľadom.

„Čo to stváraš?“ zašepkal. Kľakol si k nej a odhrnul jej vlasy z čela. Teplými dlaňami jej šúchal líca a zúfalo v nich hľadal náznak života, ktorý sa len pomaly vracal do jej privretých zelených očí. Neprítomné naňho hľadela, akoby ho nepoznala.

Usiloval sa ju vypudiť z mysle, úporné sa snažil na ňu zabudnúť. Nahováral si, že ich krátke, ale zato vášnivé stretnutie bolo všetkým, čo im osud nadelil. Je predsa Granvillová a na tom sa nikdy nič nezmení. Keď jej v hlbokom pohnutí otvoril svoje srdce, obhajovala Granvillovcov. Odišla od neho a nechala ho s jeho bolesťou. Mala pochopiť jeho zúfalý záchvat zlosti, ktorý ho donútil prezradiť jej o sebe, čo ho kvári, ale ona ho zradila. Nedokázala sa vzdať hlasu krvi a oddanosti voči svojmu rodu.

Neľútostne a vášnivo živil svoj hnev na Granvillovcov po celé tie dlhé roky, a teraz sa snažil vlastným dychom vrátiť do tela príslušníčky ich rodu život. Nenávisť sa razom rozplynula, akoby nikdy neexistovala.

Prečo prišla?

Vedel, že v tomto stave z nej nedostane žiadnu odpoveď. Musí potlačiť nával citov a sústrediť sa na to, aby ju prebral. Sklonil sa k nej, postavil ju na nohy a pevne ju zavinul do svojho plášťa. „Odnesiem ju dolu.“

Jeho slová prebrali Portiu z polospánku. „Juno!“ vysúkala zo seba drkotajúcimi zubami.

„To je to psíča, pane.“ George sa zohol a zodvihol šteňa. „Stískala ho ako nejaký poklad.“

Portia, opierajúc sa o Rufusa, prosebné pozrela do jeho modrých očí. Juno zavrtela chvostíkom a vyplazujúc jazyk, hľadela na Rufusa, akoby tušila, že je reč o nej.

„Zachránila mi život,“ hlesla Portia a jej vlastný hlas jej znel cudzo. „Musím sa o ňu postarať.“

Rufus nechápal, čo mu hovorí, ale na tom nezáležalo. Dôležité bolo, že vôbec prehovorila. Opatrne si ju prevesil cez plece a pevne ju zovrel okolo drieku. Druhou rukou si strčil pod plášť šteňa a náhlil sa do svojho domu.

Portia si nerobila ťažkú hlavu z tohto nedôstojného spôsobu prepravy. Stačilo jej vedomie, že je v bezpečí… že jej skrznaskrz premrznuté telo sa zohrieva a bude si môcť odpočinúť. Na nič iné nedokázala myslieť.

Rufus otvoril dvere svojho domu a vošiel dnu obťažkaný dvomi krehkými telami. Šteňa položil na dlážku a potom Portiu zvesil z pleca a posadil na stoličku pri kozube. Ešte stále vyzerala ako bez života a dokonca aj jej ohnivočervené vlasy akoby potemneli.

Vtom mu napadlo, že musela prísť peši a zmocnil sa ho pocit, ktorý už raz zažil. Nebolo to dávno. Vtedy sa Toby rozbehol za loptou a spadol do rieky rovno pod mlynské koleso. Zachránil ho a keď už bol v bezpečí, jeho strach sa v mihu zmenil na hnev. Tak na syna nakričal, že ani on, ani Toby na to zrejme nezabudnú do smrti.

Portiiným telom zmietali záchvaty zimničnej triašky a zuby jej neovládateľné drkotali. „Členok,“ šepla a natiahla ruku ku vytknutému členku v čižme. „Strašne to bolí.“

Rufus si kľakol a chcel jej stiahnuť čižmu, no rýchlo usúdil, že cez napuchnutý kĺb sa mu to nepodarí. „Čo si to, dopekla, urobila?“ Vytiahol nôž a opatrne rozrezal sáru čižmy. „Neviem si predstaviť, čo ťa prinútilo pustiť sa do tejto zimy. Iba že by si načisto potratila rozum!“

„Áno, som blázon!“ zasipela Portia cez návaly prudkej bolesti, keď sa ju snažil vyslobodiť z čižmy. „Pretože nechcem, aby si odvisol na hradbách Catovho hradu.“

Rufus na chvíľu podržal jej nohu v ruke a zarazene sa zahľadel do jej bledej tváre. „Môžeš mi to vysvetliť?“

Ale Portia si ho nevšímala. Zhrozene civela na členok, ktorý vyzeral ako veľká biela tekvica s krvavočervenými pásikmi. Nedokázala odtrhnúť pohľad od toho odpudzujúceho kúska svojho tela.

„Takže sa to nedozviem,“ zašomral si Rufus popod nos. Aj tak mal práve teraz iné starosti. Opäť obrátil pozornosť na jej zranenú nohu. „Ten opuch by sa zmenšil, keby som ti na nohu priložil ľad, ale –“

„Ľad nie!“ vykríkla Portia zhrozene a prerušila jeho úvahy. Pri tej predstave sa takmer rozplakala. „Nezniesla by som to.“

„Keby si ma nechala dohovoriť, dozvedela by si sa, že v tvojom prípade by to nepomohlo. Aj tak si premrznutá na kosť.“ Opatrne jej položil nohu na podlahu a vstal. „Pevne ti to zaviažem a potom uvidíme. Skús sa povyzliekať.“

Vyšiel hore schodmi a každý jeho krok prezrádzal netrpezlivosť. Portia sa snažila potlačiť plač. Nechápala, prečo sa Rufus hnevá. Veď urobila všetko preto, aby ho zachránila a takmer ju to stálo život. Sedela na stoličke ako hŕbka nešťastia, Juno sa obtierala o jej vlhkú sukňu a ľútostivo kňučala.

„Toto by ťa malo zahriať.“ Rufus sa vrátil s jednou z jeho hrubých ľanových košieľ a kožušinou podšitým plášťom. „Musíš sa pokúsiť vstať a… Čo je tomu šteňaťu?“

„To čo mne. Je uzimené, hladné a unavené,“ odvetila Portia.

„A poriadne špinavé.“ Rufus chytil Portiu za lakeť a voľnou rukou jej začal vyzliekať premočené šaty. Potácala sa, no nie z nedostatku rovnováhy, ale z únavy, ktorá ju čoraz viac premáhala.

Rufus vedel, že Portia sa musí čo najskôr zahriať, aby sa pod tou jej jemnou bielou pokožkou opäť rozprúdila krv. Najviac sa obával omrzlín, najmä na poranenom členku. Nechcel dať najavo svoj strach a skryl ho za náhlivé rozopínanie a sťahovanie jednotlivých kusov jej odevu.

Keď z nej sťahoval spodné nohavice, zistil, že sú mokré až na kožu. Rukami jej šúchal brucho, stehná i zadok. Pod prstami cítil smrteľný chlad vystupujúci z jej pokožky.

„Pre Kristove rany, dievča! Si do nitky premočená. Vystrájaš hlúposti ako malé decko. Načisto si potratila rozum? Toľký kus v snehu a mraze nie je žiadna prechádzka!“

Portia hľadela na svoje chudé, trasúce sa telo. Pri pohľade na svoju odporne bledú pokožku sa znechutene striasla. Bola zhrozená, že sa Rufus pozerá na jej nahotu a že s ňou narába, akoby bola len kusom mäsa na lopári. Jej nohy vyzerali ako paličky a rozochvené prsia pokrývali zimomriavky. Už ten pohľad nemienila znášať dlhšie.

Potichu zakliala, odtisla ho nabok a natiahla sa za košeľou, ktorú zavesil na rímsu kozuba, aby sa zohriala. Prudko ju strhla. „Oblečiem sa sama… nechaj ma.“ V náhlivosti skočila na boľavú nohu a vykríkla od bolesti.

„Prestaň vystrájať!“ vybuchol a pritiahol šiju k sebe. Juno zakňučala od strachu a odbehla pod stôl.

Portia to vzdala. Bola na pokraji síl a aj vôľa ju už zrádzala.

Rufus jej šúchal telo uterákom, aby sa jej rozprúdila krv v žilách. Potom ju otočil chrbtom k sebe, zodvihol jej ruky, roztiahol nohy a vyšúchal jej vnútornú stranu stehien, pričom nevynechal ani to najcitlivejšie miesto. Pevne zvieral sánky a uvedomoval si, že toto je telo ženy, ktoré mu patrilo a ktoré priviedol na vrchol rozkoše. No nedal na sebe nič znať.

Portia len bezmocne zatínala zuby a snažila sa na nič nemyslieť. Pokožka ju pálila, no nevydala ani hláska na protest.

„A teraz sa obleč.“ Prehodil jej košeľu cez hlavu a keď si ju stiahla, zahalila ju až po kolená. Strčil jej ruky do širokých rukávov plášťa, rovnako ako keď obliekal svojich synov. „Sadni si,“ prikázal jej a jemne ju zatlačil na stoličku.

„Kedy si naposledy jedla?“ spýtal sa a začal jej obväzovať členok širokým kusom látky.

„Dnes ráno som mala kúsok chleba. Juno bola strašne vyhladovaná, tak som jej dala svoj syr i mäso,“ odvetila nevýrazným hlasom. Konečne jej telo zalievalo teplo a v pevne obviazanom členku cítila pulzovanie spôsobené prítokom krvi.

Juno sa popletala pomedzi Rufusove nohy a krútila chvostíkom.

„Aj ona je hladná,“ nadhodila Portia. „Nakŕmiš ju, prosím?“

Rufus pozrel na Portiu, ktorá sa utápala v jeho veľkých šatách. Spomedzi kožušinového goliera jej vytŕčala len hlava lemovaná ryšavým hniezdom. Hľadela naňho žalostným a odovzdaným pohľadom presiaknutým predstieranou odvahou. Len neochotne v duchu pripustil, že jej odvaha aj v tých najnemožnejších situáciách v ňom vzbudzuje rešpekt a obdiv.

Odkedy odišla, jej prižmúrené zelené oči mu nedali pokoja ani v spánku a prenasledovali ho v snoch. Jej ohrnutý noštek, výrazné lícne kosti a neskutočne jemná pokožka zostali navždy vryté v jeho pamäti. Bojoval proti spomienkam, neustále si opakoval, že keby sa rozišli prirodzeným spôsobom, nepociťoval by tú naliehavú túžbu po naplnení začatého, no nedokončeného. Ale teraz, keď na ňu hľadel, pochopil, že to, čo k nej cíti, necítil ešte k žiadnej žene. Nevedel presne, čo je to za cit, no bol si istý, že nejde len o telesnú príťažlivosť.

Psíča ho znovu poškrabkalo po čižme. Pozrel naň a stretol sa s nešťastným pohľadom malého a bezbranného stvorenia.

Rozosmial sa. Portia si ho chvíľu premeriavala a uvažovala, čo znamená tá náhla zmena v jeho správaní. Potom si však spomenula, že Rufusova povaha je nanajvýš nevyspytateľná. Cítila, že jej teplo prinavrátilo silu do celého tela. Váhavo sa usmiala a odhrnula si vlasy z očí. „Si rád, že ma vidíš?“

„Že či!“ vyhŕkol rozhorčene. „A nepýtaj sa, prečo som nahnevaný. Zjavíš sa tu v metelici ako prízrak, polomŕtva... vystrašila si ma. Vy ste teda podarený párik! Nie je to úbohé psíča náhodou tvojím druhým ja?“ Zodvihol Juno, podržal ju vo vzduchu a pozorne si ju prezeral. „Je príliš malá, aby bola bez matky. Kde si ju vzala?“

Portia mu vyrozprávala, kde psíča našla a pri jej slovách Rufus zvážnel. „Bastardi!“ zašomral. „Počúvam o tých zverstvách už celé týždne, ale ty si prvý očitý svedok, ktorého som stretol.“

„Myslíš, že tak vyčíňajú len vzbúrenci?“

„Nie,“ pripustil Rufus krotko. „Bol by som rád, keby to tak bolo. Žiaľ, obidve strany sú rovnaké a ich odvety sú čoraz surovšie.“ Rufus zobral misku a nalial do nej mlieko. Potom ju položil pred Juno, ktorá sa mu poďakovala hlasným zaštekaním.

Potom nalial do pohárov pálenku a jeden podal Portii s upozornením, aby ju pila malými dúškami. Sadol si na roh stola blízko nej a vážne sa jej zahľadel do očí. „Čo to malo znamenať s tým odvisnutím na hradbách Granvillovho hradu?“

„Prišla som ťa varovať. Cato na teba chystá pascu. Nemohla som ti poslať odkaz, lebo som nevedela, kde nájsť tvojich zvedov. Ale keďže ma pokladáš za nepriateľa, nebudem ti zazlievať, ak mi neuveríš.“ Portiu prekvapilo, kde sa v nej vzalo toľko odvahy podpichnúť ho.

„Nedala si mi čas zistiť, či ti môžem dôverovať,“ namietol Rufus.

„Nevidela som žiaden dôvod zostať s tebou po tom, čo si mi povedal. Stále som presvedčená o tom, že nerobíš dobre, keď sa nechávaš ovládať pomstou. A ja nechcem byť jej súčasťou.“ Nadvihla sa zo stoličky, no opäť sa ozval jej zranený členok. Zjojkla od bolesti.

Rufus si prešiel rukou po brade a prižmúrenými očami sa zahľadel do ohňa. Potom znovu pozrel do Portiinej bledej tváre. „Ak si teda myslíš, že nekonám správne, prečo si riskovala život a vzdala si sa pohodlia domova? Iba preto, aby si mi pomohla? Mal som pocit, že by si ma celkom rada videla hompáľať sa na Catových hradbách.“

„Možno aj,“ odvetila pohotovo, „a ver mi, že som veľmi chcela potlačiť nutkanie ísť za tebou. Naozaj neviem, čo ma to pochytilo.“

Rufus sa uškrnul. Keď sa utvrdil v presvedčení, že Portia má naozaj čisté a neskazené srdce, zaplavilo ho blaho. „Och, líštička moja, teba nič nevyvedie z miery! A teraz mi porozprávaj o tej pasci.“

„Náhodou som si vypočula rozhovor Čata a seržanta Gilesa Cramptona. Po nociach som sa túlala po hrade.“ Portia mu neprezradila všetko o svojich nočných výletoch, presvedčená, že Rufus nemusí vedieť o tajnom vchode. Počúval ju s kamenným výrazom na tvári a chvíľami si odpil z pálenky.

„Vedel som o tom, že Cato a jeho prisluhovači snoria po okolí a zbierajú cennosti,“ poznamenal, keď Portia stíchla. „Som si istý, že zhromaždil slušný poklad.“ Rufus sa zlovestne usmial. „Aj kráľovi by sa hodilo doplniť pokladnicu.“ Náhle sa výraz jeho tváre zmenil. Vstal, podišiel k nej a chytil jej tvár do dlaní. „Som rád, že si sa vrátila,“ vyriekol vážne, hľadiac jej do očí. „Neviem, ako ti to oplatím. Ale keď si sa odhodlala opustiť pohodlie Granvillovho hradu, neostáva ti nič iné, len prijať pohostinnosť môjho skromného domu.“ Palcom jej prešiel po perách.

„Nepotrebujem tvoje milosrdenstvo,“ povedala Portia a nasilu od neho odvrátila tvár. Nevedela si vysvetliť jeho slová. Jeho pozvaniu, ak to mohla takto nazvať, niečo chýbalo. A ak jej ponúka pohostinnosť preto, že teraz nemá kam ísť a ako odmenu za strýkovu zradu, neprijme ju. „Poradím si aj sama,“ dodala potichu.

Rufus odtiahol ruku z jej tváre a s údivom v očiach si ju premeriaval. „Aké milosrdenstvo?!“ zvolal.

„Poradím si aj sama,“ zopakovala. „Vždy som sa musela vedieť o seba postarať.“

„Dobrý Bože! Keby si nebola v takej kaši…!“ Odvrátil sa od nej a nervóznymi krokmi obišiel kuchyňu. Vrátil sa a zastal pred ňou. „Tak dobre, opravujem sa… Želáš si tu zostať?“

„Nezostanem tu, ak som pre teba iba jedna z Granvillovcov,“ vyhŕkla. Zrazu toho bolo na ňu priveľa. Rúcal sa na ňu svet a ona nevedela, či to bremeno unesie.

„Ale ty si Granvillová,“ odvetil rázne. „Ako by som na to mohol zabudnúť!“

„Je to naozaj také dôležité?“

Rufus vzdychol. „Chýbala si mi, Portia. Je mi jedno, že si Granvillová.“

Portia sa šťastne usmiala, pocítiac príjemné teplo pri srdci. „Potom je všetko v najlepšom poriadku,“ vydýchla si.

Rufusa sa zmocnil pocit, že sa pustil do boja s neistým koncom.

„Aj ty si mi chýbal,“ dodala nežne. „Neustále som podvedome hľadala hrbáča ponevierajúceho sa okolo hradu.“

Rufus jej nežne prešiel prstami po tvári a jeho nepokoj sa pomaly vytrácal. Opäť si uvedomil, aká je bledá a krehká a nedokázal sa ubrániť potrebe ochraňovať ju. „Prinesiem ti niečo pod zub. Nebudem preč dlho.“

„Dones niečo aj pre Juno.“

Keď Portia osamela, sadla si ku kozubu. Bolesť v členku ustúpila pod blahodarným účinkom obväzu i whisky a po prvý raz v živote mala pocit skutočného domova.

Rufus sa o chvíľu vrátil, striasol sneh z plášťa a obúchal si čižmy na prahu dverí. Hneď za ním vošiel mladík s plným podnosom. Položil ho na stôl a zvedavo pozrel na Portiu. Očividne ho zaujala a chvíľu otáľal s odchodom.

„Ďakujem, Adam,“ zaznel Rufusov dôrazný hlas. Zobral kameninovú nádobu a zavesil ju nad oheň.

„Niet za čo, pane.“ Chlapec naposledy vrhol zvedavý pohľad na schúlenú postavičku pri kozube a neochotne vyšiel von.

Portia lacno zafňukala: „Čo máme?“
„Polievku, dusený hovädzí jazyk a prevarené mlieko s vínom.“

Naplnil misku horúcou zeleninovou polievkou, podal jej ju a pozoroval, ako je. Pripadám si ako stratené kurča opäť pod dohľadom starostlivej mamky kvočky, pomyslela si a usmiala sa. Bolo úžasné vedieť, že niekomu záleží na jej pohodlí. Neha v Rufusovom pohľade jej našepkávala, že k nemu patrí a že je súčasťou jeho domova. Súčasťou, o ktorú sa Rufus bojí.

Polievka bola vynikajúca a vyhladovanej Portii pripadala ako nebeská manna. Keď dojedla, položil pred ňu hovädzí jazyk a Juno ponúkol misku s kuracími kožkami. Vrhla sa na ňu a svet okolo nej prestal existovať. Rufus si znovu nalial pálenku a podišiel ku kozubu. Oprel sa oň ako zvyčajne, s jednou rukou na rímse a s nohou vyloženou na mriežke. S potešením a majetníckym uspokojením sledoval dve stvorenia, ktoré okrem jedla nezaujímalo nič iné. Všimol si, že sa do Portiiných líc opäť vracia farba a vlasy sa jej znovu lesknú.

Nasýtená Juno podišla ku kozubu, ľahla si k Portiiným nohám a po chvíľke sa s pôžitkom rozvalila na chrbát. Nastavila okrúhle bruško teplu sálajúcemu z kozuba a nohy zdvihla do vzduchu. Obaja sa rozosmiali.

Potom Rufus odložil Portiin prázdny tanier a z ohniska zvesil nádobu s mliekom a vínom. „Vypi to a potom ťa uložím do postele.“ Naplnil jej korbeľ horúcou tekutinou. Portia ho chytila do oboch rúk a vdýchla voňavú paru, stúpajúcu z nápoja.

„Kde sú chlapci?“ spýtala sa, keď si spomenula na nezvládnuteľný a bujarý párik Rufusových potomkov. Pozrela k závesu v kúte miestnosti. „Dúfam, že nie sú v tej metelici vonku.“

„Nie, samozrejme, že nie. Nikdy im nedovolím chodiť von vo fujavici,“ zareagoval Rufus podráždene na skrytý náznak obvinenia z nedostatku rodičovskej starostlivosti. Z ohňa vyhrabal zopár žeravých uhlíkov a vložil ich do ohrievacieho železného telesa. „Dnes budú spať u Willa.“

„Často uňho spia?“

Rufus mykol plecom a odložil kliešte. „Ak sú práve uňho a premôže ich spánok, tak vždy.“ Zobral ohrievadlo a vyniesol ho do izby.

Portia pomaly popíjala horúce mlieko. Rufusov spôsob výchovy sa jej zdal nezodpovedný, ale nemala najmenšie právo kritizovať ho. Veď ani ju nevychovali, ako sa sluší a patrí. A o Jackovi naozaj nemohla tvrdiť, že bol ukážkou vzorného rodiča.

Keď Rufus opäť zišiel dolu, zodvihol ju na ruky a vyniesol do izby. Voľkala si v jeho náručí, zahalená prijemným závojom tepla a únavy. Malátne nadvihla ruku a dotkla sa jeho tváre.

„Na to zabudni, milá moja,“ zhaltoval ju a keď voľnou rukou odkrýval prikrývky na svojej rozmernej posteli, podoprel si ju o koleno. „Nekrofilia nepatrí k mojím záľubám.“

„Nie som mŕtva,“ búrila sa Portia s nádejou v hlase.

„Takmer mŕtva,“ opravil ju, šikovne z nej stiahol kožušinový plášť a opatrne ju položil na posteľ. Ohrievadlo zasunul pod prikrývku a posteľ sa razom premenila na naj lákavejšie miesto na svete.

Z prízemia sa ozývalo zúfalé kňučanie šteniatka, pre ktoré schody predstavovali neprekonateľnú prekážku.

„Juno môže spať dolu pri kozube.“ Rufusov rozhodný hlas prerušil Portiin úmysel prosiť za šteňa. Pozrel na ňu a uvedomil si, aká je stratená pod hŕbou hrubých prikrývok. Nechápal, kde sa v takom útlom stvorení nabrala toľká sila, ktorá ju vyhnala na ďalekú púť v snehu a vetre len preto, aby mu zachránila život.

„Musím sa ísť porozprávať s Georgeom o rozmiestnení hliadok. Vydržíš chvíľu sama?“

„Uhm.“ Portia zívla a začal ju opantávať spánok. „Nemôže Juno spať so mnou?“

„Nie. Je špinavá a určite aj zavšivavená,“ odmietol Rufus. „Dolu pri kozube jej bude dobre. Pekne spi a neodvrávaj.“ Sklonil sa a pobozkal ju na ústa. Chvíľu sa nežne pohrával s jej perami, ktoré chutili tak sladko a ktoré okamžite zareagovali na blízkosť jeho úst.

„Ešte!“ naliehala tichučko, keď sa odtiahol.

„Neskôr. Sľubujem, že dostaneš toľko bozkov, koľko len budeš chcieť,“ šepol s nežným úsmevom a vytratil sa, skôr než by mohol podľahnúť jej zvodnému vábeniu. Zbehol po schodoch a znovu vyšiel do fujavice.

Juno sa priplichtila ku schodišťu a kňučiac sa neúnavne pokúšala dostať hore. Keď sa nikto neukázal, kto by ju vyniesol, zlostne zaštekala. Potom sa zasa pokúšala vyskočiť na prvý schod. Portia aj napriek únave nedokázala pri jej hlučnom úsilí zaspať.

„Juno, buď už ticho!“

Kňučanie však bolo čoraz hlasnejšie a naliehavejšie a nebolo pred ním úniku. Portia si zhlboka vzdychla, sadla si a opatrne vyliezla z príjemne teplého hniezda. Postavila sa na zdravú nohu a skackala ku schodom. „Ako ťa mám ísť zobrať, keď nemôžem chodiť?“

Šteniatko sa rozbehlo a chcelo znovu vyskočiť na úzky vysoký schod, ale prevrátilo sa na chrbát. Znovu zakňučalo a čakalo, čo sa bude diať. „Si špinavá,“ dodala Portia a Juno začala hlasno zavýjať.

„Ach, Bože!“ Portia si sadla na vrchný schod a po zadku sa zošuchla na nižší schod. Aj keď bolo schodište strmé, prekvapujúco ľahko sa dostala až na prízemie. Prešťastné šteňa sa jej vrhlo do náručia. Potom sa pokúsila vyjsť hore rovnakým spôsobom. Okamžite si uvedomila, že to nebude také ľahké, pretože potrebuje obidve ruky na to, aby sa posúvala hore. Ale ako to má urobiť, keď v jednej ruke drží Juno?

Otočila sa ku schodom a šteňa vyložila o tri schody vyššie. „Zostaň tam,“ prikázala mu a potom sa s bolestným výrazom v tvári posúvala smerom nahor, až kým nebola pri Juno. Znovu ju položila o niekoľko schodov vyššie a celá procedúra sa zopakovala. Bola taká zaujatá svojím snažením, že si nevšimla, kedy sa otvorili dvere a vošiel Rufus.

„Je to možné?!“ zvolal pobúrené. „Ja idem potichu ako duch, aby som ťa nezobudil, a ty…!“

„Musela som to urobiť,“ bránila sa, pokúšajúc skryť slzy za úsmev. „Viem, že si nechcel, aby spala so mnou, ale tak hrozne kňučala, že som jednoducho nemohla zaspať. Tak som šla po ňu. Som strašne unavená, Rufus.“ Jej posledné slová vyzneli ako vzlyk.

Rufus nechápavo hľadel na úsilie Portie vyhovieť úbohému psíčaťu. Každý normálny človek, ktorý by prekonal také útrapy ako ona, by hľadel na vlastné pohodlie a nevšímal by si nešťastie nejakého zvieraťa. No slečna Worthová bola zrejme výnimka.

Natiahol ruku a chytil Juno za kožuch na krku.

„Prosím ťa, nevyhadzuj ju von,“ žobronila Portia.

„Idem ju poumývať,“ precedil pomedzi zuby. „Je nezmysel robiť takéto veci o jedenástej v noci, ale keď čert prikáže, človek nemá na výber. A jeho vidly sú poriadne ostré.“ Položil nešťastné šteňa na dlážku, vyšiel k Portii a zodvihol ju do náručia. Vyniesol ju do spálne a opatrne ju uložil naspäť do postele. „Tentoraz tu už zostaň, prosím ťa.“

„Pôjdeš ešte preč?“ spýtala sa, ale na viečka jej už sadal spánok.

„Nie.“ Poriadne ju poprikrýval, aby jej nebola zima. „A už konečne spi.“

Portia ešte chvíľu vnímala tlmené zvuky doliehajúce z kuchyne. Počula jeho tichý vyčítavý hlas, keď sa prihováral šteniatku. Chcela vedieť, čo mu hovorí, ale zrazu sa začala prepadať do veľkej čiernoty zabudnutia, kam pišťanie a kňučanie nešťastnej Juno nemohlo preniknúť.

Juno hlasno namietala a z celej sily sa snažila uniknúť vode, ale Rufus bol neoblomný. Netrvalo dlho a šteňa pochopilo, kto je pánom situácie. Napokon sa vzdalo a zúbožené hľadelo na Rufusa spod mokrých prameňov svetlohnedej srsti.

Potom ho poriadne vydrhol ľanovým uterákom. „Ja viem, že chceš do postele,“ zašomral. „Tá tvoja panička zagúľa tými svojimi zelenými okáľmi a ja poslušne urobím, čo chce.“

Juno sa otrepala a spŕška kvapiek z jej srsti pokropila pol kuchyne.

„Mám to ja s tebou trápenie!“ vzdychol. „Ale rovno ti hovorím, ja veru nebudem spať s mokrým psom. Tak stoj už pokojne!“

Umytú a voňavú Juno položil ku kozubu, doprial si poriadny dúšok whisky a sadol si k nej. Natiahol nohy k ohňu a Juno si na ne položila hlavu a spokojne si vydýchla. Rufus sa zamračil, lebo sa mu zdalo, že sa šteňa šťastne usmialo.

Zamyslene pozrel do pohára a premýšľal o správe, ktorú mu priniesla Portia. Aj keď mu v žilách vzkypela krv od hnevu, v hlave sa mu už rodil plán, ako vyfúknuť poklad Catovi rovno spred nosa a ani seba, ani svojich mužov pri tom nevystaviť príliš veľkému nebezpečenstvu.

A poklad mu poslúži ako výmenný tovar pre získanie svojho panstva.

Zovrel pery tak pevne, že z nich zostala len tenká čiara. Ale najprv mu bude musieť kráľ prejaviť vďaku za pomoc, ktorú mu ponúkne.

Šestnásta kapitola

Portia sa prebudila a blažené vychutnávala doznievajúci sen, ktorý ju opätovne vnáral do mäkkých vankúšov. Ležala v teplých prikrývkach a jej telo, ťažké ako cent, sa nedokázalo ani pohnúť. Jej myseľ omámená spánkom dlho nevedela nájsť odpoveď na otázku, kde je a čo sa s ňou stalo. Jediné, čo v jej predstavách mátožné vírilo, boli nekonečné biele záľahy snehu, stromy klátiace sa vo vetre, zatvorené dvere, na ktoré márne klopala, tváre obesencov a obhorené mŕtvoly kráľovských vojakov.

Stále nemohla pohnúť ani svalom, no myseľ sa jej pomaly vyjasňovala. Spomenula si, že leží v posteli Rufusa Decatura. Jej telo sa inštinktívne prisunulo do priehlbiny, ktorú v matraci vyhĺbilo jeho ťažké telo. Uvedomila si, že izbu prežaruje slabé svetlo, ktoré mohlo byť slnečným jasom.

Potom si spomenula na snehovú fujavicu a Juno. Ležala pokojne a v tichu, ktoré ich obklopovalo, zrazu začula pravidelné odfukovanie šteňaťa schúleného konca postele.

Vtom sa jej niečo pritlačilo o nahé stehno. Košeľa sa jej v spánku vyhrnula, omotala sa okolo drieku a obnažila nohy i brucho. Opatrne skĺzla rukou pod prikrývku a nahmatala niečo teplé a pulzujúce, niečo, čo rozhodne patrilo Rufusovi.

V duchu sa spokojne usmiala. Rufus síce spal, no jeho telo si robilo, čo chcelo a riadilo sa vlastnými inštinktami. Ľahučko ho pohladkala, pokým v dlani nepocítila dostatočný prejav jeho vzrušenia.

„Teraz ja,“ zaznel Rufusov ospalý hlas prežiarený úsmevom. Poláskal ju po bruchu a potom rukou skĺzol do štrbinky medzi stehnami. Jeho prsty neomylne našli najcitlivejšie miesto jej tela, bolestne dychtiace po maznaní.

Ležali vedľa seba pod teplými prikrývkami a nežne sa dotýkali jeden druhého. Čoraz naliehavejšie sa ich zmocňovala žiadostivosť, ktorá zmietla posledné stopy spánku. Rufus ju otočil chrbtom k sebe a pritlačil sa k nej celým telom. „Nechcem, aby ťa bolel členok,“ zašepkal s bradou na jej pleci. „Odtiahni kolená.“

Portia ho poslúchla a otvorila mu cestu do svojich hĺbok. Objímal ju okolo pása a druhou rukou ju hladkal po šiji. Jej telom lomcovala búrka rozkoše a prebúdzala všetky žilky, aby dokonale precítila slasť. Rufusovi sa zrýchľoval dych spolu s intenzitou narastajúceho vzrušenia, ktoré ho nútilo pritiahnuť si Portiu ešte bližšie k sebe a preniknúť do nej ešte hlbšie... Cítila sa, akoby ju unášali obrovské vlny kamsi do diaľky, pohrávajúc sa s ňou ako s bezvládnou bábikou.

Potom Rufus zastonal v slastnom opojení, odtiahol sa od nej a ľahol si na chrbát. „Dobré ráno, líštička.“

„Bolo to najkrajšie privítanie do nového dňa, aké som kedy zažila,“ povzdychla si Portia s jemným úsmevom na perách. „Prestaň, Juno!“ zvolala, keď zacítila vlhký jazyk na svojom líci. „íha, ty nádherne voniaš,“ zašomrala uznanlivo a pohladkala šteniatko po hlave. Juno od šťastia zaštekala a zoskočila z postele. Rozbehla sa ku dverám a potom naspäť ku posteli.

„Chce ísť von.“ Rufus odhodil prikrývky a vstal. Natiahol sa a svaly na tele sa mu napli. Sklonil sa ku kozubu a rozdúchal oheň. Pridal doň zopár triesok a polien, aby sa oheň poriadne rozhorel.

Portia visela očami na jeho nahom tele. Bledé svetlo presvitajúce cez okno rozžiarilo jemné zlatistočervené chĺpky na jeho chrbte a pevných stehnách. Vyzerá úžasne, pomyslela si a prišlo jej ľúto, keď sa to pekné telo vzápätí skrylo pod plášťom, ktorý jej včera požičal.

Juno znovu zaštekala. Portia sa posadila, zabudnúc na šteklivé myšlienky. „Och, Juno, nie!“

„Krucinál!“ zvolal Rufus a otočil sa ku šteňaťu; ktoré čupelo pri dverách a pod ním sa šírila mláčka. „Potvorské stvorenie! Si ty ale nevychované!“

„Už nemohla vydržať,“ bránila to chúďa Portia. „Je ešte malá a celú noc spala.“

„Práve som sa ju chystal vziať von,“ zavrčal Rufus mrzuto. Chytil Juno za kožu na krku a zniesol ju dolu schodmi. Portia počúvala, ako jej tichým, ale neúprosným hlasom dohovára. Potom ju vystrčil predo dvere. Vrátil sa s vedrom a handrou, aby poutieral dlážku.

„Utriem to namiesto teba,“ ponúkla sa.

„Ty lež,“ odmietol.

„Ešte nevie, že to nesmie,“ obhajovala šteniatko a snažila sa ignorovať jeho žalostný nárek v snehu pred kuchynskými dverami. „Naučí sa chodiť von.“

„Netušil som, že sa raz budem musieť starať o nevychované šteňa,“ precedil Rufus pomedzi zuby a vyžmýkal handru do vedra.

„Ja sa o ňu postarám.“

Rufus vstal. „Aspoň budeš mať čo robiť.“

Portia sa nadvihla a oprela sa o vankúš. „Robiť? Čo tým myslíš?“

Rufus si zobral šaty, ktoré mal prehodené na truhlici konca postele. „Rozmýšľal som, čo s tebou,“ pokračoval a odhodil plášť.

„Čo so mnou?“ Portia vycítila v jeho hlase nevôľu. Omamný ošiaľ milovania ho opustil akosi prirýchlo.

Rufus si natiahol spodky i nohavice a otočil sa k posteli. „Toto je vojenský tábor, milá moja. Nie sú tu nijaké ženy, s ktorými by si sa mohla priateliť. Každý má svoje povinnosti... vrátane mňa.“ Obliekol si košeľu. „Nemôžem ťa celé dni zabávať, takže –“

„Nepotrebujem zábavu!“ ohradila sa urazene. „Hovoríš, akoby som bola nejaká rozmaznaná panička, s ktorou si nevieš rady.“

„Nie… to rozhodne nie si,“ namietol Rufus a zasunul si košeľu do nohavíc. „Ale toto naozaj nie je miesto súce pre ženu. A ja naozaj neviem, čo mám s tebou robiť… a čím ťa zamestnať.“

„Môžem ti prišívať gombíky, upratovať a variť,“ navrhla Portia s iskierkami v očiach. „Neboj sa, nebudem vám prekážať.“

„Josiah by to nepripustil,“ povedal Rufus vážne. „Cítil by sa nepotrebný.“

Portia naňho neveriaco civela. „Ak ti spôsobuje taký veľký problém čo so mnou, nechápem, prečo si ma požiadal, aby som tu zostala,“ vyriekla jedným dychom.

V jeho modrých očiach sa rozhorel hnev, ale veľmi sa usiloval nedať najavo svoje pocity. Podišiel k posteli, sklonil sa a vtisol jej na pery nežný bozk. „Vlastne už viem, čo s tebou urobím. Nechám ťa v posteli. Myšlienka na to, že tu ležíš a čakáš na mňa, je veľmi lákavá.“

Z jeho pohľadu vyčítala, že si ju doberá. Chvíľu vychutnávala jeho zmyselný hlas presýtený vzrušujúcim prísľubom. Jej reakciu však nečakal. „To je naozaj lákavá predstava, pane.“ Nadvihla koleno a pritisla mu ho o slabiny.

Rufusovi potemneli oči. Zľahka jej zovrel hrdlo a sklonil sa nad ňu, aby ju pobozkal. No skôr než sa jeho ústa dotkli jej pier, Portia prudko odvrátila tvár. „Stačilo. A teraz vážne…“

„Ja som vážny,“ zašepkal. „Nehýb sa.“

„Nie!“ Portia mu pevne stisla ruky. „Musíme sa porozprávať, Rufus.“

Pustil ju a vystrel sa. Výraz jeho tváre jednoznačne prezrádzal hnev. „Nemám čas dohadovať sa s tebou o malicherných veciach. Dnes ráno toho ešte musím veľa zariadiť.“ Sadol si na truhlicu a natiahol si čižmy.

„Že malicherných? Náhodou toto sú životne dôležité veci!“ soptila.

„Je vojna, milá moja,“ vyhlásil, akoby hovoril s malým dieťaťom. „Čaká ma dôležitá výprava a v porovnaní s ňou sú toto len hlúpe taľafatky.“

„Chceš Catovi ukradnúť poklad?“ hádala.

„Samozrejme.“ Zapol si opasok a keď sa k nej znova otočil, pochopila, že jeho myseľ blúdi po temných zákutiach, kam ho nemala chuť nasledovať.

„Je najvyšší čas stretnúť sa s Catom Granvillom v rozhodujúcom boji.“ Zasmial sa svojím chladným, nemilosrdným, smiechom, ktorý Portia tak nenávidela. „Možno sa karta obráti a namiesto toho, aby Cato obesil mňa, príde o hlavu on.“

„Vieš, čo si o tom myslím,“ zasipela Portia, hryzúc si pery. Rufus na ňu uprel hrozivý pohľad, no ona necúvla.

Zrazu niečo opakovane vrazilo do vchodových dverí. Chuderka Juno dávala vehementne najavo, že ju už prešla trpezlivosť a dôrazne žiadala, aby ju konečne vpustili dnu.

„Prekliaty pes,“ zašomral Rufus a jeho tvár sa trocha upokojila. „Pošlem ti niekoho s raňajkami. Chceš, aby som ťa zniesol dole?“

„Áno,“ odvetila Portia zahanbene. Spustila nohy z postele a prezerala si členok. Stále bol napuchnutý a veľmi ju bolel.

Rufus jej podal svoj plášť. „Nehádajme sa už, líštička,“ vyriekol a snažil sa, aby jeho hlas vyznel bezstarostne. „Je to zbytočné. Niečo sa už pre teba nájde.“

„Chcem byť členom tvojej družiny,“ oznámila mu sebavedome a navliekla si ruky do plášťa. „Odmalička som chcela byť rytierom. Ak sa chystáš zapojiť do tejto vojny, počítaj so mnou.“

Na jej zlosť Rufus vybuchol do smiechu. Napätie, ktoré ho pred chvíľou spútavalo, razom opadlo pri takej absurdnej predstave. „Vojna nie je pre ženy!“ vyprskol, zadúšajúc sa od smiechu.

„Ale pri bitke s plukovníkom Neathom som sa celkom osvedčila. Alebo nie?“ podotkla pichľavo.

„Ak mám byť úprimný… bol to celkom podarený súboj Dávida s Goliášom,“ vyjachtal Rufus pomedzi záchvaty smiechu. „Nepopieram, že dokážeš narábať s dýkou, ale zo žien nikdy nemôžu byť skutoční vojaci.“

„Ale niektorým sa to podarilo,“ namietla Portia vehementne a nenechala sa odradiť. „Napríklad Jana z Arku. A čo Amazonky?“

„To stačí!“ uzavrel Rufus a bezradne rozhodil rukami. „Nič také neprichádza do úvahy.“

Portia stíchla a Rufus to pochopil ako jej kapituláciu. Zodvihol ju a zniesol dolu schodmi. Posadil ju za stôl, zľahka ju pobozkal a pohladkal po strapatých kučerách. Potom vyšiel von a dnu vpustil roztrasenú Juno.

Šteňa pribehlo k Portii, ktorá ho zdvihla do lona a nežne pohladkala po hlávke. O chvíľu sa chytila okraja stola, opatrne vstala a uvažovala, či zvládne prejsť cez záveje snehu na toaletu. Možno by mala radšej použiť nočník, ale ani trocha sa jej nepáčila predstava, že by ho mal Rufus po nej vyprázdňovať.

Odskackala do komory a našla v nej dreváky a za dverami palicu. Strčila zdravú nohu do dreváka a opierajúc sa o palicu, odkrívala na dvor zaviaty vysokými závejmi. Slnečné lúče sa žiarivo odrážali od čerstvo napadaného snehu a mrazivý vzduch ju pri každom nádychu pichal v pľúcach. Ešte že chodník ku toalete bol odhrnutý. Rufus tým určite poveril niektorého z chlapov, ktorí sa starali o jeho pohodlie. S postavením zbojníckeho kapitána sa očividne spájalo množstvo privilégií.

Keď sa vrátila do kuchyne, do nosa jej vnikla lákavá vôňa opečenej slaniny. Striasla sneh z plášťa a dýchala si do skrehnutých rúk, aby si ich zohriala.

„Priniesol som vám raňajky.“ Pri stole stál Will a ukladal naň nádoby s jedlom. Pozrel na ňu a začervenal sa, keď ju zbadal odetú len v Rufusovom plášti. Bol jej veľký a takmer sa v ňom strácala, no v tom, ako vyzerala, bolo niečo zmyselné, čo ju robilo žensky krehkou a príťažlivou.

Juno natešene poskakovala okolo jej nôh, akoby ju nevidela celé mesiace. Will s očividnou úľavou upriamil pozornosť na šteňa. „Čo je to za potvorku? Odkiaľ sa tu vzala?“

„Našla som ju. Dala som jej meno Juno.“ Portia doskackala ku stolu, lacno vdýchla vábivú vôňu a zvalila sa na stoličku. „Mohli by ste tu chvíľu zostať a robiť mi spoločnosť, Will? Chcem sa vás na niečo opýtať.“

„Nemôžete sa radšej spýtať Rufusa?“ Will sa zatváril, akoby vopchal ruku do osieho hniezda.

Portia si usrkla piva a odlomila poriadny kus chleba. „Čo treba vedieť, aby ste niekoho prijali do svojej družiny?“

Portiina otázka padla na úrodnú pôdu, pretože v tejto oblasti sa Will cítil ako ryba vo vode.

„Treba vedieť strieľať z luku a trafiť cieľ na štyridsať krokov,“ začal. „Potom narábať s mečom, strieľať z muškety a znovu ju rýchlo nabiť… a zasiahnuť cieľ na dvadsať krokov. Skoro som zabudol… treba vedieť narábať aj s kopijou.“

Boli to náročné, ale vôbec nie nedosiahnuteľné požiadavky.

Portia si napichla slaninu na vidličku. „Prekážalo by, keby niekto používal kord namiesto meča a namiesto luku z jaseňového dreva vŕbový?“

Will sa zamyslel. „Prečo nie?“ povedal po chvíli. „Pokiaľ sa môžu kamaráti na seba spoľahnúť, nezáleží na tom…“ stíchol a zvedavo si ju začal premeriavať. „Prečo sa na to pýtate?“

„Pretože sa chcem stať jedným z vás,“ odvetila prosto. „A chcem, aby ste ma naučili všetko, čo budem potrebovať.“

Will onemel od úžasu. „Ale ja nemôžem –“

„Ale môžete, stačí len chcieť,“ prerušila ho Portia. „Som dobrý šermiar kordom a s dýkou viem narábať viac než slušne. Ani lukostreľba mi nerobí problémy. Pravdou je, že som sa ešte nikdy nezúčastnila v otvorenom boji a nepoužívala zbrane… teda okrem dýky… ale som pripravená naučiť sa to.“

„Rufus o tom vie?“ Will na ňu upieral nedôverčivý pohľad.

„Ako sa to vezme…“ odvetila vyhýbavo. „Bude to také naše malé tajomstvo. Chcela by som ho prekvapiť.“ Pozrela skúmavo na spoločníka. „Zachránila som vám život, Will. Mám právo žiadať o protislužbu.“

Skôr než Will stihol zareagovať, spoza dverí sa ozvali vzrušené výkriky a hlasný buchot. „To sú chlapci,“ informoval Will roztržito. „Išli za mnou.“ Vstal a podišiel ku dverám. Len čo ich otvoril, vrútili sa dnu dve zababušené postavičky, ktoré nepočítali s tým, že im niekto otvorí. Takmer spadli na zem.

„Ocko ide!“ vrešťal Luke a snažil sa udržať rovnováhu.

„Chce hovoriť s tebou Will,“ dodal Toby. „Máš poranenú nohu?“ spýtal sa jedným dychom Portie.

„Ako sa ti to stalo?“ spýtal sa Luke. Kľakol si k Portii a so záujmom si prezeral jej obviazaný členok.

„Pošmykla som sa a noha mi uviazla v zajačej nore,“ odvetila s úsmevom. Ani jedno z detí sa nespýtalo, prečo je Portia znovu v dome ich otca.

„Jéj, čo je to?“ Tobyho zrak sa pristavil na Juno, ktorá sa schovala za košík s drevom a s rešpektom pozerala na tie hlučné stvorenia. „Veď je to šteniatko!“ vykríkol nadšene. Vstal a rozbehol sa k nemu. „Luke, Luke, pozri, šteniatko!“

Juno zavrčala, naježila sa a zaspätkovala. Chlapci, kričiaci od vzrušenia, k nej netrpezlivo naťahovali ruky.

„Nevystrašte ju,“ napomenula ich Portia. „Je veľmi malá a vy jej pripadáte ako obrí.“

Chlapci prikývli a začali hovoriť pošepky. Neprestajne však naťahovali ruky k šteniatku a chceli ju dostať zo skrýše.

„Prečo nechce ísť von?“ spýtal sa Luke.

„Pretože ste ju vyľakali,“ odvetil Will. „Nechajte ju na pokoji a nevšímajte si ju. Možno sa osmelí a sama vyjde von.“

Chlapci sa kolenačky vzdialili kúštik od šteniatka, potom si sadli a hypnotizovali úbohé stvorenie jasnými modrými očami.

„Prišli sme si po meče,“ povedal Toby s pohľadom upretým na šteňa.

„Visia na háku pri ockovom,“ upresnil Luke.

Portia pozrela na hák, kde visel Rufusov meč v pošve. Vedľa neho boli dva malé drevené meče zastrčené v plstených puzdrách, ktoré vytŕčali spod meča ich otca. Bolo to komicky dojímavé.

„Vy dvaja malí čertíci! Vari máte krídla?“ V otvorených dverách sa zjavil Rufus. Tvár mal červenú od zimy a rázne tlieskal rukami v rukaviciach. „Som rád, že si tu,“ oslovil Willa. „V piatok povezie Granville poklad po Durhamskej ceste.“ Sklonil sa nad oheň a šúchal si ruky.

„A my ho okradneme,“ domyslel Will a uškrnul sa.

„O tom nepochybuj.“ Rufus sa vystrel. „Ja povediem výpravu, ty tu zostaneš ako veliteľ a George bude tvojím pobočníkom.“

Will len ťažko skryl sklamanie, ale mlčal. Rozkaz je rozkaz.

„Skvelé,“ zašomrala Portia potichu, ale snažila sa, aby ju Will počul. Pozrel na ňu kútikom oka a ona naňho žmurkla. Začervenal sa a otočil sa k Rufusovi, ktorý chodil po kuchyni a vydával bratancovi povely.

„O štvrť hodiny sa všetci stretneme na obvyklom mieste,“ uzavrel svoj monológ nabitý príkazmi. „A zober so sebou aj chlapcov.“

„Chceme meče!“ zvolal Toby a načahoval sa za hákom.

„Tu máte.“ Rufus zvesil drevené zbrane a podal ich chlapcom. „Teraz choďte s Willom.“

Keď odišli, Rufus sa otočil k Portii. Podišiel k nej a chytil jej bradu do dlane. „Zdá sa, že dnes sa ti nebudem môcť venovať,“ zašepkal. „Prepáč, ak som bol k tebe hrubý.“

„Nič si z toho nerob,“ odvetila a cudne sa usmiala. „Máš veľa povinností. Si predsa zodpovedný za všetkých mužov v osade… možno aj za kráľovský trón a –“
Jej napoly ironické slová umlčal vášnivým bozkom. Portia sa v okamihu vznášala na vlnách slasti a v ošiali opätovala jeho čoraz náruživejšie dotyky. V duchu však chystala plán, ktorý donúti Rufusa zmeniť vyhranené predstavy o neschopnosti žien stať sa dobrými bojovníkmi. Zatiaľ však bude predstierať, že od svojho nápadu upustila. Prekvapí ho, keď nastane vhodný čas.

Rufus jej pobozkal špičku nosa, viečka, vystupujúce lícne kosti a opisoval ich krivky jemnými dotykmi pier.

Z omámenia ich vytrhol prenikavý hlas trúbky, ktorý zvolával všetkých chlapov na bojovú poradu. „Ešte ťa vynesiem do postele, líštička. Potrebuješ si poriadne odpočinúť.“

Portia nenamietala a o niekoľko minút si už znovu voľkala v teplej posteli. Juno, ktorú stihla vziať do náručia, sa po nepríjemnom pobyte na mraze schúlila do klbka konca postele.

„Teraz ťa pekne poprikrývam,“ zapriadol Rufus so šibalským úsmevom na tvári. „Nikam nechoď a čakaj ma.“ Zvrtol sa a skôr než stihla niečo povedať, počula už len dupot jeho krokov po schodoch.

Vzrušenie, ktoré ju prebudilo, bolo také lahodné a dráždivé, že chvíľu nevedela, či sa jej to len neprisnilo. Zrazu na pokožke pocítila závan čerstvého vzduchu. Plášť, v ktorom zaspávala, bol rozhalený a obnažoval jej nahé telo, chvejúce sa pod nežnými dotykmi a vychutnávajúce potešenie z neobvyklého prebúdzania.

Otvorila oči a zachytila Rufusov žiadostivý pohľad. Ležal nahý vedľa nej a s neskrývaným potešením si ju obzeral. „Nič nehovor.“ A na znak, že to myslí vážne, jej prešiel vtáčím pierkom po perách.

Teraz pochopila, čo vyvolalo ten zvláštny pocit. Pokojne ležala a s neskrývanou zvedavosťou a prekvapením mu hľadela do očí. Pierko opisovalo krivku jej ucha a keď vkĺzlo doň, takmer bolestne vzrušujúco ju pošteklilo. Mala sto chutí niečo povedať, no Rufus jej položil prst na ústa. Pokračoval v dráždivej výprave cez líca až ku kľúčnej kosti.

Zachvela sa a kdesi hlboko v lone pocítila stupňujúce sa šteklenie. Jej napäté prsia túžili po láskaní a keď sa ich napokon neuveriteľne nežne dotkol, zmocnila sa jej búrlivá rozkoš. Vzrušujúce hladkanie pierkom sa presunulo na brucho, našlo jamku pupka a potom jej pomaličky vkĺzlo medzi stehná.

Po chvíľke pokračovalo v dráždivej púti po jej stehnách a rozochvievalo celé jej telo čoraz intenzívnejšou túžbou. Náhle jemnosť pierka vystriedala jeho ostrá špička, ktorá ju šteklila, kresliac čiaru od stehna až k lonu. Nespúšťal uprený pohľad z jej tváre. Utápala sa v jasnomodrých studničkách žiariacich nekonečným potešením. Chcela kričať, prosiť ho, aby už ukončil to slastné mučenie, ktoré jej zahmlievalo myseľ a privádzalo ju na pokraj šialenstva.

Pohľadom vyžarujúcim úpenlivú prosbu žiadala o milosť, no zároveň túžila po tom, aby sa táto chvíľa nikdy neskončila. Nežne sa dotkol čarovného miesta, sľubujúceho rozkoš, ktorú jej mohol poskytnúť jedine on.

Ešte chvíľku ju nedotknutú nechal čakať a rafinovaným nástrojom pokračoval v burcovaní jej zmyslov. Jej telo sa už chvelo v kŕčoch neopísateľnej slasti, ktorá ju zalievala v divokých vlnách.

Skôr než dosiahla vrchol rozkoše, sa na ňu Rufus usmial a prisal sa na jej pery, pritiahnuc šiju k vzrušenému telu. Žiadostivo vkĺzol do jej túžbou rozhorúčenej vlhkosti a potom si vyložil jej nohy na plecia, aby už nič nebránilo čo najhlbšiemu spojeniu.

Portia naňho hľadela s doširoka otvorenými očami a nechala sa unášať na vlnách vášne, ktoré ju odnášali do výšav opojného vyvrcholenia prinášajúceho úľavu a vyslobodenie z pozemských starostí. Jej telo dokonale splývalo s jeho telom a túlilo sa k nemu v neskrotnej túžbe celkom si ho podmaniť. Kúsok po kúsku sa zmocňoval jej vnútra a rozochvieval aj tie najskrytejšie nervové zakončenia.

Potom sa jej z pŕs vydral nefalšovaný ston prinášajúci úľavu jej napätému telu. Nechtami sa mu zaryla do chrbta a zúfalo sa k nemu vinula v snahe cítiť jeho telo na svojom.

Napokon uvoľnila objatie a ruky jej nevládne klesli pozdĺž tela. „Dobrý Bože, čo to bolo?“ prehovorila potichu s ústami prisatými na jeho pleci orosenom kvapôčkami potu.

Rufus sa prevrátil na chrbát a sťažka oddychujúc, snažil sa upokojiť svoje rozbúrené zmysly. Jeho ruka naďalej blúdila po jej tele, až zastala vo vlhkých, hodvábnych kučierkach.

„Hovorí sa tomu aj smrť z lásky,“ zašepkal. „Ale prežiť ju môžu len vyvolení.“

„Smrť z lásky?“– zopakovala Portia tajomné slovíčka a otočila sa k nemu s otázkou v očiach. „Takejto smrti by som sa nebála.“

Unavene sa usmial. „Nepodarí sa to vždy, milá moja. Pri milovaní sa môžeš dožiť aj sklamania.“

Portia ho končekmi prstov poláskala po hrudi. „To má byť varovanie?“

Chytil jej ruku a na dlaň jej vtisol bozk. „Nebuď príliš náročná.“

„Nebudem.“ Uškrnula sa. „Možno by som sa uspokojila aj s niečím menej zničujúcim, ako je smrť.“

Rufus sa zasmial a natiahol sa, aby ju zahalil do plášťa. „Prechladneš.“

„Je tu teplo.“

„Skôr než som vyzliekol tvoje krehké telo, rozložil som taký oheň, že som takmer rozžeravil komín.“

Portia si sadla. „Takže ty si to mal vopred premyslené?“

„Nie celkom.“ Rezko vstal z postele. „Prišlo to ako blesk z jasného neba, ako keď básnika kopne múza.“ Stál s rukami vbok a hľadel na Portiu. „Ak si spomínaš, musíme ešte niečo dokončiť.“

„O, áno,“ odvetila lenivo. „Spomínam si.“ V očiach jej zaihrali plamienky. „Kedy odchádzaš?“

„Ráno. Musím pripraviť dôstojné prekvapenie pre Granvilla a vymyslieť, kam ukryjeme poklad. Nemal by sa len tak povaľovať.“

„To je pravda,“ pritakala a snažila sa, aby jej hlas vyznel ľútostivo. „Ako dlho budeš preč?“

„Ťažko povedať. Ale najmenej týždeň.“

„Tak dlho?“ vzdychla a sklamane zošpúlila pery.

„A kto chcel byť vojakom?“ spýtal sa uštipačne a z čela jej odhrnul prameň vlasov.

Portia radšej privrela oči, aby skryla žiarivé plamienky. „Keď chceš, kvôli tebe sa stanem aj žienkou domácou,“ zašomrala.

„Nemusíš sa o mňa báť,“ ubezpečil ju Rufus vážnym hlasom. „Sľubujem, že sa z tejto výpravy vrátim živý a zdravý.“

A koľkí sa z nej nevrátia? pýtala sa v duchu. Mala by sa cítiť vinná za to, že zradila Čata? Alebo za to, že ochránila Rufusa pred Catovou pascou?

A možno v tom nie je žiaden rozdiel.

Sedemnásta kapitola

Will bol v tretí deň Portiinho výcviku v rozpakoch rovnako ako v prvý deň. Stál na brehu rieky a kritickým okom pozoroval, ako naťahuje tetivu luku z vŕbového dreva a mieri na cieľ pripichnutý na konári starého duba.

To bude tými nohavicami, pomyslel si. Tie ju robia takou zvláštnou, úplne odlišnou od žien, aké doteraz stretol. Ale potom pochopil, že to nespôsobuje len oblečenie, všetko na nej je akési zvláštne. Willa doslova znepokojovala. Najistejšie sa cítil v kruhu ľudí, ktorých poznal. Páčil sa mu vzrušujúci život mimo zákona, ale aj na ten si už privykol, pretože vedel, čo môže očakávať. Správanie Portie Worthovej však bolo také nezvyčajné, akoby bola prízrakom z iného sveta.

Najprv nevedel, či to s tým výcvikom myslela vážne. No len čo Rufus so svojou družinou opustil osadu, ukázalo sa, že to myslela smrteľne vážne. Nevedel jej odolať a stále nechápal prečo. Pravdou však bolo, že mu zachránila život a teraz ho žiadala o protislužbu. Ale tak či onak, mohol odmietnuť jej požiadavku a odvolať sa na to, že Rufus to neschválil a on predsa nemôže konať bez jeho príkazu. Z nejakého, jemu neznámeho, dôvodu jej to však nebol schopný povedať.

Porozprával sa o tom s Georgeom, ktorý bol Rufusovým najstarším priateľom a zároveň mužom, ktorý po smrti Rufusovho strýka prebral úlohu staršinu v klane vyhnancov. A George namiesto toho, aby povedal, že Portiin nápad je smiešny, naňho žmurkol jemu vlastným dobráckym spôsobom. „Prečo nie? Neuškodí jej, keď sa to naučí. Nakoniec si to aj tak bude musieť vybaviť s Rufusom sama.“ Dokonca sa mu ponúkol, že ju podučí nejakým grifom pri zaobchádzaní s kopijou a mušketou a jemu prenechal len výuku lukostreľby a šermu.

George nemal so svojou úlohou najmenšie problémy, pretože ho ako staršieho muža vôbec neznepokojovalo, že jeho žiakom je pekná žena. S Willom to bolo presne naopak. V Portiinej blízkosti sa menil na najzamĺknutejšieho človeka na svete. Cítil sa neohrabaný a nesvoj.

Horúčkovito sa snažil sústrediť na vyučovanie. A keď sa už raz na to dal, pýcha mu nedovolila ustúpiť. Nebude to jeho chyba, ak Portia nezvládne všetko, čo treba.

Pozorne ju sledoval, ako opatrne našľapuje na zranený členok, čo bolo neklamným znakom jej nervozity pred uvoľnením tetivy, po ktorom vyletí šíp. Už tretí deň sa opakoval rovnaký rituál. Najprv vystrela plecia a vyrovnala postoj, nasledoval pohľad na oblohu, potom zamierila na terč a vystrelila.

Tak ako vždy, aj teraz si uvedomil, že ju síce zdráhavo, no predsa len obdivuje. Ak sa to naučí, klobúk dolu. Luk z vŕby je oveľa ťažší než luky, ktoré by mohla používať pre zábavu, a vyžadovalo si veľké úsilie ovládať ho. No strieľala s očividnou ľahkosťou.

Práve v okamihu, keď sa chystala uvoľniť tetivu, sa od chodníka vedúceho k rieke ozval vzrušený detský výkrik. Keďže mykla rukou, šíp preletel okolo terča rýchlosťou blesku a pristál na zamrznutej rieke, šmýkajúc sa po ľade.

„Máme ho… máme ho!“ Toby s Lukom bežali k miestu, kde dopadol šíp. „Ja som ho videl prvý… ja!“ O chvíľu nastala na ľade trma-vrma, keď sa chlapci pobili o cennú trofej. Zo súboja napokon vyšiel víťazne Toby, ktorý sa rozbehol s korisťou ku brehu a pošmyknúc sa, padol na brucho. No neprestajne mával šípom nad hlavou. Luke zostal uprostred rieky a smutne pozeral za ním.

Will dobehol k nemu a ťahal ho na breh. „Nemôžete sa tu motať, keď cvičíme,“ napomenul chlapcov.

„Budeme stáť bokom,“ namietol Toby. „Tam, kde šíp nedoletí.“ Skackal pospiatky, rozhadzoval rukami a naznačoval, kam sa postavia.

„To nestačí!“ uzemnil ho Will nekompromisne.

„Vyrušili ste ma, a preto som netrafila,“ ozvala sa Portia a z tulca vybrala ďalší šíp. „Nemôžete tu len tak pobehovať. Čo ak vás náhodou trafím?“

„Budeme mŕtvi?“ opýtal sa Toby so záujmom, akoby išlo o bezvýznamnú maličkosť.

„Ak nie mŕtvi, tak určite ranení,“ odvetila Portia. „Choďte len pekne domov a keď skončím, prídem za vami a pôjdeme sa ponaháňať s Juno.“

„Sľubuješ?“

„Sľubujem.“

Chlapci sa sklamane pobrali do osady a pri každom kroku sa ľútostivo obzreli.

„Myslím,“ začal Will opatrne, „že nestojíte celkom správne. Musíte sa viac rozkročiť.“ Akoby mu došlo, ako dvojzmyselne to povedal, zaliala ho červeň až po korienky vlasov.

„Takto?“ Portia sa vypäla, naširoko sa rozkročila a natiahla tetivu.

„Áno, ale plecia…“ Will jej ich narovnal s tvárou horiacou od rozpakov. V duchu preklínal Rufusa tak ako ešte nikdy. „Teraz to skúste,“ vyzval ju a odstúpil nabok.

Tentoraz šíp zasiahol terč len kúsok od stredu. „To bolo dobré,“ pochválil ju uznanlivo.

„Ešte nie,“ namietla Portia. „Nech sa prepadnem, ale dnes odtiaľto neodídem, kým netrafím do čierneho.“ Odbehla k terču, vytiahla šíp a opäť natiahla tetivu. „Povedzte mi, čo ešte robím zle. Musím to vedieť.“

„Myslím, že nepracujete dobre s prstami, keď napínate tetivu,“ odvetil nesmelo. „Šíp držíte príliš silno.“ Postavil sa za ňu a natiahol ruky dopredu, aby jej to predviedol. Pri tom sa nechtiac rukou dotkol jej ňadra a odskočil tak rýchlo, akoby sa popálil.

Portia sa k nemu s úsmevom otočila. „Nemohli by ste aspoň na chvíľu zabudnúť na to, že som žena?“

„To nie je ľahké,“ namietol. „A okrem toho ste Rufusova družka.“

Portia sa zamyslene poškriabala na hlave. „Tak si predstavte, že som jedna z tých žien, ktoré sem občas zavítajú na noc.“

Will na ňu pozrel, akoby stratila rozum.

Vzdychla si. „Dobre teda. Pozrite sa na to z inej strany. Ste Rufusov bratanec a mne môžete byť tak trochu švagrom. Alebo by ste ma mohli brať ako sestru.“

„Môžem sa o to pokúsiť,“ súhlasil konečne Will a potom sa znovu zamračil. „Ale nebude to ľahké. Nemám sestru… a ani si nemyslím, že by bola ako vy.“

Portia to vzdala. Koniec koncov, Will si na ňu skôr či neskôr zvykne.

Lekcie s Georgeom prebiehali v neporovnateľne uvoľnenejšej atmosfére. Starý vojak sa sústredil len na svoju úlohu. Keď sa už raz rozhodol, že Portia je žiak ako každý iný, ktorého treba naučiť všetko potrebné, nebral na ňu žiadne ohľady. Portii chvíľku trvalo, pokým sa naučila útočiť kopijou na vrece plné slamy, predstavujúc si, že ostrý hrot sa zapicháva do ľudského tela. Nebola krvilačná, no Georgeove hodiny laickej anatómie, na ktorých jej opisoval najzraniteľnejšie miesta ľudského tela, boli také vecné, že pri nich zabúdala na svoj jemnocit.

Aj keď išlo len o cvičenie, snažila sa dokázať obidvom svojim učiteľom, že bojové umenie zvládne. Potom sa na ňu budú môcť spoľahnúť v každej situácii. To však neznamenalo, že by sa už nevedela dočkať, kedy prvému nepriateľovi s potešením rozpára brucho.

S mušketou jej to šlo oveľa ľahšie. Možno preto, že išlo o zbraň určenú na boj na diaľku, aj keď zranenia, ktoré guľka napáchala, mali neraz nedozerné následky. Jej dlhé, tenké prsty pracovali rýchlo a presne a nerobilo jej žiadne ťažkosti znovu nabiť mušketu v požadovanom čase. Najhoršie na tom bolo, že na jej krehkých pleciach po streľbe zostávali modriny. Len s vypätím všetkých síl pokračovala vo výcviku, skrývajúc bolesť pred Georgeovým pozorným pohľadom.

Šermovanie jej šlo najlepšie. Jack ju naučil narábať s kordom, keď nemala ani dvanásť rokov. Bol skvelým šermiarom, pokým brandy nezakalila jeho zrak a nespôsobila triašku v rukách, v ktorých už ku koncu nedokázal udržať nič než fľašu brandy. Pri šermovaní v Todovej stodole sa uvoľnil aj Will. Vďaka jej schopnostiam a skúsenostiam ju nemusel veľa učiť a ich vzájomné duely obom spôsobovali potešenie.

Dni ubiehali a do osady neprišla žiadna správa o výsledku výpravy. Portia si po celý čas nahovárala, že čím dlhšie je Rufus preč, tým lepšie pre ňu. Do jeho príchodu chcela všetko zvládnuť, aby George s Willom bez najmenšieho zaváhania potvrdili, že je dostatočne pripravená na to, aby sa postavila do jedného šíku s ostatnými bojovníkmi. Chýr o jej výcviku sa rýchlo rozšíril po celej osade a začal priťahovať čoraz viac zvedavcov. Spočiatku sa na nej len zabávali a neverili jej schopnostiam. No neskôr zmenili postoj a snažili sa jej pomôcť radami a povzbudivými slovami. S pribúdajúcimi dňami si uvedomovala, že si získava vážnosť a uznanie všetkých obyvateľov osady.

Ani raz sa ako žena v neslávne známej bande zbojníkov necítila ohrozená. Za dlhé roky sa naučila, že od mužov môže očakávať len to najhoršie, a spočiatku si myslela, že si od nej udržiavajú odstup len preto, že je družkou ich veliteľa, a preto si nedovolia liezť mu do kapusty. No nikto na svete im nemohol zakázať hľadieť na ňu chlipnými pohľadmi, vtipkovať na jej adresu a častovať ju dvoj zmyselnými narážkami. Ale nič také sa nestalo. Príjemne ju to prekvapilo, ba dokonca bola náchylná poopraviť si svoj odsudzujúci názor na mužov.

Rufus sa vrátil práve vo chvíli, keď sa v Todovej stodole odohrával ďalší jej šermiarsky súboj s Willom. Prišiel o niečo skôr než ostatní muži s úmyslom prekvapiť ju. No sklamane zistil, že jeho dom je prázdny, a tak sa ju vybral hľadať po osade.

„O tomto čase býva tvoja dievčinka s Willom v Todovej stodole,“ oznámil mu Josiah spoza hrncov.

Rufusa zachvátilo podozrenie. Čo za prácu mohla mať Portia s Willom v stodole?

Došiel ku vrátam a zmeravel, keď začul štrngot ocele. Zamračil sa. Potichu vkĺzol cez odchýlené vráta a zostal stáť v prítmí, sledujúc šermujúce postavy.

Jeho pozornému oku neuniklo, že Portia nie je najhoršia. Bola oveľa vrtkejšia než Will, jeho útoky odrážala s dokonalou presnosťou, takže sa jej protivník nemohol dostať na kožu.

Ako mu len chýbala! Neprestajne na ňu musel myslieť. Aj vtedy, keď sa pripravoval na útok, aj v čase najväčšieho nebezpečenstva i vo chvíľach vychutnávania víťazstva. Nemohol sa dočkať, kedy sa k nej vráti… a kedy mu povie, že jej veľmi chýbal.

Teraz pochopil, že naňho nečakala so založenými rukami. Nikým nespozorovaný sa hodnú chvíľu kochal pohľadom na jej pružné telo. Jej pôvab a nadšenie mu pripomínali vyzývavý tanec u Fanny a ľúbostné hry, v ktorých mu tak vášnivo sekundovala. Uvoľnene sa rozosmiala, pretože odrazila Willov kord, obratne sa kryla pred jeho útokom a napokon sama zaútočila. Will sa so smiechom vzdal.

„Výborne, líštička!“ Rufus vystúpil z tieňa a zatlieskal na znak uznania.

„Rufus!“ Portia odhodila kord na vrece slamy, rozbehla sa k nemu, vyskočila, nohy ovinula Rufusovi okolo drieku a objímajúc ho okolo krku, vášnivo ho bozkávala po celej tvári. „Ty žiješ!“ šepkala s perami pritisnutými na jeho ústach. „Tak som sa o teba bála, aj keď som si neustále opakovala, že sa ti nemôže nič stať.“

„Ako vidíš, som živý a zdravý,“ odvetil a rukami ju podoprel pod zadkom.

„A čo poklad?“

„Práve ho prevážajú do Newcastlu.“

„Žiadne problémy?“ spýtal sa Will a snažil sa skryť zmätok, ktorý sa ho zmocnil, keď sa tam Rufus zjavil ako blesk z jasného neba. Nevedel, kam sa má pozerať. Jeho zrak neodolateľne priťahovali ruky jeho bratanca. Boli také veľké na Portiinej malej ritke.

„Všetci naši sú nažive.“

Zrazu nastalo hlboké ticho, ktoré Portiu tlačilo k zemi. Aj keby to malo pokaziť radosť z ich stretnutia, chcela vedieť, či odsúdila Čata na smrť. „A Cato?“ Jej otázka preťala ťaživé ticho.

Rufus ju postavil na zem. „Granville tam nebol,“ odvetil. „Nechal to na svojich posluhovačov… našťastie pre neho,“ dodal pomstychtivo. „Rozprášili sme ich ako krysy. Keby tam bol, mal by som príležitosť vyrovnať si s ním staré účty.“ Jeho temné oči sa razom vyjasnili. „Čo to tu stváraš s Willom?“ spýtal sa živo.

Will pozrel na Portiu a ona mu opätovala pohľad. Potom sa zhlboka nadýchla a slávnostne mu oznámila: „Will s Georgeom ma naučili všetko potrebné, aby som sa mohla stať členkou tvojej družiny.“

„Čože?!“ skríkol Rufus.

Portia nebojácne spustila: „Ak chceš, predvediem ti, že som sa naučila naozaj všetko. Však som šikovná, Will?“ Vyzývavo naňho pozrela a jej oči naliehali, aby potvrdil jej slová.

Will cítil, ako sa chveje pod Rufusovým užasnutým pohľadom. Keďže nebol žiaden zbabelec, presvedčivo povedal: „Šermuje lepšie než ja a aj lukostreľba jej ide celkom dobre.“

„Ďakujem, Will,“ vyhlásila triumfálne a potom dodala: „George ti povie to isté.“

„Je to pravda. Okrem toho ste mi už raz zachránili život a môžem povedať, že by som sa nebál, keby ste bojovali po mojom boku,“ dodal Will.

Portia sa od radosti začervenala. Chcela Willa pobozkať, ale vojaci zvyčajne nebozkávajú svojich druhov v zbrani.

„Chceš povedať, že si do tejto frašky zatiahla aj Georgea?“ spýtal sa nevraživo Rufus.

„Áno, pane. Naučil som ju narábať s kopijou aj mušketou,“ ozval sa pevný Georgeov hlas spoza Rufusovho chrbta.

Dopočul sa o pánovom príchode a okamžite ho vyhľadal, aby sa dozvedel, ako pochodili. Z jeho výbušného správania usúdil, že Portia to má nahnuté a potrebuje pomoc. „Dievčinka si počínala skvele, pane. Aj ostatní chlapi, ktorí ju sledovali, majú rovnaký názor.“

O tom Portia ešte nevedela a ešte viac sa zapýrila hrdosťou. „Dokážem ti to, Rufus. Videl si ma šermovať s Willom, ale najlepšie bude, ak si ma vyskúšaš sám,“ navrhla, skôr než Rufus stihol čokoľvek namietnuť. Zohla sa, zobrala svoj kord a obradne ním zasalutovala. „Zo šiestich šípov trafím trikrát do čierneho a ešte ti môžem ukázať, že za minútu vystrelím a znovu nabijem mušketu… A kopijou prepichnem vrece slamy raz-dva,“ chrlila bez dychu. Oči jej prežiarilo odhodlanie presvedčiť ho za každú cenu. „Ak by si mi dovolil –“

Rufus zodvihol ruku. „Nepotrebujem ťa skúšať,“ zavrčal. „Ak Will s Georgeom hovoria, že to všetko dokážeš, tak im verím. Ale to na veci nič nemení. Naozaj si myslíš, že ti dovolím, aby si sa vystavovala nebezpečenstvu?“

Portia sa zhlboka nadýchla a smelo mu pozrela do očí. „To je len moja vec, či som ochotná vystaviť sa nebezpečenstvu. Nie tvoja, Rufus. Som hodná toho, aby som bojovala pod tvojou vlajkou, ale ty si príliš namyslený a nikdy mi to nedovolíš len preto, že som žena. Ak to neprekáža tvojim druhom, nechápem, prečo mi chceš brániť.“

Po poslednom slove jej vášnivého monológu zavládlo v stodole mrazivé ticho. Nikto si nevšimol, že sa George potichu vytratil.

„Will, o hodinu budem všetkých informovať o výsledku výpravy. Stretneme sa v telocvični,“ vyhlásil Rufus s kamenným výrazom tváre.

Will zasalutoval a s pocitom úľavy sa náhlil zo stodoly.

Rufus sa otočil k Portii, ktorá z neho nespúšťala vyzývavý pohľad. „Musíš na mňa takto zazerať?“ spýtal sa so zvláštnym úsmevom na perách. „Očakával som milšie privítanie.“

Portia zaváhala. Až teraz zbadala, aký je unavený. Bol bledý, pod očami mal tmavé kruhy a jeho zmyselné ústa ukrývala dlhá brada. Cítila sa previnilo, že naňho zaútočila, skôr než si stihol vydýchnuť. Presadiť sa naozaj nebolo až také dôležité, aby to nemohlo počkať, kým sa nezvítajú, ako sa patrí.

„Prepáč,“ vyriekla ľútostivo. „Vyzeráš veľmi unavený.“

„To je slabé slovo,“ odvetil a prešiel si rukou po brade. „Najviac zo všetkého teraz potrebujem kúpeľ a čisté šaty. A neodmietnem ani pohár medoviny.“

„Všetko ti pripravím,“ sľubovala horlivo s úsmevom na perách. Chytila ho za ruku a ťahala von. Cestou k domu kráčali mlčky v atmosfére nabitej očakávaním.

Rufus otvoril dvere. „Áno… áno, tiež som rád, že ťa vidím, Juno…“ Slová patrili šteniatku, ktoré mu poskakovalo okolo nôh a kňučalo od radosti.

Portia sa zľahka dotkla Rufusovej tváre a ukazovákom mu prešla po perách. „Prinesiem ti medovinu.“

O chvíľu sa vrátila z komory s plným korbeľom. „Mám ti pripraviť horúci kúpeľ?“

„Prosím.“ Rufus vzdychol, sadol si za stôl a vystrel svoje dlhé nohy pred seba. „Som ako dolámaný. Cválali sme dvanásť hodín bez prestávky.“

Portia pritiahla kaďu ku kozubu, z háka nad ohňom zvesila veľký medený kotol, prehnúc sa pod jeho ťarchou. Rufus vyskočil a chcel jej pomôcť, no ona mu to nedovolila. „Keď dokážem strieľať z vŕbového luku a zmasakrovať vrece slamy kopijou, zvládnem aj odniesť kotol s horúcou vodou.“

Rufus nadvihol obočie, ale nič nepovedal. Nechal ju, aby sama naliala pariacu sa vodu do kade a zatiaľ si rozopínal kožený kabátec. Skopol čižmy z nôh a zroloval si ponožky. Potom si odopol opasok s ťažkým mečom a stiahol nohavice i spodky.

Portia nebola nikdy zvedavá, ale bez najmenších rozpakov sa chcela dozvedieť čo najviac o jeho zážitkoch. „Si unavený, lebo ste v Newcastli nespali?“ spýtala sa s nevinným výrazom, keď vošiel do kade, sadol si a nohy prehodil cez okraj. „Čo ťa tak zamestnalo, že si sa nemohol poriadne vyspať?“

Rufus si ju premeral prižmúrenými očami. „Chceš vyvolať ďalšiu hádku?“

„Ale táto by sa týkala iba našej lásky,“ uškrnula sa a kľakla si vedľa kade. „Nedokážem žiť bez teba.“ Nahla sa k nemu a pobozkala ho. Pohladkala ho po brade a jej odvážny jazyk sa začal dobýjať do jeho úst. Rukou skĺzla po jeho mohutnom krku až na hrudník a prsty zaborila clo mokrého červenkastého páperia.

Rufus si oprel hlavu o okraj kade a unavene zatvoril oči. Jej ruka sa posúvala čoraz hlbšie do vody a prebúdzala všetky žilky v jeho unavenom tele. Napokon zastala v jeho lone a poláskala tú časť jeho tela, ktorá po tom najviac dychtila.

Rázne ju chytil za ruku a ona sa šibalsky rozosmiala. Jemnučko ho pohryzla do pery a potom mu vtisla bozk do jamky na brade.

„Panebože, ty by si prebrala aj mŕtveho,“ zašomral Rufus. „Čo si tu stvárala, kým som bol preč?“

Portia sa natiahla, pobozkala ho a zaklipkala dlhými zlatistými mihalnicami. „Nevieš? Predsa strieľala z luku, šermovala, párala vrecia kopijou, nabíjala muškety… Ach, a ešte snívala. Mala som dosť času snívať v tvojej veľkej posteli. A dúfam, že nám to prinesie šťavnaté ovocie,“ dodala s víťazoslávnym úsmevom. „Čo vy na to, lord Rothbury?“

„Myslím, že je najvyšší čas, aby sa ti splnilo, o čom si snívala,“ vyhlásil. „Vyzleč sa.“

V očiach jej zahoreli vzrušené plamienky. „Tu… a teraz?“

„Hej. Ponáhľaj sa.“

Portia vstala a bleskovo sa vyzliekla. Stála tam nahá a dychtivo naňho hľadela, čakajúc, čo sa bude diať.

„Poď ku mne.“ Chytil ju za ruky a stiahol ju k sebe do kade. „Rozkroč sa… to je ono. A teraz si sadni.“

Portia poslúchla jeho pokyn a na znak sústredenosti si zahryzla do jazyka. Obkročila jeho boky a potom si naňho sadla.

„Začni,“ vyzval ju a objal okolo drieku. „Rob si so mnou, čo len chceš. Máš ma vo svojich rukách.“

Portia naňho udivene pozrela, no netrvalo dlho a pochopila, že Rufus to myslel vážne. Nielenže mala v rukách vlastnú rozkoš, no starala sa predovšetkým o jeho potešenie. Zvodne sa naňho usmiala a jeho oči jej rovnako odpovedali. Cítila každý záchvev jeho tela, akoby to bolo jej vlastné. Túžila po tom, aby sa obaja vznášali na krídlach slasti do ríše najväčšej rozkoše. Chcela, aby okamih dosiahnutia vrcholu trval čo najdlhšie, no celá omámená si uvedomila, že už dlhšie nedokáže odolávať silným prílivom žiadostivosti a dovolila mu, aby splynuli v jedno telo.

Prenikavý zvuk trúbky ich vyrušil z milostného ošiaľu. Strhol sa. „Doparoma! To už uplynula hodina?“ Ťapol Portiu po zadku. „Dosť, láska. Musím ísť.“

Portia neochotne vstala a za ňou sa v spŕške kvapiek vztýčil v kadi aj Rufus. „Matka Božia!“ zvolal. „Čo to máš na pleci?“ Dotkol sa veľkého žltkastého fľaku.

„To je od muškety.“ Portia mávla rukou. „Teraz si už dávam na plece hrubú handru, takže to tak nebolí.“

Rufus sa zamračil a vyzeral, že chce niečo povedať, ale napokon len pokrútil hlavou, akoby odháňal zlé myšlienky. Vystúpil z kade. Každý musí znášať následky vlastných rozhodnutí a činov a bolo len na Portii, kedy to pochopí. Ak chce nabrať skúsenosti takýmto bolestivým spôsobom, nech sa páči. Trvala na tom, aby s ňou zaobchádzali ako s každým iným obyvateľom v osade a odmietala čo i len náznak nejakej úľavy.

„Obleč sa,“ povedal a poriadne sa vydrhol uterákom. „Pre nováčikov je to celkom bežné a musela si tým prejsť aj ty.“

Portia si nebola istá, či správne porozumela tomu, čo Rufus práve povedal. V nemom úžase vyjachtala: „Takže… môžem…?“

„Áno, môžeš… môžeš sa pripojiť k ostatným mužom,“ prisvedčil Rufus tónom, ktorý prezrádzal, že mu je nepríjemné priznať porážku. „Nie som tým nadšený, ale rešpektujem tvoju vôľu. Zároveň ťa ale upozorňujem, aby si nečakala, že na teba budeme brať nejaké ohľady. Ani ja, ani nikto iný. Je ti to jasné?“

Uprel na ňu vážny pohľad, ale Portia sa len blažené usmiala. Bola dokonale šťastná, že Rufus nebude len jej milencom, ale aj veliteľom. „Inak si to ani nepredstavujem, kapitán.“ Vytrhla mu uterák z ruky a začala sa ním utierať. Potom sa obliekla. „Akú hodnotu má Catov poklad?“

Rufus si napoly odvrátený zapínal opasok, a tak Portia nemohla vidieť, ako sa zatváril. „Veľkú,“ odvetil vyhýbavo.

Dosť veľká na to, aby sa zavďačil kráľovi natoľko, že mu vráti titul i Rothbury.

Osemnásta kapitola

Portia sa priplazila k vrcholu kopca, aby mala lepší výhľad na strýkov hrad. Padací most bol spustený a po ňom pochodovali vojaci, ktorým nad hlavami viali vlajky rodu Granvillovcov a Parlamentu.

Uprostred vodnej priekopy sa týčil ostrovček, kde hniezdili kačky. Potrvá jej asi štvrť hodiny, kým zíde dolu a ďalších päť minút, kým schová odkaz pre Oliviu. Vypočítala si, že na spiatočnú cestu bude potrebovať dvadsať minút. Ako ale vysvetlí svoju neprítomnosť Paulovi, svojmu spoločníkovi?

Odplazila sa naspäť a vstala. Paul sedel na zemi a opierajúc sa o skalu, hrýzol jablko. Ich kone, priviazané o mladé stromky, plne zamestnávalo prežúvanie sena, ktoré vyťahovali z vakov visiacich na ich krkoch.

„Čo myslíš, ako dlho potrvá, kým prídu naši?“ spýtala sa nenútene.

„Will povedal, že dorazia najskôr pred západom slnka,“ odvetil Paul. „Nepredpokladal, že my to zvládneme tak rýchlo.“ Uškrnul sa a znovu zahryzol do šťavnatého ovocia. „Trocha nás zdržalo, že si zahladzovala stopy.“

Portia rozopla vak na sedle a vytiahla z neho balíček zabalený v utierke. „Ty si zjedol celé kurča, Paul?“

„Myslel som si, že nemáš rada kuracinu.“

„Nikdy som nič také nepovedala,“ namietla rozčarované. „Nuž čo, musím sa spokojiť s tým, čo zostalo.“ Sadla si na skalu a pustila sa do chleba so syrom.

Paul si začal spokojne špárať v zuboch vetvičkou. „Ale sa nám to podarilo, čo?“

Portia sa nebadane pousmiala. „Určite boli nemilo prekvapení, keď sme ich prepadli.“

Portia s Paulom totiž dostali za úlohu prenasledovať dvoch mužov, ktorí preoblečení za roľníkov niesli správy vzbúrencom. Will sa o nich dozvedel na jednej zo svojich výzvedných výprav. Poslovia niesli správu od generála Fairfaxa lordovi Levenovi, ktorý táboril so svojou posádkou neďaleko Durhamu.

Paul sa uškrnul. „Hej. Rufus bude spokojný.“ Oboch mužov sledovali až do malej dedinky vzdialenej päť míľ od ich terajšieho stanoviska. Tam ich odzbrojili a zavreli spútaných v senníku, kde teraz čakali, či ich náhodou niekto nenájde a nevyslobodí. Listy, ktoré mali doručiť, Portia starostlivo schovala do vrecka svojho sedla. Obsahovali veľmi zaujímavé informácie o počte a presune jednotiek, čo bolo dôležité pre stratégiu kráľovskej armády.

Na túto akciu Will poslal Portiu a Paula, zatiaľ čo on so zvyškom družiny prenasledovali malý oddiel Granvillovej posádky.

Počas zimných mesiacov sa na severnej hranici Anglicka neodohrali takmer žiadne významnejšie boje. Len občas došlo k ojedinelým provokáciám. Odkedy Leven previedol svoju škótsku armádu cez hranice, neudiala sa žiadna rozhodujúca bitka. Kráľovská armáda si na celom severe naďalej udržiavala svoje pozície. Vo vzduchu už však bolo cítiť blížiacu sa jar a obidve vojská sa chystali na boj. Kráľovské šíky pod vedením lorda Newcastla boli v prevahe, ale ak by sa spojili obidve krídla vzbúreneckých armád, kráľovi hrozila porážka.

„Nudí ma to čakanie. Idem sa trocha prejsť,“ zahundrala Portia a zošuchla sa zo skaly.

Paul si odkašľal, privrel oči a ruky strčil pod plášť. Zdalo sa, že sa chystá trochu si pospať.

Portia vedela, že Paulovi napadlo, že si potrebuje odskočiť a ani sa mu to nesnažila vyhovoriť. Možno zaspí a ona sa vráti skôr, než sa zobudí.

Rozbehla sa dolu kopcom a využila všetku svoju energiu, ktorú nadobudla za posledné týždne výcviku. Predierala sa pomedzi mladé stromčeky, ktoré rástli na svahu zvažujúcom sa ku granvillskému hradu, a ukrývala sa za kríkmi a skalami. Bola oblečená do bieleho odevu a dokonale splývala s okolím. Spod čiapky, ktorú si natiahla na hlavu, nevykúkal ani jediný hrdzavý vlások. Za opaskom mala kord aj dýku a nebolo by to po prvý raz, čo by ich mala použiť. Počas uplynulých týždňov sa naučila veľa vecí, no najmä to, že nesmie brať žiadne ohľady, ak by jej hrozilo nebezpečenstvo.

Pomaly sa zakrádala k vodnej priekope, až kým sa neocitla zarovno s ostrovčekom. Marcové slnko už hrialo oveľa silnejšie a pretepľovalo stále chladný severný vietor. O taký týždeň - dva sa ľad pokrývajúci priekopu roztopí a Olivia sa už nebude môcť korčuľovať, takže mala poslednú možnosť nechať jej sľúbený list.

Dlho uvažovala nad tým, ako doručiť správu Olivii, no až dodnes sa jej nenaskytla vhodná príležitosť. Aj keby chcela nepozorovane z osady odísť, povinnosti jej to jednoducho nedovoľovali. Okrem toho bolo riskantné potĺkať sa samej žene po krajine.
Rufus Decatur splnil svoje slovo a novú členku svojej družiny bral rovnako ako ostatných nováčikov – bez ohľadu na to, že je žena a jeho milenka. Jej postavenie v rebríčku hodností bolo nízke a pravidelne jej prideľovali len samé nudné úlohy. Najčastejšie sa musela starať o to, aby boli muškety v perfektnom stave. Pri rozpisovaní služieb sa sama niekoľkokrát prihlásila, aj keď to znamenalo, že nebude môcť stráviť noc s Rufusom v jeho veľkej posteli. A on to akceptoval bez reptania. Veľakrát, keď sa Rufus vybral na výpravu, sa stalo, že ju nezobral so sebou. Raz sa aj pokúsila namietnuť, keď ju vylúčil zo svojho sprievodu, no on jej povedal, že videl jej meno zapísané na výcvik streľby z muškety. Neochotne vzala na vedomie, že Rufus naozaj nebude v jej prípade robiť žiadne výnimky.

Dnešná výprava sa začala ako každá iná. Will spolu so skupinkou desiatich mužov, vrátane Portie a Paula, navštívil sieť zvedov, ktorí pracovali po celom okolí, a potom prenasledoval poslov vzbúrencov. Správa, že sa skupinka Granvillových mužov blíži z Yorku, mu však natoľko rozprúdila krv v žilách, že lapenie poslov prenechal Portii a Paulovi. Bolo to vôbec po prvý raz, čo sa mu naskytla príležitosť dokázať svoje vodcovské schopnosti. Nebola to nebezpečná úloha, pretože boli oveľa lepšie ozbrojení než ich protivníci a v ich prospech hral aj moment prekvapenia. Dohodol sa s nimi, že sa stretnú pred západom slnka na tomto mieste.

Portia mala teda dostatok času na splnenie svojho sľubu Olivii.

Pozrela na hrad. Z hradieb a strážnych bášt viseli vlajky. Keď zíde na ľad, ostrovček ju bezpečne ochráni pred pohľadmi strážnikov stojacich na padacom moste a na cimburí. Dúfajúc, že ju nik nezbadá, odvážne vykročila z úkrytu kríkov a stúpila na ľad. Bol zelenkavo priesvitný a pod vplyvom jarného oteplenia jej pri každom kroku praskal pod nohami.

„Doparoma!“ zašomrala. Prikrčila sa a opatrne sa šúchala po ľade. Nemala potuchy, aká hlboká je priekopa, ale ak by aj bola plytká, dostala by sa do poriadnej šlamastiky, keby sa ľad pod ňou prelomil. Priblížila sa k ostrovčeku a natrafila rovno na kŕdeľ kačíc.

Podišla ku skale, pod ktorou sa kačky skrývali pred nepriazňou počasia. Z vnútorného vrecka kabáta vytiahla list a vsunula ho pod ňu. Potom sa zvrtla a chcela odísť.

Dievčenské hlasy začula skôr, než vyšla na ľad. Ozývali sa len kúsok od nej a chvíľu jej trvalo, pokým si uvedomila, že jeden z nich patrí Olivii. Ale komu patrí ten druhý? Za žiadnu cenu ju nesmie nik vidieť.

Lenže teraz už nemala kam ujsť. Ostrovček bol malý, len o niečo väčší než obrovská skala, ktorá z neho vytŕčala. Portia sa snažila byť čo najnenápadnejšia. Možno sa Olivia korčuľuje a prejde popri nej. Hlasy sa však približovali. Portia sa zamračila a zalovila v pamäti. Aj ten druhý hlas sa jej zdal akýsi povedomý… Už to má! To je predsa Phoebe, Dianina mladšia sestra! Ani od nej jej nič nehrozí, a tak si sadla na skalu a čakala.

Dievčatá dokorčuľovali až k ostrovčeku. „Skala je tam za kríkmi,“ povedala Olivia. Jej hlas znel napäto, ako bez dychu. „S-sľúbila, že tu nechá o-odkaz, ale doposiaľ som nič nenašla. Obávam sa, či sa vôbec dostala k Decaturovi.“

„Som v poriadku, kačiatko,“ oslovila ju Portia a vychutnávala moment prekvapenia.

Olivia od údivu a radosti vykríkla a vrhla sa k nej s otvorenou náručou. „Och, Portia!“

Portia ju objala. „Práve som ti tu nechala odkaz, ale teraz je už zbytočný.“ S úsmevom sa zahľadela na Oliviinu spoločníčku. Phoebe sa takmer nezmenila. Jej okrúhla ružová tvár prezrádzala ohromenie a z úprimných sivých očí sršala dobrotivá povaha.

„Nebesá, ale si nás vydesila!“ zvolala. „Olivia sa strachovala, že si už dávno po smrti. A čo to máš na sebe?“

„Je to veľmi praktické oblečenie pre život, ktorý teraz vediem,“ odvetila Portia a srdečne sa rozosmiala.

„Olivia tvrdila, že si odišla preto, aby si sa stala milenkou Rufusa Decatura. Páčiš sa mu v nohaviciach?“ Z Phoebinej otázky sa dala vyčítať nefalšovaná zvedavosť.

„V posteli ich nemám.“ Portia sa nehanebne uškrnula.

„A máš aj kord!“ vzdychla Olivia. „Načo ti je?“

„Som členkou jeho družiny,“ pochválila sa Portia. „Vždy som chcela bojovať.“

„Áno, pamätám sa, že aj v Londýne si to hovorila,“ spomenula si Phoebe. „Vtedy sme si prisahali, že zostaneme verné našim snom a že sa z nás nestanú len obyčajné ženy.“

„Nemyslím, že by som porušila dohodu,“ namietla Portia. „Byť vojakom je predsa pre ženu niečo celkom nezvyčajné.“

„Ja som sa nedostala príliš ďaleko,“ vzdychla Phoebe smutne. „Skúšala som písať básne, ale nebola som s nimi spokojná. Mám pocit, akoby im stále niečo, chýbalo. Okrem toho, nemôžem písať, keď musím trčať kvôli tej hroznej vojne stále v tomto studenom hrade.“

Olivia očividne nepočúvala, o čom sa zhovárajú. „Ty v-vieš šermovať?“ žasla.

„Jasné.“

„Ukáž.“

Portia si až teraz uvedomila, ako sa vzdialila od Oliviinho sveta. „Kord nie je hračka,“ namietla potichu a zmenila tému rozhovoru. „Phoebe, čo ťa priviedlo do týchto Bohom zabudnutých končín Anglicka?“

„Môj otec! Aj on sa pridal na stranu Parlamentu a priviedol svoje oddiely, aby sa pripojili ku generálovi Fairfaxovi. Myslí si, že u Diany budem v bezpečí,“ dodala znechutene.

„A D-Diana ju nenávidí ešte viac než mňa,“ žalovala Olivia,

„Bože. nezávidím vám!“ vzdychla Portia.

„Je to strašné,“ skonštatovala Phoebe. „Diana je odporná. Myslela som si, že keď sa vydá a bude mať deti, zmení svoje povýšenecké správanie a bude milšia, ale opak je pravdou… Panebože, kde sa tu nabrali tie fľaky?“ A zúrivo si začala drhnúť škvrny na kabáte.

„Máš dotrhané aj volány na spodničke,“ podotkla Olivia.

„Ako je to možné?“ zaúpela Phoebe.

„To máš od pádov.“

„Nie a nie sa naučiť korčuľovať,“ priznala sa Phoebe a previnilo vzdychla. „Potknem sa, aj keď kráčam, nieto ešte s týmito haraburadmi na nohách.“ Nadvihla nohu s pripevnenou korčuľou.

„Už sa nebudete môcť dlho korčuľovať. Ľad sa začína topiť,“ pripomenula Portia, aby to Phoebe trochu uľahčila.

„Hej, a to je moje jediné šťastie, ako sa z toho vyzuť.“ Phoebe sa usmiala. „Som hrozne tučná… Diana hovorí, že vyzerám ako slon.“

Portia si kriticky premerala Phoebe. „Nie si tučná. Si len trochu viac zaoblená.“

„Ja by som veru nemohla nosiť nohavice,“ ponosovala sa Phoebe nešťastne. „Vieš si ma v nich predstaviť?“

Olivia sa usilovala potlačiť smiech. „A prečo by si ich mala nosiť?“ spýtala sa Portia.

„Našťastie ich nepotrebujem,“ zašomrala Phoebe. Potom sa zvonivo rozosmiala a jej utrápený výzor sa razom zmenil a odohnal z jej pohľadu predchádzajúcu skľúčenosť.

„Som rada, že si tu a že robíš Olivii spoločnosť,“ zmenila tému Portia. „Obávala som sa o ňu.“

„Prezradila som Phoebe, čo si vyviedla Brianovi.“ Olivia sa opäť rozosmiala.

Portia vystrúhala grimasu. „Obe sme ho odtiaľto vykúrili, kačiatko.“ Portia náhle zvážnela. „Čo povedal tvoj otec, keď som tak náhle zmizla?“

Olivia len pokrútila hlavou. „Bol veľmi nahnevaný. Vypytoval sa ma, ale ja som mu povedala, že neviem, kde si a prečo si odišla. Zdá sa, že mi uveril. Ale potom sa niečo stalo. Neviem čo, ale viem, že ťa obviňuje zo zrady.“

Portia prikývla. S tým počítala. „Už musím ísť,“ povedala náhle. „Som rada, že je tu Phoebe, Olivia. Zbohom.“ Prekĺzla popri nich, skôr než stačili zaprotestovať. Potom im rýchlo zakývala, rázne vykročila na ľad, ako víchor prebehla cez zamrznutú priekopu a stratila sa v kríkoch na brehu.

Portia stúpala na kopec. Z miesta, kde nechala spiaceho Paula, k nej doliehal cinkot ostrôh a tiché šomranie. Približovala sa k čistinke. Spomalila a snažila sa upokojiť divoko bijúce srdce. Musela byť preč najmenej hodinu. Hádam Paula neprepadli?

No to, čo uvidela, jej vyrazilo dych. Will so svojou skupinou dorazili oveľa skôr, než očakávala. Všetci sedeli na koňoch okrem Willa, ktorý sa rozprával s Paulom. Nebol to príjemný rozhovor, pretože obaja muži vášnivo rozhadzovali rukami.

Vystúpila spoza stromov a akoby nič sa zapojila do rozhovoru. „Do západu slnka je ešte ďaleko,“ poznamenala. „Zvládli ste to oveľa skôr. Ako sa vám darilo?“

Will sa zvrtol na opätku. „Kde si bola? Paul tvrdí, že si preč už najmenej hodinu.“

„Paul zaspal a spal veľmi tvrdo,“ odvetila Portia a uvedomovala si riziko svojho tvrdenia. „Bola som tu medzitým niekoľkokrát.“ Letmo pozrela na Paula, ktorý razom zneistel.

„Kde ste boli?“ Will sa neprestával mračiť.

„Musela som zjesť niečo, čo mi zaškodilo,“ vynašla sa Portia. „Nechci, aby som ti opisovala podrobnosti.“

Pred niekoľkými týždňami by sa Will pri rozhovore s ňou začervenal. No teraz už nie. Nemal pred ňou žiadne zábrany rovnako ako pred nikým z družiny a na jej vzťah s Rufusom si zvykol. Jeho hodnosť mu dodávala autoritu i moc. Portia sa Rufusovi nikdy nesťažovala a on v jej prospech nijako nezasahoval. Všetky záležitosti si medzi sebou vybavili priateľsky a bez väčších problémov. „Nuž, dúfam, že kvôli vám nebudeme musieť po ceste zastavovať. Po kraji sa to len tak hemží ostrihancami.“ Takto prezývali prívržencov Parlamentu počas občianskej vojny.

Portia sa vyšvihla do sedla a Penny vyrazila vedľa Willovho žrebca. Will bol nahnevaný a podľa všetkého ho podráždilo aj čosi iné nielen jej neprítomnosť. „Nejaké problémy?“

Will chvíľu mlčal. „Už sme ich skoro mali, keď sa zrazu prihnal celý oddiel tých bastardov. Bolo ich oveľa viac než nás, a tak sme sa museli stiahnuť,“ priznal napokon neochotne.

„To mi je ľúto.“ Portia natiahla k nemu ruku a chápavo sa dotkla jeho ramena. Vedela, čo táto výprava pre neho znamenala. „Ale určite by si ich dostal.“

Willovi sa rozjasnila tvár. „Mala si to vidieť, Portia! Stiahli sa ako potkany do diery. Všetkých sme ich mohli zajať.“

„Nabudúce ti to určite vyjde,“ upokojovala ho. „Dobrý veliteľ musí vedieť, kedy ustúpiť. Aj Rufus to tvrdí.“

„Hej, to je pravda.“ Will bol teraz oveľa pokojnejší. „Paul mi povedal, že ste s tými poslami nemali veľa práce.“

„Povedal ti, čo niesli?“

„Nie… rozprávali sme sa len o tebe. Obávali sme sa, či sa ti niečo nestalo.“

„Už som ti povedala, že o nič nešlo…“ Portia nadvihla obočie, potom sa naklonila nabok a rozopla torbu na sedle. Chvíľu sa v nej prehrabávala a potom z nej vybrala zrolovaný list. „Pozrite sa.“

Will preletel pohľadom po obsahu a potom ticho hvizdol. „Presun vojsk. Toto sa musí čo najskôr dostať kráľovi.“

„Presne to som si myslela,“ pritakala Portia. Všimla si záblesk vzrušenia vo Willových očiach, ktorý prezrádzal, že pozabudol na svoj neúspech. Vidina doručenia takého dôležitého dokumentu Rufusovi mu zodvihla náladu.

Keď prešli okolo strážnych ohňov a unavení zastali na dvore pred stajňou, krajina už bola ponorená do nepreniknuteľnej tmy. Will zoskočil z koňa a Portia podala uzdu paholkovi, ktorý sa staral o kone. „Poď so mnou, Rufus je určite doma.“

Will zaváhal. Portia získala vzácnu informáciu vlastným pričinením, ale on ako veliteľ výpravy mal právo predložiť ju kapitánovi. „Vezmi mu to.“ Siahol do vrecka kabáta a podal jej listinu.

„Nie, odovzdaj ju ty. Ja idem pohľadať chlapcov. Určite sa niekde túlajú s Juno. Už by mali spať a stavím sa, že ešte nie sú doma.“ Uvažovala logicky. Luke s Tobym boli doma len vtedy, keď spali, a ani nespávali vždy vo svojich posteliach. Rufus nemienil zmeniť spôsob ich života, ale Portia sa nedokázala na to nečinne prizerať.

Will hľadel za ňou, keď odchádzala, a cítil obdiv nad tým, ako sa dokázala ovládať. Dobre vedel, ako túži po stretnutí s Rufusom. Vždy, keď sa vracali z výpravy domov, bola nepokojná a videl, ako ženie koňa dopredu namiesto toho, aby klusala s ostatnými. A kvôli nemu sa vzdala chvíle, na ktorú čakala celé hodiny!

No jeho hrdosť čoskoro premohla zmätené pocity a rozbehol sa k Rufusovmu domcu.

Rufus stál v otvorených dverách a hľadel na Willa, ktorý sa ponáhľal k nemu.

„Kde je Portia?“

Will zachytil ostrý tón v jeho hlase a pochopil, že Rufus očakával jej príchod rovnako nedočkavo ako ona. „Išla pohľadať chlapcov. Povedala, že o chvíľu príde.“

Rufus sa zamračil a vošiel do osvetlenej kuchyne. „Mali ste dobrý deň?“

„Chytili sme dôležitých poslov.“ Will mu podal listiny a snažil sa potlačiť nedočkavosť. „Sú v ňom podrobnosti o presune vojsk.“

Rufus prebehol pohľadom po správe. „Ako ste sa k tomu dostali?“

Willa sa zmocnil zmätok. „To Portia s Paulom.“ Vyrozprával Rufusovi udalosti dňa i rozhodnutia, ktoré urobil, a starostlivo opisoval aj najmenšie podrobnosti.

Rufus ho počúval s vážnym výrazom na tvári. Raz či dvakrát mu po nej preletel zamračený tieň, no napokon sa usmial. „Gratulujem ti, Will. Boli ste mimoriadne úspešní.“

Will priam rástol od pýchy. „Pošleme správu kráľovi?“

„Áno, ešte dnes v noci.“ Rufus podišiel k stolu a obom nalial pivo.

„Pôjdem sám.“

Rufus pokrútil hlavou. „Nie, máš za sebou ťažký deň. Odnesie to George.“

Will bol sklamaný, no nenamietal. Dopil pivo a položil korbeľ na stôl. „Tak ja už pôjdem.“

Rufus prikývol. „Skôr než skončíš službu, odovzdaj listinu Georgeovi a daj mu príslušné pokyny.“

Will vďačne pozrel na Rufusa. Myslel si, že takú dôležitú vec veliteľ vybaví sám. „Kedy má vyraziť?“

„Okamžite,“ rozhodol Rufus. Natiahol sa k nemu a potľapkal ho po pleci. „Urobil si kus dobrej práce, Will.“

„Aj ja si to myslím,“ ozval sa Portiin hlas od dverí. Stála tam a pozerala na oboch s úsmevom na perách. Ten úsmev otvorene prezrádzal túžbu zračiacu sa aj v jej očiach, ktoré spočívali na Rufusovi. „Chlapci vraj odišli so Silasom dolu po rieke… A Juno zobrali so sebou. Nemám potuchy, kedy sa vrátia, ale myslím, že už je príliš neskoro, aby sa potulovali po vonku.“

„Silas sa o nich postará,“ ubezpečil ju Will pokojne. Prešmykol sa okolo Portie, pozdravil sa a vyšiel von.

Portia naďalej nehybne stála pri dverách s pohľadom upretým na Rufusa. „Nemyslíš, že by už mali byť v posteli?“

„Nie, myslím, že ich neprítomnosť nám padne celkom vhod.“ Pomaly k nej vykročil a každý jeho krok vyjadroval tichý prísľub.

Portia sa zachvela a rozmýšľala, prečo je voči čaru tohto muža taká bezmocná. Stačí, že je s ním v jednej miestnosti, a okamžite cíti šteklenie v lone, stráca pôdu pod nohami a celé telo sa jej napína na prasknutie.

Zastal pred ňou, no ani sa jej nedotkol. Natiahol sa ponad ňu a zavrel dvere. Závora zaklapla a oddelila ich od ostatného sveta. Zostali sami vo vyhriatom a sviecami osvetlenom tichu. Bol tak blízko nej, že počul tlkot jej srdca a cítil jej vôňu. Bola to zmes zeme, potu, konského pachu a čerstvého vzduchu, ktorá sa miešala s jej vôňou, ktorej sa nikdy nedokáže nasýtiť. Mladistvá, jemná vôňa tela prekypujúceho zdravím… Zahľadel sa do živých plamienkov v jej očiach.

Nadvihol ruku a sňal jej z hlavy čiapku. Ohnivočervená hriva sa jej rozprestrela na plecia ako závoj a olemovala jej tvár žiarivými kučerami. Na bledom líci zbadal špinavú šmuhu. Letmo sa jej dotkol končekom prsta, zľahka prešiel po pikantnej briadke a palcom jej nežne poláskal pery. Po celý ten čas Portia stála ako prikovaná s pohľadom upretým na Rufusovu tvár. Otvorila ústa a chcela niečo povedať, no vzápätí ju zabrzdila neznáma sila a zastavila príval slov.

Rozopol jej plášť a nechal ho klesnúť na zem. Za ním nasledovali rukavice. Odopol jej opasok a kord zavesil vedľa svojho meča. Potom ju nadvihol a posadil na kraj stola, aby jej mohol stiahnuť čižmy a ponožky.

Portia sa zaprela rukami o stôl, nadvihla boky a on jej stiahol nohavice aj spodky. Zdvihol jej ruky nad hlavu a zľahka ju donútil ľahnúť si na stôl. S pohľadom upretým do jej očí si rozopol nohavice.

Portia hneď uhádla, čo od nej Rufus chce a ovinula mu nohy okolo drieku. Vzápätí pocítila, ako nedočkavo vnikol do jej tela. Rukami zovrela hrany stola a nadvihla boky vlniace sa v rytme pohybov vyvolávajúcich najväčšiu rozkoš. Rufus hľadel do jej široko otvorených očí s tajomným úsmevom, ktorý mu Portia oddane opätovala.

Napokon sa šťastne rozosmiala a ten smiech preťal intimitu ich spojenia. Aj Rufus sa rozosmial. Jednou rukou zachytil jej členky obopínajúce jeho chrbát a druhou dráždivo hladkal jej vlhké a rozhorúčené lono, ktoré v ňom dokázalo vyburcovať vášeň hraničiacu s nepríčetnosťou. Vykríkla a zatvorila oči, aby naplno vychutnala vlny slasti lomcujúce jej telom.

Rufus ju váhou svojho tela pritláčal na stôl a hľadel jej do očí, ktoré prezrádzali, že Portia prežíva vrchol ich ľúbostnej hry, a ešte náruživejšie vnikal do najhlbších zákutí jej žiadostivosťou rozpáleného tela. Znovu otvorila oči a zachytila jeho uprený pohľad. No potom na všetko zabudla a nechala sa unášať v krútňave slasti. Pevne sa k nemu vinula, cítiac, ako ju Rufus napĺňa v ľúbostnom kŕči. Prsty zaryla do chumáčikov kučier na jeho chrbte. Pod jej dotykmi potichu zastonal s tvárou na jej pleci.

„Vitaj doma, líštička,“ zašepkal a pomaly sa vystrel.

„Dobrý večer, gróf z Rothbury,“ opätovala mu pozdrav s potmehúdskym úsmevom. „Musím povedať, že som nečakala až také vrelé privítanie.“

„Znakom inteligencie je dokázať sa poučiť z predchádzajúcich skúseností,“ podotkol a zapol si nohavice.

„Ale keď som s tebou, zabúdam na všetko, čo som sa kedy naučila,“ priznala sa a skĺzla na dlážku. „Som si istá, že momentálne nie som ani trochu príťažlivá… určite páchnem od koňa a potu.“

Iba v košeli sa vybrala do komory a vrátila sa s kaďou. Naliala do nej horúcu vodu z kotla nad ohňom. Vyzliekla si košeľu a začala sa umývať.

Rufus sa oprel ó kozub a s potešením ju pozoroval. Páčilo sa mu jej štíhle telo, ktoré bolo výsledkom častých a dlhotrvajúcich hladoviek. No neprekážalo mu to. Práve naopak. Jej kostnaté boky, malé pevné prsia a jamka nad kľúčnymi kosťami, to všetko zvýrazňovalo jej krehkosť a vzbudzovalo jeho túžbu milovať a chrániť toto nežné stvorenie.

„Dnes si mala dobrodružný deň,“ poznamenal.

Portia zostala stáť s jednou rukou zdvihnutou, v druhej zovrela handričku na umývanie. „Čo ti povedal Will?“

„Že si spolu s Paulom lapila Granvillových poslov a že sa vám podarilo získať od nich dôležité dokumenty… Som si istý, že si uvedomuješ, akú majú pre nás cenu.“

„Samozrejme, že to viem,“ prisvedčila sebavedome a skončila s umývaním. „Vlákali sme ich do pasce. Paul predstieral, že jeho kôň stratil podkovu a prekrížil im cestu, aby boli nútení zastať…“ Podala Rufusovi handričku a nastavila mu chrbát.

Podišiel k nej a začal ju umývať. Zatiaľ pokračovala v opise udalostí. „Zatiahol ich do rozhovoru o ničom a ešte k tomu yorkshirským nárečím. To si vieš predstaviť, že mu nerozumeli ani slovo. A pokým ich takto zabával, priblížila som sa k nim odzadu.“

„Rozkroč sa.“

Poslúchla ho a pocítila, ako jej šúcha vnútornú stranu stehien a nevyhol sa ani miestu, ktoré mu pred chvíľou poskytlo toľkú rozkoš. Zasekla sa v rozprávaní, vzrušená jeho dotykmi.

„Čo bolo ďalej?“ nabádal ju, aby pokračovala. Prevesil jej handričku cez plece a vrátil sa ku kozubu.

„Vystrelila som z muškety a splašila som ich kone. Keď sa vzopäli na zadné, Paul ich chytil za uzdy. Tí chlapíci sa, samozrejme, snažili tasiť meče, ale nedovolila som im to. Na jedného som mierila kordom a na druhého dýkou.“

„Zabili ste ich?“

„Nie… to by bolo príliš kruté,“ odvetila potichu. Natiahla si košeľu a rýchlo si ju pozapínala. „Len sme ich odzbrojili, spútali, zapchali im ústa a zavreli ich do senníka. Ich kone sme odohnali preč.“

„Urobili ste to elegantne.“ Rufus sa sklonil a zdvihol z dlážky jej spodky a nohavice a podal jej ich. „Obleč sa… A nič iné sa neprihodilo?“

Portia si obliekala nohavice so sklonenou hlavou. „Nie, nič,“ odvetila. „Potom sme s Paulom počkali na ostatných a vrátili sme sa domov.“ Zapínala si pás a uvedomila si, že sa trasie. „Som hladná. Paul zjedol celé kurča a mne zostal len chlieb so syrom.“

„Dobre, pôjdeme sa najesť. Will mi ale povedal, že keď dorazil na dohodnuté miesto stretnutia, nebola si tam.“ Pozorne si ju premeriaval a všimol si nervózne pohyby jej prstov. Stále sa jednou rukou opieral o kozub a v druhej držal korbeľ.

„A povedal ti aj to, že som mala žalúdočné problémy a zatiaľ čo Paul spokojne pochrapkával, ja som podchvíľou musela utekať za kríky?“ spýtala sa. Napoly odvrátená zaborila prsty do svojej ohnivočervenej hrivy.

„Nie, o tom sa nezmienil.“ Odpil si z piva, no nespúšťal z nej skúmavý pohľad. Na líca jej vystúpila červeň a pery zovrela nezvyčajne pevne. „Mali ste sa stretnúť neďaleko granvillského hradu,“ pokračoval pokojným hlasom. „Nezbadala si niečo nezvyčajné, kým ste čakali?“

Portia rázne pokrútila hlavou, ale naďalej sa nedokázala pozrieť Rufusovi do očí. „Nič zvláštne. Padací most bol spustený a trúsili sa po ňom skupinky vojakov. Iba sa mi zdalo, že tam vládne nezvyčajný ruch. Ale to je asi v čase vojny normálne.“

Rufusovi už bolo úplne jasné, že Portia mu nepovedala celú pravdu. Bol zmätený, keď mu Will povedal o Portiinej neprítomnosti na mieste stretnutia neďaleko jej predchádzajúceho domova. Rozhodol sa, že mu to Portia bude musieť vysvetliť. Niečo sa mu na jej odpovediach nepáčilo a nemal najmenšiu chuť taktizovať. „Klameš,“ obvinil ju otvorene.

Portia sa zapýrila až po korienky vlasov. „Naozaj neviem, prečo si to myslíš.“

„Neklam, Portia.“ Hrdlo mu zvieral narastajúci hnev, no stále sa usiloval hovoriť pokojne. „Kam si išla, keď si nechala Paula samého?“

Portia sa konečne odvážila pozrieť mu do očí. Videla, že zatína päste a z očí mu sršia hromy-blesky. Mala pocit, že muža, ktorý sa s ňou pred chvíľou tak vášnivo miloval, znovu ovládli besy. Striasla sa od strachu. Zhlboka sa nadýchla a pozbierala všetku odvahu. „Chcela som nechať Olivii odkaz, čo je so mnou, tak ako som jej to sľúbila. Chcela som, aby vedela, že som v bezpečí. Mohla som to urobiť až teraz, lebo doposiaľ som nemala možnosť.“

„Stretla si sa s Granvillom?“ spýtal sa Rufus pokojným hlasom, no ten ani trochu nezodpovedal jeho zlostnému výzoru.

„Nie. Len s Oliviou,“ odvetila zúfalo. „Je moja priateľka a má o mňa strach. Sľúbila som, že jej doručím správu o sebe a aj som to urobila. Na dohodnutom mieste sa nečakane zjavila Olivia s Phoebe a chvíľu sme sa rozprávali. To je všetko.“

„Kto je Phoebe?“

„Predsa Catova švagriná. Aj ona je moja priateľka.“ Portia nadvihla bradu a do slov vložila všetku svoju odvahu a odhodlanie. Nikto na svete, dokonca ani sám Rufus Decatur, jej nebude diktovať, s kým sa môže priateliť a s kým nie.

„Ach, vy Granvillky,“ zašomral odsudzujúce

„Ničomu nerozumieš, Rufus,“ vybuchla rozhorčene Portia. „Olivia nemá absolútne nič spoločné s tým, čo je medzi tebou a jej otcom. A ani Phoebe. Strávila som s nimi len päť minút a o tebe nepadlo ani jediné slovo. Možno ťa to prekvapu –“

„Buď ticho a poď sem!“ prerušil ju a odstúpil od kozuba. S pohľadom plným hrozby k nej rozkazovačne natiahol ruku.

„Radšej stúpim do osieho hniezda, než aby som ti bola poskokom,“ vyhlásila bojovne, postavila sa za stôl, aby sa pred ním ochránila.

„Poď sem!“

Pokrútila hlavou. Rufus vykročil k nej s jasným úmyslom. Natiahla ruku a schmatla medený džbán s pivom. „Neopováž sa ma dotknúť!“

Rufusovi bolo jedno, čo Portia hovorí. Odstrčil stôl nabok a Portia naňho vyšplechla obsah džbána. Peniace sa pivo mu stekalo z tváre na hruď. Ale zabralo to, lebo musel zastať.

Rufus nemohol veriť vlastným očiam, že je Portia schopná toľkej vzbury. Stál tam ako zmoknuté kura s pivom stekajúcim až do čižiem. Portia hľadela naňho, len ťažko potláčajúc záchvat smiechu.

No vtom sa na ňu vyrútil a niečo zareval. Odskočila nabok, ale až neskôr si uvedomila, že si tým odrezala cestu ku dverám, ktorými mohla ujsť von. Rozbehla sa ku schodom, no on k nim priskočil v rovnakom okamihu ako ona. Vystrel ruku, aby jej zabránil vybehnúť hore. Prikrčila sa a stúpila na prvý schod, aj keď vedela, že je to zbytočné. Veď hore sa pred ním nemá kam skryť.

Rufusove prsty zovreli jej členok. Stratila rovnováhu a padala dozadu na chrbát. No jeho silné a pevné telo bolo dostatočnou oporou, ktorá ju uchránila pred pádom. Vdýchla ostrý pach piva.

„Neopováž sa ma dotknúť!“ Zúfalo bojovala, zovretá v jeho mocnom náručí. Nadvihol ju a ona sa metala ako mucha chytená do pavúčej siete, ktorej zbytočné úsilie sleduje vyhladovaný pavúk so škodoradostným potešením.

Vyniesol ju do spálne. Doluznačky ju položil na posteľ a keď sa pokúsila skĺznuť na zem, pritisol jej koleno na chrbát a priklincoval ju o posteľ ako motýľa vo vitríne. „Pusti ma, ty surovec!“

Namiesto toho, aby ju pustil, kľakol si na posteľ, rozkročiac sa nad jej telom. Jednou rukou ju chytil za zápästia a pevne ich zovrel za jej chrbtom. Hádzala sa, kopala, aj keď vedela, že nezvíťazí.

Rufus trpezlivo čakal, pokým sa neunaví a nezostane pokojne ležať. Potom ju uvoľnil a prevrátil na chrbát, zvierajúc jej kolenami boky.

„Dobrý Bože!“ vzdychol. „Nevedel som, že sa chceš hrať.“

Portia si prekvapene uvedomila, že sa na ňu nehnevá a že sa jej vysmieva. „Sukin syn!“ zvrieskla. „Si obyčajný bastard… hovnivál… a… a…“ Znovu vyčerpala svoju bohatú slovnú zásobu nadávok. „A smrdíš ako pivovar!“

„A teraz si to vypiješ,“ zavrčal a sklonil sa nad ňu. Nadvihol jej hlavu a na ústa jej vtisol bozk. Nepáčilo sa jej to a ani bozk nebol jemný, ani nežný… ba dokonca ani vášnivý. Iba trestajúci. No jedine takto sa mohli zmieriť po búrlivých chvíľach sprevádzaných hnevom, ktorý ich obidvoch opantal.

Keď ju pustil, od únavy klesla na vankúš a opuchnuté pery ju pálili, akoby ju doštípal celý roj včiel. Srdce jej divoko bilo a sotva lapala dych. Cítila sa ako po maratónskom behu alebo po prehratom zápase. Čo bola napokon pravda.

„Iba toto som chcel po celý čas urobiť,“ povedal jej. „A bola by si na to prišla, keby si predo mnou neutekala ako zmyslov zbavená a nevystrájala ako lev v klietke.“ Zošmykol sa z nej a začal zo seba strhávať odev páchnuci pivom.

„Ty si ma chcel len pobozkať?“ žasla, neveriac vlastným ušiam.

„Len som ti chcel bozkom odohnať z tváre to rozhorčenie,“ vysvetlil. „Tvoj útok s pivom ma ale vyviedol z miery.“ Žalostne sa zatváril a neveriaco pokrútil hlavou. „Čo si si myslela, že ti chcem urobiť?“

„Neviem,“ odvetila pravdivo. „Bála som sa…“

Rufus sa otočil k posteli. „Zaslúžil som si to. Už sa to viac nestane.“

„A neprekáža ti moje priateľstvo s Oliviou?“ Portia znovu zaťala do živého, ale vedela, že si túto záležitosť musia raz a navždy vyjasniť. Inak nebude pokoj. Vedela, že mu prekáža tá trocha krvi rodu Granvillovcov, ktorá koluje v jej žilách aj napriek tomu, že ho už niekoľkokrát presvedčila o svojej oddanosti. Pokiaľ ju neprijme takú, aká je, bude sa stále potácať v neistote.

Rufus chvíľu mlčky stál so zapáchajúcou košeľou v ruke. „Bude mi to prekážať, ale viem, že ťa nemôžem zmeniť. A hoci by som si to veľmi želal, musím rešpektovať tvoju oddanosť priateľke. Uvedomujem si, že máš okrem mňa aj iné záväzky.“

Jeho hlas bol presiaknutý smútkom a pocitom osamotenosti. Portia pochopila, že aj napriek toľkej láske, ktorú mu môže dať a napriek vášnivým chvíľam stráveným v jeho náručí, jeho život aj naďalej zostáva životom vyhnanca. Spoločenského outsidera. Jeho život napĺňa jediná vec… a tou je pomsta. Niet v ňom miesta pre iné city, pre priateľstvá mimo jeho osady.

Chytila mu ruku a priložila si ju na tvár. „Vieš predsa, že som ti nekonečne oddaná, Rufus.“

Neodpovedal jej. Len ju hánkou nežne pohladkal po tvári.

Devätnásta kapitola

„Za spánok počas služby sa trestá.“

Portia otvorila oči a zívla. S očami zalepenými spánkom sa usmiala na mohutnú postavu zacláňajúcu slnko. „Nemám službu.“

„Ale pred chvíľkou si ju ešte mala,“ namietol prísne Rufus.

„Kdeže!“ Portia sa prudko posadila. „Nemohla som predsa spať tak dlho.“ Vyskočila na rovné nohy a oprela sa o kmeň stromu, pod konármi ktorého zadriemala.

Juno poskakovala po brehu rieky, potom sa rozbehla k nim a natešene štekala. K Rufusovým nohám položila drievko a sadla si na zadné. Vyplazila jazyk a vyzývavo naňho hľadela. Rufus zodvihol jej hračku a hodil ju čo najďalej. Šteňa sa opäť rozbehlo preč.

„Nechápem, ako som mohla zaspať. Len som si sem na chvíľu sadla a oprela sa o strom,“ šomrala Portia, oprášila si kabátec a z nohavíc suché vetvičky a mach. Už dávno sa jej nestalo, aby ju zaliala taká vlna ospalosti, pod ktorou hlava človeku oťažieva, akoby ju mal z olova. „George mi vynadá a vysmeje ma.“

Rufus si sadol na zem, oprel sa o strom a prešiel zľahka po machu v tráve. „Čaká ťa oveľa zaujímavejšia úloha než hliadkovanie.“ Zatienil si oči pred teplým májovým slnkom a pozrel na ňu.

Portia sa rozhliadla okolo seba. V očiach jej zažiarila zmyselnosť a koketné si oblizla pery. „Tu? Veď nás môžu vidieť.“

„Ty jedno nenásytné dievčisko! Tentoraz som nemal na mysli toto,“ uzemnil jej chúťky a zasmial sa. „Poď sem a sadni si. Chcem ti niečo povedať.“

Portia vycítila, že je rozrušený. Jeho výraz bol pokojný ako vždy, ale z očí mu sršalo zvláštne svetlo a mohutné telo vyžarovalo napätie, ktoré sa mu len sotva darilo skryť.

„O čo ide?“ spýtala sa so záujmom a sadla si vedľa neho.

„Prišiel posol z Oxfordu.“ Zavrel oči, nastavil tvár teplým lúčom slnka a na perách mu poihrával triumfálny úsmev.

„Priamo od kráľa? Nie, Juno, odnes to preč. Je to celé uslintané.“ Portia zobrala drievko, ktoré jej šteňa položilo do lona a s odporom ho odhodila dvomi prstami.

„Priamo od kráľa,“ pritakal s rovnakým úsmevom a so stále privretými očami.

„Mám hádať, o čo ide?“ Našla borovicovú šišku a hodila ju. „Aport, Juno!“

„Nemusíš. Ak sa prestaneš hrať s tou potvoru a budeš ma pozorne počúvať, rád ti to poviem.“

„Prepáč.“ Postavila sa na špičky a na ospravedlnenie ho pobozkala na kútik úst. „Som samé ucho.“

„Kráľ vo svojej nekonečnej múdrosti vyjadruje svoju vďaku za službu, ktorú som mu poskytol a vracia mi majetok v Rothbury.“ Otvoril oči a upriamil na Portiu pohľad prežiarený radosťou, neopísateľným uspokojením a ešte niečím, čo ju znepokojilo. Takže víťazstvo…

Juno sa vrátila, položila šišku pred nich a potichu zavrčala. No atmosféra, ktorá ich dvoch začala obklopovať, ju donútila zaspätkovať. Rozbehla sa po tráve a našla si inú hračku.

„To asi nie je všetko,“ vyriekla váhavo Portia. „Čo ešte?“

„Dostal som rozkaz obliehať hrad Cata Granvilla,“ pokračoval Rufus. „Po aprílovej porážke kráľovského vojska sa rady vzbúreneckej armády ešte viac rozšírili a teraz počtom prevyšuje kráľovskú armádu. Keby sa nám podarilo odstaviť Granvilla a zabrániť mu v tom, aby sa jeho posádka zúčastnila na bojoch, kráľove šance na víťazstvo by vzrástli.“ Zamyslene si rukou prešiel po opasku a prstami sa pohrával s rukoväťou meča.

„To si už kráľ naozaj nemohol vybrať lepšieho človeka, ktorý by mal zajať markíza než jeho úhlavného nepriateľa. Človeka, ktorý je presvedčený stúpenec Jeho Veličenstva.“

Rufusovo víťazstvo Portia okorenila poriadnou dávkou irónie, pretože bola presvedčená, že Rufusova oddanosť kráľovi pramení z celkom iných pohnútok než z presvedčenia. Dobre vedela, že sa do občianskej vojny zapojil len preto, aby z nej vyťažil čo najviac pre seba. A vedela aj to, že Cato sa rozhodol postaviť na stranu Parlamentu z hlbokého presvedčenia. Ale je preto lepší a čestnejší? Na túto otázku si nechcela odpovedať. Vedela aj to, že kráľovská armáda utrpela v apríli zdrvujúcu porážku pri meste Selby. Rozhodnutie poraziť Čata bolo od kráľa logický ťah. „Kedy chceš vyraziť?“

„Dnes za súmraku.“ Vstal a podal jej ruku, aby jej pomohol vstať. „Mám v úmysle obkľúčiť hradby, skôr než Cato zajtra ráno otvorí oči. Choď domov a zbaľ si veci.“

,,Aj ja pôjdom?“ prekvapila sa.

Prižmúril oči, ktoré potemneli ako večerná obloha. „Si členkou mojej družiny. Na obliehaní sa zúčastní každý bojaschopný člen. Bude to dlhotrvajúca akcia, otravná a nudná. Dúfam, že sa Cato vzdá najneskôr do konca leta… a urobím pre to všetko na svete.“ Skúmavo si prezeral Portiinu tvár. „Dokážeš to?“ spýtal sa pokojným hlasom.

Nepremýšľala dlho a Rufus to ocenil. Nespúšťal z nej pozorný pohľad a zdalo sa, akoby chcel preniknúť do jej mysle. „Predpokladám, že Granville je na obliehanie pripravený. Alebo sa mýlim?“

„Nie, nemýliš,“ odvetila potichu. „Má dostatočné zásoby obilia a plné pivnice. Všimla som si, že hrad zásobuje v nebývalej miere, ešte keď som ešte bola na hrade.“

„Ale predsa len existuje niečo, čoho má Cato nedostatok,“ vyhlásil Rufus s kamenným výrazom na tvári. „Niečo, bez čoho nemôže žiť ani on, ani jeho blízki. Vieš, čo mám na mysli?“

Portia sa zamračila a úporné premýšľala. Mala dojem, že granvillský hrad je nedobytný a nič ho len tak nezdolá. „Nie, neviem.“

Usmial sa, ale jeho úsmev nebol ani vrelý, ani veselý, ba ani potešujúci. „Čoskoro sa to dozvieš.“ Potom kývol hlavou a vykročil do osady.

Keď osamela, uvedomila si, že osadu zachvátili bojové prípravy. Muži pobehovali, ozývali sa vzrušené výkriky, zneli bubny a trúbky ozývajúce sa z každej strážnej veže. Zvolávali mužov, ktorí boli mimo osady. Nadišiel čas ozajstného boja a Decaturovi zbojníci sa teraz po prvý raz mali zapojiť do ozajstného vojnového diania.

Ale čo bude so všetkými nevinnými obyvateľmi na hrade? Čo bude s Oliviou a Phoebe? S dievčatkami i Dianou? Čím sa ony previnili? Budú musieť čeliť hladu a núdzi. Budú musieť hľadieť na nepriateľa táboriaceho priamo pred hradbami. Budú musieť znášať útoky baranidiel a diel. Budú sa strhávať od strachu pri každom výstrele. To všetko ich totiž čaká počas obliehania.

Portia necítila žiadne bojové nadšenie. Skôr naopak, jej vnútro zaplavilo hlboké rozčarovanie. Musí sa ale zúčastniť obliehania, aj keď by s tým najradšej nemala nič spoločné. No sľúbila vernosť Rufusovi a jeho druhom.

Čo mal Rufus ma mysli, keď povedal, že existuje niečo, čo mu pomôže dobyť Catov hrad?

Meravo, ako bez života, sa vliekla domov. Ale Juno naďalej prekypovala energiou, vrtela chvostom, pobehovala sem a tam a zvábená pachom vychádzajúcim z králičích nor, vzrušene strkala ňufák do každej z nich.

V dome vládol pokoj a v kozube horel len malý oheň, ktorý v týchto teplých jarných dňoch rozkladali len preto, aby zohriali vodu.

Portia vyšla do izby, aby si zbalila veci. Nebolo ich veľa. Porozkladala ich na posteľ a uvažovala, či na niečo nezabudla. Nachystala si spodnú bielizeň, ponožky, kožený kabátec a dve plátenné košele. Potom si spomenula na kúsky plátna, ktoré bude potrebovať počas svojich dní. S ovisnutými rukami zostala stáť a uprene hľadela na posteľ, v ktorej zažila toľko šťastia.

Tento mesiac sa jej mesiačiky oneskorili a snažila sa spomenúť, koľko dní uplynulo od ich očakávaného príchodu. Nikdy nevenovala pozornosť menším výkyvom a vždy, keď sa ohlásili, spôsobili jej prvý deň-dva trápenie. Nemala veľa vedomostí o fungovaní vlastného tela, pretože jej nikto nenahradil matku ani v týchto veciach. Keď sa to stalo po prvý raz, bola si istá, že umiera.

So slzami v očiach utekala sa Jackom, ktorý bol ako zvyčajne opitý, ale predsa len zo seba vysúkal, že to je normálna vec, ktorá z nej robí ženu, a že sa s tým jednoducho musí zmieriť. Nasledujúci deň ju zobral so sebou k majiteľke svojho obľúbeného bordelu v Glasgowe. Žena ju stručne poučila o týchto skutočnostiach a odvtedy nevenovala svojmu telu zvýšenú pozornosť.

No nezáujem prinášal aj isté nevýhody. Prebehla si rukami po tele a necítila nič zvláštne. Kedy by mala zbadať rozdiel, ak je náhodou v druhom stave? Cítila sa ako obyčajne. Určite by si niečo všimla, keby čakala dieťa.

Vtom sa rozleteli vchodové dvere a zdola sa ozvali výkriky: „Portia… Portia… Portia!“ Rufusovi synovia hlasno kričali a v okamihu zahnali jej nepokojné myšlienky.

„Čo sa deje?“ spýtala sa a zišla dolu.

„Ideme sa baliť, lebo –“

„A ja si zoberiem svojich vojačikov,“ prerušil Luke svojho brata prenikavým hláskom. „Len neviem, kde sú… myslel som si, že som ich zabudol u Silasa, ale tam nie sú.“ Začal z postele zhadzovať prikrývky a prehraboval sa vo svojich veciach ako zmyslov zbavený.

Juno, ktorá vbehla spolu s chlapcami, sa veselo štekajúc, pripojila k Lukovi. Toby sa zatiaľ postavil na špičky a chcel dočiahnuť drevenú trúbku na poličke zavesenej nad posteľou. Zavesil sa na jeden koniec a polička sa so všetkými hračkami odtrhla a spadla naňho.

„Čo sa to tu, dopekla, deje?“ preťal zmätok ostrý hlas.

„Myslia si, že idú s nami,“ informovala ho Portia.

„Nemôžem ich tu predsa nechať. Nezostane tu nik, kto by sa o nich postaral,“ vysvetlil Rufus a snažil sa prekričať hádajúcich sa chlapcov. „Ticho!“

Chlapci zmĺkli, akoby uťal, a znepokojene pozreli na otca.

„Nemôžeš ich zobrať so sebou,“ namietla Portia. „Je to príliš nebezpečné.“

Rufus si rukou zahrabol do vlasov. „Na obliehaní sa zúčastnia všetci schopní muži. Chceš mi azda navrhnúť, aby som tých lapajov zveril niekomu, kto na nich nebude stačiť?“

Jeho slová nezniesli odpor. „Nič také ti nechcem navrhnúť. Ale istotne by sa našiel aj niekto iný, kto by sa o nich postaral. Napríklad ich môžeš dať k slečne Beldamovej.“

„Nenechám ich predsa v bordeli!“

„Nie je to o nič horšie miesto než vojenský tábor,“ namietla.

„Čo je to bordel?“ spýtal sa so záujmom Toby.
„Miesto, kde bývajú niektoré ženy,“ odvetila Portia, nemihnúc okom.

„Ale my nechceme byť s babami,“ vyhlásil Luke znechutene.

„Nepôjdeme tam!“ pridal sa Toby rázne a zvraštil nos.

„Musím nájsť svojich vojačikov!“ spomenul si Luke a vrátil sa k predchádzajúcej činnosti.

Rufus sa zamračil, keď kuchyňu opäť zaplavil ich krik. „Idú s nami, a bašta!“ uzavrel spor. „Nejdeme predsa do bitky.“

„Ako myslíš…“ Portia sa zvrtla ku schodom. „Ty si otec.“

„Ale aj tak si vážim tvoj názor.“ Rufus ju nasledoval, nechajúc za sebou synov, tešiacich sa na nové dobrodružstvo.

„Teraz si už lord Rothbury. Už nie si vyhnancom… ani zbojníkom. Kráľ ti vrátil majetok a nanovo vybuduješ svoje sídlo. Staneš sa riadnym členom vyššej spoločnosti. Dokážeš do tej spoločnosti včleniť aj svojich synov?“

Rufus si uvedomil, že počas príprav pomsty a aj teraz, keď vychutnával víťazstvo, nepomyslel na takúto praktickú otázku. Dokonca nemyslel ani na to, či sa sám dokáže zaradiť do spoločnosti vznešených ľudí, z ktorej bol násilne vyhnaný, keď mal osem rokov. Nemal žiadne skúsenosti, ako sa správať a nepoznal dvorskú etiketu.

„Neviem,“ odvetil potichu. „Ešte som o tom nerozmýšľal…“ Náhle sa ho zmocnila netrpezlivosť. „Veď tú správu som dostal len dnes ráno. Okrem toho je vojna a teraz sa musím zaoberať celkom inými vecami,“ dodal na svoju obranu.

„Iste.“ Portia sa otočila k posteli. „Dozriem na chlapcov, aby si zbalili všetko potrebné. A zbalím aj tvoje veci. Som si istá, že ty si teraz potrebný niekde úplne inde.“

Rufus zaváhal, zmätený priebehom rozhovoru. Mal pocit, že mu niečo uniká, akoby mu Portia svojimi slovami chcela niečo naznačiť, niečo, čo presahuje jeho chápanie. „Naozaj nevidím inú možnosť len tú, že ich zoberiem so sebou,“ vzdychol, vrátiac sa k pôvodnej téme rozhovoru.

„V poriadku,“ odvetila Portia. „Nie som príliš skúsená, ale naozaj si dokážem predstaviť rozdiel medzi životom v tábore pri obliehanom hrade a životom v osade.“

„Rozdiel bude len v tom, že budú spať pod stanmi.“

„A to im určite prospeje.“ Ironicky sa usmiala ponad plece a začala nervózne skladať a opäť rozprestierať tú istú košeľu. „Choď, mal by si sa vrátiť ku svojim povinnostiam.“

„Áno…“ Rufus chvíľu váhal, potom rezignovane pokrčil plecom a ponáhľal sa preč sprevádzaný výkrikmi svojich nespratných synov.

Portia si sadla na posteľ a v rukách zvierala košeľu. Zrazu si uvedomila, keď sa s Rufusom rozprávala, že mala na mysli aj seba. Alebo sa aspoň zahrnula k jeho synom. Aké bude jej miesto v novom Rufusovom domove? Je súčasťou jeho družiny a žije životom vyhnanca, presne tak ako Luke s Tobym. A čo ak čaká dieťa? Ďalšieho Rufusovho nemanželského potomka…

„Portia… Portia… poď sem!“ Nad vrchným schodom sa vynorila Lukova hlava. Spod strapatých vlasov na ňu hľadel pár otcových modrých očí. „Nemôžem nájsť zelenú košeľu a tú mám najradšej.“

Niekoľkokrát sa s Rufusom pochytila aj kvôli obliekaniu chlapcov. A keď si Rufus pri jednej zo svojich zriedkavých príležitostí všimol, čo majú jeho synovia na sebe, rozhodol sa spáliť Lukovu zelenú košeľu a dúfal, že keď ju chlapec neuvidí, zabudne na ňu. Stalo sa to už pred týždňom, ale zdá sa, že na ňu nezabudol.

Portia vstala a rázne si povedala, že nemá cenu strácať čas so zbytočnosťami, ktoré aj tak nezmení. Má predsa dosť iných starostí. „Pokúsim sa ju nájsť, Luke.“

Keď hlavný oddiel jazdcov prechádzal okolo vatier hliadok rozostavených okolo Decaturovej osady, krajina už bola ponorená do tmy. Portia, sediac vzpriamene ako svieca, klusala na koni vedľa Rufusa na čele sprievodu. Spolu s ňou sedela v sedle aj Juno. Luke s Tobym sa viezli na káre za nimi a potom kráčali mulice naložené potravinami.

Portiu aj po piatich mesiacoch strávených v Rufusovom zbojníckom tábore udivovalo, s akou presnosťou a rýchlosťou zvládli všetky prípravy. Dolu riekou sa plavili člny naložené zbraňami a muníciou. Náklad z člnov vyložia na káry pred svitaním, keď sa stretnú na mieste, kde sa riečne koryto zatáča do údolia, na konci ktorého stojí Catov hrad. Delá, skryté pod kopami sena, viezli na vozoch, o ktoré sa postarali Rufusovi prívrženci na vidieku.

V osade zostalo len niekoľko strážcov. Nebolo v nej nič, čo by mohol niekto ukradnúť alebo zničiť. Rufus usúdil, že vzbúrenci nebudú strácať čas nájazdom na ľudoprázdnu osadu, v ktorej by našli len starcov a chorých.

Jazdci šli mlčky. Zahalení v tmavých plášťoch splývali s temnotou bezmesačnej noci. Napriek tomu bolo vo vzduchu cítiť vzrušenie a očakávanie, voči ktorým už bola Portia odolná. Presný opak sa dial s Rufusom. Bol napätý a pozoroval okolie, aby mu nič neuniklo… ani ten najmenší šuchot trávy pod labkami zajaca, ani praskot vetvičiek pod nohami srnčej zveri. Kdesi v diaľke zahúkala sova a nejaké zviera vykríklo od bolesti. Zvukov, ktoré narúšali ticho noci, sa Juno bála natoľko, že sa pritisla k Portii.

Rufus vybral trasu mimo obývaných oblastí. Len raz museli vojsť do dediny. Kone viedli po trávnatom záhone, ktorý sa tiahol popri kamením vysypanom chodníku a popri domoch nič netušiacich spiacich dedinčanoch. Zvuk podkov ich koni tlmila tráva a ich plášte ukrývali meče, dýky a pištole. Keď sa ráno tí ľudkovia zobudia, nebudú mať ani potuchy, čo sa tu v noci dialo.

Dve hodiny po polnoci dorazili na zalesnený vrchol kopca priamo oproti granvillskému hradu. Bezpečne ukrytí medzi stromami skĺzli z koni, priviazali ich a z torieb sediel vytiahli jedlo. Kožou potiahnuté čutory plné vína kolovali od jedných úst k druhým a hrobové ticho nenarúšal nijaký nechcený zvuk. Nič nemohlo vzbudiť pozornosť strážcov na hradbách.

Portia, zahryznúc do maslom natretej ovsenej placky, podišla k medzere medzi stromami a zahľadela sa na čierne obrysy mohutného hradu črtajúce sa v tme. Rufus sa rozhodol, že tesne pred svitaním zaútočia a obkľúčia hrad, skôr než sa hliadky spamätajú a zistia, čo sa deje. Pod pozornými zrakmi Rufusovej družine neunikne z hradu ani myška. Skôr vytušila, než počula kroky blížiace sa k nej po machom prerastenej tráve. Otočila hlavu. Vedľa nej zastal Rufus. Položil jej ruku na plece a k ústam jej priložil čutoru s vínom.

S chuťou sa napila trpkastého červeného –vína, ale keď ju znova ponúkol, len pokrútila hlavou. „Čo urobíš, ak Cato zaútočí?“ zašepkala, aby nenarušila hrobové ticho.

„To neurobí,“ odvetil Rufus spokojne. Dožičil si poriadny dúšok vína. „Nebude riskovať zbytočné straty. Musel by spustiť padací most a dobre vie, že by sme ho hneď zablokovali.“

„Je nás dosť?“

„Čoskoro sa k nám pripojí pechotný oddiel princa Ruperta. Jeho vojaci majú skúsenosti s obliehaním. Granville a jeho posádka nebude mať najmenšiu šancu uniknúť z hradu.“

Zrazu sa jej v mysli vynoril obraz tajného vchodu pod padacím mostom. Jej prsty priam cítili drážku v kameňoch, videla úzku chodbu hadiacu sa v múroch hradieb i kamenné schody vedúce do kuchyne.

Rufusovi sa ani slovkom nezmienila o nich, keď mu hovorila o rozhovore medzi Catom a Gilesom, ktorý si potajomky vypočula. Vtedy myslela iba na jediné – varovať ho. Tajné dvere v tom okamihu neboli podstatné. Má mu o nich povedať teraz? Veď aj tak by sa tadiaľ nedostala nepozorovane celá posádka. Okrem toho by museli preplávať vodnú priekopu a potom by sa ocitli priamo uprostred tábora obliehateľov. Jednému - dvom by sa azda podarilo nepozorovane uniknúť, ale viacerým určite nie.

Nevidela teda žiaden dôvod, aby mu o tých dverách niečo povedala. Ak ich Catovo vojsko nebude môcť použiť na útek. obkľúčenia, potom o nich Rufus nemusí vedieť. A ona môže pokojne zabudnúť, že vôbec existujú.

Lenže keby o nich Rufusovi povedala, mohol by nimi nepozorovane vniknúť do hradu… Zovrelo jej žalúdok a pokožka ju pálila, akoby sa vyváľala v pŕhľave. Ak je naozaj oddaná Rufusovi, mala by mu to prezradiť.

„Rufus!“ ozval sa z tmy Willov hlas.

Rufus sa odvrátil od Portie, ktorá si uvedomila, že práve prepásla príležitosť „Hotovo, Will?“ V Rufusovom hlase zaznela naliehavosť a netrpezlivosť.

„Hej.“ Will podišiel bližšie.

Will nešiel so sprievodom a až teraz si Portia všimla, že je celý špinavý. V začiernenej tvári sa mu zaleskli biele zuby, keď vystrúhal pyšnú grimasu. Očividne bol rozrušený a jeho pocity sa odrážali aj v jeho vzrušených gestách. „Všetko som urobil, ako si prikázal. Do týždňa budú bez vody.“

„Chlapík!“ Rufus ho potľapkal po pleci. „Utábor sa pri hrádzi.“

Will sa opäť spokojne uškrnul.

Portia chytila Rufusa za ruku. „Aká hrádza?“

„Povedal som ti, že chystám Catovi malé prekvapenie.“ Rufus sa sebavedome usmial. Tento úsmev Portia nenávidela. „Jedinou slabinou Catovho hradu je voda. Studňu napája prameň, ktorý vyviera v kopcoch nad nami. Prehradili sme prameň a tým sme studňu odstavili.“ Na znak geniálnej jednoduchosti svojho nápadu Rufus rozhodil rukami. „Keď Cato zistí, že nemajú vodu, bude musieť kapitulovať.“

Portia pochopila, že by ho nedokázala odhovoriť, aby zmenil plán, tak ako by ho nedokázala odhovoriť od obliehania hradu. A každému záležalo na tom, aby sa obliehanie čo najskôr skončilo. No nepáčil sa jej spôsob, akým chce Rufus vyhrať. K plukovníkovi Neathovi a jeho mužom sa takto nesprával. Bol k nim veľkorysý. Vlastne takmer priateľský. Lenže to boli len obyčajní nepriatelia. Cato je iný prípad.

Teraz si už bola istá, že mu o tajnom vchode do hradieb nepovie ani slovka.

Z tmy vybehli čierne postavy útočníkov a šplhali sa na kopec. Zaútočili za zvuku pokrikov, streľby z muškiet, úderov na bubny, nepríjemného piskotu píšťal a vo svetle ohňa faklí. Strážcovia na hradbách granvillského hradu stuhli od ohromujúceho prekvapenia a hrôzy. Hliadky ospalo obchádzali po cimburí a strážcovia v baštách hrali karty alebo v kocky. Okrem zvyčajných nočných zvukov ich nič nevyrušovalo, a zrazu na sklonku noci, asi hodinu pred svitaním, sa na nich valí revúca horda!

Na druhej strane vodnej priekopy tesne pri hradbách zapraskali ohne a v stĺpoch z nich vystupoval štipľavý dym. Stávalo sa, že v noci niekto založil oheň priamo pred zrakmi strážcov, niekedy sa dokonca útočníkom podarilo založiť oheň rovno pod múrmi hradieb, ale tentoraz horiace fakle vytvárajúce ohnivý kruh zapaľovali suché kríky okolo celého hradu. Odporný zápach horiacej smoly a loja zahaľoval múry hradieb a rev útočníkov z minúty na minútu silnel. Jeho cieľom bolo vystrašiť a pokoriť obyvateľov hradu.

Cato sa prebudil z hlbokého spánku, ktorého sa mu za posledné týždne príliš nedostávalo.

Diana okamžite vyskočila z postele. „Čo je to?“

Cato neodpovedal. Natiahol si nohavice a naboso a bez košele vybehol z izby. Giles Crampton mu už bežal oproti.

„Hrad je obkľúčený, pane. Dostali sa aj cez vodnú priekopu. Nevideli sme ich. Nezačuli sme ani najmenší šuchot. Kristepane! Priplazili sa ako duchovia.“ Vzrušene rozhadzoval rukami, ale Cato ho nevnímal a nereagoval na jeho slová.

Vybehol na ochranný val a nevšímajúc si ostré kamienky zapichujúce sa mu do chodidiel, ponáhľal sa ku hliadke nad padacím mostom.

„Matka Božia!“

Cez dym a plamene šokovaný civel na mužov hemžiacich sa na druhej strane vodnej priekopy. Rozkašľal sa, keď mu čierny dym podráždil pľúca. Oheň nespôsobí žiadnu škodu – kamenné múry nezničí plameň z horiacich kríkov – ale jeho dym zabráni hliadkam v pozorovaní okolia. To ale znamená, že ani obliehatelia nebudú mať výhľad na hradby…

Naznačil mužom, aby sa stiahli na nádvorie, kde dostanú lepšie zbrane.

Lady Diana, s plášťom prehodeným cez nočnú košeľu, stála na schodoch do veže a nechápavo hľadela na chaos, ktorý ju obklopoval.

„Čo sa to deje, pane? Zaútočili na nás?“

Chcel ju odstrčiť, no ovládol sa. Bola vyľakaná na smrť a celkom prirodzene chcela vedieť, čo sa stalo.

„Hrad je obkľúčený, madam,“ odvetil a snažil sa dodať svojmu hlasu presvedčivý tón. „Ale nemusíte sa ničoho obávať. Sme dobre pripravení aj na niekoľkomesačné obliehanie. Naše pivnice a sýpky sú plné. Okrem toho, Fairfax nám čoskoro príde na pomoc a rozpráši tú zberbu.“

Objal jej chvejúce sa plecia a tlačil ju pred sebou naspäť do veže. „Idem sa obliecť. Vy choďte upokojiť služobníctvo… a samozrejme aj dievčatá. Ubezpečte ich, že sa nemusia báť.“ Pustil manželku a prekĺzol popri nej.

Nedôverčivo hľadela za ním a po prvý raz vo svojom živote sa cítila na smrť vystrašená. Výkriky a streľba z muškiet neutíchali a ona si zúfalo zakrývala uši, aby aspoň na chvíľu nič nepočula.

„Čo sa deje?“ Takmer súčasne sa ozvali hlasy Phoebe a Olivie. „Je vojna?“

Diana pokrútila hystericky hlavou, nesnímajúc ruky z uší. Bola bledá ako stena. Odstrčila dievčatá a ušla. Ohromene sledovali, ako sa od nich vzďaľuje.

„Ešte nikdy som ju nevidela v takomto stave,“ poznamenala Phoebe s úžasom v očiach.

„Poď!“ Olivia ju netrpezlivo potiahla za rukáv. „Pôjdeme na h-hradby zistiť, čo sa deje.“ Zatlačila Phoebe ku dverám a vyšli von. Dostali sa na vonkajšie nádvorie. Po nádvorí zmätene pobehovali vojaci, brali si muškety a tasili meče. Nebadane sa prešmykli popri stene k úzkemu schodišťu vytesanému do kamenného múra. Olivia vybehla na cimburie, no vzápätí odvrátila hlavu a prikrčila sa.

„Kristepane!“ vzdychla Phoebe a rozhliadala sa okolo seba. „Pozri sa, Olivia. Veď sú ich tisícky!“ Phoebin odhad bol nadnesený, ale v dyme zahaľujúcom celé okolie – to naozaj vyzeralo, že sa okolo hradieb hmýria tisíce mužov.

„Útočia na hrad,“ zvolala Olivia. Vzrušenie z ohromujúceho pohľadu na dianie pri hradbách zatlačilo jej strach do úzadia. „Presne ako prorokovala Portia.“

„Myslíš, že o tom niečo vedela?“ spýtala sa Phoebe.

„Tá vie všetko,“ odvetila Olivia.

„O tom pochybujem,“ namietla Phoebe triezvo. „Aj keď je v spojení s rojalistami, nemôže vedieť všetko.“

„Ale aj tak vie dosť,“ trvala Olivia neústupčivo na svojom.

Phoebe sa rozhodla, že ju ďalej nemá zmysel presviedčať.

„Vidíš, akú majú vlajku?“ spýtala sa Olivia.

Phoebe sa natiahla ponad múr a utierajúc si uslzené oči, oznámila: „Je kráľovská? Ale je tam ešte jedna… myslím, že je na nej orol. Svetlomodrý na zlatom podklade.“

„To je Decatur!“ zavrčal zlostný mužský hlas za ich chrbtami.

Dievčatá onemeli. Za nimi stál Cato a nenávistné hľadel pred seba. Jeho predchádzajúci pokoj sa v okamihu vyparil. Pred bránami jeho hradu stál jeho úhlavný nepriateľ, nie kráľ.
V dyme unášanom miernym vánkom zaznel zvuk hlásnikovej trúby. Denné svetlo už bolo natoľko silné, že obliehatelia nepotrebovali ohne kvôli svetlu. Rufus Decatur sa na svojom mohutnom koni priblížil k okraju vodnej priekopy presne na miesto, z ktorého by sa pri spustenom padacom moste mohol dostať do hradu.
V puzdre na sedle mal zasunutú vlajku rodu Rothburyovcov. Pokynul hlásnikovi, aby znovu zatrúbil.

Cato v hlásnik odpovedal, ako bolo zvykom, a markíz z Granvillu vystúpil na samý okraj cimburia. Pravidlá obliehania a vyjednávania mu zaručovali bezpečnosť.

Rufus sa vztýčil v strmeňoch a jeho pevný hlas preťal pokojné ráno: „Markíz z Granvillu, prichádzam v mene Jeho Veličenstva, kráľa Karola, a vyzývam vás, aby ste zložili zbrane a vzdali sa do rúk jeho milosti.“

„V mene Parlamentu vám oznamujem, že stojím na strane ľudu a svoj hrad nevydám.“ Catova odpoveď znela rovnako neústupčivo a vznešene ako slová jeho protivníka.

Keď Cato ustúpil od okraja hradby – zavládlo napäté ticho. Phoebe mala dojem, že, nikto nevie, čo bude ďalej.

„Vy dve tu nemáte čo hľadať. Okamžite choďte do veže!“ zavrčal Cato s pohľadom upretým na dievčatá.

Dievčatá sa poslušne vzdialili.

Po vyhlásení stanovísk bojujúcich strán nastalo v šíkoch Decaturovej družiny hlboké ticho. Portiu náhle zachvátila nevoľnosť. Snažila sa s ňou bojovať, ale napokon to vzdala. Zoskočila z Penny, rozbehla sa za krík a dávila, až mala pocit, že jej ide roztrhnúť vnútornosti.

Dvadsiata kapitola

„Zaškodilo ti niečo, Portia?“ spýtal sa Luke ustarostené a pohladkal Portiu, krčiacu sa za kríkmi, po chrbte.

„Asi áno.“ Čupla si a vreckovkou si utierala ústa.

„To bude z egrešov,“ dodal vševediaco Toby. Kľakol si k nej a súcitne sa zahľadel do jej utrápenej tváre. S nezrelými egrešami mal viacero zlých skúseností.

Portia sa unavene usmiala a prikývla. Už niekoľko dní tajila nepríjemnú raňajšiu nevoľnosť. Nechcela, aby chlapci utekali za Rufusom a prezradili ju. „Už mi je lepšie,“ ubezpečila ich. „Raňajkovali ste?“ Myšlienka na jedlo vyvolala v jej žalúdku znovu hotovú búrku.

„Bili nám uvaril vajíčka,“ odvetil Luke. „Naozaj ti je už lepšie?“

„Áno.“ Portia vstala a zodvihla zo zeme slamený klobúk. Nepristal k jej vojenskému oblečeniu, ale dostatočne jej chránil tvár pred slnečnými lúčmi. „Kde je Juno?“

„Snorí v králičej nore.“

Čo iné? pomyslela si Portia pobavene. „Vráťme sa naspäť do tábora.“ Chytila chlapcov za ruky a spolu vykročili k táboru rozloženému neďaleko granvillského hradu. Skôr než došli k prvému radu stanov, pozornosť chlapcov pritiahol vojak, ktorý opravoval zlomenú nápravu na káre so zbraňami. Vytrhli sa z Portiiných rúk, rozbehli sa k nemu a nadšene mu ponúkali svoju pomoc.

Do dvoch týždňov od začiatku obliehania postavili cez vodnú priekopu tri mosty. Boli dostatočne pevné, aby udržali delá. Pravidelná streľba z diel sa potom stala neodmysliteľnou kulisou a rituálom vždy na svitaní a pred západom slnka. Kamenné múry hradieb odolávali strelám bez väčšieho poškodenia, ale predsa len bolo na nich poznať stopy po delostreľbe.

Ponad múry lietala jedna spŕška šípov za druhou a sužovala Granvillovu posádku, ktorá streľbu opätovala len zriedka a naslepo. Nechcela sa zbytočne vystavovať nepriateľským šípom a riskovať životy. Pod rúškom nocí lietali ohnivé šípy, ktoré prehrievali vzduch a horiaca smola ho napĺňala odporným zápachom, nepríjemným ako obliehaným, tak aj obliehateľom. Tí však boli vo výhode. Mohli totiž kedykoľvek ustúpiť. Pre obyvateľov hradu bola nočná streľba hotovým peklom. Nemali kam ujsť a ani počasie im nebolo naklonené. Dni boli čoraz teplejšie a hoci bolo sparno, z neba nespadla jediná dažďová kvapka.

Aj v dnešné skoré júnové ráno oblohu zakrývali ťažké búrkové mračná a ich ťažoba doliehala aj na Portiu. Bolela ju hlava a dnešný záchvat nevoľnosti bol doteraz najhorší. Vedela, že svoj stav nebude môcť skrývať donekonečna. Počas obliehania nemala príliš náročné povinnosti. Pomáhala pri stavbe mostov a pri príprave povrazových rebríkov, ktoré sa zídu, keď nastane deň D a bude treba vyliezť na hradby a bojovať muž proti mužovi. Okrem toho hliadkovala s ostatnými okolo tábora i vodnej priekopy a sledovala každý podozrivý pohyb na hradbách.

Zakaždým, keď robila obchôdzku, úzkostlivo odvracala zrak od tajných dverí nad vodnou priekopou.

Oddiely princa Ruperta dorazili presne podľa dohody. Portia práve kráčala po udupanej tráve k veliteľskému stanu, keď začula princov zvučný a veselý hlas, ktorým sa prihováral svojim veliteľom. Jeho vojakom sa podarilo prelomiť blokádu pri Yorku. Presvedčivé víťazstvo bolo hlavnou príčinou dobrej nálady vojakov i dôstojníckeho zboru.

Horúčava v stane bola neznesiteľná, a tak sa muži zhromaždili okolo stola pod starým bukom a rozložili naň veľkú mapu.

Princ v plášti žiariacom farbami pripomínajúcimi perá páva vyzeral dôstojne a stočené pramene dlhých vlasov mu padali na golier z krajky dovezenej až z Valencie. Stál nad mapou a paličkou ukazoval na nejaké miesto.

„Páni, čaká nás rozhodujúci boj. Je to želanie nášho kráľa.“ Nastavil rozžiarenú tvár slnku a svoje slová zdôraznil paličkou. „Uvedomte si to.“

Rufus si pozorne prezeral mapu. Portia ho pozorovala z diaľky niekoľko desiatok stôp, ale bola si istá, že Rufus nesúhlasí s princom. Výraz jeho tváre bol oveľa vážnejší než princov a spoznala to aj podľa držania jeho tela. Na jej prekvapenie však mlčal a ďalej sa zamračene venoval štúdiu mapy.

Zrazu zodvihol zrak a Portia pochopila, že vycítil jej blízkosť. Ospravedlnil sa, odpojil sa od skupiny a vykročil k nej.

„Ako sa máš, líštička?“ Usmieval sa, ale napätie v jeho tvári nepoľavilo. „Dnes nemáš žiadne povinnosti?“

„Až do poludnia som voľná,“ odvetila. „Sú nejaké problémy?“

„Ešte neviem. Princ je presvedčený, že je načase zasadiť rozhodujúci úder. Ja si to nemyslím.“

„Znamená to, že sa obliehanie skončí?“

Rufus sa zahľadel na hrad. Vlajky na hradbách stále viali na znak hrdinského odporu majiteľa hradu a jeho posádky. „O niekoľko dní zostanú bez vody. Aj keby mali naplnené sudy, päťsto ľudí a neviem koľko koni k tomu, s tými zásobami dlho nevydržia.“

Znovu na ňu uprel pohľad a jasnými modrými očami skúmal jej tvár. „Ten klobúk ti veľmi nepomôže, keď ho budeš držať v ruke.“ Zobral jej ho a švihácky jej ho nasadil na hlavu. „Si akási bledá. Je ti niečo?“

„Nič mi nie je. Ale to teplo je neznesiteľné,“ odvetila čo najpresvedčivejšie. „Čo urobíte s Oliviou, Phoebe, Dianou a jej dcérkami?“

„Ozbrojená stráž ich odprevadí tam, kam budú chcieť ísť. Iba to ťa trápi?“

„Trápi ma, že musia tak trpieť.“

„Závisí len od Cata, kedy sa skončí ich trápenie,“ namietol Rufus stroho. „Nemusí urobiť nič viac, len stiahnuť vlajky a spustiť padací most.“

„A potom ho obesíš,“ dodala trpko.

„Nie. Bude kráľovým väzňom, nie mojím. Mne, ide len o jeho kapituláciu,“ uzavrel Rufus chladne.

Portia mlčala, ale výraz jej opálenej tváre skrytej pod slameným klobúkom jasne hovoril, čo si myslí. Neverila mu. Myslela si, že vojna mu slúži ako zámienka na vybavenie si vlastných účtov. Už získal majetok i postavenie, teraz bude chcieť Catovu hlavu ako odplatu za život svojho otca.

Rufus čakal na jej odpoveď, hoci vedel, že mu nemôže povedať, čo by od nej chcel počuť. Chcel, aby mu povedala, že ho chápe a že sa spolu s ním teší na jeho víťazstvo. Vedel, že nikdy neprijala a ani neschválila jeho posadnutosť po pomste, môže však počítať s jej oddanosťou. Bol si ale vedomý aj toho, že oboje jej spôsobuje nekonečnú bolesť.

Keď sa mlčanie prehlbovalo, Rufus sa zvrtol a rezko vykročil späť ku skupinke dôstojníkov pod bukom. Otočil sa chrbtom k bolesti, za ktorú bol zodpovedný. Teraz sa už toto besnenie nedalo zastaviť. Proti princovmu rozhodnutiu nič nezmôže, aj keby chcel.

Portia sa otočila k stanu, v ktorom bola jedáleň, a ako bez života vykročila k nemu. Dnes ráno ešte neraňajkovala a v žalúdku jej už vyhrávali hudci, ale aj tak sa cítila mizerne. Zdalo sa, že jej telo nevie, čo sa to s ním deje a ako by malo na svoj požehnaný stav reagovať. Napäté prsia ju pobolievali, chvíľami sa jej zmocňovala radostná eufória a chvíľami zasa upadala do bezodného smútku. Nezriedka sa záchvaty zúrivosti striedali so záchvatmi bezdôvodného smiechu. Splodiť dieťa je jednoduché, ale nemala ani tušenia, čo sa s ňou bude diať počas tehotnosti.

Rufusovi to ešte stále nepovedala. Nebola na to pripravená. Nevyznala sa v sebe a obávala sa, ako zareaguje. On už má synov. Pre neho to nebude nič výnimočné. Podvedome však cítila, že ani ďalšie dieťa neodmietne. Prosto ho prijme a poskytne mu všetko, čo bude potrebovať. Aj keď bude nemanželské a jeho matka zostane len jeho milenkou. Okrem lásky a vášne ich nespájalo iné puto. Portia vedela, že na jeho zmysel pre povinnosť sa môže spoľahnúť, no nebola si istá jeho láskou.

Lenže ona potrebuje viac… oveľa viac… než len splnenie si povinnosti. Nezniesla by, keby jej dieťa stihol rovnaký osud ako ju a keby po celý život vedelo, že je nechcené, že je príťažou pre rodičov a bez pevného miesta v živote. S nespochybniteľnou istotou na vlastnej koži zistila, že nemanželské dieťa rodiča, ktorý je tiež nemanželským dieťaťom, bude dvakrát prekliate.

Potrebovala by sa o tom s niekým porozprávať. Zveriť sa niekomu, kto by jej poradil. No okrem Rufusa nevedela o nikom, kto by ju mohol vypočuť.

„Ako to, že si ešte neraňajkovala, dievčinka?“ oslovil ju Bili, len čo sa zjavila vo vchode do stanu. „Zostal mi nádherný kúsok prerastenej slaninky a čerstvo upečená ovsená placka.“

„Dám si len placku. Ďakujem, Bili,“ povedala Portia na pol úst a rýchlo sa odvrátila od slaniny, z ktorej sa Bili práve chystal odkrojiť plátok.

„Nech sa ti páči. Ale tá slaninka jej vskutku lahodná,“ lákal ju Bili.

„Dnes ráno akosi nemám chuť. Radšej by som si dala mlieko.“

„Hneď ho prinesiem.“ Pokynul hlavou k zadnej časti stanu, kde v misiách naplnených studenou vodou stáli kamenné krčahy s mliekom.

Portia sa s chuťou napila priamo z krčaha. Mlieko bolo chladné a husté. Bolo čerstvo nadojené od kráv pasúcich sa na neďalekej pastvine v údolí. Keď obkľúčili hrad, Catov dobytok sa pásol mimo hradieb a obyvatelia uväznení za jeho hradbami takto prišli aj o mlieko. Odložila krčah a ponorila prsty do chladnej vody. Ako tam môžu žiť, keď sa voda vydáva len na prídel a zo dňa na deň jej ubúda a každý vie, že jej už viac nebude?

Keby aj Cato poslal niekoho po vodu cez tajný východ, nikdy by jej nedokázali priniesť toľko, aby stačila pre všetkých obyvateľov. Nezostávalo mu teda nič iné, len netrpezlivo očakávať príchod spojencov, ktorí ich vyslobodia. Ale Fairfax a Leven mali po porážke pri Yorku iné starosti. Nebudú plytvať časom ani silami na záchranu Catovho hradu.

Portia vyšla zo stanu a vybrala sa k vodnej priekope. Hladina vody bola veľmi nízka. Naposledy pršalo pred šiestimi týždňami a sneh sa už dávno roztopil. Pod pokojnou hladinou videla bahno a riasy na dne. Keby zišla k vode, ocitla by sa hlboko pod úrovňou brehov a zbadal by ju len ten, kto by sa naklonil do priekopy. A to hliadky nikdy nerobili. Obchádzali popri vodnej priekope a pokiaľ nehľadeli rovno pred seba, upierali oči hore na hradby. Dostatočnú ochranu by jej mohol poskytnúť aj dym šíriaci sa z nočných vatier.

Lenže zísť do priekopy oproti padaciemu mostu by bol riskantný kúsok. Rufus práve sem rozostavil najpočetnejšie hliadky. Ale na opačnej strane, za ostrovčekom pre kačky… tam bol tieň, lebo svetlo ohňov z tábora nedosiahlo tak ďaleko. Mohla by prejsť popri brehu a mala by väčšie šance, že zostane nespozorovaná. Tajné dvere sa nachádzali pod piliermi mosta…

Portia si prekvapene uvedomila, že si pripravuje plán nočnej návštevy hradu. Cítila silné nutkanie porozprávať sa s Oliviou a Phoebe. Musí zistiť, ako sa majú a chcela sa im zdôveriť so svojím tajomstvom. Jej priateľky predsa nemajú nič spoločné s touto prekliatou vojnou, a už vonkoncom nie s tým, čo je medzi Catom a Rufusom.

Nezradí Rufusa, len sa s nimi porozpráva. Pochopil dôvod jej predchádzajúceho stretnutia s Oliviou… a teraz pôjde presne o to isté.

Všetko si dôkladne premyslela. Vymenila si službu v hliadke s Paulom, ktorý bol celý šťastný, že nemusí podstúpiť štvorhodinovú nočnú tortúru. Ani Rufusovi nebolo nič podozrivé na tom, že bude mať nočnú službu a nenamietal, keď si hneď po večeri išla ľahnúť, zatiaľ čo on sa pripojil k princovi Rupertovi a jeho dôstojníkom.

Keď sa o jedenástej vrátil, predstierala, že spí, hoci na spánok nemala ani pomyslenia. Nezapálil lampáš. Stačilo mu svetlo z fakle nad vchodom do stanu. Vedela, že ju ešte nasledujúcu polhodinu nechá spať a nevyruší ju, skôr než príde čas vstať do služby. Pokojne ležala na svojom úzkom lôžku. Vedela, že chvíľu nad ňou postál, kým si vyzúval čižmy. Cítila na sebe jeho pohľad, keď sa započúval do jej pravidelného dychu. Potom sa odvrátil a ona si konečne vydýchla.

Aj za zavretými očami jasne videla jeho tvár prežiarenú láskou a túžbou. Počula, kedy si odopol opasok, nohavice i košeľu, aby ju potom rýchlymi pohybmi vytiahol z nohavíc. V duchu videla jeho obnažený mohutný hrudník zarastený zlatistočervenými chĺpkami, ktoré sa mu tiahli po bruchu a potom nižšie… Stiahol si nohavice, odkopol ich z nôh a zohol sa, aby si stiahol aj ponožky.

Remienky na lôžku zapraskali pod váhou jeho ťažkého tela. Dnes bude spať v spodkoch, pomyslela si. Nebolo to tak, keď si líhal k nej a táto predstava vyvolala na jej tvári úsmev. Páčilo sa jej, že spával v spodkoch, keď neležala pri ňom.

Zrazu pocítila, ako jej oťažievajú viečka a jej dych sa prispôsobil pravidelnému odfukovaniu muža ležiaceho kúsok od nej. Hojdala sa na vlnách ľahkých driemot ako labuť na jazere…

Strhla sa. Rufus zľahka potriasal jej plecom a od vchodu do stanu začula hliadku, ktorá šepkala jej meno, snažiac sa zobudiť ju.

„Akosi tvrdo si zaspala,“ povedal jej potichu. Naťahoval sa k nej ponad úzku medzeru, ktorá oddeľovala ich lôžka. Portia vzdychla. Nedokázala odolať spánku a náhle prebudenie okamžite vyvolalo nevoľnosť. „Len pokojne spi, ak si taká unavená,“ pokračoval Rufus. „Vezmem to za teba.“

„Nie… to nemusíš.“ Sadla si a snažila sa odohnať posledné stopy spánku. „Je to moja povinnosť. Už idem.“ Odkopla prikrývku a zostala sedieť na lôžku. Sklonila hlavu a modlila sa, aby nevoľnosť ustúpila, skôr než bude musieť vstať.

„Je ti niečo?“ spýtal sa Rufus s obavou v hlase.

„Ale nie… nič mi nie je.“ Rázne pokrútila hlavou. „Len sa mi nechce vstávať, to je všetko.“ Zobrala si nohavice, ktoré si večer položila konca lôžka. Ľahla si oblečená, vyzliekla si iba nohavice. Teraz stačilo natiahnuť si ich, nastoknúť čižmy a mohla ísť.

Opatrne vstala. Svet okolo nej sa zakrútil a spolu s ním aj jej žalúdok. Zapínala si opasok a hrýzla si pery tak bolestivo, pokým jej nevytryskli z očí slzy. Oprela sa o podpornú tyč stanu a navliekla si čižmy.

Rufus ležal opretý o lakeť a pozoroval ju prižmúrenými očami. Niečo sa mu na nej nezdalo. Bola akási zvláštna a nevedel, či to bolo naozaj len preto, že ju tak náhle zobudil. Mal ju nechať spať. Lenže keby to urobil, stratila by rešpekt, ktorý si už medzičasom získala u celej jeho družiny. Neočakávala žiadne úľavy. Aj keď neraz boli namieste, rázne ich odmietla.

Zasunula kord do pošvy a dýku do čižmy. Už vyzerala v poriadku a dokonca sa aj usmiala, keď mu poslala bozk. Potom vyšla zo stanu.

Rufus sa zvalil na lôžko s rukami zloženými pod hlavou. Cítil zvláštny nepokoj, ktorý mu nedovolil zaspať.

Portia sa pozdravila s mužom, ktorý ju prišiel zobudiť. Viedol ju od hradu ku vonkajšej hranici tábora, kde už čakal ďalší, ktorého mala vystriedať. Na tomto úseku vždy hliadkoval len jeden strážca, čo vyhovovalo jej zámerom. Nikto sem nepríde a ani trasa sa nekrižuje s inou hliadkou. Nikto sa nedozvie, že sa na hodinku či dve vytratila. Musel by zapracovať zákon schválnosti, keby sa tu niekto objavil.

Adam si od úľavy vydýchol. „Som rád, že už môžem ísť spať. Myslel som si, že ma vystrieda Paul.“

„Vymenila som sa s ním. Zajtra potrebujem voľno.“

„Aha.“ Adam prikývol a zdalo sa, že ho to vôbec neprekvapilo. „Nuž, je to tu také vzrušujúce asi ako posteľ starej dievky. Želám vám príjemnú službu.“ Zodvihol ruku na pozdrav a rýchlo vykročil do stanu - jedálne po zaslúžený prídel piva.

Portia už necítila žiadnu nevoľnosť. Strach bol tým najúčinnejším liekom. Trikrát obišla svoju trasu a za ten čas nezbadala nič, čo ju mohlo odradiť od jej rozhodnutia. Nezachytila žiadne podozrivé zvuky okrem tlmených hlasov doliehajúcich z tábora a nočných zvukov obyvateľov lesa. Niekoľkokrát sa ozval iba kuvik. Na oblohe svietil tenučký kosák mesiaca, ktorý podchvíľou zakrývali ťažké búrkové mračná. Spoza nich len kde-tu prebleskla hviezda, ale potom opäť všetko zahalila hustá čierna tma.

Portia vkĺzla medzi stromy a rýchlo našla dub, ktorý si vyhliadla ešte poobede. Siahla pod hrubý koberec machu na koreňoch stromov, ktorý vytváral ideálnu skrýšu, a vytiahla z neho čiernu čiapku. Vyzula si čižmy, ponožky i bielu košeľu a všetko schovala pod mach. Na holom tele ju síce tmavý vlnený kabátec pichal, no aspoň hrial. Takto lepšie splynie s tmou. Čiapku si nasadila na hlavu. Kord položila pod mach k ostatným veciam. Čepeľ dýky pozorne omotala niekoľkými vrstvami látky a potom si ju priviazala kúskom tmavej látky o stehno.

Do všetkých vreciek si napchala jablká a hrušky. To bolo jediné, čo si mohla zobrať, pretože všetky ostatné potraviny by poškodila voda. No vedela, že na uhasenie smädu postačí aj šťavnaté ovocie.

Napokon si okolo úst a nosa uviazala šatku. Potom bosky vykĺzla spomedzi stromov, rozbehla sa k priekope a zastala až na úrovni ostrovčeka.

Počkala, pokým hliadka neprejde svoju trasu medzi jednotlivými stanoviskami, ktoré boli od seba vzdialené asi šesťsto stôp. Keď strážcovi zostávalo prejsť ešte tri štvrtiny vzdialenosti naspäť, vybehla z úkrytu a skotúľala sa cez okraj vodnej priekopy. Vstala a hľadala oporu, po ktorej by mohla prejsť bez toho, aby musela stúpiť do vody. Rukami sa držala skrútených koreňov, ktoré vytŕčali zo zeme tesne pri jej hlave.

Neďaleko hradných múrov horeli vatry, ale šatka ju dobre chránila pred štipľavým dymom a tlmila jej kašeľ. Čakala, pokým sa strážca nevráti. Keď sa znova otočil a prešiel okolo nej, pohla sa ďalej prilepená o breh ako slimák a dúfala, že čo najdlhšie sa jej podarí zostať na suchu. Medzi ostrovčekom a padacím mostom boli ešte tri hliadky.

Šťastie stálo na jej strane. Podarilo sa jej nájsť dosť široký pás plytčiny pri brehu priekopy, ktorý jej umožnil prejsť až do tieňa piliera padacieho mosta. Nad sebou počula tiché hlasy Strážcov. Celý tábor vyzeral ponorený do spánku a rovnako aj hrad. Aspoň v to dúfala.

Zastala pod padacím mostom a zhlboka sa nadýchla. Už to nemôže vzdať. Ponorila sa pod hladinu a okolo celého tela sa jej začali ovíjať slizké riasy. Úsek, ktorý musela preplávať, bol krátky a na druhom brehu sa znovu ocitne v tieni hradného múra.

Vynorila hlavu nad hladinu a nadýchla sa. Vzduch bol presýtený štipľavým dymom, ale nemala na výber. Opäť sa ponorila a s pľúcami naplnenými vzduchom čakala, či si náhodou niekto nevšimol sčerenú hladinu. Pochybovala však, že by tomu hliadka prikladala nejaký význam.

Keď cítila, že jej z pľúc ubúda kyslík, znovu opatrne vystrčila hlavu z vody. Mohutný pilier padacieho mosta sa týčil rovno nad ňou. Hradný múr, ktorý na jar obmývala voda, bol oblepený zelenkastým blatom. Nad ním bol čistý, čo si pamätala odvtedy, keď tam bola v zime. Pritisla sa k múru a prstami na nohách hľadala výčnelok alebo puklinu, o ktorú by sa mohla zaprieť, vyliezť z vody a dostať sa ku dverám. O chvíľu našla, čo hľadala, a opatrne prešla ku miestu, kde mali byť tajné dvere.

Ale ako ich otvoriť? Predtým sa jej to podarilo len náhodou, no teraz tu nemohla dlho postávať a tlačiť sa k múru s nádejou, že kameň znovu povolí. Vedela len toľko, že páka bola súčasťou dverí. Nahmatala ich vrchnú časť a zľahka pritláčala dlane na chladné kamene. Potom ich presunula nižšie a hľadala ďalej.

Aj napriek teplej noci ju striasalo od zimy. Vlhké šaty sa jej lepili na telo a bála sa, že niekto začuje drkotanie jej zubov. Nevedela, či ju ženie zima alebo strach, no tvrdohlavo pokračovala v skúmaní kamenných kvádrov.

Zrazu začula tiché zaškrípanie a pod dlaňami sa jej uvoľnila kamenná doska. Srdce jej poskočilo od radosti. Dvere sa vtlačili dovnútra presne ako minule. Vytiahla sa nahor a vkĺzla do tmavej chodby. Bola tam oveľa väčšia tma, než si pamätala a vanul z nej chlad.

Zastala a chvíľu váhala. Ešte stále sa mohla vrátiť... a zabudnúť na ten bláznivý nápad. Drvilo ju od zimy a triasla sa ako osika. Predstavila si suchú košeľu ukrytú pod machom v skrýši pod koreňmi duba, akoby ju to mohlo zohriať.

Napriek tej vábnej vidine potichučky dvere zavrela a vykročila do tmavej chodby tesne popri múre rovnako ako po prvý raz. A opäť sa dostala do rozľahlej klenutej miestnosti. Tentoraz však bola prázdna. Vykročila na opačný koniec, kde boli dvere, ktoré ju vyviedli ku schodišťu. Pohybovala sa rýchlo a ticho ako duch.

Vo vnútri vládlo hrobové ticho. Ohnisko bolo vyhasnuté, ba dokonca ani hodiny netikali. Keď sa zakrádala cez kuchyňu, začula zvláštny zvuk. Bolo to niečo ako zafučanie alebo zašomranie. Zmeravela a modlila sa, aby ju nikto nezbadal. Zvuk sa opakoval v pravidelných intervaloch a po chvíli si vydýchla. Bol to chrapot niektorého z kuchárových pomocníkov, ktorý sa na noc usalašil na lavičke vedľa ohniska.

Potajomky, ako zved v nepriateľskom tábore, vyšla na schody a vybehla nahor. Schody ju vyviedli do chodby, kde boli spálne strýkovej rodiny.

Takmer zabudla, že jej je zima a že je celá mokrá. Vzrušenie zo stretnutia zmiešané so strachom ju hrialo a poháňalo ku dverám Oliviinej izby. Nadvihla závoru a vkĺzla dnu. Zavrela za sebou dvere a len vtedy si uvedomila, že jej srdce bije, akoby jej chcelo vyskočiť z hrude.

Dvadsiata prvá kapitola

„Je tam niekto?“ ozval sa z tmy Phoebin znepokojený hlas.

„Psst! To som len ja,“ zašepkala Portia.

„P-portia? P-preboha!“ Olivia vyskočila z postele a jej biela nočná košeľa svietila na pozadí tmavej látky baldachýnu.

„Áno, som to ja.“ Portia podišla k posteli, na ktorej vedľa seba sedeli jej ohromené priateľky.

„To sa ti ľahko povie: To som len ja“ durdila sa Phoebe. „Ako sme mali vedieť, že sa tu zjavíš ako duch?“

„Nemohli ste to vedieť,“ súhlasila Portia. „A hovor pošepky, prosím ťa.“

„Si celá mokrá,“ pokračovala vyčítavo Phoebe. „Pozri, zamočila si dlážku.“

„Musela som preplávať vodnú priekopu.“ Portia sa striasla a skrížila ruky na prsiach. „Zdá sa, že tu nie som vítaná aj napriek tomu, čo som musela podstúpiť, aby som sa k vám dostala.“

„Ale, Portia, p-pravdaže si!“ Olivia skĺzla z postele a pevne ju objala. „Si taká studená a premočená až na kožu.“

„Viem,“ súhlasila Portia. „Priniesla som vám ovocie.“ Vybrala jablká a hrušky z vreciek a položila ich na posteľ.

„Vyzleč sa, nech sa t-trocha vysušíš.“ Olivia jej rozopla kabátec a sťahovala ho z nej.

Phoebe vyliezla z postele a hľadala, čo by si Portia mohla obliecť. „Tu máš. Plášť ťa zahreje.“

„Och, ďakujem!“ Portia strhla zo seba aj nohavice. „Mokré oblečenie je to najnepríjemnejšie na svete.“

„Vezmi si u-uterák.“

Portia sa dosucha vydrhla a spomenula si, ako ju Rufus, napoly mŕtvu, zohrieval a vracal život do jej skrehnutého tela, keď blúdila v snehovej fujavici. Teraz jej však nešlo o život.

Phoebe jej pomohla s obliekaním a Portia sa celá zakrútila do plášťa. Konečne prestala drkotať zubami.

„Priniesla som vám ovocie,“ zopakovala a ukázala na posteľ. „Viem, že to nie je veľa, ale iné by sa vo vode rozmočilo.“

„Ničomu nerozumiem,“ zašomrala Phoebe a zahryzla do hrušky. „Mňam, tá je ale dobrá… Hovor, ako si sa sem dostala? Nikto nemôže z hradu vystrčiť ani pätu, a ty sa dostaneš dnu.“

„Poznám tajnú chodbu, ktorá vedie do hradu,“ odvetila Portia a sadla si na lavicu pri okne. „Ale nemôžem vám ju prezradiť. Chcela som vedieť, ako sa máte. Bojím sa o vás.“

„Je to tu hrozné,“ posťažovala sa Olivia a pomrvila sa na posteli. „Nemôžeme v-variť, lebo nemáme vodu.“

„A na pitie máme len pivo,“ dodala Phoebe. „Lord Granville je stále nahnevaný a Diana ho obviňuje za to, čo sa stalo. Samozrejme, že jemu nič nepovie, ale vŕši sa na nás. Je to hrozné.“ Odhodila ohryzok do prázdneho kozuba a začala si vyberať jablko.

„A ešte k tomu je strašne horúco,“ dodala Olivia. „Pre dym n-nemôžeme otvárať okná a kvôli šípom nesmieme chodiť von. Tak tu kväčíme zavreté.“

„Myslíš, že sa to už čoskoro skončí?“ spýtala sa Phoebe a zvedavo sa zahľadela na Portiu.

„Neviem,“ odvetila Portia. „A aj keby som to vedela, nemohla by som o tom hovoriť.“ Zamračila sa a na čele sa jej vytvorili vrásky. Zostať verná Rufusovi a pritom nestratiť priateľky bolo oveľa ťažšie, než si myslela. Neočakávala takéto otázky, hoci sa mala na ne pripraviť.

„Nemôžeš o tom hovoriť, lebo si náš nepriateľ,“ obvinila ju Phoebe odsudzujúce

„Portia nie je žiaden nepriateľ!“ vykríkla Olivia ohnivo. „Ako m-môžeš niečo také v-vypustiť z úst?“

„Pravdu povediac, Phoebe má pravdu,“ namietla Portia. „Ale neprišla som za vami, aby sme sa rozprávali o vojne. Teda aspoň nie priamo. Chcela som sa vám s niečím zdôveriť.“

„Je ti smutno?“ tipovala Phoebe.

Portia prikývla. Phoebina otvorenosť hraničila s netaktnosťou, ale to bol jej vlastný spôsob prístupu k iným – bola až kruto pravdovravná. „Nemyslela som si, že to tak bude, bohužiaľ, je to pravda.“

Uvedomila si, že vlastne po celý život bola osamelá a musela sa spoliehať len sama na seba. Dokonca aj vtedy, keď Jack žil. Tak usilovne sa presviedčala, že nepotrebuje žiadnu spoločnosť, že jej prestala chýbať. Ale vďaka Olivii a Phoebe zistila, koľko radosti môže poskytnúť priateľstvo. Bolo to niečo, čo nemôže nahradiť ani láska medzi mužom a ženou.

„A čo Decatur?“ naliehala Phoebe s neodbytnou otvorenosťou. „Ešte stále si jeho milenkou?“

„Čakám s ním dieťa,“ vyhŕkla impulzívne.

„Och!“ Olivia vytreštila oči. „A-ale veď nie si vydatá!“

„Žena nemusí byť vydatá, aby otehotnela, kačiatko,“ vyhlásila Portia svetaskúsené. „A ja som toho živým dôkazom.“

„A vydáš sa za neho?“ spýtala sa Phoebe. „Skôr než sa ti narodí dieťa?“

„Nemyslím.“ Portia sklopila oči na svoje ruky zložené v lone. „Ešte som to nepovedala Rufusovi, ale…“ Pozrela na dievčatá a žalostne sa usmiala. „Ja totiž nie som typ ženy, z ktorej by sa mohla stať grófka. Viete si ma predstaviť ako. lady Rothburyovú?“

„Ale veď Rufus je vyhnanec!“

„Už nie je. Kráľ sa mu ospravedlnil a zaručil sa, že mu vrátia titul aj majetok.“ Portia usúdila, že oznámenie tejto informácie ešte neznamená zradu. Nebolo to žiadne tajomstvo a ak Cato o tom ešte nevedel, čoskoro by sa to aj tak dozvedel.

„Bude z teba dokonalá g-grófka,“ ubezpečila ju Olivia rozhodne.

„A chceš ňou byť?“ Phoebe jej opäť položila nepríjemne priamu otázku. „Vždy si hovorila, že nechceš byť obyčajná… že si chcela byť rytierom… a že si radšej mala byť chlapcom.“

„Nuž, príroda so mnou zjavne nesúhlasí,“ uškrnula sa Portia kyslo. „Inak povedané, ocitla som sa v normálnej ženskej situácii.“

Zrazu Portia vyskočila z lavice ako postrelená. „Už musím ísť! Príliš dlho mi trvalo, kým som sa sem dostala.“ Vyzliekla si plášť a trasúc sa obliekla si svoj mokrý odev.

„Nikto nevie, že si tu?“

„Iba vy dve. A nikomu o tom nesmiete ani ceknúť.“ „Samozrejme, že to nepovieme!“ sľubovala Phoebe. „Ešte p-prídeš?“

„Ak budem môcť.“ Portia si zapla kabátec. „Ale neviem, čo bude ďalej.“ Bezmocne pozrela na priateľky. „Kiež by som tak mohla niečo pre vás urobiť.“

„Ovocie bolo veľmi chutné,“ vyhlásila Phoebe s neskrývaným uspokojením. „Býva ti zle? Ženy vraj spočiatku vracajú,“ nadhodila zvedavo.

„Je mi hrozne,“ odvetila Portia a uškrnula sa. „A rána sú najhoršie.“

„Som šťastná, že ja sa nikdy nevydám,“ povedala prekvapujúce plynulo Olivia a pobozkala Portiu.

„Ale veď Portia sa tiež nechystá vydať,“ poznamenala Phoebe. „Nevoľnosť zapríčiňuje tehotenstvo, a nie manželstvo.“

Portia sa zachichotala a trocha sa uvoľnila. „Ani nevieš, akú pravdu hovoríš, Phoebe. Zostaňte pannami, aspoň vám nebude za ničím ľúto.“ Obom dievčatám poslala vzdušný bozk na rozlúčku. „Táto vojna nebude, trvať naveky.“ Potom si uvedomila, že sa ich zabudla spýtať na to najdôležitejšie, prečo za nimi prišla. „Budete krstné mamy môjmu bábätku?“

„Samozrejme!“ zvolala Olivia nadšene.

„Keď príde čas, pošleš nám svoj vrkôčik a my prídeme… Určite,“ dodala Phoebe.

Po prvý raz Portia nemala pocit, že Phoebe reagovala netaktné. Bola si istá, že jej priateľky dodržia sľub a jej dieťa bude mať dve skvelé krstné mamy. To znamená, že aj nemanželské dieťa môže mať príbuzných z vyššej spoločnosti, keďže ani Olivia, ani Phoebe, či sa už vydajú alebo zostanú slobodné, nikdy nebudú trieť núdzu. A vďaka nim bude o jej potomka postarané.

Toto poznanie ju hrialo v srdci a odohnalo zimu a strach kamsi do úzadia. Zbehla do kuchyne a odtiaľ vkĺzla do tajnej chodby. Bola taká šťastná, že spiatočná cesta jej trvala len niekoľko minút.

Západka na vnútornej strane nebola ukrytá, pretože ani nebol dôvod maskovať ju pred nechcenými pohľadmi. Portia ju potichu nadvihla a zatlačila. Dvere sa otvorili. Ešte stále bola noc, ale tma vonku nebola taká čierna ako v chodbe. Rozoznávala i jednotlivé stany rozostavené okolo vodnej priekopy. Fakle hliadok blikali v nočnom vánku. Vatry pod hradbami boli, našťastie, zahasené a takmer vôbec nebolo cítiť dym.

Skĺzla do vodnej priekopy a aj napriek mokrým šatám sa jej voda zdala celkom príjemná. Natiahla sa a chcela zatvoriť dvere, no v tom okamihu ju z druhého brehu ožiarilo svetlo fakle.

Cítila sa ako bezmocný chrobáčik na bielom liste papiera. Srdce sa jej rozbúchalo ako zvon. Ochromená strachom, nebola schopná pohybu. Potom sa ozval výkrik vyhlasujúci poplach a ona pochopila, že je stratená.

Počula vzrušené hlasy pobehujúcich mužov a po chvíľke pribudlo aj svetla. Konečne sa trochu spamätala a rýchlo sa ponorila do vody, pretože nevedela, čo iné by mala urobiť. Keď sa hladina nad ňou zatvorila, začula streľbu z muškiet a počula aj guľky vrážať do múra za jej chrbtom. Zúfalo zaberala rukami pod hladinou a pokúšala sa odhadnúť, kam pláva. Ktorým smerom je breh? Guľky z muškiet svišťali do vody a ona vedela, že strelci čakajú len na to, kedy vystrčí hlavu a stane sa pre nich ľahkým terčom. Od nedostatku vzduchu jej išlo roztrhnúť pľúca.

Keď už nedokázala vydržať pod vodou, vynorila hlavu. Niekto na brehu vykríkol a mušketa znova vypálila. Guľka jej tentoraz preletela tesne okolo hlavy. Znovu sa ponorila s pľúcami naplnenými vzduchom. Počas tej chvíľky, čo mala hlavu nad vodou, sa dokázala zorientovať a zároveň zistila, že na brehu stoja traja muži s pripravenými mušketami. Ak vystrelia všetci odrazu, bude mať dostatok času, kým budú musieť znovu nabiť.

Musela využiť každú maličkosť. Jediné, čo si želala, bolo, aby ostala nažive. Vystrčila ruku nad hladinu a vzápätí začula výstrel. Vystrčila aj druhú ruku a opäť sa ozval výstrel. Napokon vynorila hlavu a okamžite sa zase ponorila. Tretia guľka zasvišťala okolo jej hlavy tak blízko, že zacítila zápach pušného prachu.

Znova vystrčila hlavu a vykríkla: „Prestaňte strieľať!“ vyliezla z vody, kričiac ako zmyslov zbavená… len aby pochopili, že nemá nepriateľské úmysly.

Traja muži sa k nej sklonili a vytiahli ju na breh. Ležala na bruchu, lapajúc dych a vypľúvala vodu, ktorá sa jej v okamihoch zúfalstva dostala do pľúc. Muži ju obstúpili a ona videla len ich čižmy. Potom ju jeden z nich prevrátil nohou na chrbát. Hľadela do neznámych tvárí. Boli to vojaci princa Ruperta. Nemohli ju poznať.

„Patrím k Decaturovej družine,“ vyrazila zo seba.

„A čo robil Decaturov človek na hrade?“ spýtal sa jeden z mužov a znovu ju štuchol čižmou.

„Počkaj. Čoskoro sa to dozvieme,“ povedal ďalší. „Odveďme ho ku kapitánovi.“ Dvaja z nich sa zohli, zdrapili ju za ruky a pokúsili sa ju postaviť na nohy.

„Môžem ísť po vlastných,“ namietla Portia, ale oni si nevšímali, čo hovorí a vliekli ju do stanu, kde mal sídlo kapitán stráže.

Kapitán sedel za stolom s korbeľom piva v ruke a hral v kocky so svojím pobočníkom. Zodvihol zrak a so záujmom sa zadíval na zajatca, ktorého privádzala hliadka.

„Koho to tu máme?“ Odtisol plátennú stoličku a vstal. Podišiel k Portii. Jeden z mužov ju štuchol do chrbta, aby padla na kolená.

„Zbadali sme ho, keď vychádzal z hradieb, pane… z nejakého tajného východu. Preplával vodnú priekopu.“

„Je cintľavý, akoby už dlho nejedol,“ poznamenal kapitán. Zdrapil Portiu za golier a prinútil ju vstať. „Tak hovor, mladý muž!“

Portia pokrútila hlavou. V ďalšom okamihu sa zapotácala, keď kapitánova ruka sťažka dopadla na jej ústa a natrhla jej peru.

„No tak, bude to?!“ zreval na ňu s odporom. „Však ty čoskoro zaspievaš. Hovor! Kto si?“

Portia si rukávom zotrela krv z úst. „Patrím k Decaturovej družine.“

Kapitán ju znova z celej sily udrel po tvári, až klesla na kolená.

„Priveďte lorda Rothburyho,“ precedila cez slzy bolesti, ktorá jej zvierala hrdlo. V živote s ňou nikto takto surovo nezaobchádzal. So strachom v nej postupne narastal hnev, že sa niekto opovažuje správať sa k ľudskej bytosti takto násilnícky. „Zaručí sa za mňa.“

Na chvíľu nastalo ticho. „A čo vieš o lordovi Rothburym?“ zreval znovu kapitán.

„Hovorím vám, že patrím k jeho družine,“ trvala Portia na svojom.

Muž zaváhal a uvažoval, ako by mal postupovať so zajatcom, ktorý sa tvári tak sebaisto. „V poriadku,“ zavrčal napokon. „Ale ak je to podfuk, draho mi za to zaplatíš.“ Obrátil sa k jednému zo strážcov. „Choď zobudiť lorda Rothburyho. A vy ostatní sa vráťte do služby.“

Naliehavý hlas hliadky prebudil Rufusa z hlbokého spánku. Sadol si a v okamihu vyskočil z lôžka naťahujúc si nohavice. „Čo sa deje?“

„Posiela ma kapitán stráže, pane. Chytili sme chlapíka, ktorý sa vykradol z hradu a preplával cez vodnú priekopu. Kapitán ho chce vypočuť, ale on tvrdí, že patrí k vám.“

„To je zaujímavé,“ podotkol Rufus a rýchlo sa obliekol. Utečenec z granvillského hradu? To je naozaj zaujímavé.

Nasledoval strážcu cez tábor do stanu kapitána. „Tak, koho to tu máte, kapitán?“ spustil.

Uprostred stanu stála mokrá Portia a triasla sa od zimy. Z opuchnutých pier je stekala krv a na líci sa jej červenel fľak.

„Nebesá…“ spustil a rozzúrene sa obrátil na kapitána. „Čo to má, dopekla, znamenať?“

Kapitána pobúril tón lorda Rothburyho. „Chytili sme ho, keď sa pokúšal uniknúť z hradu a preplával vodnú priekopu, pane. Strážca si ho všimol, keď vychádzal z hradu tajnými dverami.“ Grófova tvár sa razom zmenila. „Povedal, že ho poznáte,“ dodal.

Rufus si ho nevšímal a otočil sa k Portii. Tvár mal kamennú, pohľad prázdny. „Čo si tam robila?“

Portia si prešla končekom prsta po pere a zostala na ňom krv. „Bola som navštíviť Oliviu a Phoebe.“ Zdalo sa jej, že najvhodnejšie bude, keď mu povie pravdu a nebude sa zbytočne vykrúcať.

„Ako si sa tam dostala?“ spýtal sa bez života. Vyzeral, akoby ho osoba, ktorú vypočúva, ani trochu nezaujímala. Zaujímalo ho len to, ako odpovie.

„Cez tajné dvere,“ vyriekla skľúčene. „Objavila som ich, keď som bývala na hrade.“

Rufus až teraz pochopil opodstatnenosť zvláštneho nepokoja, ktorý sa ho zmocnil pri pohľade na Portiu chystajúcu sa do služby. A uvedomil si aj súvislosti. Vedela o tajnom vchode, a nikomu o ňom nepovedala. Obliehanie by sa bolo dávno skončilo, keby nečakane vnikli do hradu. Vedela o tom, a predsa mlčala! Čo všetko ešte pred ním skrýva?

Celý čas ho klamala. Prišla k nemu a presvedčila ho, že mu je oddaná. Zatiaľ čo Granville si mädlil ruky a tešil sa z toho, že do jeho družiny nasadil zveda – a za to mu obetoval poklad. Bolo to také priehľadné a on sa nechal tak naivne nachytať! Len raz jej. dovolil zobrať nočnú službu a ona to okamžite využila a zradila ho.

Chladný rozum ho definitívne opustil a lomcoval ním len neovládateľný hnev. „Používala si ten vchod, odkedy začalo obliehanie? Navštevovala si svoju rodinu a donášala im informácie? Prezraď mi, čo hovorí Cato na –“

„Nie!“ prerušila ho zúfalo. „Toto bolo po prvý raz. Nezradila som ťa, Rufus. Len som chcela vidieť priateľky. To je všetko.“

„Prepáčte, pane, ale som z toho zmätený,“ vyriekol kapitán váhavo. „Toto nie je jeden z vašich mužov?“

Rufus natiahol ruku a strhol Portii čiapku z hlavy. „Nie,“ odvetil odmerane.

„Ach tak!“ Kapitán chápavo prikývol. Bolo známe, že s posádkami putujú kadejaké pochybné existencie, hoci táto žena bola oblečená ako vojak. Ale aj v tomto prípade za tým muselo byť niečo viac. „Hovoríte, že je to zved?“

„Tak sa zdá,“ povedal Rufus rovnako odmerane. „A neurobila to po prvý raz.“

„To nie je pravda!“ vykríkla znovu Portia. Nemohla uveriť, že ju Rufus pred kapitánom zaprel… a stavia ju do úlohy obyčajnej pobehlice. „Ty vieš, že neklamem.“

Nevšímal si, čo hovorí. „Popieraš, že si vošla do hradu tajným vchodom?“

„Nie.“

„Vedela si, že sa spájaš s nepriateľom?“

„Olivia a Phoebe nie sú žiadni nepriatelia,“ namietla skleslo. Pochopila, že Rufusa nepresvedčí o úprimnosti svojich slov… teraz určite nie.

„Bola si u nášho nepriateľa.“ Zlostne mávol rukou. „Prisahala si oddanosť Decaturovej družine, a teraz si ju zradila.“

Portia bezmocne pokrútila hlavou. „Rufus –“

„Odniesla si niečo do hradu?“ prerušil ju podráždene.

Portia naňho len zmätene pozrela. „Iba ovocie,“ odvetila. „Vedela som, že dievčatá sú smädné.“

„Poskytnutie pomoci nepriateľom kráľa,“ vyhlásil kapitán ostro, „je vlastizradou. Tým sa bude zaoberať vojenský súd.“

Rufus sa uprene zahľadel Portii do tváre. „Ako som len mohol byť taký dôverčivý? Si predsa Granvillová a to znamená, že si podlá ako každý, komu prúdi v žilách ich krv.“ Znechutene sa od nej odvrátil.

„Toto je záležitosť pre vojenský súd, pane,“ zopakoval kapitán. „Len čo sa rozvidnie, pošleme ju na výsluch.“
 „Rufus…“ Portia k nemu natiahla ruky. Nemôže od nej len tak odísť.

Pozrel na ňu ponad plece. „Nemôžem pre teba nič urobiť,“ vyhlásil chladne. „Sama si sa odsúdila.“ Odhrnul záves a vyšiel zo stanu.

Portia meravo hľadela do tmy, pretože záves sa nevrátil sa na pôvodné miesto. Pripadalo jej to ako zlý sen. Práve sa jej zrútil celý svet. Tak náhle a nespravodlivo.

Hrubým lanom jej pevne spútali ruky a nemilosrdne ju vliekli mokrú a uzimenú do tmavej noci. Jej myseľ zaplavovali strašidelné predstavy o väzení, o mučivom vypočúvaní v Yorku a napokon o slučke, na ktorej napokon odvisne každý odsúdenec za vlastizradu. Chcela im vykričať, že je nevinná a že ju nespravodlivo obviňujú, ale jazyk jej celkom zmeravel.

Prinútili ju, aby si sadla ku stromu neďaleko kapitánovho stanu a pevne ju priviazali o kmeň hrubým povrazom. Povraz, ktorý jej zostal visieť z rúk, omotali okolo jej členkov, aby sa nemohla vyslobodiť. Pripútaná, mokrá a s drkotajúcimi zubami čakala na svitanie.

Rufus kráčal cez tábor. Nevidel a nepočul, uzavrel sa do vlastného sveta, v ktorom sa jeho hnev vzdúval ako sopka. Cítil sa ako ranené zviera.

Nemôžem pre teba nič urobiť... Nemôžem pre teba nič urobiť… Nemôžem pre teba nič urobiť... V jeho mysli neprestajne vírila táto jediná veta a všetko ostatné potláčala do úzadia. Napokon zastal a poobzeral sa, či niekde neuvidí Willa.

Nech už Portia urobila čokoľvek, nedopustí, aby ju podrobili bolestivému a ponižujúcemu výsluchu. Len nekonečná zloba ho prinútila vyriecť tie hrozné slová, ktoré jej povedal. Ale teraz sa už opäť ovládal, aj keď ho neopúšťal hnev a sklamanie, prameniace hlboko z jeho duše. Nemôže zabudnúť na to, čo preňho Portia znamená. Nemôže sa len tak prizerať, ako jej ubližujú, a nezniesol by pohľad na jej smrť. Je falošná a zaslúži si trest, ale smrť rozhodne nie.

Will si s vytreštenými očami vypočul, čo sa stalo, a mlčky si uvedomil, že Rufusa opäť ovládli démoni. Bez slova prijal rozkaz a vykĺzol do tmy.

Portia si oprela hlavu o kmeň stromu. Opuchnutá tvár jej horela a v stŕpnutých rukách nemala žiaden cit. Keď sa Will vynoril spoza stromov, iba naňho mlčky pozrela, neschopná zo seba vydať ani hláska.

Kľakol si k nej a prerezal povrazy. „Poď. Musíš ujsť, než po teba ráno prídu.“

„Neviem, či sa vôbec dokážem pohnúť,“ vyriekla potichu. Nebola si istá, či sa dokáže postaviť na nohy. Nechápala, čo sa stalo a zdalo sa jej, že aj jej telo sa už vzdalo.

Will mlčal. Zľahka ju nadvihol a rýchlo ju odnášal do Rufusovho stanu.

Rufus ich už čakal. S chladným a meravým pohľadom sledoval, ako ju Will uložil na lôžko a potom vybehol zo stanu.

„Vyzleč sa,“ prikázal jej Rufus a ukázal na kôpku suchého šatstva. „Ponáhľaj sa. Ak ťa tu na svitaní nájdu, nebude ti pomoci.“

Portia sa prezliekla ako v ošiali a obula si náhradné čižmy. Všetko sa udialo v mrazivom tichu. Nedokázala mu pozrieť do očí. Bála sa, že z nich vyčíta opovrhnutie a sklamanie. Cítila, že najhorší hnev ho už opustil, no jeho chladné pohŕdanie bolo ešte horšie než jeho hnev. Nechcela riskovať a nepokúsila sa ho znovu presviedčať o svojej nevine.

Len čo si obula čižmy, do stanu vošiel George. „Kone sú pripravené,“ oznámil a otvorene odvracal pohľad od Portie.

„Niekto by ju mal vysadiť na koňa. Je úplne vyčerpaná.“ Bolo to po prvý raz od jej uväznenia, čo niečo také pripustil a jeho slová vliali do srdca Portii novú nádej. Ale keď naňho pozrela, zbadala, že na ňu hľadí, akoby bola zlým duchom.

George ju zľahka nadvihol, vyniesol von a vysadil na koňa. „Povediem Penny. Ty sa len pevne drž sedla,“ prikázal jej.
Portia ho poslúchla. Rufus nevyšiel zo stanu a nemala dosť síl, aby sa spýtala Georgea, kam idú. Cmukol a pohnal obidva kone. No vtom sa odkiaľsi prihnala Juno a smutne zakňučala, snažiac sa doskočiť k Portiiným nohám. Dožadovala sa, aby ju zdvihla a posadila k sebe do sedla. George si nevšímal šteňa a pohnal kone do cvalu.

„George, prosím,“ vyriekla Portia s plačom na krajíčku. „Juno…“

George zahrešil. „Rozkaz sa netýka aj psa.“
„Prosím.“

Po prvý raz na ňu uprel skúmavý pohľad a Portii sa zdalo, že jeho tvár znežnela.

Zastavil koňa a keď k nim Juno priskočila, chytil ju za kožu na krku a kňučiacu ju vyložil pred Portiu. „Tu máš.“

Portia sa naňho vďačne usmiala. Nevedela, kam majú namierené, ale Juno pre ňu v tomto okamihu zosobňovala nádej.

Nasledujúce hodiny plynuli ako v zlom sne. Nevedela, či chvíľami driemala, alebo strácala vedomie. Všetky svoje sily sústredila len na to, aby sa udržala v sedle. Keby to nebolo nutné kvôli dieťaťu, bolo by jej jedno, že sa jej oči zatvárajú, že jej hlava padá raz na jednu, raz na druhú stranu a že sa jej telo hojdá v sedle ako na hojdačke. Aj myseľ jej vypovedala poslušnosť. Nedokázala myslieť na to, čo sa stalo a ani na to, čo by sa mohlo stať, keby ich chytili. Žila len pre prítomnosť, ktorá ju celú ovládala.

Ani poriadne nezbadala, kedy prešli okolo hliadok pred Decaturovou osadou. Strážne búdky boli prázdne a ani vatry nehoreli. Nebol to už vojenský tábor a tých pár obyvateľov, ktorí tu zostali, žilo svojím každodenným životom. Pre nikoho neznamenali najmenšiu hrozbu.

George viedol Penny ku kamennému domcu, ktorý stál na hornom konci osady. Mal zamrežované okno a ťažké dubové dvere sa zvonka zatvárali na závoru. Bolo to väzenie.

Portia skĺzla do Georgeovho náručia, keď sa k nej natiahol, aby jej pomohol z koňa. Pevne stískala Juno, akoby to bolo jediné puto, ktoré ju spájalo so životom. Nevšímala si okolie. Len stála a mlčky civela na Georgea, ktorý nadvihol železnú závoru a otvoril dvere. Potisol ju dnu do tmavého a vlhkého priestoru. Boli tam dve malé cely s kamennou dlážkou a v každej bolo tvrdé lôžko a vedro. Jednoducho, toto väzenie bolo na hony vzdialené od útulného Rufusovho domca.

„Sme na mieste.“ George otvoril zamrežované dvere a vtlačil ju do cely. „Prinesiem ti vodu a chlieb. Rufus povedal, že tu zostaneš, pokým sa nevráti a nerozhodne, čo s tebou urobí.“

Portia klesla na lôžko. Boli na ňom dve tenké prikrývky a momentálne jej ku šťastiu nič viac nechýbalo. Zakrútila sa do nich a v okamihu sa jej zavreli oči a prepadla sa do ríše snov. Skrútenú Juno si pevne pritískala k prsiam.

Nepočula, kedy sa George vrátil a kedy položil na zem krčah s vodou a krajec chleba. Dokonca nepočula ani sfúknutie zámky, ba ani závoru, ktorá s buchotom zapadla na vonkajšej strane dverí.

O niekoľko hodín ju Juno zobudila. Bola tma a Portia nemala chvíľu ani potuchy, kde sa nachádza. Šteňa kňučalo, skákalo do zamrežovaných dverí a snažilo sa dostať von.

„Bože!“ Portii sa pomaly vracala pamäť a spolu s ňou aj nevoľnosť. Opuchnutá tvár ju bolela a mala pocit, že ústa jej navreli ako pampúchy. Priskočila k vedru. Naťahovalo ju na vracanie, no od jej posledného jedla uplynulo veľa hodín, a tak zo seba nedostala vôbec nič. Juno neprestajne útočila na dvere.

„Nemôžeš ísť von.“ Portia si čupla a po prvý raz si uvedomila situáciu, v ktorej sa ocitla. „Ani ty, ani ja.“ Cez zamrežované okno vnikalo dnu matné svetlo mesiaca. Navôkol vládlo hrobové ticho. Zmocnila sa jej panika. Čo ak jej je súdené zostať tu naveky?

Bola to hrozná predstava, dokonca ešte horšia než vyhliadka väzenia v Yorku.

Po chvíli sa spamätala, potlačila strach, prehltla slzy a odlomila si kúsok chleba. Suchý chlieb jej pomáhal zahnať nevoľnosť. Pomaličky ho prežúvala a cítila, že sa jej žalúdok trocha upokojil. Juno už nedokázala odolávať svojej potrebe, prikrčila sa v kúte cely a previnilo hľadiac na Portiu, si uľavila.

Vtom na dverách zašramotila zdvíhajúca sa závora a celu prežiarilo svetlo z lampáša. Portia vykríkla od úľavy. „Čo si to vyviedla, dievčinka?“

Josiahov škrekľavý hlas znel v Portiiných ušiach ako rajská hudba. Starec odložil lampáš na stôl pred dverami cely a vedľa neho položil misu, z ktorej sa šírila lahodná vôňa chutného jedla. Prikročil k jej cele. Svetlo z lampáša ožarovalo jeho okrúhlu, plešatú hlavu pokrytú nežnými chĺpkami a miestami ju sfarbovalo do ružová.

„Mal by som zobrať šteňa von… Ach, už je neskoro.“ Zbadal mláku a strápene pokrútil hlavou. „Bol som vás niekoľkokrát pozrieť, ale obidve ste spali ako zarezané. Prinesiem handru.“

„Nemohli by ste nás pustiť na chvíľku von?“ Portia vstala a podišla k zamrežovaným dverám.

„Len šteňa. Tak povedal George.“ Josiah odomkol dvere a otvoril ich. Juno mu prefrngla pomedzi nohy a on ich znova zatvoril. „Vrátim sa s handrou.“ Vyšuchtal sa z domca s Juno skackajúcou okolo neho.

Portia si sadla na ležadlo a premýšľala o situácii, v ktorej sa ocitla. Bolo jej už lepšie než pred pár minútami. Ako dlho zostane uväznená v tejto studenej diere?

Josiah sa vrátil s vedrom a handrou, opatrne odomkol dvere a podal jej ho. Potom opäť zamkol. „Tak hovor, čo si to vyviedla? George mi to nechce povedať.“

„Nič nečestné,“ hlesla Portia skleslo a utierala mláku. „Ale Rufus mi neverí.“

„Nezdá sa mi, že by náš pán dokázal byť nespravodlivý,“ namietol Josiah a dal najavo, že ani on jej neverí. „Ani raz za celé roky, čo ho poznám, nebol taký… a poznám ho už od decka.“ Znovu odomkol dvere a Portia mu podala vedro.

„Nemusíte stále zamykať a odomykať tie dvere,“ vzdychla unavene. „Neutečiem. Kde je Juno?“

„Pobehuje niekde okolo domu.“ Josiah zaváhal a pozrel do väzenkinej bledej a opuchnutej tváre. Potom sa otočil k stolu, nechajúc dvere otvorené. „Budeš niečo jesť?“

Ako zvyčajne po tieto dni, Portiin žalúdok aj teraz vydával zmätené pokyny, no vedela, že sa musí najesť. „Môžem vyjsť a najesť sa na vzduchu?“

Josiah opäť zaváhal. „Ak mi sľúbiš…“ zahundral napokon.

„Nikam neodídem,“ ubezpečila ho Portia pohotovo. Vyšla z cely. „Čo vám povedal George?“

„Len to, že pán prikázal, že máš byť vo väzení, pokým sa nerozhodne, čo s tebou urobí. A ja sa mám o teba starať.“ Nadvihol veko misy. „Je tam aj šalát.“

Portia jedla na priedomí postojačky, pretože v domci nebolo jedinej stoličky. Už pri prvom súste si uvedomila, aká je vyhladovaná. „Mohli by ste mi priniesť trocha teplej vody, aby som sa poumývala?“

„Mám ti doniesť všetko, čo budeš potrebovať,“ súhlasil Josiah. „Mám ti vyprázdňovať vedro… a nosiť ti vodu a jedlo. Ráno ti prinesiem víno… alebo chceš pivo?“

Portia položila na stôl prázdnu misku a vrátila sa do cely. „Pivo. A mohli by ste mi priniesť niečo, čím by som sa zamestnala? Papier, brko, atrament. A možno aj niektorú z Rufusových kníh. To je jedno akú.“

Josiah sa zatváril pochybovačné. „Mám zobrať niečo z jeho domu, keď tu nie je? To nemôžem.“

„Nebude namietať,“ nevzdávala sa Portia. „A ak áno, potom si to zliznem ja a nie vy.“

Josiah sa zamračil a jeho unavené, pohasnuté oči prezrádzali, že premýšľa. Portia vyzerala taká zúfalá a nešťastná. Predstavil si ju, ako vždy prekypovala životom a šťastím. Nech už urobila čokoľvek, toto väzenie bolo samo osebe dostatočným trestom, tak prečo by jej ho mal ešte viac strpčovať? „Hádam to môžem urobiť,“ vzdychol po chvíli.

„Ďakujem.“ Portia namáhavo vystrúhala bolestivý, ale o to vďačnejší úsmev.

Josiah odišiel, len čo zavolal Juno a tá pribehla naspäť. Portia si ľahla na lôžko a znovu ju premohlo zúfalstvo.

Opäť videla Rufusove chladné oči, znovu počula jeho hlas plný pohŕdania. Pripadalo jej neuveriteľné, že by nevedel, čo jej spôsobuje svojím správaním. Ľúbi ho, ale on si o nej myslí, že je falošná zradkyňa. Keby ju ľúbil aj on, pochopil by, že by ho nikdy nedokázala zradiť. Keby ju ľúbil, prijal by ju… prijal by ju takú, aká je a nič z toho, čo sa stalo, sa nikdy nemuselo stať.

Bola už unavená z jeho tvrdošijných rečí o pomste i z toho, že neustále musela v sebe potláčať svoje ja, len aby ho nepodráždila. Bola to príliš vysoká cena za… za čo vlastne?

Za pozornosť? Za lásku? Za vášeň?

Na tom už vlastne nezáleží. Aj tak je všetkému koniec. Portia sa skrátila pod prikrývkami a blahodarný spánok jej priniesol aspoň dočasné zabudnutie.

Dvadsiata druhá kapitola

„Ako dlho si ťarchavá?“

Portia zodvihla hlavu od vedra a čupla si, utierajúc si ústa vreckovkou. „Ako ste to uhádli?“

Josiah mykol plecom. „Keď žena každé ráno vracia, nemôže ísť o nič iné. Tak ako dlho?“

Vstala. Josiah bol jedinou osobou, ktorú vídala po tieto dni a ktorej sa mohla zdôveriť. „Neviem. Nepamätám sa, kedy som to mala naposledy.“

Josiah položil na stôl misku s ovsenou kašou. „Po prvých troch mesiacoch nevoľnosť zvyčajne ustúpi.“

„Takže potom už nebudem mať problémy?“ Portia bola náchylná uveriť, že Josiah hovorí pravdu.

„U väčšiny žien to tak býva,“ odvetil Josiah. „Ale niektorým ženám to neprejde ani neskôr.“

„Ja budem určite patriť k tým druhým,“ zahundrala mrzuto. Natiahla sa, pokiaľ jej to dovoľoval obmedzený priestor, a závidela Juno, ktorá natešene trielila von. Josiah púšťal Juno von trikrát do dňa.

„Pán o tom vie?“ spýtal sa Josiah a odomkol celu.

„Doteraz som nemala príležitosť povedať mu to.“ Portia vyšla z cely s pocitom obrovskej úľavy. Po piatich dňoch väzenia sa cítila vrcholne otrávená. Jej nohy túžili po pohybe a jej telo preplnené nevyužitou energiou odmietalo spať. Mysľou jej donekonečna vírilo jediné slovko – keby.

„Josiah, nemohla by som sa trocha poprechádzať po brehu rieky? Dávam vám čestné slovo, že neujdem.“

Josiahovi sa jej nápad nepozdával. „Viem, že by si neušla, ale mám svoje príkazy.“

Portia si bola istá, že Rufus by ju nikdy neodsúdil na deprimujúcu nečinnosť. Možno v zhone pri jej úteku z tábora zabudol upresniť podrobnosti jej väzenia a vydal len pár príkazov. Ale čo ak nie? Čo ak mal v úmysle práve toto? Zachránil ju pred trestom smrti. Jeho trest je síce milosrdnejší, ale o to ťažšie sa znáša.

„Možno by som mohol poslať –“ Josiaha prerušil prenikavý zvuk píšťal. Väzenie stálo konca osady, no aj tak zreteľne počuli dupot utekajúcich nôh a nadšené výkriky.

„Čo sa deje?“ Portia priskočila k zamrežovanému oknu a srdce jej začalo prudko biť. Odpoveď už zistila každá bunka jej tela. Vracia sa Rufus.

„Idem sa pozrieť. Zatiaľ sa najedz. O chvíľu sa vrátim.“ Josiahov zvyčajne šuchtavý krok sa razom zrýchlil. Vyšiel z dverí a zhlboka sa nadýchol čerstvého ranného letného vzduchu, ktorý Portiu tak nástojčivo lákal von.

Dvere sa s buchotom zavreli a zapadla aj závora.

Na kašu nemala vôbec chuť a nečinnosť i jednotvárna strava ju ani trochu nepovzbudzovali. No vedela, že v nej rastie nový život. Život, ktorý má pre ňu tú najväčšiu cenu. Musí žiť kvôli svojmu dieťaťu. Rozmýšľala zaň i dýchala zaň. Cítila, že jej telo úplne samozrejme a prirodzene zobralo na seba úlohu vyživovať stvorenie, ktoré nemalo ani o sebe, ani o svete ešte potuchy.

Pri jedle sa trocha upokojila. Zvuky doliehajúce zvonka sa zmenili. Dupot a krik vystriedal piskot vojenských píšťal a bubnovanie. Monotónny krok pochodujúcich vojakov sprevádzali strohé povely.

Rufus Decatur už nie je zbojníkom, ani vyhnancom. Je právoplatným grófom z Rothbury bojujúcim za kráľa a za vlasť, Ona, Portia Worthová, je zradkyňou, ktorej zachránil život a poskytol jej prístrešie. Nech sa už vracia z akéhokoľvek dôvodu, nebude si môcť všímať jej prítomnosť. Ale určite za ňou príde… alebo jej pošle odkaz po Josiahovi, Georgeovi alebo Willovi, čo s ňou bude ďalej.

Juno hlasným štekotom ohlásila svoj i Josiahov príchod. Starec otvoril dvere a vpustil šteňa dnu a ono natešene poskakovalo okolo Portie, akoby ju nevidelo najmenej týždeň.

„Dobre… dobre, aj ja ťa mám rada.“ Portia sa zohla a pohladkala ju. Pred dvomi mesiacmi ju bez problémov zodvihla do náručia. Teraz už bola Juno veľká a ťažká. Ona sama si to, prirodzene, neuvedomovala a prekvapene pozerala na Portiu, ktorej ani na um neprišlo zobrať ju na ruky.

„Je to Rufus?“ Portia sa snažila potlačiť úzkosť i nádej v hlase a pozrela na Josiaha, hladkajúc Juno po krku.

„Hej.“ Josiahov zvyčajný pokoj bol preč. „Prišli všetci aj s regimentom princa Ruperta. Hovoria, že sa chystá veľká bitka a zajtra ráno znova vyrazia.“

„Videli ste Rufusa?“ spýtala sa s tlčúcim srdcom.

„Nie… už si dojedla?“ Josiah ukázal na misku na stole s utrápeným pohľadom. „Má veľa práce…“

„Ak bude chcieť so mnou hovoriť, určite za mnou príde,“ vyriekla Portia tak skleslo, ako sa cítila. Vrátila sa naspäť do cely s Juno za pätami. „Napokon vie, kde som.“

„To hej, ale nevie o tom, že si ťarchavá,“ namietol Josiah. Zamkol zamrežované dvere a zobral prázdnu misku zo stola. „Prídem napoludnie a prinesiem ti obed.“

Portia si ľahla na lôžko a započúvala sa do známych zvukov zatvárania dverí a zaklapnutia závory. Ako dlho ju tu chce Rufus väzniť? Pokým sa neskončí vojna a keď už nebude musieť čeliť obvineniu zo zrady? Prihovorí sa jej ešte vôbec niekedy? Alebo jedného dňa Josiah otvorí dvere a povie jej, že je slobodná a môže si ísť kade ľahšie?

A potom porodí dieťa, ktoré si nebude poznať vlastného otca.

Rufus vošiel do domca a jeho prázdnota ho priklincovala k zemi. Dlho žil len so synmi, ale zrazu mal pocit, že tu chýba niečo nepostrádateľné, niečo, čo napĺňalo jeho život posledných šesť mesiacov radosťou a šťastím. Portiin ťažký zimný kabát stále visel na háku za dverami a vedel, že keby vyšiel do izby, našiel by aj jej nočnú košeľu pod vankúšom a v matraci by objavil aj odtlačok jej tela. On sám bol oveľa ťažší než ona, a tak sa vždy skotúľala do priehlbiny, ktorú vyhĺbil. Potom sa k nemu privinula a držala sa ho ako kliešť.

V živote sa necítil tak mizerne ako teraz. Ani vtedy, keď ako dieťa osirel a v ušiach mu zneli otcove posledné slová. Ani keď počul výstrel, ktorým si otec vzal život, ani keď cítil dym z horiaceho rodného domu, jediného ozajstného domova, ktorý kedy mal. Dokonca ani vtedy, keď stál nad mŕtvymi telami svojej matky a maličkej sestričky a nevedel, kde ich pochovať.

Teraz sa však cítil, akoby mu odstrihli jediné puto, ktoré ho spájalo so životom. Už sa nemal na čo tešiť, nemal si prečo robiť plány do budúcna. Iba jeden jediný raz vo svojom živote sa plne odovzdal inej bytosti. Dal jej svoju dôveru, oddanosť i lásku. Ľúbil ju… nie, ešte stále ju ľúbi s takou zničujúcou silou, ktorej nedokáže odolať. No ona ho zradila, zneužila jeho lásku a podviedla ho. Ako sa má s tým vyrovnať?

„Kde je Portia?“ Luke s Tobym sa tlačili k Rufusovým nohám a hrnuli sa ako veľká voda dnu. Vrútili sa do kuchyne a rozhliadali sa po prázdnom domci.

„Nie je tu?“ spýtal sa Luke utrápené.
„Nikde nie je,“ skonštatoval Toby. Pozrel na otca. „Kam sa podela?“

Rufus si myslel, že Portiina neprítomnosť jeho synov neprekvapí prinajmenšom rovnako ako neustále zmeny v ich živote. Teraz si uvedomil, že to bolo len jeho zbožné prianie. Nepýtali sa ho na dôvod jej neprítomnosti, pretože si vo svojich detských hlávkach zrejme našli vlastné dôvody a usúdili, že sa vrátila, odkiaľ prišla. Obaja naňho s úzkosťou upierali skľúčené pohľady svojich modrých očiek. Pochopil, že Portia sa stala nepostrádateľnou súčasťou ich života, rovnako ako bola nepostrádateľná pre neho. V rozpakoch hľadel na svojich synov, ktorý sa nemienili zmieriť s jej nečakanou neprítomnosťou.

Musel odpovedať. Vedel, že nemôže Portiu väzniť donekonečna. „Neviem,“ odvetil pravdivo na svoju i Tobyho otázku.

Chlapci naňho len neveriaco civeli. „Kam išla?“ pozmenil otázku Toby so zvláštnym nádychom naliehavosti, ktorá je typická len pre dospelých, akoby si myslel, že otec jeho slovám nerozumel.

„Kedy sa vráti?“ dobiedzal Luke rozochveným hláskom a nespúšťal z otca ľútostivý pohľad.

„To neviem,“ odvetil Rufus a pokúsil sa vložiť do tónu svojho hlasu niečo ako náznak nádeje, keď zaklamal: „Musela si ísť niečo vybaviť.“

„Prečo sa s nami nerozlúčila? Mysleli sme, že je doma,“ namietol Toby a jeho slová opäť vyzneli ako slová dospelého a vôbec nepomohli zmenšiť zmätok odohrávajúci sa v Rufusovej duši.

„Musela odísť zavčasrána a nechcela, aby som vás budil,“ klamal ďalej Rufus. „Povedal som vám všetko, čo viem. Pôjdete na pár dní ku slečne Beldamovej, tak si choďte nachystať veci.“

Aj keď pred výpravou ku Catovmu hradu sa na Portiu rozhorčene osopil, že nezverí predsa svoje deti do opatery žien v bordeli, teraz nemal inú možnosť. Čakala ho otvorená bitka na bojovom poli a to je veľký rozdiel oproti relatívne pokojnej atmosfére, ktorá vládla počas obliehania granvillského hradu.

Okrem toho si nerobil o nadchádzajúcej bitke žiadne ilúzie. Princ Rupert trval na tom, že muži kráľovskej armády sú pripravení zaútočiť a že je nevyhnutné zviesť rozhodujúcu bitku celej občianskej vojny. Ale Rufus tušil… nie, on vedel… že sa princ mýli. Kráľovská armáda ešte nebola pripravená na rozhodujúce ťaženie. A ak neuspejú, potom sa kráľ Karol môže pripraviť na kapituláciu a vzdať sa vzbúrencom.

Rufus spoznal princa len pred niekoľkými dňami, no veľmi rýchlo nadobudol presvedčenie, že napriek svojej povesti vynikajúceho stratéga mal ďaleko od človeka uvažujúceho chladnou hlavou. Rufus len ťažko znášal princovo rozhodnutie ukončiť obliehanie hradu krátko pred úspešným zavŕšením. Rozhodnutie bolo nerozvážne a narušilo morálku jeho družiny.

Kráľovská armáda cez zimu dosť stratila a bolo potrebné získať nejaké víťazstvo. Kapitulácia granvillského hradu by znamenala rozhodujúci zlom v priebehu vojny. Rufus si všimol, že aj kráľovskí vojaci sú rozčarovaní, ale princ Rupert to nechcel pripustiť. Rufus však nemal inú možnosť, len poslúchnuť rozkazy najvrchnejšieho veliteľa. Nateraz stál na strane kráľa a musel vykonávať rozkazy princa Ruperta bez ohľadu na to, či s nimi súhlasí alebo nie.

Zaumienil si, že po tejto bitke… teda ak ju prežije… bude musieť prehodnotiť svoje doterajšie postoje.

Nahnevalo ho, keď princ rozhodol odtiahnuť od Catovho hradu. Jeho úhlavný nepriateľ sa napokon tešil z víťazstva, hoci nemal ďaleko k porážke. No Rufus opúšťal hrad s hlbokým presvedčením, že ku konečnej konfrontácii, ktorá definitívne vyrieši ich spor, dôjde čo nevidieť. V bitke, ktorá ich v nasledujúcich dňoch čaká, sa na bojovom poli postavia proti sebe.

Cítil to každou bunkou svojho tela. „Môžem vás vyrušiť, pane…“

Z pochmúrnych myšlienok ho náhle vytrhol Josiahov ospravedlňujúci sa hlas. Otočil sa k nemu so srdečným pozdravom.

„Mohol by som sa s vami porozprávať medzi štyrmi očami?“

Rufus vedel, že ho neminie rozhovor o Portii a pripravil sa naň. „Samozrejme.“ Ukázal na schody. „Chlapci, zbaľte si veci. Keď budete hotoví, Bili vás odvezie.“

„Už máme všetko,“ ozval sa Toby.

„Hej, už môžeme ísť,“ dodal Luke a hlavu strčil medzi otcove kolená.

„Tak choďte von a hrajte sa.“ Rufus vytisol synov za dvere, vrátil sa a zavrel za sebou. Oprel sa o ne, nevšímajúc si hlasné výkriky protestujúcich synov. „Ako sa má?“

Josiah si poškrabal bradu s vážnym výrazom. Rufusa sa zmocnil strach. „Je v poriadku?“ naliehal netrpezlivo.

„Ale áno, pane. Má sa dobre – teda v rámci možností,“ odvetil Josiah pomaly. „Ale potrebuje pohyb… stačí prechádzka po brehu rieky. Nemal som žiadne príkazy, tak som ju nepúšťal…“ Čakal, ako jeho pán zareaguje.

Rufus, ranený Portiinou zradou, sa snažil zahnať jej obraz do najskrytejšieho kúta svojej mysle. Chcel na ňu celkom zabudnúť. No opäť a opäť sa mu v predstavách vynárala v celej svojej vášnivej a neskrotnej kráse. Opäť videl jej nevyčerpateľnú energiu, neposedné ohnivočervené kadere, prižmúrené oči mačky presýtené smiechom, šibalstvom a prirodzenou inteligenciou. Telom i dušou prežíval jej trest, zabíjajúcu nečinnosť a nekonečné hodiny nudy.

Delilo ho od nej len päť minút chôdze po brehu rieky!

Vzápätí si spomenul na to, čo urobila a jeho vnútro znovu zaplavila trpkosť. Zožierala jeho myseľ ako kyselina a potláčala všetky zárodky nehy a súcitu.

„Nechcem, aby chlapci vedeli, že je tu. Môžeš ju pustiť, keď ich Bili odvedie a keď ráno vyrazíme do boja,“ povedal meravo. „A povedz jej, že ju už nikdy nechcem vidieť.“ Rozhodil rukami, prešiel okolo Josiaha a vyšiel hore do spálne.

Josiah chvíľku počúval jeho kroky na drevenej dlážke na poschodí. Vôbec neboli rozhodné a starec počul, že Rufus bezcieľne chodí po miestnosti a nevie nájsť pokoj a vnútorné pocity jeho pána sa odrážali v jeho skľúčenom výraze. Rovnaký výraz vídaval na Portiinej tvári počas uplynulých dní jej väzenia. Bolo nad slnko jasnejšie, že títo dvaja sa hlboko zraňujú… no životom skúsený Josiah si bol istý, že ten dôvod nestojí za to, aby si takto ubližovali. O pár mesiacov príde na svet ich dieťa. Ak ju od seba odoženie, nikdy sa to nedozvie.

Pokrútil hlavou a potichu vyšiel von. Chlapci sedeli na priedomí a paličkami kreslili obrázky do prachu. Pozreli na prichádzajúceho Josiaha a plamienok nádeje žiariaci v oboch pároch modrých očí sa razom zmenil na zúfalé sklamanie. Josiahovi od ľútosti stislo srdce. „Hej, vy dvaja, poďte mi pomôcť pozbierať med z úľov.“

Takéto pozvanie ich zvyčajne vynášalo na pokraj blaženosti. No dnes ho prijali v hrobovom tichu, vlečúc sa z nohy na nohu.

Portia strávila dlhé hodiny počúvaním zvukov, ktoré k nej doliehali cez vysoké zamrežované okno cely. Píšťaly, bubny, pochod vojakov, hlasné rozkazy vytvárali vzrušenú atmosféru, ktorá zaplavovala celú osadu. Napriek hlasným prejavom družiny, pripravujúcej sa na boj, ktoré mali vo vojakoch prebudiť bojovného ducha, atmosféra priam dýchala strachom a beznádejou.

Už niekoľko hodín chodila sem a tam po kamennej dlážke svojej cely a Juno ju zvedavo pozorovala. Napínala uši a snažila sa zachytiť zvuky krokov, blížiacich sa po chodníku. Vedela, že by vycítila Rufusovu blízkosť, keby sa vydal jej smerom. Nádej ju držala nad vodou až do neskorého poludnia. No zrazu vedela, že nepríde a odíde do boja bez toho, aby ju navštívil. Bez slovka zmierenia sa vrhne do pazúrov smrti a ona po celý svoj ďalší život bude musieť znášať dôsledky ich nedorozumenia. A on umrie s pocitom nenávisti a viery v jej zradu.

Čakala na Josiahov príchod a zúfalo potláčala plač. Neskoro popoludní sa otvorili vonkajšie dvere a dnu vošiel zadýchaný starec. Očividne mal naponáhlo.

„Panebože! Veď je už večer!“ Na stôl položil košík zakrytý utierkou. „Nemysli si, že som na teba zabudol.“ Odomkol celu a zadíval sa na chorobne bledú tvár dievčaťa, na jeho zovreté pery a oči lesknúce sa od sĺz.

„Nemyslím si to.“ Portia vyšla z cely nasledovaná Juno. „Čo sa deje?“

Josiah vypustil Juno, potom sa otočil naspäť ku stolu a rozbalil košík. „Chystajú sa do boja… všetci sa tvária dôležito… Najedz sa. Nezabúdaj, že teraz musíš jesť za dvoch.“

„Ako by som na to mohla zabudnúť?“ Portia jedla bez záujmu a celé svoje úsilie zamerala na to, aby sa starca nespýtala na Rufusa… a či sa na ňu pýtal on.

Vyrazili na svitaní. V sivastom rannom šere sa k Portii niesol rytmický dupot, pochodujúcich čižiem, klopkanie podkov a rinčanie postrojov. Inak bolo ticho. Nepočula píšťaly ani bubny. Pochodujúcich sprevádzalo len ponuré ticho. Chcela vedieť,  či im nad hlavami vejú vlajky dokazujúce príslušnosť kráľovi, symbolizujúce odhodlanie, vieru v spravodlivosť boja a istotu víťazstva.

Rufus sa neraz otvorene vyjadril o svojich pochybnostiach, dotýkajúcich sa úsudku vrchného veliteľa. Odvaha kráľovských vojakov bola nesporná, ale ich taktika bola živelná a chaotická. Portia bola presvedčená, že Rufus vycítil, že táto bitka skončí fiaskom. Bola zvedavá, prečo sa obliehanie skončilo. Je možné, že by sa Cato vzdal? Okamžite zavrhla túto myšlienku, pretože poznala strýkove tvrdohlavé a nekompromisné postoje. Ako Rufus zareagoval na rozkaz ukončiť obliehanie?

Toľká neistota ju privádzala do zúfalstva. Josiah jej nič nepovedal a hrdosť jej bránila, aby sa spýtala na výsledok obliehania.

Bezradne chodila po cele sužovaná predstavou blížiacej sa Rufusovej smrti. Videla ho zohaveného zvíjať sa v smrteľných kŕčoch. Vtom začula tlmený zvuk konských podkov, tiché vŕzganie popruhov a zaerdžanie koňa. Srdce jej poskočilo od nečakanej nádeje. Rozbehla sa k zamrežovaným dverám. Stála tam, zvierajúc mreže a načúvajúc dôverne známemu kroku.

Juno zakňučala, postavila sa na nohy a predné laby položila na zámok. Kroky pre ňu znamenali slobodu. Aj keď len dočasnú.

„Rufus?“ Portia sa neovládla a vyslovila jeho meno. Začula, ako sa nadvihla závora na vonkajších dverách. Dlane jej zvlhli a srdce jej išlo vyskočiť z hrude. „Rufus…“ Hlas jej zamrel. Sklamanie bolo také veľké, že ho nemohla uniesť.

Vošiel Josiah. V náručí mal kopu vecí a v očiach podivný lesk. „Poď, dievčinka.“ Položil svoj náklad na stôl a odomkol celu. „Zadný voj je vzdialený len pol hodiny cesty a nie sú v ňom naši. Tí sú na čele… presne tam, kde majú byť.“ Prikývol a jeho pohľad neskrýval radosť, že sa rozhodol správne. „Ľahko sa medzi nich zamiešaš, lebo ťa nepoznajú.“

„O čom to hovoríte, Josiah?“ Portia vybehla z cely. Z Josiaha na ňu prúdila nezvyčajná energia a ona pocítila prvé záblesky novej nádeje.

„No, že ich musíš dobehnúť,“ vysvetlil Josiah. „Priviedol som ti koňa, a tu máš kord, mušketu i dýku, ktorú ti zobral George. Vzal som aj ochranný štít, helmu a kabátec. Penny je osedlaná a pripravená. Smerujú k Marstonskej planine neďaleko Yorku. Včera večer som sa to dopočul v jedálni. Tak už bež, dievčinka.“

Portia až teraz pochopila, že Josiah ju prepúšťa na slobodu a dáva jej všetko potrebné, aby mohla vziať osud do vlastných rúk. Konečne sa strasie bremena ťaživej nemohúcnosti.

Nerobila si ilúzie, že by bitka mohla skončiť víťazstvom kráľa Karola. A vedel to aj Rufus. Môže si vybrať – buď sa zúčastní boja a zomrie na bojovom poli, alebo jednoducho ujde. No skôr než sa rozpúta bitka, musí vysvetliť nedorozumenie medzi ňou a Rufusom.

Keď si naťahovala kožený kabátec a uväzovala ochranný štít, nepripúšťala si myšlienku, že jej Rufus znovu neuverí a že ho stále spútava hnev. Donúti ho, aby ju počúval a presvedčí ho o svojej lojalite.

Josiah jej podal zbrane, a tak strčila kord do pošvy, dýku zasunula do čižmy a mušketu a pás s nábojmi si prehodila cez plecia. S každým kúskom odevu sa jej zmocňoval pocit, že sa vracia do sveta, ktorý dôverne pozná a s ktorým sa zžila. Na ohnivočervenú hrivu si natiahla čiernu čiapku a na ňu zasunula oceľovú helmu. Odhaliť ju mohol len ten, kto ju dobre pozná.

„Postaráte sa o Juno, Josiah?“

„Hej. Nemusíš sa o ňu báť,“ odvetil starec. „Ty len urob to, čo pokladáš za správne.“

Portia podišla ku dverám a zahvízdala na Juno. Šteňa doposiaľ pobehujúce popri brehu sa nadšene rozbehlo rovno k nej, vrtiac chvostom. Portia ju namáhavo zodvihla do náručia a Juno jej nadšene olizovala tvár. „Zostaneš tu s Josiahom,“ prihovorila sa jej a niesla ju dnu.

„Zavrite ju, pokým sa nevzdialim.“

Josiah pevne chytil vrtiacu sa Juno a pohladkal ju, aby ju upokojil. „Zbohom, dievčinka. Nech ti je Boh milostivý.“

„Nám všetkým,“ dodala Portia pochmúrne. Potom pobozkala Josiaha na obe líca. „Nikdy vám to nezabudnem.“

„Nuž, som už dosť starý na to, aby som sa prizeral, ako sa dvaja ľudia trápia. A pre nič. Choď za ním a vysvetlite si to.

Rufus je tvrdohlavý a niekedy robí chyby – ako napokon každý z nás.“ Voľnou rukou jej zakýval na pozdrav.

Penny prežúvala trávu, no keď ju Portia pohladkala po krku, zaerdžala a zastrihala ušami na pozdrav. Portia zhlboka vdýchla vôňu konskej kože.

Bol posledný júnový deň. Vyšvihla sa do sedla a hlbokými dúškami nasávala do pľúc svieži ranný vzduch. Bolo ešte zavčasu, no už sa ukazoval horúci deň. Nasmerovala Penny smerom k horám a bleskovo sa prehnala cez osadu okolo ľudoprázdneho stanoviska hliadky.

Klusali po ceste do Yorku. Vyšlo horúce a oslepujúce slnko, zem bola tvrdá a navôkol rozvoniavala suchá tráva. Penny túžila rozbehnúť sa plným cvalom a strihala ušami, lebo cítila, že pred ňou sú jej druhovia a vedela, že jej miesto je po ich boku. Ale Portia nemala naponáhlo. Pôjde pomaly, pretože nechcela riskovať, že by ju niekto mohol odhaliť, skôr než by si to želala.

Vrcholky kopcov pokrývali žlto-fialovo-zelené fľaky vresovísk a machu. Portiino srdce jasalo od šťastia ako škovránky vznášajúce sa vo vôňami presýtenom horúcom ovzduší.

Rufus ju vypočuje. Musí to urobiť.

Dvadsiata tretia kapitola

Spomedzi stromov sa vynorili dvaja muži a kráčali k rieke. Obďaleč sa vznášal dym z vatier, na ktorých sa pripravovala večera a dookola sa rozliehali hlasy vojakov stavajúcich tábor. Portia pozorovala prichodiacich, opatrne sa prikrčiac za kríkmi. Nespúšťala ich z očí a snažila sa od nich udržiavať odstup, aby si nevšimli jej prítomnosť.

Celé dva dni, odkedy vyrazili z Decaturovej dediny, sledovala Rufusa vždy, keď to bolo čo i len trocha možné. Vyhľadávala ho pohľadom medzi vojakmi a túžobne naňho upierala oči. Byť tak blízko od neho a zároveň tak ďaleko, boli pre ňu tie najväčšie, ale aj najsladšie muky, pretože ho mohla opäť vidieť, zatiaľ čo on o nej blízkosti nemal ani potuchy.

Počas pochodu klusal Rufus Decatur a jeho muži na koňoch v čele sprievodu a za nimi pochodovali pechotné oddiely princa Ruperta. Sprievod uzatvárala malá skupinka jazdcov. Prenocovali za bránami mesta York a cez noc sa k nim pripojili ďalšie oddiely kráľových prívržencov, ktoré boli roztrúsené po vidieku.

Portia sa zamiešala medzi novopríchodiacich, aby neriskovala odhalenie. Nebolo pre ňu ťažké odvracať pozornosť. Mala už dostatok skúseností a vedela, ako sa ma správať medzi vojakmi, aby sa jej nikto nepýtal, ku komu patrí.

Kedykoľvek zazrela Rufusa, rozochvel sa jej žalúdok a jej telo zatúžilo rozbehnúť sa k nemu. Cítila horúčkovitú potrebu stúliť sa v jeho náručí, cítiť vôňu jeho tela a vlasov, dotýkať sa jeho tváre a utápať sa v horúcom pohľade jeho modrých očí. Naposledy, keď do nich hľadela, boli chladné a odsudzujúce. Nedokázala vypudiť ich obraz z pamäti a nahradiť ho pohľadom prežiareným láskou, nehou a všetkým, čo jej prinášalo šťastie.

Vždy, keď ho pozorovala, bála sa, že aj napriek vzdialenosti, ktorá ich oddeľovala, Rufus vycíti jej horúce a žiadostivé pohľady. Jej túžba bola taká silná a neskrotná, až mala chvíľami dojem, že je hmatateľná a že naňho vyžaruje v pulzujúcich vlnách. Zdalo sa jej nemožné, aby pri každom svojom nádychu nevycítil jej prítomnosť. No ani raz sa nepozrel jej smerom. Desila sa okamihu, že by ju odhalil a opäť s hnevom zavrhol. Musela sa uspokojiť s túžobnými pohľadmi na diaľku.

Vyčkávala na vhodný okamih, kedy by sa s ním mohla stretnúť. S každou pribúdajúcou minútou v nej rástol strach a opantával jej myseľ. Chcela sa s ním stretnúť ešte pred svitaním, pred začiatkom bitky. Inak by mohlo byť neskoro.

Opatrne obchádzala zástupy vojakov a počula ich nespokojné hlasy sťažujúce sa na to, že už niekoľko mesiacov nedostali žold. Začínali mať dojem, že sa zbytočne obetujú pre vec, ktorá sa im nevypláca. Portia vedela, že rovnaká hrôza, ktorá sa jej zmocňovala pri vypočutí ponôs vojakov, sa určite zmocňuje aj Rufusa. Títo žoldnieri veru nebudú bojovať s nasadením života. A určite kedykoľvek sa pozreli na svojich vyobliekaných veliteľov sediacich na parádnych koňoch, strácali aj posledné zvyšky odhodlania bojovať za ich záujmy. Nevideli žiaden dôvod, aby umierali v boji, zatiaľ čo ich velitelia zostanú nažive a budú si užívať života v hojnosti a sláve.

Teraz sa usadili niekoľko míľ severne od Yorku na Marstonskej planine, ktorá je dostatočne rozľahlá na to, aby sa na nej mohli početné šíky pustiť do boja. Princ Rupert a jeho dôstojníci ho dohodli za bojové pole, na ktorom vybojujú víťaznú bitku.

Bolo už neskoré popoludnie, keď sa Portia vydala v stopách Willa a Rufusa po brehu rieky. Rieka obtekala pahorok porastený stromami, z ktorých teraz vyčnievali len pahýle. Odpojili sa od vlastnej družiny, ktorá varila večeru spolu s Rupertovými vojakmi po skončení celodenného pochodu.

Vlajky Parlamentu, ktoré viali nad stanmi na vzdialenej strane planiny, bolo možné vidieť len s pomocou ďalekohľadu. V ich tábore nepochybne tiež vládla napätá atmosféra a Portia uvažovala o tom, ako sa asi cítia vojaci, pripravení čeliť krutej realite, ktorá ich čaká na svitaní.

Zdalo sa, že Will s Rufusom mlčia, aj keď Portia bola od nich vzdialená natoľko, že nemohla počuť ich rozhovor. Prikrčila sa a prešla za lesklé kríky cezmíny. Už bola dosť blízko, aby ich mohla počuť, no obaja naozaj mlčali. Potom sa začali vyzliekať. Polonahí vošli do rieky a brodili sa vo vode.

Sledovala ich s nehanebným potešením. Už tak dávno nevidela Rufusa nahého. Všimla si, že pochudol. No zozadu vyzeral svalnatý, s úzkym driekom a štíhlymi bokmi. Keď sa sklonil nad vodu a ošpliechal si tvár, jej lono zaplavila túžba.

Na tele mu hrali všetky svaly. Will bol tiež dobre stavaný a ohybný, no Rufusovi plnému energie a autority sa nemohol rovnať.

Obaja muži chvíľu plávali a špliechali sa vo vode, no pozorovateľ na brehu musel vidieť, že z toho nemajú ktovieaké potešenie. Vyzeralo to skôr, akoby sa úporné snažili zamestnať myseľ i telo, aby aspoň na chvíľu zabudli na zajtrajšie hrôzy.

Keď Rufus vychádzal z rieky, vynárajúc sa čoraz viac nad hladinu, Portia si ho znova s úľubou obzerala. Nedokázala odpútať zrak od mužného tela, po ktorom stekali pramienky vody. Obdarovalo ju toľkou rozkošou a vedelo ju naplniť priam nadpozemským potešením.

Milovala jeho ploché brucho, pevné boky a jemné chĺpky pokrývajúce mohutný hrudník. Spomenula si na nádherné okamihy, keď z jeho pupka sŕkala víno a láskala ho svojím maznavým štekliacim jazykom. Pri jej dráždivých dotykoch nahlas stonal od rozkoše a napínal svaly. Ešte teraz cítila na jazyku slanú príchuť jeho horúceho a pulzujúceho lona, ktoré dokázala vzrušiť jediným dotykom.

Túžila vyskočiť z úkrytu práve vo chvíli, keď sa Rufus začal utierať do svojej košele. Pohltila ju neovládateľná žiadostivosť, pri ktorej sa jej roztriasli ruky a oťaželi nohy. Zostala však sedieť na vlhkom machu, na ktorý neprenikol ani jediný slnečný lúč, aby ho vysušil.

Will vyšiel z vody a otriasal sa oveľa hlasnejšie než jeho bratanec. Ľahol si na trávu. O chvíľu Portia začula jeho hlas.

„Ak sa tak veľmi obávaš o výsledok zajtrajšej bitky, prečo si sa jej rozhodol zúčastniť?“

Rufus sa zamyslel a potom odvetil: „Z dvoch dôvodov. Sľúbil som kráľovi, že budem bojovať za jeho vec. A sľub dodržím…“ Na chvíľku zmĺkol a potom dodal: „Ale pochopím, keď sa niekto z vás rozhodne opustiť naše rady a nebude chcieť riskovať svoj život.“

„Dobre vieš, že nikto by také niečo neurobil,“ namietol Will rozhodne. „Položíme za teba hoci aj život.“

„Ale prečo by ste mali umierať za niečo, čo je vopred prehraté?“ Rufus pokýval hlavou. „Som si istý, že obe strany sú presvedčené o nezmyselnosti tejto bitky.“

„A druhý dôvod?“ opýtal sa Will nedočkavo.

„Je načase stretnúť sa na bojovom poli s Catom Granvillom,“ povedal Rufus po chvíli s odhodlaným výrazom tváre.

„A keď ho zabiješ, budeš šťastnejší?“ zapochyboval Will.

Rufus si ľahol na trávu s rukami skríženými pod hlavou. „Splním si svoju povinnosť.“

„Nič viac?“ spýtal sa Will, neveriac vlastným ušiam.

Rufus sa otočil nabok, zdvihol mravca a položil ho opatrne na steblo trávy. „Občas mám pocit, že všetko ostatné ma už prestalo zaujímať.“

„Kvôli Portii?“ nadhodil Will váhavo. Rufus zakázal komukoľvek o nej hovoriť, ale Will sa rozhodol, že nadišla chvíľa prehodiť o Portii vetu-dve.

Rufus zaryto mlčal. Sadol si a načiahol sa za svojou košeľou. „Dospel som k záveru, že muž sa môže oddať žene len raz… len jediný raz celým srdcom a dušou. A keď niekto jeho dar ohrdne, prestane ho zaujímať budúcnosť.“ Obliekol si nohavice. „Poď, už je čas, aby sme sa vrátili do tábora.“ Jeho hlas znel ľahostajne, bez najmenšieho náznaku akéhokoľvek citu.

Will ho poslúchol a obliekol sa. Potom obaja mlčky vykročili späť k táboru a ticho, ktoré ich obklopovalo, bolo oveľa ťaživejšie než pred hodinou, keď prichádzali k rieke.

Portia ešte chvíľu zostala sedieť schúlená pod kríkom a potom sa aj ona pobrala k táborovým ohňom.

„Tak čo si o tom myslíte?“

Cato Granville zložil z oka ďalekohľad a otočil sa k mužovi, ktorý stál vedľa neho. Oliver Cromwell, vodca anglickej buržoáznej revolúcie, bol podsaditý muž s nakrátko ostrihanými vlasmi, ale celkovo pôsobil skôr neupravené. Mal špinavý golier, zamastený kabátec a riedke vlasy sa mu v prameňoch lepili na lebku.

„Do západu slnka chýbajú ešte dobré štyri hodiny,“ odvetil Cato zamyslene. „Súdiac podľa vatier, na ktorých varia večeru, by sme ich mohli poriadne prekvapiť.“

„Správne.“ Cromwell si uveličene šúchal ruky. „Čo si o tom myslíte vy, Fairfax?“

Lord Fairfax nadvihol hlavu a svojím šľachtickým nosom nasal vzduch. „Nebude príliš galantné, keď vhupneme do nepriateľského tábora práve v čase, keď začnú jesť večeru,“ namietol. „Ale rozhodne budeme vo výhode.“

„Nuž, vojna už dávno nie je galantná záležitosť,“ namietol Cato. Znovu si priložil ďalekohľad k oku a zahľadel sa ponad planinu smerom k ohňom nepriateľského tábora. Je tam aj Rufus Decatur? pýtal sa v duchu sám seba. Je to možné. Ak obaja prežijú túto nezmyselnú bitku, určite sa stretnú v otvorenom súboji a raz a navždy skoncujú s prekliatím, ktoré ich ťaží celé desaťročia. Ak dnes umrie, či už rukou Decatura alebo na bojovom poli, nezostane nik, kto by pokračoval v dávnom spore. Hrozné dedičstvo ich otcov nesmie prenasledovať jeho dcéry a Rufus Decatur nemá legitímnych potomkov, ktorí by pomstili rod Rothburyovcov.

S pevne zovretými perami sa znovu sústredil na rozhovor.

„Určite aj oni sledujú nás rovnako ako my ich.“ Lord Leven zamyslene našpúlil ústa. „A môžu zbadať naše prípravy na útok.“

V Cromwellových očiach sa rozhoreli vášnivé plamienky a keď rozprával s neskrývaním presvedčením a autoritou, muselo byť jeho poslucháčom jasné, že trvá na útoku. „Ak Fairfax stiahne svoje oddiely a vyrazí do útoku po pravej strane úbočia, bude krytý lesom… a ak sa Škóti vydajú po ľavej strane, ukryje ich tamten kopec.“ A bičíkom ukázal naľavo. „Zvyšok našej armády zaútočí po planine v okamihu najväčšieho prekvapenia.“

„Hej. Zamestná ich odrážanie čelného útoku, a preto nezbadajú krídla.“ Lord Leven si spokojne pomädlil ruky a zachichotal sa. „Myslím, že ich do západu slnka porazíme.“

Bolo nezvyčajné, že tento večne namosúrený Škót sa tváril tak optimisticky. Ale všetkých troch veliteľov sa zmocnil nával sebadôvery pri predstave nič netušiacej kráľovskej armády, ktorá sedí okolo ohňov a ktorú zachváti panika a zmätok spôsobený nečakaným útokom z troch strán.

„Vyrazíme!“ vyriekol Cromwell rozhodne. Muži si potriasli rukami a rozišli sa ku svojim jednotkám.

Portia čupela pri táborovom ohni a jedla klobásu napichnutú na hrote dýky. Hrala v kocky s dvomi mladými roľníkmi z Cumbrie, ktorí boli poriadne vydesení z nastávajúceho krvipreliatia. Mal to byť ich prvý otvorený boj. Portia rozprávala o kadečom a rozptyľovala ich pozornosť od hry. Takže to bola ona, kto si napchával vrecká.

Spomienka na rozhovor medzi Rufusom a Willom jej chvíľami vlievala nádej a chvíľami ju zase vháňala do hlbokého zúfalstva. Rufus povedal, že ju ľúbi, no vzápätí hovoril o definitívnom konci ich lásky. Čas uteká príliš rýchlo, pomyslela si Portia. Dnes večer ho musí vyhľadať. A to hneď, keď dokončí túto hru.

Prvé zmätené výkriky, výstrely z muškiet, ohlušujúci dupot konských kopýt a svišťanie ocele sa ozvalo v okamihu, keď strkala do vrecka plnú hrsť mincí, za čo ju spoluhráči častovali nevyberanými nadávkami. Muži sediaci okolo ohňa zdesene vyskočili na rovné nohy, odhodili jedlo a korbele s pivom a zmätene hľadali svoje zbrane ležiace v tráve okolo ohňa.

Nastalo peklo. Muži bezhlavo pobehovali sem a tam, pokiaľ im seržant neprikázal zoradiť sa. Váhavo zastali. Spoza nízkeho porastu, kde si postavili tábor, doliehal krik útočníkov.

Portia sa nenápadne vytratila medzi stromy. Neprišla na Marstonskú planinu, aby zomrela v boji… a nemala najmenší záujem vystaviť svoje nenarodené dieťa nebezpečenstvu. Jej myseľ bola čistá a nohy sa rezko prepletali pomedzi stromy, keď sa blížila k bojisku.

Pochopila, že vzbúrenecká armáda Parlamentu uskutočnila prekvapujúci útok a všetky jej myšlienky sa sústredili na jej bývalých druhov. Vedela, že sa usadili na pravej strane a pomaly sa blížila k miestu, kde prebiehal najväčší boj.

Zrazu sa nad ňou vynoril jazdec na mohutnom čiernom koni. Bol to dôstojník kráľovského jazdeckého oddielu oblečený v ligotavom mundúre a zúrivo mával kordom.

„Hej, ty tam!“ Nadvihol sa v strmeňoch a jeho kôň sa postavil na zadné. „Ku ktorej jednotke patríš?“

„K Decaturovej,“ odvetila Portia.

„Tak prečo si tu?“ Jeho šabľa zasvišťala vzduchom a keby neuskočila nabok, odsekol by jej azda hlavu. Dôstojník bol celý červený od zúrivosti a jeho krvou podliate oči naháňali hrôzu.

„Večeral som u kamarátov, pane,“ hlesla. Určite ju pokladá za zbeha. „Práve som sa vracal k našim. Čo sa stalo, pane?“

„Okamžite sa vráť ku svojej jednotke. Tvoj veliteľ ti odpovie.“ Zvrtol koňa a stratil sa medzi stromami.

Portia si zložila prilbu a čiapku a potriasla rozpustenými vlasmi. Bol najvyšší čas odložiť vojensky odev. Odopla si ochranný štít, hodila ho pod krík a pomaly sa plazila k nízkemu porastu. Potom zacítila pušný prach.

Cvengot ocele narážajúcej o seba a výstrely z muškiet sa ozývali celkom blízko. Výkriky hrôzy napadnutých bojovníkov a nadšený rev útočníkov pretínali vzduch. Prebehli jej po chrbte zimomriavky.

Vyšplhala sa na dub. V spánkoch jej pulzovala krv a od strachu jej vyschlo v ústach. Nebála sa však o seba. Asi v polovici sa zaprela o ohnutý kmeň, rozkročila nohy a usadila sa na hrubom konári. Keď rukou odhrnula lístie, naskytol sa jej ničím nerušený výhľad na planinu.

V prvom momente sa nevedela zorientovať. Všade navôkol vládol úžasný zmätok. Len ťažko rozoznávala kráľovských vojakov a vzbúrencov. Dym z muškiet a diel zatienil celú planinu. Potom sa zdvihol a odhalil zem pokrytú zvíjajúcimi sa telami mužov. Kone bez jazdcov bezhlavo cválali po poli, dupali po mŕtvych a ranených svojimi železnými podkovami.

Pešiaci sa zmätene snažili nájsť svojich spolubojovníkov a neuvedomovali si, že sú dokonalými terčami pre strelcov, ktorí ich kosili jedného za druhým, ako aj pre šable vzbureneckých jazdcov, ktoré rozsievali smrť zhora.

Portia s hrôzou v očiach sledovala krvavé divadlo odohrávajúce sa pod ňou. Do nosa jej prenikal odporný pach krvi a ušné bubienky jej takmer praskli od delových rán, kriku ranených a šialeného revu útočníkov.

Zbadala jedného z kráľovských dôstojníkov, ktorému stekala krv po tvári a kvapkala na jeho potrhané žabó. Kožený kabátec mal prerezaný od krku až k pásu. Zhromaždil skupinu kopijníkov a snažil sa ich sformovať do bojaschopného útvaru. S revom a kopijami pripravenými na útok sa potom rozbehli oproti šíku vzbúreneckej pechoty, ktorá po nabití muškiet znova vystrelila. Keď sa dym rozptýlil, telá kopijníkov bezmocne ležali na krvou skropenej zemi a kúsok pred nimi spočívalo bezhlavé telo veliaceho dôstojníka.

Teraz už rozoznávala bojujúce strany. So smrteľnou hrôzou si uvedomila, že kráľovská armáda bude čo nevidieť porazená na hlavu. Aj keď bola početnejšia než nepriateľ, zaskočil ju nečakaný útok a jej vojaci nemali šancu utiecť, a už vôbec nie odraziť vražedný útok.

Portia sa teraz sústredila na tú časť bojového poľa, kde bola Decaturova družina. Zo svojho úkrytu v konároch stromu nedokázala rozlíšiť jednotlivých mužov, ale vedela, že Rufus je tam dolu a bojuje o život.

A vtom sa nad krvavým kúpeľom vztýčila Decaturova vlajka, hrdý orol rodu Rothburyovcov. Pocítila ukrutnú túžbu bojovať po jeho boku spolu s priateľmi. Nestačila si pohovoriť s Rufusom pred začiatkom boja a najradšej by sa vrhla do tohto hrozného nebezpečenstva a postavila sa vedľa milovaného muža a zároveň otca svojho ešte nenarodeného dieťaťa. Jej túžba ju pohltila natoľko, že mala pocit, že ju unáša doprostred bojového poľa bez najmenšej pomoci jej tela.

No v okamihu precitla a spomenula si, že sedí na konári s rukou položenou na bruchu, s pohľadom priklincovaným na krvavé jatky a so srdcom naplneným nevysloviteľnou hrôzou.

Rufus. si bol vedomý, že okolo neho umierajú jeho najbližší. Padol aj George. Naučil ho, ako premeniť chlapov na statočných vojakov i bojovej taktike. Ukázal mu, ako čeliť krutej realite života vyhnanca aj ako sa s ňou vyrovnať.

Razil si cestu cez tie krvavé jatky, cez odpornú skazonosnú smrť, aby došiel k padlému priateľovi. George však už ležal mŕtvy. Jeho oči meravo hľadeli na oblohu sfarbenú zapadajúcim slnkom. Sálala z neho akísi duševná vyrovnanosť, ktorá ostro kontrastovala s krvou vytvárajúcou mláku pod jeho hlavou.

Zatlačil mu oči a pomaly vstal. Ajax prešľapoval za ním. Nozdry mal nastavené vetru a očné bielka mu svietili v blížiacom sa súmraku.

Rufus sa opäť vyšvihol do sedla a zvrtol koňa smerom k bojovému poľu. Zbadal Paula nesúceho vlajku, ako sa vyhýba pred útokmi jedného zo vzbúrencov. Ajax povzbudený štuchnutím do slabín sa vrútil rovno medzi útočníkov, ktorí obkolesili raneného Paula.

Rufus zachytil vlajku, ktorá sa vykĺzla z Paulových ochabnutých prstov. Musí bojovať za živých i mŕtvych, ktorí mu boli na život a na smrť verní. Za všetkých, ktorí s ním žili vo vyhnanstve a ktorí sa stotožnili s jeho túžbou po pomste. Vtiahol ich do tohto nezmyselného boja len preto, aby si vybavil svoje osobné účty a teraz sa musí živým i mŕtvym odvďačiť za ich vernosť konečným víťazstvom rodu Rothburyovcov.

Cválal rovno doprostred bojového virvaru. Zrážal hlava-nehlava kráľových nepriateľov, ktorí sa mu postavili do cesty a všade, kde to bolo potrebné, pomohol bojujúcim druhom. Stále však hľadal jediného protivníka. Rútil sa cez krvavé besnenie ako posadnutý a smrť sa mu akoby zázrakom vyhýbala. Okolo uší mu lietali guľky z muškiet a šable sa blýskali tak blízko neho, že rozochvený vzduch strapatil jeho vlasy. Križoval bojisko, ktorého udupaná zem bola pokropená krvou bojovníkov, až pokým nezbadal vlajku rodu Granvillovcov.

Videl Čata vztýčeného v strmeňoch svojho statného sivka, ako poháňa svojich mužov do konečného úderu, ktorý rozdrví kráľovskú armádu.

„Na tomto bojisku vybojujeme práva všetkým počestným obyvateľom Anglicka!“ Catov prenikavý a presvedčivý hlas našiel odozvu v súhlasnom pokriku jeho mužov. Vrhli sa do preriedených radov kráľovských oddielov a keď Cato vyrazil na svojom koni vpred, aby ich viedol, Rufus pohnal Ajaxa rovno oproti nemu.

Obaja na okamih zmeraveli. No už o malú chvíľu sa Cato spamätal a upokojil svojho koňa. Stáli oproti sebe uprostred toho vražedného zmätku, ktorý zrazu vnímali ako z veľkej diaľky.

„Decatur,“ vyriekol Cato v atmosfére strnulosti, ktorá ich obklopila a uzatvorila ich do vlastného sveta. „Granville.“

Stačilo to strohé oslovenie a hneď si porozumeli. Rufus zvrtol svojho koňa a odcválal preč z bojiska. Cato ho nasledoval. Obaja muži cítili, že sa blíži vyvrcholenie ich osobného nepriateľstva, ktoré ich sprevádzalo od detstva a ovplyvňovalo ich životy.

Došli na kraj poľa. Bez slova zastali a zoskočili z koni.

Rufus zapichol vlajku do mäkkej pôdy a stiahol si prilbu aj ochranný štít. Aj Cato si zložil výstroj a keď zostali len v kabátcoch a nohaviciach, obrátili sa k sebe tvárami.

„Kordy?“ spýtal sa Cato obradne. „Alebo dýky?“

„Na tom nezáleží,“ odvetil Rufus rovnakým tónom ako jeho protivník.

„Kordy,“ rozhodol Cato napokon. Vytiahol z pošvy dýku a odhodil ju od seba.

Rufus urobil to isté. Potom vytasil kord. Konečne stáli proti sebe len oni dvaja.

Portia nechápala, prečo sa rozhodla zliezť zo svojho úkrytu. Bol to asi inštinkt a zlá predtucha, čo ju hnalo vpred bez zbytočného premýšľania. Pochopila, že boj sa pre kráľovskú armádu skončil. Tentoraz však nešlo o bezvýznamnú prehru, zdrvujúca porážka znamenala koniec nádejam kráľa uspieť na severe krajiny, ba čo viac, na celom území Anglicka.

Vedela tiež, že niekde na tom krvavom poli je Rufus – živý alebo mŕtvy. Ak je mŕtvy, nájde jeho telo. Patrí jej a bude tým jediným, čo jej zostalo. Nezmierili sa, ale ak ho nájde, urobí všetko preto, aby odpočíval v pokoji. V mene lásky, ktorú jej dal, a v mene dieťaťa, ktoré nosí pod srdcom.

Na nebi zažiarila Venuša, prvá hviezda zvestujúca príchod noci, a oblohu na západe zaliala červeň. Kráčala okolo mŕtvych tiel i stonajúcich ranených. Vyhýbala sa skupinkám bojujúcich mužov ako duch, neviditeľná a nikým nedotknutá. Nevnímala výkriky ranených, ktorí si pýtali vodu, ani erdžanie zranených koni. Necítila zápach krvi ani premočenú zem pod nohami. Išla vpred, pokým nezbadala Decaturovu vlajku vejúcu vo večernom vánku.

Potom začula nárazy šermujúcich kordov. V tajomnom a pokojnom súmraku to bol jediný zreteľný zvuk. Po chvíli k nej doľahlo namáhavé dýchanie a tlmené zvuky nôh pohybujúcich sa po mäkkej zemi. No nepočula žiadne hlasy.

Vydala sa za zvukmi hnaná inštinktom. Kráčala potichu, chránená rúškom súmraku.

Potom zbadala aj dvoch mužov pohybujúcich sa v tanci smrti. V matnom svetle blížiacej sa noci sa blýskali ich kordy. Ich mocné telá vyčerpané bojom tancovali y elegantnom dueli.

Poznala ich obidvoch a toto vedomie ňou otriaslo natoľko, že sa spamätala a vrátila do desivej prítomnosti. Vedela, že obidvaja sú zdatní šermiari a vedela aj to, ako sa ten tanec skončí. Jeden z nich umrie… a možno zomrú obaja.

Zmocnil sa jej hnev a zatienil všetky jej ostatné pocity. Azda nevedia, že ich blízki ľúbia? Vari nechápu, koľko ľudí je závislých od ich sily, súcitu a lásky? Čo nechápu, koľko sú dlžní všetkým tým, ktorí ich milujú a ktorých milujú oni sami?

Z čižmy vytiahla dýku, pevne ju zovrela v dlani a s prižmúrenými očami hľadela na lesklé čepele kordov. Nemali potuchy, že ich pozoruje, skrytá za kríkom. Nevšímali si nič, čo nesúviselo s ich súbojom. Uvažovala tak pokojne ako nikdy doposiaľ. Teraz bola vojakom, ktorý chladnokrvne čaká na najvhodnejší okamih, aby mohol zasiahnuť.

Neomylne vystihla správny čas a ani na sekundu nezaváhala. Dýka vyletela z jej dlane a zasiahla Catov kord, z ktorého vytryskla spŕška iskier práve vo chvíli, keď odrážal Rufusov rozhodujúci útok. Potom sa rozbehla a postavila sa medzi nich. Kľakla si na kolená pod znovu skríženými kordami.

Všetkých troch pohltilo ohromujúce ticho. Rufus zaspätkoval, kord mu klesol a Cato urobil to isté. Portia sa odvážila nadvihnúť hlavu.

Rufus odhodil kord, sklonil sa a chytil ju pod pazuchy. Zodvihol ju zo zeme a mocne ňou zatriasol. Postavil ju a neprestával ňou triasť, až mala pocit, že jej odletí hlava.

„Ako si sa opovážila urobiť niečo také nebezpečné a nekonečne hlúpe!“ reval na ňu. „Mohol som ťa zabiť!“ Pritiahol si ju k sebe, zvieral jej útle plecia a častoval ju rozzúrenými výčitkami.

Portia sa zo všetkých síl snažila vyslobodiť. Aj jej sa zmocňovala čoraz väčšia zlosť. Rozplakala sa od hnevu, pocitu krivdy i od nekonečného šťastia. Pochopila, že Rufusovo správanie je dôkazom jeho lásky k nej. Vycítila to z jeho drsných rúk a prezrádzal to aj jeho hlas aj napriek podráždenému tónu. Nevy znala sa vo svojich citoch, ale jasne v nej prevládal hnev na to, čo týchto dvoch krásnych mužov postavilo proti sebe.

Konečne sa vymanila z jeho zovretia. „Ešte nebolo dosť mŕtvych?“ Otočila sa k ohromenému Catovi a rukou kývla na bojové pole posiate mŕtvolami bojovníkov. „Nezáleží na tom, čo sa odohralo medzi vašimi otcami! Prečo tým zaťažujete seba a svoje deti?“

„Čuš…“ Cato zodvihol ruku a chcel ju zastrašiť.

No Portiu nebolo možné zastaviť. „Čo bude s Oliviou?“ kričala. „Čo bude s vašimi malými dcérkami, ak umriete v tomto nezmyselnom súboji? Myslíte si, že ich zaujíma, čo sa odohralo pred tridsiatimi rokmi? Vaše dcéry vás potrebujú živého –“

„Drž jazyk za zubami!“ Cato sa spamätal a prerušil vodopád jej slov s toľkou razanciou, že Portia napriek úprimnému rozhorčeniu stíchla uprostred vety. „Nemienim sa o tom baviť s nejakým bláznivým dievčiskom!“ zvolal. „Čo si o sebe vlastne myslíš?“

Portia si ho nevšímala a zvrtla sa k Rufusovi. Z jej zelených očí šľahali blesky a celá sa chvela od túžby skoncovať s tým nezmyselným súbojom.

„A čo tvoji synovia, Rufus?“ spýtala sa. „Chceš, aby zostali sirotami tak, ako si bol ty? Aby žili vo vyhnanstve bez domova a rodiny? Čo z nich bude? Čo im ostane, ak umrieš v mene nejakej úbohej pomsty?“ Do očí sa mu zakrádali starí známi démoni, ale nevšímala si ich. Zodvihla hlavu a odvážne sa mu zahľadela rovno do očí. „A čo toto dieťa?“ Položila si obe dlane na brucho. „Nechcem, aby sa narodilo ako pohrobok.“

Jej slová zostali visieť vo vzduchu ako nemý výkričník. Cato ustúpil, akoby sa chcel vyhnúť niečomu, čo sa ho netýka.

Rufus na Portiu len nemo civel, ako tam stojí s dlaňami na bruchu, akoby chcela brániť svojho potomka. Spomenul si na svoju matku, ktorá rovnako chránila svoju nenarodenú dcérku. A potom sa mu pred očami zjavil obraz mŕtvolné bledej sestričky.

„Moje dieťa?!“ zaznel jeho nechápavý hlas, akoby nerozumel tomu, čo práve povedala.

„A čie by malo byť?“ odvrkla a hrdlo jej zovrel plač. „Alebo si snáď myslíš, že som paktovala s celou tvojou družinou?“

Na chvíľu zavládlo hlboké ticho a zdalo sa, že všetci traja naraz zatajili dych.

„Toto si nezaslúžim, líštička,“ vyriekol napokon Rufus celkom potichu.

Portia sa od neho mlčky odvrátila.

„Odkedy to vieš?“ spýtal sa jej Rufus a nežne sa dotkol jej pleca s nemou prosbou, aby sa k nemu znovu otočila.

„Od obliehania… vlastne tesne pred ním. Nemám s takýmito vecami žiadne skúseností, tak som si nebola istá.“ Sklonila hlavu, ale jej hlas ešte stále znel pichľavo.

„Prečo si mi to nepovedala, láska moja?“

„Spočiatku som si nebola istá… a neskôr si ma už nechcel počúvať,“ odvetila a čudovala sa, prečo nedokáže potlačiť pocit krivdy. Práve teraz, keď sa všetko začínalo tak nádejne urovnávať! Všetka bolesť, ktorá ju tak hlboko ranila a ktorú prežívala počas posledných týždňov, sa v nej opäť prebudila a ona pocítila naliehavú potrebu potrestať ho. „Aj tak by si mi v tú noc nebol veril. Alebo sa mýlim?“

„Nemýliš.“ Jediným slovom vyjadril výčitky svedomia celého svojho života. Tak veľmi ju chcel objať, zotrieť bolesť z jej tváre, odohnať zatrpknutosť z jej očí a prosiť o odpustenie! No Portia bola od neho nekonečne vzdialená. Vytvorila medzi nimi priepasť plnú bolesti a hnevu, ktorá ju mala pred ním ochrániť.

„Išla som za priateľkami len preto, lebo som chcela… musela som sa s nimi porozprávať o našom dieťati… Požiadať ich…“ Portia stíchla, vošla si rukami do vlasov a odhrnula si neposlušné pramene z čela.

„S Oliviou a Phoebe?“

Prikývla. Cítila, že hnev poľavuje a priepasť medzi nimi sa uzatvára.

Rufus nenachádzal slová, ktorými by vyjadril svoju ľútosť, ale pochopil, že teraz ju už môže objať. Pritiahol si ju k sebe a objal ju okolo krku. Jeho objatie bolo presne také, aké si pamätala. Cítila sa šťastná a chránená.

„Odpusť mi,“ vyriekol potichu a z jeho hlasu znelo priznanie viny za všetko, čo jej spôsobil vo svojej zaslepenosti a zatrpknutosti. „Nevedel som, čo je to láska, kým som nestretol teba.“

Cato ich mlčky pozoroval. Nevedel, čo všetko sa medzi tými dvomi odohralo, ale city, ktoré vyžarovali z jeho netere i Rufusa Decatura boli neodškriepiteľné. Zasunul kord do pošvy. „Takže moja neter čaká tvoje dieťa, Decatur?“ spýtal sa, prerušiac ticho, ktoré nastalo.

„Už je to tak, Granville.“ Živý a usmievavý pohľad jeho modrých očí sa upieral na markíza ponad Portiinu ohnivočervenú hrivu. „Zdá sa, že nás bude spájať viac než preliata krv môjho otca.“

„Portia je celý otec,“ skonštatoval Cato a pozrel grófovi Rothburymu priamo do očí. „Presne ako on vzala svoj osud do vlastných rúk bez ohľadu na zaužívané zvyklosti. Rád by som vám obom zaželal veľa šťastia, ale pochybujem, že to prijmeš, Decatur…“ zmĺkol a hľadal vhodné slová. „Môj otec nebol príliš citlivý človek. Slepo veril, že svoju povinnosť musí splniť bez ohľadu na priateľstvo. Tvoj otec sa postavil proti kráľovi… a ten môj zase prevzal záväzok vykonať spravodlivosť v jeho mene.“ Cato sa zrazu trpko rozosmial. „Je to irónia osudu, že ja, jeho syn, bojujem proti kráľovi. Môj otec by ma zrejme bez výčitiek svedomia vydal do rúk katovi za to, že som sa vzbúril proti Jeho Veličenstvu. Sľubujem, že sa postarám o to, aby dedič majetku Rothburyovcov dostal všetko do posledného strieborniaka, čo vyniesol majetok od smrti tvojho otca. To mi môžeš veriť. Nedokážem odčiniť krivdu, ktorej sa môj otec dopustil na tvojom otcovi. Som však pripravený zabudnúť na ich spor v mene dieťaťa, ktoré Portia čaká, ak dokážeš zabudnúť aj ty.“

Jeho slová síce vyzneli trocha neohrabane, zato zneli úprimne. Rufus cítil, ako sa Portia k nemu pritisla. Celá sa chvela a tajila dych, ako na to gesto zmierenia odpovie. V tom okamihu pochopil, že zlí duchovia, ktorí ovládali jeho dušu, nepatrili jemu, ale jeho otcovi… odvážnemu mužovi, ktorý dokázal odhaliť kráľovu hlúposť.

Dva neoblomné temperamenty narazili na seba pred tridsiatimi rokmi, ale dôsledky tohto stretnutia už viac nesmú ničiť životy ich potomkov. Bude ťažké pretrhnúť puto, ktoré ho viaže k otcovi. Lenže to puto prinieslo len tragédie a pustošilo jeho život.

Rufus chytil Portiu za ruku. „Žiadam ťa o ruku tvojej netere, Granville.“

„Neviem, či sa obraciaš na toho pravého,“ namietol Cato a usmial sa. Chytil Portiu za druhú ruku. „Lady sa musí rozhodnúť sama. Portia, želáš si stať sa manželkou grófa Rothburyho?“

„Áno.“ To jediné kratučké slovko stačilo na to, aby ním vyjadrila všetko, čo cíti.

Rufus vedel, že všetko, čo doteraz urobil, ako žil, nebolo zbytočné, pretože sa dožil tohto oslobodzujúceho okamihu. Cítil sa ľahký ako vánok. „Zosobášime sa rovno tu,“ vyriekol rozhodne. „Granville, zožeň kňaza. Prosím.“

„Svadba pri zvukoch vojenského bubna?“ poznamenal Cato.
„Ale zdá sa, že sa práve to hodí k neveste v nohaviciach.“ Vykročil ku koňovi. „O pol hodiny som späť.“

„Ale tu sa predsa nemôžeme zosobášiť!“ namietla Portia pobúrene. „Nechcem sa vydávať v týchto handrách.“

„Moja drahá líštička, nemám v úmysle zbytočne strácať čas nejakými hlúposťami ako sú svadobné prípravy,“ povedal Rufus tónom, ktorý nezniesol odpor. „Okrem toho stále nosíš nohavice. Mne nezáleží na tom, v čom sa vydáš.“

„Lenže ja nepatrím k ženám, z ktorých sa stávajú grófky,“ našla ďalšiu námietku Portia. Nevedela si vysvetliť, prečo ju zrazu prepadajú pochybnosti, no nedokázala sa im ubrániť. „Som iba nemanželské dieťa čiernej ovce rodu Granvillovcov! Nemôžem sa stať grófkou Rothburyovou.“

Rufus ju chytil za plecia a otočil k sebe. Chytil jej tvár do dlaní a celkom zblízka sa jej zahľadel do očí. „Čo to táraš za nezmysly, Portia?“

Bezmocne pokrčila plecami. „Neviem. Myslíš si, že moje námietky sú nezmyselné?“

„Áno,“ vyhlásil presvedčivo. „A pre nás oboch bude najlepšie, keď sa k nim už nebudeš vracať.“

„Vlastne… veď ani ty nepatríš k mužom, z ktorých sa dokážu zo dňa na deň stať grófi,“ dodala Portia s úsmevom.

„Svätá pravda.“ Hladkal jej tvár a opisoval krivku jej odbojnej brady. „Neviem, či sa niekedy vyrovnám s tým, ako veľmi som ti ublížil, ale prisahám, že si ťa budem až do smrti ctiť, ľúbiť ťa a starať sa o teba,“ sľuboval slávnostným hlasom.

O niekoľko minút neskôr v mihotavom svetle lampáša, stojacom na prevrátenom bubne, vyriekla Portia svoj sľub vernosti podľa pokynov trochu zmäteného vojenského kňaza. Cítila pevný stisk Catovej ruky na svojom ramene, keď ju priviedol Decaturovi. Rufus jej zovrel ruku rovnako silno. Na prst jej navliekol svoj pečatný prsteň s orlom zasadeným v zlate, erbom rodu Rothburyovcov: Portia zovrela ruku v päsť a nežne hladkala očko palcom.

Svadobnú noc Portia strávila ošetrovaním a pochovávaním mužov, ktorí bojovali pod Decaturovou vlajkou.

Na svitaní zaspala na Ajaxovom chrbte v bezpečnom náručí svojho manžela. Will viedol Penny rovnako ako v tú mrazivú zimnú noc, keď sa ešte kráľ cítil pevne na tróne.

Rufus odvádzal svoju zdecimovanú posádku späť do Decaturovej osady a tam obradne uviedol svoju novomanželku do domu. Patrila mu tak, ako on patril jej.

A keď ležala schúlená na jeho hrudníku v nádherných chvíľach medzi spánkom a bdením s telom skropeným potom vášne, spoznal silu šťastia, o ktorom vždy len sníval.

Usmievajúc sa, odhrnul z jej čela vlhké pramienky vlasov.

„Prečo sa tak spokojne usmievaš?“ zašepkala a položila líce do mäkkého zlatistočerveného páperia na jeho hrudi.

„Ako vieš, že som spokojný?“ Prešiel jej dlaňou po chrbte až k zvodnému zadku.

„Cítim to.“ Vtisla mu nežný bozk na mohutný hrudník.

Malátne, no zároveň vyzývavo ho pošúchala nohou po stehne. „Vždy budem vedieť, čo si myslíš.“

„To ma desí,“ šepol Rufus a skĺzol rukou medzi jej stehná. „Ale zároveň aj teší.“

„Z mojich úst nikdy nebudeš počuť to, čo by si nechcel,“ varovala ho Portia, chichotajúc sa.

Potom sa oddala jeho láskajúcej ruke a nahlas sa rozosmiala od návalu šťastia.

Epilóg

Caulfieldské opátstvo, Uxbridge, Anglicko 1645

„B-Brian,“ hlesla Olivia a odvrátila tvár.

„Kde?“ spýtala sa Phoebe a spomalila.

„Za nami.“ Olivia pevne zovrela Phoebinu ruku. „Cítim na sebe jeho pohľad.“

Portia pozrela ponad plece. „Je to on!“ povedala veselo. „Smradľavý bastard.“

Brian Morse stál pri vchode do kaplnky. Opieral sa o kamenný stĺp s rukami skríženými na prsiach a sledoval tri mladé ženy prechádzajúce po trávnatom nádvorí.

„Čo tu robí?“ zašomrala Olivia.

„Zrejme to, čo všetci ostatní,“ odvetila Portia, keď vošli medzi rozkvitnuté ružové kríky v strede nádvoria. „Obsmŕda okolo významných ľudí, ktorí prišli na mierové rozhovory.“

„Odtiaľto nás už nemôže vidieť.“ Phoebe sa naklonila k jednej zo žltých ruží, vinúcej sa okolo drevenej mriežky, a ovoňala ju. Náhle skríkla od bolesti a z prsta, do ktorého sa jej zapichol ostrý tŕň, olizla kvapku krvi. „Zakrvavila som si šaty,“ zastonala a začala šúchať krvavú škvrnu na svojich bielych barchetových šatách, čím ju ešte viac rozmazala.

„Krv nezíde,“ vyhlásila Portia znalecky. Postavila sa na špičky a rozhliadala sa ponad ružové kríky. „Tamto je Rufus s tvojím otcom, Olivia.“ Vzápätí sa zamračila. „Kto je to tam s nimi?“

Olivia rovnako vysoká ako Portia pozrela na trojicu mužov.

Phoebe, ktorá bola stále o čosi nižšia, nadskakovala, aby aj ona videla. „To je kráľ,“ povedala prekvapená. Počas pobytu na kráľovskom dvore v Oxforde spoznala panovníka, zatiaľ čo Portia s Oliviou ho nikdy nevideli.

„Poďme ho pozdraviť.“ Portia si olizla končeky prstov a prihladila si obočie. „Nemám klobúk nakrivo?“

„Nemôžeme ich v-vyrušiť,“ namietla Olivia. „Nebolo by vhodné rušiť ich pri súkromnom rozhovore.“

„Ak ste si nevšimli, môj manžel má na rukách naše dieťa,“ vyhlásila Portia a napravila si okraj slameného klobúka. „Mám právo skontrolovať našu dcéru, Olivia.“

„To je pravda,“ pripustila Phoebe a pozorne sledovala zhovárajúcich sa mužov.

Rufus Decatur bol zaujatý rozhovorom s kráľom Karolom a markízom Granvillom. Na tom by, samozrejme, nebolo nič zvláštne, veď v týchto neľahkých časoch prebiehali mierové rozhovory, ale nezvyčajné bolo, že v náručí držal svoju dcérku. Dievčatko malo okrúhle líčka a zelené očká. Na nošteku malo drobunké pehy a na drobnej hlávke sa jej zlatisto leskli kadere, žlté ako slama. Dieťa si cmúľalo prštek zovretej pastičky a pomrnkávalo. Druhú rúčku zaborilo otcovi do vlasov. Gróf Rothbury vyzeral navýsosť spokojný a vôbec si neuvedomoval, že s dieťaťom na rukách vzbudzuje všeobecnú pozornosť.

„Idem tam. Chcem, aby ma predstavil kráľovi,“ vyhlásila Portia. Vystrúhala grimasu, vykročila z úkrytu ružových kríkov a ohromené priateľky už len nemo civeli na jej chrbát.

Brian Morse pozoroval grófku Rothburyovú, ako kráča po tráve k trom mužom. Jej pery sa usmievali a zelené oči len tak žiarili. Nemanželské dieťa toho bastarda Jacka Wortha si prerazilo cestu do vysokej spoločnosti a zrejme nikomu neprekážalo, že jej manžel bol neslávne známy ako jeden z najväčších zbojníkov v Anglicku, zlodej a bandita, ktorý bol synom zradcu. Gróf Rothbury však aj napriek tomu zaujal významné miesto pri mierových rokovaniach. A jeho čudácku, pehavú manželku, ktorá sa ani trochu nesnažila prispôsobiť spoločnosti, všetci pokladali za očarujúco výstrednú osôbku.

Ale on má ešte s ctihodnou lady Rothburyovou nevybavené účty… S ňou a s tou ohavou Oliviou. Zagánil na nevlastného otca. Určite je práve on zodpovedný za veci, ktoré sa mu prihodili počas jeho návštevy u neho. Granville sa čo najrýchlejšie potreboval zbaviť kráľovho človeka a vybral si na to zlomyseľný a nanajvýš ponižujúci spôsob. Tie dve škraty boli určite len nástrojom v jeho rukách. To im nikdy nezabudne.

Otočil sa a vykročil do chladného prítmia kaplnky.

Portia sa blížila k mužom svojím zvyčajným svižným krokom. Pri pohľade na Rufusa a ich dcérku sa nežne usmiala. Navrátenie dedičných práv sa nijako neodrazilo na jeho zovňajšku. Stále nosil jednoduché praktické šaty človeka z ľudu a na rozdiel od kráľa a šľachticov nosil krátke vlasy, ktoré kontrastovali s komicky vlajúcimi parochňami ostatných. Nemal chuť zaoberať sa spoločenskou etiketou a strácať čas s hlúposťami v mene etikety kráľovského dvora. Jeho prejav aj naďalej zostával prudký a otvorený. Podľa kráľovho rezervovaného výrazu Portia usúdila, že aj tentoraz Rufus nesúhlasí s tým, čo hovorí panovník.

Len čo sa k nim priblížila, všetci traja k nej otočili hlavy. Rufus ju predstavil a ona sa zdvorilo uklonila. Kráľ ju pozdravil, no očividne ho zaujímalo niečo iné. Dievčatko sa pri pohľade na mamu radostne rozosmialo a žiadostivo k nej natiahlo svoje malé rúčky.

„Ty moja malá nevernica,“ povedal Rufus naoko vyčítavo a podal dieťa Portii.

Portia pobozkala maličkú Evu na líčko a dieťa spokojne zadrapilo prstíky do matkiných vlasov.

„Budem sa ešte musieť porozprávať s poradcami,“ vyhlásil kráľ povýšenecky. „Páni… madam… prajem vám pekný deň.“ Kývol hlavou a odišiel s celým svojím majestátom.

„Myslela som si, že vy ste jeho poradcami,“ podotkla Portia a zamračila sa.

„Sme, ale len vtedy, keď Jeho Veličenstvu poradíme to, čo chce samo počuť,“ odvetil Rufus a ironicky sa usmial.

Cato pokrútil hlavou a jeho výraz prezrádzal, že je podráždený. „Portia, nevieš, kde je Olivia a Phoebe? Musíme do Clivedenu. Dostal som správu od Diany, že sa cíti horšie.“

„To mi je ľúto,“ vzdychla Portia súcitne. Dianu nikdy nemala príliš v láske, ale nikdy jej neželala nič zlé. Diana bola chorá už niekoľko týždňov a zostala v Catovom dome blízko Londýna, zatiaľ čo jej nevlastná dcéra a sestra sprevádzali Čata v Uxbridgi, kde prebiehali mierové rozhovory. Aj keď mala celé podujatie sprevádzať slávnostná atmosféra, doterajšie výsledky neboli bohvieaké.

Cato sa poškriabal po hlave. „Nič jej nepomáha zmierniť bolesti a lekári hovoria, že je to s ňou čoraz vážnejšie.“

„Olivia s Phoebe sú tamto medzi ružami.“ Portia ukázala doprostred nádvoria. „Báli sa ísť so mnou, lebo si mysleli, že by to nebolo zdvorilé.“

„Ale tebe, samozrejme, nič neprekážalo, aby si sa ukázala pred kráľom,“ nadhodil Rufus a uškrnul sa.

„Bolo mojou povinnosťou odbremeniť ťa od Evy. S dieťaťom na rukách by si v žiadnom prípade nedodal potrebnú vážnosť svojim slovám,“ vrátila mu Portia s patričnou noblesou.

„Prepáčte…“ Cato zaujatý vlastnými myšlienkami nevenoval pozornosť vzájomnému podpichovaniu šťastných manželov a vykročil k záhonu ružových kríkov.

Rufus sa pozrel cez nádvorie k vzdialenej chodbe a zamračil sa. „Všimla si si toho chlapa pri kaplnke?“

„Áno, to bol ten hovnivál.“ Portia nadvihla Evinu bacuľatú dlaň a pobozkala jej pršteky. Dievčatko zvýsklo od radosti.

„To mi nič nehovorí,“ zašomral Rufus.

„Bol to Brian Morse, Catov nevlastný syn,“ vysvetľovala Portia. „Olivia má z neho panický strach… a zrejme ani sama nevie, prečo sa ho vlastne bojí. Vysmieva sa jej zajakávaniu a napodobňuje ju. Odporná kreatúra.“ Portia sa pri spomienke na Briana Morsa zaškľabila. „Postarali sme sa o jeho rýchly a dosť pokorujúci odchod zo strýkovho hradu. Som si istá, že nás kvôli tomu nenávidí.“

„Aha.“ Rufus si zamyslene poklopkával nechtom po zuboch. Niečo sa mu nepozdávalo na tom, ako ten chlapík sliedil po okolí. Mal by si naňho trocha posvietiť. Náhle sa výraz jeho tváre rozjasnil a šibalsky pozrel na manželku.

„Myslím, že je najvyšší čas, aby si si obliekla nohavice.“

„Odkedy sa staráš o moju garderóbu?“ Portia pozrela na svoje zelené hodvábne šaty. „Tieto sú náhodou celkom šik.“

„To áno,“ súhlasil Rufus. „Ale viac sa mi páčiš v nohaviciach.“

Portii zažiarili oči pri zmyselnom tóne jej manžela. „V kráľovej prítomnosti dámy nohavice nenosia.“

„To nie, ale my traja už odchádzame. Urobil som všetko, čo sa dalo, ale kráľ je tvrdohlavý ako baran. Cromwellove podmienky na uzavretie mieru sú preňho vraj neprijateľné.“

„Takže vojna pokračuje?“

„Áno.“ Rufus netrpezlivo pokrútil hlavou. „Ale ja už mám toho násilia po krk. Najbližšie mesiace mienim stráviť pri obnove nášho sídla, pri výchove svojich detičiek a…“ zmĺkol a priložil jej palec na ústa, „a pri svojej milovanej líštičke.“

Jeho rozžiarené oči plné prísľubov sa vpíjali do dvoch zelených studničiek. So zatajeným dychom a zimomriavkami na chrbte čakala Portia na jeho bozk, ktorý spečatí jeho slová. Na okamih sa stratili v začarovanom kruhu, ktorý ich oddelil od okolitého sveta.

Portia s istotou vedela, že jej život, duša i srdce budú navždy patriť tomuto mužovi, rovnako ako on bude patriť jej.
